
S, knyga iš esmės yra apie šiandieninę moralės filosofijos situaciją — apie 
tai, kokia ji yra, o ne apie tai, kokia galėtų būti. Aš nemanau, kad su ja 
viskas tvarkoje, todėl dalis knygos bus skirta šiuolaikinės filosofijos kri- 
tikai. Kita knygos dalis kelia klausimą, kiek bet kuri filosofija gali padėti 
mums atgaivinti etišką gyvenimą. Mėginsiu parodyti, kad ji gali bent 
padėti jį suprasti. Aptarinėdamas šiuolaikinę moralės filosofiją bei ją kri- 
tikuodamas, tikiuosi supažindinti skaitytoją su etinės minties raida ir jos 
idėjomis, kurios galbūt padės svarstant, kokia galėtų būti etinė mintis. 

Norėčiau 1š pat pradžių aptarti du dalykus. Gali pasirodyti netikėta, 
kad šiuolaikinės moralės filosofijos tyrimas, ypač trys pirmieji skyriai, 
imasi svarstyti senovės graikų idėjas. Tai ne tik dėl pietistiško filosofijos 
santykio su savo istorija. Tam esama specialios priežasties, kuri, tikiuo- 
si, išryškės bedėstant (Post scriptum dalyje mėginu ją apibrėžti aiškiai). 
Žinoma, tai nereiškia, kad šiuolaikinio pasaulio reikalavimai etinei minčiai 
nesiskiria nuo tų, kuriuos kėlė antikinis pasaulis. Priešingai, darau išva- 
dą, kad šiuolaikinio pasaulio reikalavimai etinei minčiai yra bepreceden- 
tiniai ir racionalumo idėja, kurią įkūnija didžioji šiuolaikinės moralės filo- 
sofijos dalis, negali tokių reikalavimų patenkinti. O savotiškai išplėtoję ir 
gerokai pakeitę senovės etinę mintį, galėtume tą padaryti. 

Antras dalykas — stiliaus klausimas. Filosofija, dėstoma šioje knygo- 
je, neabejotinai gali būti tam tikra plačia prasme vadinama „analitinė“, 
kaip ir didžioji dalis šiuolaikinės filosofijos, kuri nagrinėjama šioje kny- 
goje. Iš esmės aš čia įžvelgiu tik stiliaus klausimą, patį dėstymą tai riboja 
tik tiek, kiek stilius iš principo tam tikru mastu lemia tiriamą dalyką. 
Nėra išskirtinio analitinės moralės filosofijos, lyginant ją su kitomis mo- 

ralės filosofijomis, objekto. Analitinė filosofija skiriasi nuo kitokios šiuo- 
laikinės filosofijos (bet ne nuo didžiosios kitų laikų filosofijos dalies) tam 
tikru dėstymo būdu, paremtu argumentais, perskyromis ir, kai neuž- 
miršta to siekti ir pasiekia, — saikingai aiškia kalba. Aiškios kalbos alter- 
natyva galėtų būti arba miglota, arba techninė kalba - analitinė filosofija 
jas griežtai skiria. Ji niekada nepriims pirmosios, bet antrąją kartais lai- 
kys būtinybe. Šis bruožas ypač siutina kai kuriuos jos priešus. Norėda- 
mi, kad filosofija tuo pat metu būtų ir įmantri, ir prieinama, jie piktinasi 
technine ir renkasi miglotą kalbą. 

Analitinės filosofijos tikslas, kaip visada sakoma, - būti aiškiai. Nesu 
visiškai tikras, ar ji pateisina tokį apibūdinimą, juo labiau — ar ji vienintelė 
gali į tai pretenduoti. Nenoriu čia to aptarinėti iš dalies dėl to, kad jei 
imiesi diskutuoti tokiais klausimais, tai nebediskutuoji daugiau apie nie- 
ką, taip pat dėl to, kad man nelabai rūpi, ar šis darbas bus laikomas 
analitine filosofija — aš tiesiog sakau, kad jis toks bus. Tačiau man tikrai 
rūpi, kad jis būtų, kaip aš vadinu, „aiškus“. Šioje knygoje aš teigiu, kad 
tam tikros interpretacijos, kurios į protą ir aiškų supratimą žvelgia kaip į 
diskursyvų racionalumą, pakenkė pačiai etinei minčiai ir iškreipė jos su- 
pratimą. Bet jeigu filosofinio teksto autorius nori, kad tokio pobūdžio 
tvirtinimai nuskambėtų įtikinamai, jie turi būti išdėstyti tam tikra diskur- 
syvaus racionalumo ir argumentavimo tvarka, kaip tik taip ir bandžiau 
juos pateikti. Neabejoju, kad man ne visais atvejais tai pasisekė ir dauge- 
lis dalykų liko sunkiai suprantami, nors stengiausi juos išdėstyti aiškiai. 
Tą galiu pripažinti su didesniu įsitikinimu negu tai, kad kai kurie dalykai 
liko neaiškūs dėl to, jog stengiausi juos išdėstyti aiškiai, bet ir tai yra 
tiesa. 


Jaučiuosi dėkingas daugeliui žmonių už pagalbą, bet nė vienas iš jų nėra 
atsakingas už rezultatą. Turėjau galimybę išbandyti įvairias ankstyvąsias 
savo kritikos etinių teorijų atžvilgiu versijas skaitydamas paskaitas, ku- 
rioms turėjau garbės būti pakviestas: Tannerio paskaitose ,,Brasenose” 
kolegijoje Oksforde, Thalheimerio paskaitose Johno Hopkinso universi- 
tete ir Gregynogo paskaitose Velso universitete Aberistvyte. Esu dėkin- 
gas visiems šių paskaitų dalyviams už komentarus ir kritines pastabas. 
Aš daug pasisėmiau iš diskusijų su Thomu Nagelu ir Timu Scanlonu, 
taip pat su kitais moralės filosofijos seminaro, kuriam turėjau progos 
vadovauti kaip vyresnysis vizituojantis tyrinėtojas Prinstono universite- 

te 1978 m., dalyviais. Ilgą laiką mano draugiškas, skvarbus ir visada 
nepatenkintas kritikas buvo Ronaldas Dworkinas. Šios knygos juodraš- 
tį — visą arba jo dalis — skaitė Geoffrey Hawthornas, Derekas Parfitas, 
Jonathanas Learas ir Amartya Senas, visiems jiems esu dėkingas už 
komentarus. Dėkoju Markui Sackui, mano tyrimo asistentui, ir Peteriui 
Burbidge‘ui už pagalbą sudarant rodyklę. 

Wallace’o Stevenso citata (p. 9) yra paimta iš knygos Wallace Ste- 
vens, The Collected Poems (1954) ir čia pateikiama leidėjams — Alfred 
A. Knopf, inc. (New York) ir Faber and Faber (London) — sutikus. 


Kembridžas, Anglija 


Kokia Salta tuStuma 

išsisklaidžius fantomams, kai sukrėstas realistas 
pirmąkart išvysta realybę. Mirtingasis „ne“ 

yra tuščias ir tragiškai išsikvepiantis. 

Tačiau tragedija galėjo prasidėti 

ir naujame vaizduotės žaidime, 

realisto „taip“, ištartame dėl to, kad jis turėjo 

tai ištarti, ištartame, nes už kiekvieno „ne“ 

slypi niekada nesunaikinama aistra teigti. 


Wallace Stevens, „Esthetique du Mal“ 


Kai stinga charakterio, geriausia surasti metodą. 


Albert Camus, „La Chute“ 

Sokrato klausimas 


L. nėra paprastas klausimas, sakė Sokratas — kalbame apie tai, kaip 
turėtume gyventi. Taip apie jį pasakoja Platonas vienoje iš pirmų šiam 
klausimui skirtų knygų.! Platonas tikėjo, kad filosofija gali atsakyti į tokį 
klausimą. Jam kaip ir Sokratui atrodė, kad žmogus gali valdyti savo 
gyvenimą, kreipti jį pagal supratimą, ateinantį būtent iš filosofijos, o tai 
reiškia — bendrą, abstraktų, racionaliai reflektyvų supratimą, susijusį su 
dalykais, kuriuos mums atskleidžia tyrinėjantis protas. 

Moralės filosofijos tikslai ir bet kokie jos lūkesčiai susilaukti rimtes- 
nio dėmesio yra neatsiejami nuo sokratiškojo klausimo likimo, net jei 
manytume, kad filosofija tuščiai viliasi surasti atsakymą į šį klausimą. 
Šiuo požiūriu nuo pat pradžių verta paminėti du dalykus. Pirmąjį turėtų 
gerai įsidėmėti filosofinio teksto autorius — sakydamas, kad tam tikras 
abstraktus, argumentuotas tekstas apie šiuos didžiuosius klausimus nu- 
sipelno rimto dėmesio, jis pareiškia labai daug. Esama ir kitų knygų, 
paliečiančių šias problemas, — praktiškai beveik kiekviena ko nors verta 
knyga, kurios autoriui apskritai rūpi žmogaus gyvenimas. Tą turėtų tu- 
rėti omenyje filosofinis rašytojas, net jei jis savos knygos nelaiko bandy- 
mu atsakyti į Sokrato klausimą. 

Kita įžanginė pastaba skirta skaitytojui. Būtų labai daug, jei filosofija 
galėtų atsakyti į tą klausimą. Kaip galėtų kokia nors disciplina, dalykas, 
studijuojamas universitetuose (bet ne tik ten) ir besiremiantis gausia tech- 
nine literatūra, pasiūlyti tai, ką Žmogus priimtų kaip atsaką į esminius jo 

gyvenimo klausimus? Sunku įsivaizduoti, kaip tai galėtų įvykti, nebent, 
kaip tikėjo Sokratas, atsakymas būtų toks, kurį skaitytojas pripažintų 
savu, — tokiu, kokį būtų galėjęs suformuluoti pats. Bet ar tai įmanoma? 
Ir kaip tai būtų susiję su filosofija kaip disciplina? Sokratas nemanė ku- 
rias kokį nors mokslą, jis tiesiog paprastai kalbėjo su savo draugais, o 
vieninteliai rašytojai, kuriuos jis bent šiek tiek pagarbiai minėjo, buvo 
poetai. Tačiau nepraėjus nė kartai, Platonas susiejo moralinės filosofijos 
tyrimą su sudėtingomis matematinėmis disciplinomis, o pasikeitus dviems 
kartoms, jau buvo rašomi šios srities traktatai — visų pirma Aristotelio 
Etika, iki šiol vienas ryškiausių darbų. 

Kai kurie filosofai ir šiandien norėtų sugrįžti į sokratišką poziciją ir 
pradėti viską iš pradžių — retlektyviai kelti klausimus sveikam protui bei 
mūsų moraliniam ar etiniam rūpesčiui, neimant domėn tekstų bei filoso- 
finio tyrimo tradicijos. Toks kelias turi prasmės ir šioje knygoje aš ban- 
dysiu juo eiti, kol tai padės tyrimui ir skatins patį skaitytoją svarstyti. 
Tačiau, antra vertus, tuščia tikėtis, kad galima ar net reikia išvengti to, 
kas jau padaryta šioje srityje. Tyrimą filosofiniu padaro reflektyviai api- 
bendrinantis jo pobūdis ir racionaliai įtikinanti argumentacija. Būtų kvai- 
la užmiršti, kad daugybė įžvalgių ir mąstančių žmonių jau bandė kelti ir 
svarstyti šiuos klausimus. Moralės filosofija mato tas problemas, kurias 
suformulavo jos istorija ir dabartinė praktika. Dar daugiau, moralės filo- 
sofijai taip pat svarbi tradicija, susiklosčiusi kitose filosofinio tyrimo 
srityse, tokiose kaip logika, reikšmės teorija, sąmonės filosofija. Nors 
sunku kalbėti apie šių tyrimų, išskyrus matematinę logiką, „rezultatus“, 
visgi daugelis dalykų, nuveiktų tose srityse, reikšmingai įtakoja moralės 
filosofiją. 

Esama dar vienos priežasties, dėl kurios turėtume neužmiršti gyveną 
dabar, o ne Sokrato laikais. Sokratas kaip ir Platonas išskirtiniu filosofi- 
jos bruožu laikė jos reflektyvų pobūdį ir nuo kasdienės praktikos bei 
ginčų atsietą laikyseną, leidžiančią apibrėžti bei kritikuoti vyraujančius 
požiūrius. Bet šiuolaikinis gyvenimas yra toks visapusiškai reflektyvus, 
aukštas savimonės lygis toks būdingas visoms jo institucijoms, kad mi- 
nėtos savybės jau nebegali būti laikomos bruožu, atskiriančiu filosofiją . 
nuo kitokios veiklos — pavyzdžiui, nuo teisės, kuri vis labiau regi save 
kaip socialinį kūrinį; arba medicinos, vis labiau verčiamos suprasti-save 
ir kaip gydymą, ir kaip verslą, ir kaip taikomąjį mokslą tuo pat metu. 
Nekalbant apie grožinę literatūrą, kurios net pačios populiariausios for- 

mos turi nuolat reflektuoti savo pramanytumą. Moderniame pasaulyje 
filosofija nebegali tikėtis išskirtinių teisių dėl savo reflektyvumo, tačiau j1 
galėtų išmokti pasinaudoti šia savo savybe. * 

Ši knyga bandys apžvelgti svarbiausius moralės filosofijos vystymo- 
si aspektus, tačiau gilinsimės į tas problemas, kurios man atrodo įdo- 
miausios. Tikiuosi, kad mano pasakojimas apie kitų žmonių darbus bus 
teisingas, tačiau kartu jis bus neabejotinai selektyvus. Tai reiškia ne tik 
tai, kad mano pasakojimas skirsis nuo kitų autorių pasakojimo (taip tik- 
rai turėtų būti, jei knyga apskritai verta skaityti), ir ne tik tai, kad šios 
knygos užduotis nėra pristatyti visus. Man veikiau nė nerūpės nuolat 
dairytis, kiek mano pasakojimas yra reprezentatyvus. Bent vienu aspek- 
tu ši knyga tikrai nebus išsamiai atstovaujanti visa, kas šiuo metu daro- 
ma, bent jau angliškai kalbančiame pasaulyje. Palyginus su didžiąja tos 
pasaulio dalies filosofijos dalimi, ji bus kur kas skeptiškesnė tiek filoso- 
fijos galių, tiek moralės klausimais. 

Ką turėtume laikyti moralės filosofijos tikslais priklauso nuo jos pa- 
čios rezultatų. Kadangi moralės filosofijos tyrinėjimai iš tiesų yra reflek- 
tyvūs, apibendrinti ir susiję su tuo, kas gali būti pazinta, jie turėtų paban- 
dyti išsiaiškinti ko reikia, kad galėtume atsakyti į Sokrato klausimą: kokį 
vaidmenį čia vaidintų mokslinis pažinimas; ar toli mus gali vesti grynai 
racionalus tyrinėjimas; ar labai skirtųsi atsakymai, jei būtų klausiama 
skirtingų visuomenių; ir pagaliau — kokia dalis būtų palikta asmeniniam 
sprendimui. Filosofiné refleksija turi svarstyti, ko reikia tam, kad atsa- 
kytume į šį ar kitą, konkretesnį, praktinį klausimą, ji turi klausti, kokių 
proto galių ir kokių žinojimo formų prireiks ieškant atsakymo. Pirmiau- 
sia iškils klausimas apie pačios filosofijos vaidmenį. 

Atrodytų, kad čia susidaro ratas: filosofija klausdama, kaip galėtume 
atsakyti į Sokrato klausimą, pati nustato savo vaidmenį ieškant atsaky- 
mo. Tai ne ratas, o judėjimas pirmyn. Filosofija visų pirma klausia to, ko 
gali ir privalo klausti, kad ir kaip ją interpretuotume, — apie mūsų galimy- 
bes suprasti, kaip geriausia gyventi. Taip klausdama ji pamato, kiek daug 
ji gali pati sau pagelbėti — savo diskursyviais analizės ir įrodymo meto- 
dais, kritine nuostata, taip pat lygindama įsivaizduojamas galimybes, ku- 
riomis ji ypač stengiasi praturtinti mūsų įprastus istorinio ir asmeninio 
žinojimo šaltinius. 

Sokrato klausimas — geriausia moralės filosofijos pradžia. Tai daug 
geriau negu tokie klausimai, kaip „kokia mūsų pareiga?“ arba „kaip būti 

geriems?“. Visi šie klausimai remiasi prielaidomis, su kuriomis ne kiek- 
vienas sutiks. Išgirdę antrąjį klausimą, kai kurie žmonės, visų pirma tie, 
kurie linkę pradėti nuo pirmojo klausimo, galvos, kad klausiantysis ne- 
paliečia būtent moralinio klausimo; kiti tiesiog laikys jį pernelyg dideliu 
optimistu. Sokrato klausimas šiuo, kaip ir kitais požiūriais, neutralus. 
Klystume manydami, kad jis nesiremia jokiomis prielaidomis. Pirmiau- 
sia turėtume klausti, kas glūdi Sokrato klausime, kokiomis prielaidomis 
remiamės mes, manydami, kad išvis verta jį kelti. 


„Kaip žmogus turėtų gyventi?“ — vien sąvokos žmogus bendrumas 
reiškia tam tikrą tvirtinimą. Graikų kalba šis klausimas formuluojamas 
net nevartojant žodžio žmogus: tai beasmenė formulė. Tai lemia atsaky- 
mo, naudingo ir tinkančio bet kuriam, ieškojimą, o iš to savo ruožtu 
išplaukia, kad įmanoma pasakyti kažką bendro, paliečiančio kiekvieną, — 
kažką, kas apims ir formuos kiekvieno asmens individualius siekius, 
siejamus su klausimu „kaip aš turėčiau gyventi?“. (Šiame bendrume ne- 
sunkiai atrastume beglūdint dar stipresnį sekmenį: klausimas apskritai 
mus natūraliai nuveda į šalį nuo ego interesų. Prie to sugrįšime vėliau). 
Tai vienas kelias, kuriuo Sokrato klausimas peržengia kasdienišką „ką 
man daryti?“ Kitas kelias susijęs su tuo, kad klausimas nėra situacinis; 
jis neklausia, ką turėčiau daryti dabar ar po to. Jis klausia apie gyvenimo 
būdą. Patiems graikams padarė įspūdį tai, kad toks klausimas, pasirodo, 
turi klausti apie visą gyvenimą ir kad gerai gyvenantis pasiekia tai, kas jo 
gyvenimo pabaigoje pasirodo buvęs geras gyvenimas. Matydami, kaip 
lengvai likimas sugriauna atrodytų geriausiai suręstus gyvenimus, kai 
kurie graikai, o Sokratas pirmas iš jų, ėmėsi ieškoti racionalaus gyveni- 
mo plano, kuris sumažintų likimo galias ir būtų labiausiai nepriklauso- 
mas nuo sėkmės.3 Šio tikslo įvairiomis formomis siekė ir vėlesnė filoso- 
fija. Idėja, kad žmogus turi mąstyti taip abstrakčiai — apie gyvenimo 
visumą — mums gali pasirodyti ne tokia įtikinama kaip Sokratui. Tačiau 
jo klausimas vis dar reikalauja iš mūsų mąstyti apie savo gyvenimą kaip 
visumą, — Visais požiūriais ir visą, net jeigu mes neteikiame tiek reikšmės 
kaip graikai tam, kaip jis pasibaigs. 

Ši beasmenė graikiška frazė nutyli ne tik asmenį, apie kurio gyveni- 
mą klausiama. Ji taip pat niekaip neapibrėžia, ir neveltui, kokio pobūdžio 
svarstymai tiktų šiam klausimui. „Kaip aš turėčiau gyventi?“ nereiškia 
„kokį gyvenimą morališkai privalau gyventi?“; štai kodėl Sokrato klausi- 

mas yra kitokia pradžia negu minėtieji klausimai apie pareigą ar apie tai, 
kaip tapti geram. Sokrato klausimas gali reikšti tą patį, kaip ir klausimas 
apie gerą gyvenimą, gyvenimą, vertą gyventi, tačiau šiose sąvokose ne- 
slypi joks išskirtinai moralinis turinys. Gali pasirodyti, kaip kad tikėjo 
Sokratas, o ir daugelis iš mūsų iki šiol viliasi, jog geras gyvenimas taip 
pat yra būtent gero žmogaus gyvenimas (turi būti, — tikėjo Sokratas; gali 
būti, — daugelis iš mūsų viliasi). Bet jeigu tai tiesa, ji paaiškės tik vėliau. 
Turėtų yra paprasčiausiai turėtų, pats savaime žodis šiame bendrame 
klausime niekuo nesiskiria nuo jo prasmės bet kuriame kasdieniškame 
paklausime — „ką aš turėčiau daryti dabar?“. 

Kai kurių filosofų nuomone, mes negalime pradėti šitokiu bendru ir 
neapibrėžto turinio praktiniu klausimu, kadangi tokie klausimai kaip „ką 
aš turėčiau daryti?“, „kaip geriausiai turėčiau gyventi?“ ir panašūs yra 
dviprasmiški — jie gali būti suprasti tiek moraline, tiek nemoraline pras- 
me. Pagal tokį požiūrį, pirmiausia reiktų nuspręsti, kuria 1§ šių dviejų 
reikšmių klausimas vartojamas, to nepadarę negalime net pradėti ieškoti 
atsakymo. Tai klaida. Reikšmės analizė neišskiria „moralinis“ ir „nemo- 
ralinis“ kaip reikšmės kategorijų. Žinoma, jei kas nors sako apie kitą „jis 
yra geras žmogus“, galime paklausti sakiusįjį, ar turi omenyje „morališ- 
kai geras“, ar, pavyzdžiui, kad tas žmogus yra tinkamas (geras) karo 
žygiams, tačiau galimybė taip skirtingai interpretuoti nieko neprideda nei 
„gero“ ar „gero žmogaus“ moralinei, nei karinei (ar futbolo ir pan.) 
prasmei. 

Tam tikru atveju galėtume klausti „ką turėčiau daryti etiniu požiū- 
riu?“ arba „ką turėčiau daryti žiūrėdamas savo naudos?“. Tai būtų klau- 
simai apie papildomų svarstymų išvadas, iš visų su klausimu susijusių 
aplinkybių jie labiausiai skatina iš naujo pažvelgti į konkretaus tipo aplin- 
kybes ir klausti, kokias išvadas remia būtent šio tipo aplinkybės. Lygiai 
taip pat aš galiu paklausti, ką turėčiau daryti, atsižvelgdamas vien į eko- 
nomines, politines ar šeimynines aplinkybes. Tik pabaigoje galėtume klausti 
„ką turėčiau daryti atsižvelgdamas į viską?“ Esama tik vieno būdo pa- 
klausti apie tai, ką turėtume daryti, Sokratas davė universalų tokio klau- 
simo pavyzdį, o moraliniai sumetimai atskleidžia vieną aspektų, susijusių 
su šiuo klausimu“. 

Čia ir anksčiau aš minėjau „moralinius“ sumetimus, vartodamas šį 
žodį abstrakčiai, taip kaip jis nekintamai vartojamas dalyko pavadinime: 
moralės filosofija. Tačiau ši disciplina turi ir kitą vardą: „etika“, ir atitin- 

kamai kalbama apie „etinius sumetimus“. Terminų skirtumas aiškina- 
mas jų skirtinga kilme — iš lotynų ir graikų kalbų, abiem atvejais žodžio 
reikšmę siejant su nuostata arba papročiu. Skirtumas tik tas, kad loty- 
niškas „moralinį“ kontekstą įtakojęs žodis labiau pabrėžia visuomenės 
lūkesčius, o graikiškas — individualaus charakterio prasmę. Šiais laikais 
žodis „moralė“ įgijo specialesnį turinį ir aš ketinu parodyti, kad moralė 
turėtų būti suprantama kaip savotiška etiškumo raidos pakopa, turinti 
ypatingą reikšmę šiuolaikinėje Vakarų kultūroje. Pastaroji, vystydama spe- 
cialią įsipareigojimo sąvoką, tam tikras etines kategorijas pabrėžia ypa- 
tingai, be to, ji remiasi tam tikromis specialiomis prielaidomis. Aš įsitiki- 
nęs, kad atsižvelgdami į šiuos bruožus, turėtume traktuoti ją ypač skep- 
tiškai. Todėl toliau ,,etinis” aš dažniausiai vartosiu kaip talpesnį terminą, 
zymintj tai, su kuo iš tikrųjų susijęs šis dalykas, o „moralinis“ ir ,,mora- 
lė“ — kaip terminus, žyminčius siauresnę sistemą, kurios ypatumus ap- 
tarsime vėliau. 

Aš nesiimsiu apibrėžti, kas būtent laikoma etiniais sumetimais, bet 
pasakysiu šį bei tą apie tai, kas patenka į etiškumo sąvoką. Nieko blogo, 
kad ši sąvoka tokia neapibrėžta. Iš tikrųjų būtent moralė, ta ypatinga 
sistema, reikalauja tikslios savo apibrėžties (pavyzdžiui, reikalaudama 
skirti „moralinę“ ir ,„nemoralinę“ žodžių prasmę). Tai priklauso nuo jos 
specialių prielaidų. Nenumatydami tokių prielaidų, lengvai sutiksime, jog 
esama virtinės aplinkybių, kurios patenka į etiškumo sąvoką, ir tuo pat 
metu suprasime, kodėl tokių aplinkybių sritis neturi aiškiai apibrėžtų ribų. 

Viena sąvokų, patenkančių į šią sritį, yra įsipareigojimo sąvoka. Įprasta 
gana įvairius sumetimus laikyti įsipareigojimais ir vėliau (10 skyriuje) aš 
aptarsiu klausimą, kodėl taip turėtų būti. Vienas gerai pažįstamas pavyz- 
dys — tai įsipareigojimas, kurį prisiimame duodami pažadą. Kitas — parei- 
gos idėja. Šiandien įprasčiausias „pareigos“ vartojimo kontekstas — siaurai 
institucinis, taip kalbama apie pareigų sąrašą ar registrą. Žvelgiant pla- 
čiau, pareigos visada buvo siejamos su vaidmeniu, padėtimi ar santy- 
kiais, — tokiais, kuriuos nulemia Žmogaus visuomeninė padėtis* , prisi- 
menant žinomą Bradley esė.” Darbinés pareigos gali būti prisiimtos sa- 


* Žodžių žaismas: Bradley knygos pavadinime pavartotas „station“ gali būti verčia- 
mas ir kaip „stotis“, „stotelė“, ir kaip „visuomeninė padėtis“, autorius čia, matyt, 
ironizuoja visuomeninę padėtį kaip susaistančią, pririšančią prie „vietos“ — tam tikrų 
pareigų. — Vertėjos pastaba. 

vanoriškai — pasirenkant darbą, tačiau apskritai pareigos, taip pat ir įsi- 
pareigojimai (išskyrus pažadus), nėra įgaunami savo noru. 

Kantas ir jo įtakoti filosofai tiki, kad visi tikrieji moraliniai dalykai 
esmingai įšaknyti subjekto valioje. Aš negaliu privalėti elgtis tam tikru 
būdu paprasčiausiai dėl savo padėties socialinėje struktūroje — pavyz- 
džiui, vien dėl to, jog esu kažkieno vaikas, - jeigu kalbama apie morali- 
nio pobūdžio privalėti, o ne apie psichologinio pobūdžio arba socialinių 
bei teisinių sankcijų prievartą. Elgtis moraliai — tai elgtis autonomiškai, o 
ne veikiant socialiniam spaudimui. Tai atspindi kai kuriuos būdingus mo- 
ralės sistemos rūpesčius. Šalia to kiekvienoje visuomenėje buvo pripa- 
žįstama mintis (tebegyvuojanti ir mūsų visuomenėje), jog tokio pobū- 
džio privalėjimai kyla tiesiog iš asmens padėties ir socialinės situacijos. 
Tai, ko gero, yra tokia aplinkybė, kurios dabar kai kurie Vakarų visuo- 
menės Žmonės nenorėtų pripažinti, bet praeityje ją pripažino beveik visi, 
ir nėra jokios būtinybės reikalauti, kad kiekvienas tokio pobūdžio priva- 
lėjimas būtų racionaliai išnagrinėtas ir tada arba atmestas, arba paverstas 
savanorišku įsipareigojimu. Toks reikalavimas, kaip ir kiti būdingi mora- 
lės bruožai, yra glaudžiai susijęs su modernizacijos procesais: tai bandy- 
mas etiniais terminais artikuliuoti procesą, kurį teisinių santykių srityje 
Maine‘as pavadino perėjimu nuo statuso prie kontrakto. Jis taip pat at- 
spindi kintančią savasties, dalyvaujančios etiniuose santykiuose, sam- 
pratą“. 

Įsipareigojimas ir pareiga žvilgsnį kreipia atgalios ar bent jau į aplink- 
kelius. Jei įsivaizduosime, jog žmogus svarsto apie tai, ką jam daryti, tai 
poelgiai, kurių reikalauja įsipareigojimas ar pareiga, yra ateities dalykas, 
o priežastys, arba mano poelgio pagrindai, — tai pažadai, kuriuos jau 
daviau, arba darbas, kurio ėmiausi, arba mano jau turimas statusas. Ki- 
tokio pobūdžio etiniai svarstymai žvelgia į priekį, į mano pasirenkamų 
poelgių padarinius. „Tai bus į gera“ — taip galėtų būti išreikšta šių svars- 
tymų forma. Viena ypač reikšminga filosofinės teorijos kryptis šį „gera“ 
tapatino su tuo, kiek mūsų poelgiai prisideda prie žmonių norų išsipildy- 
mo, prie jų laimės ar panašių dalykų. Tai gerovės arba utilitarizmo kryp- 
tis (tokias teorijas aptarsiu 5 ir 6 skyriuose). Tačiau tai tik viena pakrai- 
pa. G. E. Moore'as taip pat manė, kad į ateitį orientuoti svarstymai yra 
pamatiniai, tačiau prie gerų pasekmių jis priskyrė ne pasitenkinimą, o 
kitokius dalykus, tokius kaip draugystę ir grožio išgyvenimą. Kaip tik 

dėl to jo teorija taip patraukė Bloomsbury grupę: Moore'as sugebėjo 
vienu ypu atmesti pareigos slogutį ir utilitarizmo vulgarumą. 

Kitos rūšies etiniai svarstymai išskiria etiškai gerus poelgius. Poelgiai 
pasižymi daugeliu etinių savybių, pagal kurias juos renkamės arba, prie- 
šingai, — atmetame. Atsisakome poelgio, kadangi tai būtų vagystė ar 
žmogžudystė, arba poelgis būtų, pavyzdžiui, apgavikiškas ar negarbin- 
gas, arba ne taip dramatiškai, — juo paliktume kažką bėdoje. Šie apibūdi- 
nimai, o jų esama daug, veikia įvairiais lygiais: pavyzdžiui, poelgis gali 
būti negarbingas, kadangi yra apgavikiškas. 

Su šiais apibūdinimais, pagal kuriuos pasirenkame arba atmetame 
poelgius, glaudžiai susijusios įvairios dorybės, suvokiamos kaip charak- 
terio bruožas pasirinkti arba atmesti veiksmą kaip turintį tam tikras etiš- 
kai reikšmingas savybes. Žodis „dorybė“ šiandien dažniausiai sukelia 
komiškas arba kitokias nepageidaujamas asociacijas, todėl nedaug kas, 
išskyrus filosofus, jį ir bevartoja, tačiau nėra kito tinkamo žodžio ir mo- 
ralės filosofijoje be jo neapsieisime. Galima tikėtis, kad jeigu sugebėtu- 
me grąžinti šiam žodžiui tikrąją reikšmę, jis atgautų savo garbingą vietą 
mūsų žodyne. Deramai vartojamas — kaip žymintis etiškai pasigėrėtiną 
charakterio bruožą — jis apima daugelį savybių ir, kaip dažnai atsitinka 
šioje srityje, atitinkamos klasės ribos nėra ir net neturi būti aiškiai api- 
brėžtos. Dalis siekiamų asmeninių savybių, tokių kaip seksualinis pa- 
trauklumas, tikrai nelaikomos dorybėmis. Tai gali būti (kai kurie žmonės 
pasižymi seksualiai patraukliu charakteriu), bet nebūtinai yra charakte- 
rio klausimas, todėl nevertinama kaip dorybė, lygiai taip pat kaip dorybe 
nelaikoma absoliuti klausa. Be to, dorybės yra daugiau negu vien įgū- 
džiai, kadangi jos susijusios su tam tikrais būdingais troškimų bei moty- 
vacijos modeliais. Gali būti geras pianistas, bet neturėti noro groti piani- 
nu, bet jei esi kilnus ir teisingas, tai šios savybės pačios savaime for- 
muos tavo norus atitinkamame kontekste. 

Tai nereiškia, kad dorybėmis negali būti piktnaudžiaujama. Viena rū- 
šis dorybių, kuriomis gali būti akivaizdžiai piktnaudžiaujama, yra vadina- 
mosios atlikimo dorybės (executive virtues), tokios kaip narsa ar, pa- 
vyzdžiui, savikontrolė. Jos susijusios ne tiek su kokiais nors konkrečiais 
tikslais, o labiau padeda įgyvendinti kitus tikslus. Tačiau vis dėlto tai yra 
dorybės ir tikslų atžvilgiu jos reiškiasi kaip charakterio bruožai, o ne vien 
kaip grynai įgyti įgūdžiai ar gebėjimai. Pasak Sokrato, dorybėmis neišei- 

na piktnaudžiauti, jis pasakytų dar stipriau: žmonės, turintys tam tikrą 
dorybę, niekada nesielgs blogiau, — taip, tarsi jos neturėtų. Toks požiūris 
logiškai atvedė jį prie minties, kad iš esmės esama tik vienos dorybės — 
teisingo sprendimo galios. Mums nebūtina manyti taip kaip Sokratui. 
Dar daugiau, mes neturėtume aklai priimti to, kas paskatina priimti šias 
idėjas, t.y. liautis ieškoti žmogaus gyvenime kažko, kas būtų besąlygiš- 
kas gėris, gėris bet kokiomis aplinkybėmis. Tokios paieškos pavyzdžių 
sutinkame ir šiandien, su vienu iš jų susidursime aptardami specialius 
moralės rūpesčius. 

Dorybė - tradicinė moralės filosofijos sąvoka, tačiau tam tikrą laiką 
ji nebuvo diskutuojama. Pastarųjų metų darbuose keletas filosofų teisin- 
gai pabrėžė šios sąvokos svarba.’ Tam tikros dorybės turėjimas veikia 
tai, kaip asmuo svarsto. Tačiau turime išsiaiškinti, kaip tai vyksta. Svar- 
bu tai, kad svarstymo turinyje pats dorybės pavadinimas dažniausiai 
nepasirodo. Asmuo, turintis konkrečią dorybę, atlieka veiksmus dėl to, 
kad jie priklauso tam tikrai rūšiai, ir vengia kitų veiksmų, kadangi šie 
priklauso kitokiai rūšiai. Toks asmuo, kaip ir jo veiksmai, apibūdinamas 
dorybės žodynu: pavyzdžiui, jis ar ji yra teisingas ar narsus asmuo, da- 
rantis teisingus ar narsius dalykus. Bet — ir tai svarbiausia — apibūdini- 
mas, taikomas subjektui ir veiksmui, retais atvejais sutampa su tais Zo- 
džiais, kuriuos subjektas naudoja rinkdamasis veiksmą. Iš tiesų, „teisin- 
gas“— vienas iš tų nedaugelio atvejų: teisingas ar sąžiningas asmuo yra 
tas, kuris pasirenka veiksmus dėl to, kad jie yra teisingi, ir atmeta kitus 
dėl to, kad jie yra neteisingi ar nesąžiningi. Bet narsus Žmogus paprastai 
pasirenka poelgį ne dėl to, kad šis vadinamas narsiu, taip pat visiems 
žinoma, kad kuklus žmogus veikia ne vardan kuklumo. Geranoris ar 
geraširdis žmogus daro gerus darbus, bet daro juos apibūdindamas ki- 
taip, pavyzdžiui: „jai to reikia“, „tai jį pradžiugins“, „tai panaikins skaus- 
mą“. Pats dorybės apibūdinimas svarstyme nepasirodo. Dar daugiau, 
asmens, turinčio tam tikrą dorybę, svarstymuose paprastai nesama nė 
vienos etinės sąvokos. Veikiau, jei veikėjas turi konkrečią dorybę, tai 
tam tikros faktų sritys įgyja etinę vertę kaip tik dėl to, kad jis ar ji turi tą 
dorybę. Kelias nuo to, ką dorybingas asmuo svarsto kaip etiškai reikš- 
mingą, iki pačios dorybės apibrėžimo yra vingiuotas; savimonės povei- 
kis jį ir nutiesia, ir padaro duobėtą. 

Faktiškai tas pats poveikis galėjo prisidėti prie to, kad etika kaip do- 
rybių teorija tapo nepopuliari. Dorybių nagrinėjimas darė daug tam, kad 

ugdytų dorybes. Trečiojo asmens forma tokia praktika, net jei vadinama 
kitaip, yra gerai pažįstama: ji sudaro didelę socializacijos arba moralinio 
auklėjimo, pagaliau — švietimo dalį. Tačiau kaip pirmaasmenė (first-per- 
sonal) praktika, dorybių ugdymas turi kažkokio įtartino pasitenkinimo 
savimi ar saviapgaulės. Tai reiškia ne vien tai, kad galvojama apie save, 
o ne apie pasaulį ir kitus žmones. Žinoma, kad dalis etinės minties, ypač 
savikritiškos, yra tam paskirta. Ne vienas autorius pastaruoju metu pa- 
brėžė mūsų sugebėjimo turėti antros eilės troškimų — troškimų turėti 
tam tikrų troškimų“ — svarbą ir jo reikšmę etinei refleksijai bei praktinei 
sąmonei. Svarstymai apie tai, kaip patenkinti tuos antros eilės troški- 
mus, tam tikru laipsniu turi būti nukreipti į save patį. Jeigu į dorybių 
ugdymą žvelgiama kaip į pirmaasmenio svarstymo praktiką, iškyla pro- 
blema, kad tavo mintis nėra pakankamai nukreipta į save. Kai apie savo 
galimas būkles galvojama dorybių terminais, tai galvojama ne tiek apie 
savo veiksmus ir tikrai ne apie tai, kokiais žodžiais galėtum ar turėtum 
mąstyti apie savo veiksmus: tai veikiau reiškia galvojimą apie tai, kaip 
kiti galėtų apibūdinti ar komentuoti būdą, kuriuo tu svarstai apie savo 
veiksmus, ir ar tai esąs esminis tavo svarstymų turinys. Tai iš tikrųjų 
panašu į netinkamą etinio dėmesio linkmę. Visa tai moko ne to, kad 
dorybė nėra svarbi etinė sąvoka, o veikiau to, kad etinės sąvokos svarba 
neprivalo būti siejama su jos pačios kaip elemento dalyvavimu svarsty- 
me pirmuoju asmeniu. Žmonių, kurie yra kilnūs ar drąsūs, taip pat tų, 
kurie stengiasi būti kilnesni ar drąsesni, svarstymai skiriasi nuo tų, kurie 
tokie nėra, svarstymų, tačiau skirtumas glūdi ne tame, kiek jie vartoja 
kilnumo ar narsos sąvokas. 

Tai buvo keletas etinių sąvokų ir paskatų. Kokios paskatų rūšys įta- 
koja veiksmą, bet yra ne etinės? Vienas kandidatas yra labai aiškus — tai 
egoistinės paskatos, tos, kurios susijusios vien su patogumu, susijaudi- 
nimu, savimeile, jėga ar kitokiu veikėjo pranašumu. Kontrastas tarp šių 
paskatų ir etinių sumetimų yra trivialus, jis remiasi aiškiai pagrįsta idėja 
apie tai, kam skirtos etinės praktikos, kokį vaidmenį jos vaidina visuo- 
menėje. Vis dėlto ir čia turi būti padaryta keletas perskyry. Viena — tik 
verbalinė. Mums rūpi Sokrato klausimas „kaip žmogus turėtų gyventi?“ 
ir egoizmas savo nepridengta bei atvirai savanaudiška forma bent jau 
atsako į jį suprantamai, nors dauguma iš mūsų gali būti linkę atmesti tokį 
atsakymą. Galima žodį „etinis“ taikyti bet kuriai gyvenimo schemai, kuri 
suprantamai atsako į Sokrato klausimą. Ta prasme net ir atviriausias 

egoizmas būtų etinis pasirinkimas. Aš nemanau, kad turėtume priimti 
tokią „etinio“ vartoseną. Kad ir kokios neaiškios nuo pradžių būtų etiš- 
kumo ribos, mes turime etiškumo sampratą, kuri aiškiai susieja mus ir 
mūsų veiksmus su kitų reikmėmis, poreikiais, reikalavimais, troškimais 
ir apskritai — kitų Žmonių gyvenimais, ir šią sampratą verta išsaugoti 
galvojant apie tai, ką esame pasirengę vadinti etiniais sumetimais. 

Tačiau egoizmas gali žengti žingsnį toliau negu pati atviriausia jo for- 
ma. Esama teorijos, kuri kalba apie tai, kaip turėtume gyventi, ir kuri 
gerokai klaidinančiai vadinama etiniu egoizmu. Ši teorija tvirtina, kad 
kiekvienas asmuo turi siekti savojo intereso. Tokia pažiūra skiriasi nuo 
atviro egoizmo, kadangi tai reflektyvi pozicija ir ji turi bendrą žmogaus 
interesų koncepciją. Iš tikrųjų nėra labai svarbu, ar vadinsime ją, kaip ji 
save vadina, etine sistema. Svarbu, kokį įnašą ji padaro į etinių sumetimų 
sampratą. Iš pirmo žvilgsnio atrodo, kad ji prie to niekaip neprisideda, 
kadangi tvirtina, jog kiekvienas turime veikti pagal neetines (nonethical) 
paskatas. Jei ši teorija sako tik tiek, tai ji paprasčiausiai atrodo dogmatiš- 
ka: jei žmonės iš tikrųjų elgiasi pagal paskatas, nesuvedamas į savanau- 
dišką interesą, kas rodo, jog jie elgiasi 1racionaliai? Labiau tikėtina, kad ši 
pažiūra etinių sumetimų vaidmens klausimą faktiškai palieka atvirą ir 
klausia, kaip gyvenimas elgiantis pagal tokias paskatas yra susijęs su 
savanaudiSkumu. 

Esama kitokio požiūrio, atrodančio kaip ką tik aptartasis, tačiau 1š 
tiesų skirtingo. Jis taip pat teigia bendrą principą: kiekvieno asmens sa- 
vojo intereso siekimas yra tai, kas turi įvykti. Panašu, kad šio požiūrio 
poveikis sumetimams, į kuriuos atsižvelgiame veikdami, nėra vienareikš- 
mis. Jam gali būti priimtini sumetimai, kurie yra etiniai įprasta šio žodžio 
prasme. Jeigu aš tikiu, kad žmonių savanaudiško intereso siekimas yra 
tai, kas turi įvykti, tai viena iš mano galimybių yra prisidėti prie tokios 
įvykių eigos. Taip galiu būti paskatintas ištiesti pagalbos ranką kitam, 
kad šis laikytųsi tokios strategijos. 

Iš tiesų gana sunku sutikti su nuomone, kad tai, kas turi įvykti, yra 
tai, kad žmonės siektų savanaudiško intereso. Kur kas natūraliau palai- 
kyti jį tik drauge su kita idėja — bus geriau, jei kiekvienas elgsis būtent 
taip. Šiuo požiūriu gali būti sakoma, kad bandymas būti geram kitiems 
tik supainioja reikalą. Taip samprotaujantis (ir tikintis tuo) iš tikrųjų pri- 
ima ir kai kuriuos kitus etinius sumetimus, pavyzdžiui, kad yra gera, kai 
žmonės gauna tai, ko jie nori, taip pat tiki, kad geriausias būdas kaip 

galima didesniam skaičiui žmonių gauti kaip galima daugiau to, ko jie 
nori, yra kiekvienam siekti to, ko jis ar ji nori. Kaip tik taip tvirtino 
laissez-faire kapitalizmo gynėjai devynioliktojo amžiaus pradžioje. Kai 
kurie laikosi šios minties ir baigiantis dvidešimtajam amžiui, nepaisydami 
akivaizdaus fakto, kad visos ekonominės sistemos priklauso nuo visuo- 
menės narių, kuriems būdingos nuostatos, peržengiančios savanaudišką 
interesą. Galbūt šis prieštaravimas padeda paaiškinti, kodėl kai kurie 
laissez-faire gynėjai linkę skaityti moralizuojančias paskaitas ne tik žmo- 
nėms, nesugebantiems gyventi vien savanaudišku interesu, bet ir tiems, 
kurie tą sugeba. 

Supriešinome etines ir egoistines paskatas. Bet ar negalėtų kas nors 
norėti kito žmogaus laimės? Žinoma. Ar tada egoizmas, mano siekis 
to, ko noriu, nesutaptų su tuo, kas turėtų būti etinis paskatos tipas, 
rūpestis kažkieno kito laime? Ir vėl — taip, bet tai nėra labai įdomu, 
nebent egoistinés ir etinės paskatos persipintų kokiu nors bendresniu 
ir sistemiškesniu pavidalu. Ties šiuo klausimu sustosime aptardami pa- 
grindus 3 skyriuje. 

Iš viso to matysime, kad etiškumo idėja, nors ir be aiškių ribų, turi 
tam tikrą turinį; tai nėra grynai formali sąvoka. Vienas šio teiginio įrody- 
my — kitokios rūšies neetiniai sumetimai, kurie galėtų būti pavadinti an- 
tietiniais (counterethical). Antietinės motyvacijos, svarbus žmogaus fe- 
nomenas, reiškiasi įvairiomis formomis, susidarančiomis pagal savo po- 
zityviuosius antipodus etiškume. Piktavališkumas, geriausiai pažįstamas 
šios rūšies motyvas, dažnai siejamas su žmogaus malonumu ir paprastai 
laikomas natūralia subjekto būkle; bet esama ir gryno bei nesavanaudiš- 
ko piktavališkumo, pagiežos, peržengiančios subjekto poreikį stebėti ir 
mėgautis žala, kurios kitam linki. Jis skiriasi nuo antiteisingumo, įnorin- 
go mėgavimosi nesąžiningumu. Antiteisingumas yra iš esmės parazitiš- 
kas savo etiškojo antipodo atžvilgiu ta prasme, kad norint nustatyti jo 
kryptį, pirmiausiai reikia tiksliai apibrėžti teisingumą. Piktavališkumo at- 
vejis kitoks. Nėra taip, kad geranoriškumas turi atlikti savo darbą ir tik 
po to piktavališkumas turi ką veikti, veikiau, kiekvienas jų naudoja tas 
pačias percepcijas, tik juda nuo jų skirtingomis kryptimis. (Štai kodėl, . 
kaip pastebėjo Nietzsche, žiaurumui reikia to paties jautrumo, kaip ir 
užuojautai, o brutalumui to nereikia). Kitos antietinės motyvacijos taip 
pat parazituoja etiškumo reputacijos ir emocinio įvaizdžio sąskaita. Tai, 
kaip ir reikėjo tikėtis, ypač paliečia dorybes. Poelgio bailumą retas indi- 

vidas laikytų aplinkybe to poelgio naudai, bet gali būti ir kitaip — kai 
bailumas antietiškai pasitarnauja gėdos mazochizmui. 

Aš paminėjau egoizmo paskatas bei paskatas, vedančias anapus sa- 
ves — tarkime, geranoriškumą ar sąžiningumą. Bet esama klausimo, ku- 
ris įrodė esąs labai svarbus etikai: kiek aplinkos tokios paskatos turi 
apimti? Ar tavo paskaitos bus etiškos, jei atsižvelgsi tik į savo šeimos 
interesus? O jei tik į savo bendruomenės? Ar tik į savo tautos? Tokie 
lojalumai neabejotinai sudarė Žmonių gyvenimo audinį ir, atrodo, nesu- 
klysime pasakę — etinio gyvenimo forumą. Tačiau atrodo, kad esama 
tam tikrų etinių reikalavimų, kuriuos gali patenkinti tik universalus rū- 
pestis, toks, kuris apima visus žmones ar gal net daugiau negu visą 
žmoniją. Šį rūpestį ypač plėtoja moralės sistema, dažnai net manoma, 
kad joks rūpestis nėra tikrai moralus, jei jam nebūdingas šis universa- 
lumas. 

Moralės požiūriu etiškumo sritis visada ta pati: universumas. Ištiki- 
mybė mažesnei grupei, lojalumas šeimai ar kraštui turėtų būti pagrįsti 1§ 
išorės į vidų: reikia paaiškinti, kodėl gėriu laikomas žmonių lojalumas 
grupėms, mažesnėms negu universumas (5 ir 6-tame skyriuje aš aptar- 
siu tokio požiūrio motyvus ir pavojus; taip pat įvairius aiškinimus to, kas 
gi yra ta universali sritis). Kasdieniškesniame lygyje (mažiau reflektyvia- 
me, pasakytų moralinis kritikas) etiškumo vieta gali keistis — pasislinkti 
iš vienos šios priešpriešos pusės į kitą. Priklausomai nuo mano asmeni- 
nio intereso, miesto ar tautos interesai gali atstovauti etiniams reikalavi- 
mams, bet jeigu reikalavimas kyla iš kokio nors didesnio subjekto, tai 
miesto interesas gali būti laikomas savanaudišku. Taip yra paprasčiau- 
siai dėl to, kad geranoriškumas ir sąžiningumas gali bet kada pareikšti 
ieškinį prieš savanaudiškumą; mes galime reikšti tokį didelį savanaudiš- 
kumą, koks didelis yra Aš; o kas mes esame, konkrečiu atveju priklauso 
nuo savo susitapatinimo apimties, nuo minėtos priešpriešos ribų. 

Aš paminėjau keletą etinių paskatų rūšių ir ne vieną neetinės paskatos 
rūšį. Filosofija tradiciškai demonstravo troškimą sumažinti šią įvairovę 
abiejose perskyrimo pusėse. Pirmiausia ji linko visas neetines paskatas 
matyti kaip redukuojamas į egoizmą, siauriausią savanaudiškumo for- 
ma. Iš tiesų kai kurie filosofai norėjo redukuoti jas į vieną specialią egois- 
tinio intereso rūšį — malonumo siekimą. Ypač Kantas manė, kad kiekvie- 
nas veiksmas, atliktas ne pagal moralinį principą, yra atliktas siekiant 
veikėjo malonumo. Tokį požiūrį reikia skirti nuo kitos idėjos, pagal kurią 

visus veiksmus, taip pat ir padarytuosius iš etinių paskatų, vienodai mo- 
tyvuoja malonumo siekis. Pagal šią teoriją, psichologinį hedonizmą, bet 
kokius veikėjo tyčinius poelgius paprasčiausiai tapatindami su jo laukia- 
mu malonumu, vargiai išvengsime arba akivaizdžios klaidos, arba nieko 
nesakančios trivialybės. Bet kuriuo atveju ši teorija niekuo neprisideda 
aiškinantis skirtumą tarp to, kas etiška ir neetiška. Jeigu koks nors psi- 
chologinio egoizmo variantas būtų teisingas ir įdomus, iš neetinės moty- 
vacijos kilę veiksmai nebūtinai sudarytų kokią nors specialią malonumo 
siekiančių poelgių klasę. Antra vertus, Kanto požiūris prisideda prie klau- 
simo sprendimo tvirtindamas, kad moralinis veiksmas neturi nieko ben- 
dra su psichologiniu hedonizmu; toks požiūris — neabejotinai klaidin- 
gas.? Jeigu nepasidavėme šios teorijos įtakai, galime priimti akivaizdžią 
tiesą, kad esama įvairių ne-etinės motyvacijos rūšių, be to, ne viena 
motyvacijos rūšis veikia prieš etines paskatas. '° 

Šiandien filosofija mažiau siekia suvesti visas neetines paskatas į 
vieną tipą negu tada, kai moralės filosofija pagrindinį dėmesį skyrė ne 
tiek klausimams, ką turėtume daryti ir kas yra geras gyvenimas (atsaky- 
mai į tokius klausimus atrodė aiškūs), o veikiau ieškojo, kokiais moty- 
vais turėtų vadovautis žmogus, kad siektų tų dalykų, nepaisant savo 
naudos ir malonumo argumentų. Kita vertus, troškimas suvesti visas 
etines paskatas į vieną modelį šiandien toks pat stiprus, kaip ir visada, 
įvairios teorijos mėgina parodyti, jog viena ar kita etinė paskata yra pa- 
matinė, todėl visos paskatų rūšys turinčios būti aiškinamos remiantis ja. 
Kai kurie tokia pamatine sąvoka laiko įsipareigojimą ar pareigą ir tą fak- 
tą, kad ją vertiname kaip etinę paskatą; pavyzdžiui, tai, jog tam tikras 
poelgis ves prie geriausių padarinių, aiškinama nurodant, jog šalia kitų 
pareigų turime ir pareigą užtikrinti geriausius padarinius. Tokio pobū- 
džio teorijos vadinamos „deontologinėmis“. (Kartais teigiama, kad šis 
žodis kilęs iš senosios graikų kalbos žodžio, reiškiančio pareigą. Seno- 
vės graikai neturėjo žodžio pareiga: jis kilęs iš graikų žodžio, reiškiančio 
tai, ką žmogus turi daryti.) 

Šioms teorijoms priešingos tos, kurios pirmine laiko geriausios daly- 
kų padėties sukūrimo idėją. Tokios teorijos dažnai vadinamos „teleologi- 
nėmis“. Svarbiausias pavyzdys — teorijos, kurios rezultato gerumą in- 
terpretuoja kaip Žmonių laimę arba kaip tai, kad žmonės gauna ko nori ar 
siekia. Tai, kaip jau sakiau, vadinama utilitarizmu, nors šį terminą varto- 
jo ir, pavyzdžiui, Moore'as kaip bendresne teleologinę sistemą žyminčią 


23 


ETIKA IR FILOSOFIJOS RIBOS 


savoka.'' Kai kurios iš šių reduktyvių teorijų tiesiog pasako, ką pagal 
mūsų etinę patirtį racionalu ar teisingiausia traktuoti kaip pamatinę sąvo- 
ką. Kitos teorijos yra drąsesnės ir teigia, jog šie santykiai turi būti surasti 
aiškinantis mūsų vartojamų žodžių reikšmes. Taip Moore'as teigė, kad 
„teisingas“ tiesiog reiškia „atnešantis didžiausią gėrį“. Moore‘o filoso- 
fijai būdingas apsimestinis drovus atsargumas, apipančiojęs jo tekstus 
išlygomis, pataisymais, bet retai sulaikęs nuo beprotiškų klaidų, ir šis 
teiginys apie tai, ką reiškia žodžiai, — paprasčiausiai neteisingas. Apskri- 
tai bet kuri tokio pobūdžio teorija, jei pateikiama deskriptyviai, t.y. kaip 
aprašas išraiškų, kurias laikome ekvivalentiškomis, yra klaidinga. Mes 
naudojamės etinių paskatų įvairove, visos jos iš esmės skirtingos, kaip ir 
buvo galima tikėtis, bent jau dėl to, kad esame ilgos ir sudėtingos etinės 
tradicijos, apimančios daugybę skirtingų religinių ir kitokių socialinių 
gijų, paveldėtojai. 

Reduktyvistinė programa, bandydama būti deskriptyvi, kaip antro- 
pologija, yra paprasčiausiai klaidinga. Tačiau ji gali turėti kitų tikslų. Gal- 
būt gilesniame lygmenyje ji siekia pateikti etikos objekto teoriją. Tačiau 
vis tiek lieka neaišku, kodėl šis tikslas turėtų skatinti mus redukuoti mū- 
sų pamatines etines sąvokas. Jei įmanomas toks dalykas kaip tiesa apie 
etikos objektą, — tiesa, galėtume sakyti, apie etiškumą, — kodėl turėtume 
tikėtis, kad ji bus paprasta? Ypač, kodėl ji turėtų būti konceptualiai pa- 
prasta, ne daugialypė, o redukuojama į vieną ar dvi etines sąvokas, to- 
kias kaip pareiga arba gera dalykų padėtis? Gal reikia tiek daug sąvokų 
jam aprašyti, kiek mums atrodo, kad reikia, ir ne mažiau. 

Bandymų redukuoti mūsų etines sąvokas priežastis turi būti susijusi 
su skirtingu etinės teorijos tikslu, su tuo, kad šios teorijos siekia ne apra- 
šyti, kaip mes mąstome apie etiškumą, o pasakyti, kaip apie jį turėtume 
mąstyti. Vėliau aš bandysiu įrodyti, kad filosofija neturėtų mėginti pa- 
teikti etinės teorijos, tačiau tai nereiškia, jog filosofija negali pasiūlyti 
jokios etinių įsitikinimų 1r idėjų kritikos. Aš teigsiu, kad etikoje redukty- 
vistiniai sumanymai neturi pagrindo ir privalo išnykti. Tačiau kol kas 
mano tikslas — tik atkreipti dėmesį į tai, kad tą sumanymą dar reikia 
pagrįsti. Didelė moralės filosofijos dalis nedvejodama įsijungia į šią veik- 
lą, neturėdama tam jokios aiškesnės priežasties, išskyrus tai, kad tokia 
veikla tęsiasi nuo seno. 

Vienas argumentų už reduktyvizmą kalba ne tiesiog apie etines ar 
apie neetines paskatas, bet yra linkęs bet kokias paskatas suvesti į vieną 


24 


SOKRATO KLAUSIMAS 


pamatinį tipą. Remiamasi prielaida apie racionalumą — turint galvoje, kad 
negalime palyginti dviejų paskatų tarpusavyje, jeigu nėra bendresnių su- 
metimų, kurių atžvilgiu jos galėtų būti lyginamos. Ši prielaida yra labai 
įtakinga ir tuo pat metu visiškai nepagrįsta. Nekalbant apie etinius, este- 
tiniai sumetimai gali būti palyginti su ekonominiais (pavyzdžiui), nebū- 
dami nei pastarųjų taikymo atvejis, nei abu kartu atstovaujantys kokią 
nors trečią, bendresnę paskatų rūšį. Politikai žino, kad politiniai sumeti- 
mai nėra 1§ to paties molio kaip sumetimai, kurių atžvilgiu jie sveriami. 
Net įvairūs politiniai sumetimai gali būti skirtingos prigimties. Žmogus 
sveria vieną darbą, atostogas ar partnerį kito (darbo, atostogų, partne- 
rio) atžvilgiu nepasigesdamas ypatingos svarmenų sistemos. 

Tai ne tik intelektualinės klaidos klausimas. Jei taip būtų, reduktyviz- 
mas neišgyventų, kadangi prieštarauja žmonių, nuolatos darančių išva- 
das, kurias laiko racionaliomis ar bent turinčiomis pagrindo, ir nesinau- 
dojančių kokia nors vieninga moneta, patyrimas. Racionalistinės racio- 
nalumo sampratos varomoji jėga kyla 1š socialinių ypatumų, būdingų 
šiuolaikiniam pasauliui, kuris asmeniniam svarstymui bei pačiai prakti- 
nio proto idėjai primeta modelį, išvestą iš konkrečios viešojo racionalu- 
mo sampratos. Pastaroji reikalauja, kad iš principo kiekvienas sprendi- 
mas remtųsi argumentais, kurie gali būti diskursyviai paaiškinti. Reikala- 
vimas praktiškai nevykdomas ir tikėtina, kad jis menkai padeda įgyven- 
dinti tikro kiekvienos valdžios atsakomingumo tikslą. Tačiau tai įtaigi 
1dėja, o sukeitus vietomis priežastis ir pasekmes, gali atrodyti tartum ji 
būtų gimusi viešajam gyvenimui taikant nepriklausomą racionalumo ide- 
ala. Pastarąjį kaip idealą plačiau apžvelgsime vėliau.“ 

Grįžkime prie Sokrato klausimo. Tai ypatingai ambicingas asmeninio 
praktinio klausimo pavyzdys. Pats paprasčiausias, tiesioginis tokio tipo 
klausimas yra „ką turiu daryti?“ arba „ką man daryti?“. Įvairūs mūsų 
nagrinėti etiniai ir neetiniai sumetimai padeda atsakyti į tokį klausimą. Jo 
atsakymo (svarstymo išvados) forma — „Aš darysiu ...“ arba „Aš ketinu 
daryti ...“ — tai mano ketinimo išraiška, ketinimo, kuris susiklostė po 
mano svarstymo. Kai ateis metas veikti, gali būti, kad man nepavyks jo 
įgyvendinti, tačiau taip nutiks dėl to, kad jį užmiršau, arba dėl to, kad 
man kas nors sukliudė, arba tiesiog todėl, kad pakeičiau požiūrį, o gal 
(kaip paaiškėjo) aš niekada to iš tikrųjų nenorėjau — tai nebuvo tikra 
mano svarstymų išvada arba tai nebuvo tikras svarstymas. Kai reikia 
veikti nedelsiant, tokioms alternatyvoms erdvės nelieka, tad gimsta pa- 

radoksas: aš radau atsakymą ir tučtuojau neįvykdau to, ką tariausi dary- 
siąs nedelsiant. 

Klausimas „Ką turėčiau daryti?“ palieka daugiau erdvės tarp minties ir 
veiksmo. Šiuo atveju tinkama išvados forma yra „Aš turėčiau daryti ...“; 
esama keleto suprantamų būdų pridurti: ,,... bet aš neketinu to daryti“. 
Forma turėčiau atkreipia dėmesį į priežastis, skatinančias mane pasielgti 
vienaip, o ne kitaip. Įprasta išraiškos ,,A§ turėčiau ..., bet aš neketinu to 
daryti“ funkcija yra atkreipti dėmesį į specialią priežasčių grupę, tokią 
kaip etiniai arba apdairumo sumetimai, kurie ypač tinka norint pasiaiš- 
kinti kitiems — jie padeda pateisinti mano elgesį. Pavyzdžiui, galiu sakyti 
norįs suderinti savo veiksmus su kieno nors veiklos planu, tačiau kurių, 
kaip paaiškėja, aš pats dabar nelaikau stipriausiomis priežastimis; stip- 
riausia priežastis yra ta, kad aš labai trokštu daryti kažką kita. Troškimas 
kažką daryti, žinoma, yra pagrindas to imtis'* (tai netgi gali būti pagrin- 
das, kuris pateisintų mano elgesį kitų akyse, tačiau pateisinimas siekia 
tam tikrų tikslų, ypač susijusių su teisingumu, kurių jis pats pasiekti 
negali). Taigi susidarius šitokio pobūdžio situacijai ir atsižvelgiant į viską, 
tai, kam manau turįs didžiausią pagrindą, yra dalykas, kurį labai trokštu 
daryti, ir jeigu išraišką aš turėčiau suprasime kaip nurodančią į tai, ką 
daryti turiu didžiausią pagrindą, tai kaip tik tą aš ir turiu daryti. Galima 
kelti tolesnį ir gilesnį klausimą: ar aš galiu sąmoningai ir be prievartos 
nedaryti to, kam manausi turįs didžiausią pagrindą daryti; tai, pagal Aris- 
totelio duotą šio reiškinio vardą, žinoma kaip akrasia problema." 

Išeitų, Sokrato klausimas reiškia „kaip gyventi žmogus turi didžiau- 
sią pagrindą?“'. Anksčiau sakydamas, kad žodžio turėčiau jėga klausime 
yra tiesiog turėčiau, turėjau omenyje, kad tame klausime veiksmo pa- 
grindo ar priežasčių svėrimas nenumatytas — nė viena iš jų nelaikoma 
svarbesne negu kitos. Ypač čia nenumatyta jokia klasė garbingesnių nei 
kitos priežasčių. Jeigu etinės priežastys iškyla kaip reikšmingos atsa- 
kymui, tai įvyksta ne dėl to, kad kaip tik jos buvo pasirinktos jau be- 
klausiant. 

Vis dėlto Sokrato klausimas ypatingas tuo, kad jis klausiamas atsietai 
nuo bet kokios aktualios ir konkrečios progos spręsti ką daryti. Tai ben- 
dras klausimas apie tai ką daryti, nes jis klausia, kaip gyventi; tai sykiu 
tam tikra prasme nelaikiškas klausimas, kadangi jis kviečia mąstyti apie 
savo gyvenimą nepriklausomai nuo konkrečios vietos ar laiko. Šie du 
dalykai padaro jį reflektyviu klausimu. Tai nelemia atsakymo, bet pavei- 

kia jj. Atsakydamas į praktinį klausimą konkrečiu laiku, konkrečioje si- 
tuacijoje, pirmiausia aš rūpinčiausi nuspręsti, ko aš noriu tuo metu. Sok- 
rato klausimo aš neklausiu konkrečių laiku, arba veikiau klausimo ištari- 
mo laikas neturi jokio specialaus ryšio su tuo, ko klausiama. Taigi pats 
klausimas verčia mane pažvelgti į gyvenimą bendresniu, ilgalaikiu po- 
žiūriu. Iš to negalima padaryti išvados, kad rasiu ilgalaikės praktinės 
išminties kupinus atsakymus. Galėčiau atsakyti: man geriausias būdas 
gyventi yra bet kuriuo metu daryti tai, ką tuo metu labiausiai noriu dary- 
ti. Bet jeigu turiu silpnybę išminčiai, Sokrato klausimo prigimtis veikiau- 
siai ją atskleis. 

Dar daugiau, tai klausimas, kurio gali paklausti bet kas. Tai, žinoma, 
nereiškia, kad užklaustas konkretaus asmens, jis tampa klausimu apie 
kiekvieną: tai klausimas apie tą konkretų asmenį. Tačiau kai klausimas 
užduodamas man sokratiškai, tam kad pažadintų refleksiją, jis pats sa- 
vaime tampa refleksijos dalimi, kadangi suprantantis jį supranta ir tai, 
kad šis klausimas gali būti užduotas bet kuriam iš mūsų. Toks klausimo 
pobūdis natūraliai juda nuo klausimo, kurio klausia bet kas — „kaip turė- 
čiau gyventi?“ — prie klausimo „kaip bet kas turėtų gyventi?“. Atrodo, 
kad pastarasis klausia apie priežastis, bendras mums visiems, dėl kurių 
gyvename vienaip, o ne kitaip. Matyt, čia klausiama apie gero gyveni- 
mo — iš principo žmogiškai būtybei teisingo gyvenimo - sąlygas. 

Ar plačiai šia kryptimi klausimą turi išvystyti pati sokratiška refleksija 
ir kaip tai veikia atsakymą? Refleksijos nelaikiškumas nelemia, kad atsa- 
kymas atiduos pirmenybę praktinei išminčiai. Panašiai faktas, kad šio 
reflektyvaus klausimo gali paklausti bet kas, turėtų atverti vartus ir egois- 
tiniam atsakymui. Bet jeigu atsakymas bus egoi:stiškas, tai bus tam tikro 
tipo egoizmas — bendras egoizmas, išskirtas anksčiau, sakantis, jog žmonės 
turėtų teikti pirmenybę saviems interesams. Tai natūraliai gimdo mintį: 
jei taip, tai šitaip gyvenant turi išeiti geresnis gyvenimas. Bet jeigu taip 
(kyla pagunda tęsti), tai turi būti geriau tam tikra neasmeniška arba tar- 
pasmeniška prasme, kad žmonės gyventų būtent taip. Atkeliavus iki šio 
neasmeniško požiūrio, galbūt verta pažvelgti atgalios ir nueiti tą patį ke- 
lią, tik priešinga kryptimi, ir net iš naujo pamąstyti apie išeities pozicijas. 
Mat jei žvelgiant iš neasmeniško požiūrio taško, nebūtų geriau, kad kiek- 
vienas asmuo gyventų egoistiškai, tai gal turime pagrindo sakyti, kad 
kiekvienas iš mūsų turėtų negyventi egoistiškai ir kad pagaliau mes turi- 
me į Sokrato klausimą atsakyti neegoistiškai. Jei mano samprotavimas iš 

tiesų nuoseklus, tai vien Sokrato reflektyvaus klausimo iškėlimas nuves 
mus labai toli į etinį pasaulį. Bet ar tikrai nuoseklus? 

Praktinė mintis yra radikaliai pirmaasmenė. Ji turi klausti ir atsakyti į 
klausimą „ką man daryti?“ Tačiau sokratiška refleksija atvedė mus prie 
Aš apibendrinimo ir vien refleksijos jėga netgi privertė mus priimti etinę 
perspektyvą. 4-ame skyriuje pamatysime, ar refleksija gali mus vesti 
taip toli. Bet net jei negali, sokratiškoji refleksija neabejotinai nepaliko 
mūsų ten, kur buvome. Atrodo, kad refleksija susijusi su kažkokiu įsi- 
pareigojimu ir filosofija neabejotinai yra pasiaukojusi refleksijai. Taigi 
vien šios knygos egzistavimas kelia dvigubą klausimą: kiek refleksija 
mus įpareigoja ir kodėl turėtume jai įsipareigoti. Sokratas galvojo, kad jo 
refleksija yra neišvengiama. Jis turėjo omenyje ne tai, jog kiekvienas turi 
ja užsiimti, kadangi žinojo, kad ne kiekvienas tą darytų; taip pat jis netu- 
rėjo omenyje, jog bet kuris, ėmęsis apmąstyti savo gyvenimą, būtų, net 
prieš savo valią, vidinio potraukio priverstas tai tęsti. Jo mintis veikiau 
reiškė, jog geras gyvenimas apima refleksiją kaip savo gerumo dalį: ne- 
apmąstytas gyvenimas nevertas gyventi.* 

Tai reikalauja labai specialaus atsakymo į jo klausimą, - tokio, kuris, 
jo požiūriu, galutinai pagrindžia tai, kad šis klausimas keliamas pirmiau- 
siai. Jei mano knyga įpareigota kelti šį klausimą, ar ji įpareigota prieiti 
prie tokio paties atsakymo? Ar bet kuris filosofinis etiškumo ir gero 
gyvenimo tyrinėjimas suponuoja pačios filosofijos ir retlektyvios inte- 
lektualinés laikysenos vertingumą? 


* Lietuviškame vertime: „gyvenimas be tokio tyrinėjimo jau nebe gyvenimas“ 
(Platonas. Dialogai, vertė M. Račkauskas. Vilnius: Vaga, 1968, p.118). - Vėrtėjos pastaba. 

p asitaiko, kad net ir nuosaikių filosofų balse pasigirsta primygtinė gai- 
da, kai jie imasi ieškoti moralės pagrindimo. Jeigu filosofija negali pa- 
grįsti etinio gyvenimo ar (siauriau) moralės, liekame atviri reliatyvizmui, 
amoralumui ir netvarkai. Kaip jie sako: kai amoralistas kvestionuoja eti- 
nes paskatas ir tvirtina, kad nėra jokios priežasties paisyti moralės reika- 
lavimų, ką galime jam pasakyti? 

O ką mes jam pasakytume, jeigu moralė gali būti pagrįsta? Na, galė- 
tume iškloti prieš jo akis tą pagrindimą. Bet kodėl galėtume tikėtis, kad 
jis nepasitrauks? Kodėl jis turėtų klausytis? Amoralistas ar net jo teoriš- 
kesnis sąjungininkas reliatyvistas tokių filosofų tekstuose pristatomas 
kaip nerimą kelianti figūra, kaip grėsmė. Kodėl tokiam asmeniui turėtų 
būti svarbu, ar etiškas gyvenimas gali būti pagrįstas, ar ne? 

Filosofijos istorijoje žinomas bent vienas konkretus amoralisto, kaip 
nerimą keliančios figūros, paveikslas — tai Kaliklis, Platono dialogo Gor- 
gijus personažas. Kaliklis, kaip įprasta Platono dialoguose, įsitraukia į 
racionalų pokalbį ir lieka suniekintas Sokrato samprotavimo (iš tiesų 
tokio neįtikinančio samprotavimo, kad vėliau Platonas turėjo parašyti 
Valstybę, kad pataisytų jį). Platonas atskleidžia trikdantį Kaliklio bruožą, 
tapusį ir šio dialogo tema, — tai žaižaruojanti Kaliklio neapykanta pačiai 
filosofijai, jis apskritai lieka klausytis jos argumentų tik iš maloningumo 
ar dėl pasismaginimo. 

— Tai ne esmė. Klausimas ne tas, ar jis bus įtikintas, o ar jis turi būti 
įtikintas. 

— Ar tikrai taip? Įsakmumo gaida filosofo balse siūlo ką kita — kad 
nuo to, kas įvyks, priklauso šių samprotavimų rezultatas, kad etiško 
gyvenimo pagrindimas galėtų būti jėga. Jei pažiūrėsime į tai rimtai, tai 
klausimas, kas turėtų klausytis, yra tikras klausimas. Kodėl jie turėtų 
klausytis? Kokia nauda iš profesoriaus siūlomo pagrindimo, jei jie išlauš 
duris, sudaužys jo akinius ir išsives jį patį? 

Bet kuriuo atveju, net jeigu esama to, ką visi kiti laikys moralės ar 
etiško gyvenimo pagrindimu, ar tiesa, kad amoralistas, vadinkime jį Ka- 
likliu, turi būti įtikintas? Ar turima omenyje, kad būtų gerai, jei jis būtų 
įtikintas? Tai neabejotinai būtų geras dalykas mums, bet vargu ar čia ir 
yra esmė. Ar tai būtų geras dalykas jam? Gal, pavyzdžiui, jis neišmintin- 
gas, kad veikia prieš savo interesus? O gal jis iracionalus abstraktesne 
prasme — gal jis prieštarauja pats sau ar eina prieš logikos taisykles? O jei 
taip, tai kodėl jam tai turėtų rūpėti? Robertas Nozickas iškėlė gerą klausimą 
apie tai, kokią galią kaltinimas nenuoseklumu turi ,,amoraliam žmogui“: 


Tarkime, mes parodome, jog koks nors teiginys X, kuriuo jis tiki, 
priima ar vykdo, įpareigoja jį elgtis moraliai. Tada jis turi atsisakyti 
bent vieno iš šių dalykų: a) elgtis nemoraliai (immorally), b) laikyti X 
teisingu, c) būti nuoseklus šiuo klausimu, šiuo aspektu. Nemoralus 
žmogus sako mums: „Tiesą sakant, jeigu turėčiau pasirinkti, atsisa- 

kyčiau būti nuoseklus“. 


Neaišku, ką turėtų mėginti pasiekti pagrindinėjantis etišką gyvenimą 
ir apskritai kam mums to reikia. Apie kiekvieną pagrindimo variantą 
turėtume paklausti: kam jis skirtas? Kuo remiasi? Prieš ką nukreiptas? 
Visų pirma — prieš ką, kadangi turime klausti, kas buvo siūloma kaip 
etiško gyvenimo alternatyva. Svarbu, kad esama kitokių pasirinkimų. 
Kažką pavadiname „amoralistu“. Tai padeda suformuluoti šiuos klausi- 
mus skepticizmui, nuolat atsinaujinančiai filosofijos srovei. Skepticiz- 
mas gali paliesti bet ką, ką Žmonės tvirtina žiną: kad yra „išorinis“ pasau- 
lis; kad kiti žmonės irgi turi potyrius (kas nors galėtų sakyti: kad esama 
kitų Žmonių); kad mokslinis tyrimas leidžia pažinti; kad etinės paskatos 
turi galią. Filosofinis skepticizmas paliečia visus šiuos dalykus, tačiau 
labai skirtingai ir su skirtingais padariniais. Turint galvoje išorinį pasaulį, 
realus skeptiko klausimas kiekvienam sveiko proto Žmogui reiškia ne 

"klausimą, ar kas nors iš to, ką sakome apie pasaulį, yra teisinga, ir net ne 
klausimą, ar mes žinome, kad nors vienas iš mūsų įsitikinimų yra teisin- 
gas, o klausimą, kaip mes žinome nors vieną iš jų esant teisingą ir kokiu 
laipsniu. Gyvenime nėra alternatyvų tokiems tikėjimams: kiekviena al- 
ternatyva turėtų būti alternatyva gyvenimui. „Kitų protų“, kaip ta prob- 
lema dažnai vadinama, atveju viskas yra iš esmės taip pat, tik problemos 
kirtis neraminančiai pasislenka į kokiu laipsniu? Be abejo, mes žinome, 
kad kiti žmonės turi jausmus, bet kiek mes pažįstame tuos jausmus? Tai 
iš dalies filosofinis klausimas, toks, iš kurio plaukia daugiau praktinių 
padarinių, negu vien iš klausimo „kaip aš žinau?“. 

Etinis skepticizmas šiuo požiūriu yra priešingame poliuje negu skep- 
ticizmas išorinio pasaulio egzistavimo klausimu. Antra vertus, jis skiriasi 
nuo skepticizmo fizikinio tyrimo ar psichoanalizės atžvilgiu. Šiose srity- 
se keliamos realios abejonės, kurios galų gale gali būti priimtos, o tai 
reikštų, kad tokius tyrinėjimus galėtų ištikti frenologijos likimas: nusprendę, 
kadjų pretenzijos į pažinimą ar bent pagrįstą įsitikinimą neturi pagrindo, 
mes jų iš viso atsisakytume. Neįmanoma, kad etiniai svarstymai būtų 
taip kolektyviai atmesti. Tačiau individas, matyt, turi alternatyvą — gali- 
mybę nepriimti etinių svarstymų. Ji realizuojama pasirenkant gyvenimą, 
kuris nėra etiškas. 

Tokio pobūdžio etinis skepticizmas taip skiriasi nuo skepticizmo iš- 
orinio pasaulio atžvilgiu, kad jo net negalima nagrinėti tais pačiais meto- 
dais. Moore‘as puikiai sutrikdė skeptiką materialių objektų egzistavimo 
klausimu surengdamas akistatą su vienu iš jų — Moore‘o ranka (bent jau 
tai būtų buvusi akistata, jei skeptikas būtų ten buvęs).? Būta daug disku- 
sijų apie Moore‘o gesto poveikį — pavyzdžiui, ar tai ne ydingo rato situ- 
acija — bet jis neabejotinai padarė poveikį primindamas mums, kad žiū- 
rėti į tokį skeptiką rimtai reikštų suprasti jį pažodžiui, o tai sukeltų ne- 
aiškumo, nes būtum vertinamas kaip tai darantis. Tai nėra analogija etiš- 
kumui. Gali būti, kad jei esama kokių nors etinių tiesų, kai kurios iš jų 
gali būti pateiktos kaip tikros: tarkime, turėdamas pasirinkimą, niekas 
negali operuoti vaiko be nuskausminimo;? tačiau tokia situacija, jei išpil- 
dytume ją kaip pavyzdį, neturėtų tokio paties neraminančio efekto eti- 
niam skeptikui, kaip Moore‘o rankos parodymas ano tipo skeptikui. Vi- 
sų pirma dėl to, kad vienas nešališkas žinomas kaip teisingas teiginys 
apie materialų objektą paneigs pirmojo tipo skeptiką: Moore‘o ranka yra 
materialaus objekto pavyzdys ir, kaip „yra nors vienas“ paneigia „nė 

vienas“, taip „tikrai yra nors vienas“ paneigia „galbūt nė vienas“. Tačiau 
pavyzdys su vaiku ar bet kuris kitas nešališkas šokiruojantis atvejis bus 
laikomas etiškumo pavyzdžiu tik tam, kuris pripažįsta etiškumą. Amora- 
listas, Kaliklis, susidūręs su tokia situacija, galėtų padėti ar pagailėti vai- 
ko. Ribotas geranoriškumo jausmas ar altruistinis sentimentas gali kiek- 
vieną paskatinti manyti, kad jis turėtų elgtis tam tikru būdu esant kon- 
krečiai situacijai, tačiau šis faktas neatveria jam etiškumo srities taip, 
kaip Moore'o ranka suvedė skeptiką akistaton su kažkuo materialiu. 
Etiškumas apima daugiau, ištisą paskatų tinklą, o etinis skeptikas gali 
gyventi visiškai ignoruodamas tokio pobūdžio sumetimus. 
Tradicinis skeptikas iš esmės buvo skeptikas žinojimo klausimu, o 
etinis skeptikas nebūtinai yra tas, kuris abejoja etinio žinojimo galimybe. 
"Mano požiūriu, būti skeptiku etikos atžvilgiu reiškia būti skeptišku etinių 
sumetimų prievartinio pobūdžio atžvilgiu. Kai kurie gali juos laikyti pri- 
verčiančiais, taigi nebūti skeptikais, ir vis dėlto nepriskirti jų Žinojimui, 
kadangi pagal šį požiūrį ne žinojimas sudaro jų esmę (apie tai, ar esama 
etinio žinojimo zr. 8 skyrių). Bet netgi šitaip suprasdami etinį skepticiz- 
mą, neturėtume manyti, kad skeptikas būtinai bus žmogus, kurio gyve- 
nimas eina priešinga etiniams sumetimams kryptimi. Gal veikiau turėtu- 
me sakyti, kad jis palieka erdvės tokiam gyvenimui. Skeptikas galų gale 
tik yra skeptiškas. Kiek įmanoma, jis nei teigia, nei neigia, kaip ir totalinis 
skeptikas, antikos pironistas, kuris vengė ką nors teigti arba neigti. Pas- 
tarajam nepasisekė to padaryti“ ir abejotina, kad tq galėtų padaryti etinis 
skeptikas — įsipareigoti vartoti etinį žodyną, bet kiekvieno etinio klausi- 
mo atžvilgiu susilaikyti nuo sprendimo. Toks sumanymas savaime yra 
keblus. Sunku, pavyzdžiui, vartoti Zadéjimo žodyną ir tuo pat metu lai- 
kytis požiūrio, kad nieko negalime nuspręsti — nei už, nei prieš — dėl 
klausimo, ar privalome pildyti savo pažadus. Dar daugiau, skeptikas turi 
veikti ir, jeigu jis iš viso įsitraukia į etinio diskurso pasaulį, tada viskas, 
ką jis daro, turi būti vertinama kaip jo minčių tame pasaulyje išraiška. Jei 
jo žodyne veiksmai vadinami gerais arba ne ir jis noriai daro tam tikrą 
veiksmą, tai turime vertinti jį kaip gerą. Taigi tai nėra etinio skepticizmo 
pasirinkimas. Bet esama kitokio varianto: galima išvis atsisakyti vartoti 
etinį žodyną, išskyrus tuos atvejus, kai siekiama apgauti. Nors tai nėra 
lengva, skeptikas gali sugebėti užimti poziciją žmogaus, kuriam iš viso 
nerūpi etiniai sumetimai. Tada paaiškės alternatyvų buvimo poveikis. Jis 
nėra paliktas be nieko. 

Tos motyvacijos, su kuriomis gali likti amoralistas, yra dalykas, prieš 
kurį etiniai reikalavimai galėtų ieškoti argumentų. Tačiau klystume ma- 
nydami (kaip matysime kitame skyriuje), kad esama kažkokios objekty- 
vios prielaidos, paremiančios neetinį gyvenimą, kad etinis skepticizmas 
yra natūrali būklė ir kad asmuo, kurį įsivaizdavome, yra toks, kokiu 
norėtume būti, jei nesugebėtume pagrįsti etiško gyvenimo ir jau būtume 
išsiaiškinę, kad to padaryti neįmanoma. Moralės filosofas, ieškodamas 
pagrindimo, kartais apsimeta, kad kaip tik taip ir yra, šiuo požiūriu jis 
pervertina pagrindimo poreikį - lygiai taip kaip buvo pervertinęs jo po- 
veikį, bent jau poveikį praktikuojančiam skeptikui. 


Tai grąžina mus prie klausimo „kam?“. Filosofas, iškėlęs klausimą, 
ką galėsime pasakyti skeptikui ar amoralistui, verčiau būtų paklausęs, 
ką mes galėsime pasakyti apie jį. Jo ieškomas pagrindimas iš tikrųjų yra 
projektuojamas žmonėms, kurie didžiąja dalimi priklauso etiniam pasau- 
liui, ir toks diskursas yra nukreiptas ne į tuos, kurie gal net nesiklausys, 
jo tikslas yra dar kartą patikinti, sustiprinti, pagilinti supratimą tų, kurie 
klausosi. Tai leidžia naujai pažvelgti į idėją, taip optimistiškai išskleistą 
amoralisto atveju - kad etiškumo pagrindimas būtų jėga. Platonas, giliau 
nei bet kuris kitas filosofas supratęs klausimus, kuriuos kelia galimybė 
gyventi anapus etiškumo, nebuvo užtikrintas dėl to, kad etiško gyveni- 
mo pagrindimas turėtų verčiamąją jėgą. Jis manė, jog etiškumo jėga — tai 
proto jėga ir etiškumas turėtų būti paverstas jėga. Jis tai suprato kaip 
politikos problemą ir tai yra tiesa. Tačiau jis tikėjo tuo, kad pagrindimas 
reikalauja sunkaus intelektualinio darbo, ir tuo, kad kiekvienas žmogus 
turi natūralų polinkį išsiveržti iš etinės tvarkos ir ją sugriauti. Šis polinkis 
nuolatos reiškiasi daugelio žmonių, kuriems stinga sugebėjimo įvaldyti 
pagrindimą, taigi ir pačius save, elgesyje.? Platonui politinė etikos pa- 
vertimo jėga problema reiškė uždavinį visuomenę paversti racionalaus 
pagrindo įkūnytoja, o tokį uždavinį galima išspręsti tik autoritariškai. O 
jei pagrindimas, priešingai, nukreiptas į visuomenę, kuri jau yra etiška, 
tada etinio diskurso, įskaitant ir moralės filosofiją, politika labai pasikei- 
čia. Tada siekiama ne kontroliuoti visuomenės priešus ar sabotuotojus, 
bet duoti žmonėms, jau pasirengusiems tai išgirsti, pagrindą be perstojo 
kurti visuomenę, kurios vieningumą palaiko kaip tik ta nuostata. 

Iki šiol aš daugiausiai dalimi rėmiausi prielaida, kad jeigu galime su 
kuo nors racionaliai diskutuoti, tai mes ir mūsų pašnekovai jau priklau- 
some etiniam gyvenimui (nors nebūtinai tam pačiam): žmonės, esantys 

anapus bet kokio etinio gyvenimo, paprastai nelinkę ginčytis su mumis 
ir neturime jokio rimto pagrindo pasitikėti jais, kai jie tą daro. Bet gali 
būti ir kitaip. Neminint atsitiktinių ar, tiesą sakant, dirbtinių motyvų, dėl 
kurių Kaliklis šnekėjosi su Sokratu, pažymėtina, kad ribiniais atvejais, 
jaučiant didelės negandos baimę, atsiranda visiems bendras poreikis, 
galintis skatinti žmones derėtis dėl riboto bendradarbiavimo ar bent ne- 
puolimo. Dėl vidinių priežasčių tokie susitarimai, jei neparemti išorinė- 
mis sankcijomis, paprastai būna nestabilūs.? Bet kuriuo atveju jie neve- 
da prie jokio bendro etinio supratimo. To pakanka norint parodyti, kad 
žmonės gali racionaliai diskutuoti ir nepriklausydami etinei sistemai. Ga- 
limas dalykas, vardan riboto tikslo jie sugebėtų racionaliai diskutuoti net 
jei nė vienas nepriklausytų jokiai etinei sistemai. Vis dėlto dauguma atve- 
jų tai neįmanoma, nes tam, kad galėtų įvykti racionalus dviejų pusių 
pokalbis, reikia kažko, kas palaikytų jį kaip vienį. Tai, žinoma, gali būti 
koks nors konkretus santykis, kuris nėra etinis bendresne prasme, bet 
jeigu jis nėra nei toks, nei Kaliklio maloningas teikimasis kalbėtis, nei 
bendros negandos ištiktų žmonių bendri poreikiai, tai jis turi turėti kokį 
nors minimalų etinės sąmonės pėdsaką. 

Tai dar kartą išryškina minties, kad niekada visi visuomenės nariai 
negyvens anapus etinio gyvenimo, trivialumą. Tačiau vienas asmuo gali 
pajėgti gyventi anapus. Tai verčia klausimą, ar įmanoma pagrįsti etinius 
svarstymus iš pamatų, formuluoti pirmojo asmens forma. Veikėjas, klau- 
siantis Sokrato klausimo, gali klausti savęs, ar jis galėtų rasti etiško gyveni- 
mo pagrindą, turėdamas tik tam tikrą minimalią veiksmo, troškimo ar 
įsitikinimo struktūrą. Šis veikėjas nebūtinai turi būti asmuo, kuriam būdin- 
gas tik toks minimumas: jis nebūtinai turi būti tas, kuris stovi anapus 
etinio pasaulio ir ieško kelio į jį. Jis taip pat gali būti, o tai dar geriau, tas, 
kuris buvoja jame ir svarsto savo buvojimo priežastis (ir vėl — rezultatai 
įtakos tai, kaip jis supras savo refleksiją). Čia neturime jokios problemos 
dėl klausimo ,,kam?“. Dabar svarbu išsiaiškinti paskutinį iš trijų minėtų 
klausimų, „Kuo remiasi?“ Kas yra tas minimumas, kurį turėtų turėti šis 
asmuo? Jei jis bando pagrįsti etinį gyvenimą iš pamatų, kas yra tie pamatai? 

Naudojant kitą įsisenėjusį įvaizdį, - kas yra tas archimediškas atspa- 
ros taškas? Klausimas ne tik nuvalkiotas, bet ir iš viso atimantis drąsą 
bet kokio tyrimo, kurį jis galėtų pradėti, atžvilgiu. Tam tikrų tyrinėjimų 
patirtis šiuo požiūriu buvo tokia nepadrąsinanti, kad būtų sunku jsivaiz- 
duoti, kas galėtų būti vertinama kaip sėkmė. Jei dabar kas nors iškeltų 

uždavinį surasti kokią nors išorinę poziciją, 1š kurios galėtume patvirtinti 
mūsų žinojimą ir įsitikinimą, mes gal net idėjos nesuprastumėm pakan- 
kamai, kad galėtume atpažinti ją kaip uždavinį. Tačiau etiškumo atveju 
mes geriau įsivaizduojame kaip atrodytų uždavinys. Mums reiktų suras- 
ti atspirties tašką racionalaus veiksmo idėjoje. Kaip matėme, ši idėja pati 
savaime nėra tiesiogiai susijusi su įsipareigojimu etiškumui. Štai kodėl 
Sokrato klausimas nėra iš karto etinis, štai kodėl amoralistas arba skep- 
tikas atrodo išlaiką racionalaus gyvenimo galimybę anapus etinės srities. 
Vis dėlto gal taip tik atrodo, kol pakankamai nesusimąstai. Pačiame klau- 
sime nebūta jokių etinių terminų, tai faktas. Tačiau gali pasirodyti, kad 
tinkamai įsigilinę aptiksime, jog būdami racionaliais.subjektais jau esame 
įsipareigoję etiniam gyvenimui. Kai kurie filosofai mano, kad taip ir yra. 
Jei jie teisūs, tai esama to, ką pavadinau archimedišku tašku: kažko, kam 
yra įsipareigoję net ir amoralistas ar skeptikas, ir kuris, išsamiai pamas- 
čius, parodys, jog amoralistas ar skeptikas yra iracionalus, arba neiš- 
mintingas, arba bet kuriuo atveju suklydęs. 

Yra du pagrindiniai filosofinių tyrimų tipai, kurie atitinka šį modelį. 
Vienas dirba remdamasis minimalia ir kiek įmanoma abstrakčiausia ra- 
cionalaus veiksmo samprata. Jam skirsime dėmesį 4 skyriuje. Antrasis, 
kurį tuojau aptarsime, remiasi turtingesniu ir apibrėžtesniu racionalaus 
veiksmo supratimu, pagal kurį racionalus veiksmas galimas tik gyve- 
nant būtent žmogišką gyvenimą. Abi tyrimo kryptys įšaknytos praeities 
filosofijoje — pirmoji, abstraktesnė — Kanto, o antroji, turtingesnė ir kon- 
kretesnė, — Aristotelio filosofijoje. Tačiau nė vienas iš tų filosofų negal- 
voja, kad Sokrato klausimas galėtų būti priimtas taip, kaip yra, kaip 
klausimas, taip sakant, laukiantis atsakymo. Kiekvienas iš jų naujaip for- 
muluoja archimediškojo taško paiešką. Formuluoja skirtingai, bet juos 
vienija kažkas labai svarbaus, kažkas, susiejantis juos su originaliu Sok- 
rato klausimu, o ne su kitomis mažiau vaisingomis tradicijomis moralės 
filosofijos istorijoje. Kiekvienas iš jų pateikia praktinio proto sampratą. 
Nė vienas iš jų nesiekia pirmiausia įrodyti kokio nors etinio teiginio, kurį 
po to turėtume priimti, kadangi esame linkę tikėti tiesa. Kiekvienas iš jų 
veikiau rekomenduoja mums tam tikrą veiksmą, kadangi pažįsta mūsų 
vidinį poreikį veikti racionaliai arba gyventi pasitenkinimą teikiantį žmo- 
gaus gyvenimą. Ir Aristotelio, ir Kanto etinių teiginių pagrindimas gali 
kilti tik 15 to, kad jie yra teiginiai, kuriuos priima asmuo, veikiantis racio- 
naliai arba gyvenantis tokį gyvenimą. 

S okratas savo klausimą užduoda Platono Valstybėje, kalbėdamasis su 
Trasimachu, pasirodo, literatūriniu personažu, įkūnyjančiu kai kurias 
neapdailintas to meto sofistų nuomones. Trasimachas pripažįsta, kad 
kartais turime pagrindo rūpintis kito interesais kaip ir savaisiais, tačiau 
mano, jog tai tik todėl, kad mūsų galia ribota — paprastai dėl to, kad kiti 
stipresni. Iš prigimties, pasak Trasimacho, žmonės siekia valdžios ir 
malonumo. Jie gali protu apriboti tuos siekius, jei galia yra kitų ranko- 
se. Jie taip pat gali iracionaliai imti manyti, jog gerbti kitų interesus yra 
gera ir kilnu, bet tokiu atveju jie yra suklaidinti — įprastos tvarkos, 
socialinių taisyklių, kurios diegia šias gerbiamas, tačiau nepamatuotas 
prielaidas. Jie ima taip manyti, kaip sakyta, dėl to, jog kiti turi daugiau 
galios; jų klaida yra apgaulė, o klaidinantys papročiai — prievartos in- 
strumentas. 

Trasimachas sako, kad įprasta tvarka, pagal kurią reikalaujama gerb- 
ti kito interesus, — galėtume sakyti „teisingumas“! — tai stipriųjų instru- 
mentas išnaudoti silpnuosius. Čia iškart kyla klausimas: kas padaro juos 
stiprius? Trasimachas kalba taip, tarsi politinė ir socialinė valdžia pačios 
nebūtų susitarimo klausimas, toks požiūris vargiai tiktų net vaikų žaidi- 
mų aikštelei. Jo poziciją greitai pratęsia kitas Valstybės personažas. Pa- 
sak pastarojo, teisingumas yra grupės žmonių, siekiančių apsaugoti sa- 
ve, susitarimo rezultatas. Tai kontraktinė silpnųjų priemonė tam, kad 

pasidarytų stiprūs. Ši formuluotė iš pirmo žvilgsnio atrodo priešinga anks- 
tesnei ir iš tiesų ji yra sudėtingesnė, tačiau abi jos turi daug bendro. 
Abejose pažiūrose, teisingumas suprantamas kaip savanaudiškų intere- 
sų, egzistuojančių natūraliai, nepriklausomai nuo jokios etinės perspek- 
tyvos, patenkinimo instrumentas. Abejose teisingumas yra toks daly- 
kas, kurio nė vienas nenorėtų laikytis, jeigu galėtų apsieiti be jo. 

Platono požiūriu, tai pamatinė silpnybė. Jis manė, kad tik parodęs, 
jog Žmonėms protinga būti teisingiems, kad ir kas jie būtų, kad ir kokio- 
mis aplinkybėmis, etinio gyvenimo išaiškinimas galėtų atsakyti į Sokrato 
klausimą ir nugalėti skepticizmą. Kitas, kontraktinis aiškinimas, šiuo po- 
žiūriu nebuvo geresnis nei pradinis, brutalusis variantas. Jeigu žmogus 
būtų galingas ir supratingas, be to, patektų į pakankamai sėkmingas 
sąlygas, jam nebūtų protinga taikytis prie įprastų teisingumo reikalavi- 
mų. Kontraktinė teorija šiuo aspektu buvo ypač silpna, kadangi ji nepa- 
sižymėjo pastovumu geriausio veikėjo, tokio, kuris būtų protingesnis, 
sumanesnis ir įtikinamesnis už kitus, atžvilgiu. Pasak Platono, kaip tik 
dėl tokio tipo Žmonių turime susidoroti su skepticizmu ir parodyti teisin- 
gumo bei etiško gyvenimo racionalumą. 

Šiuo požiūriu, manė Platonas, kontraktinė teorija pralošia. Dar dau- 
giau, ji pralošia dėl tam tikro struktūrinio ypatumo: ji etiškai pamatine 
laikė pageidaujamą ir naudingą praktiką, įprastą požiūrį į teisingumą. 
Tačiau, anot Platono ir Sokrato, etiškai labiausiai trokštamas dalykas 
turėjo glūdėti pačiame žmoguje. Jeigu etiškai pirminis, kaip jie sakė, yra 
kažkas, nepriklausantis sielai, - pavyzdžiui, kokia nors taisyklė ar insti- 
tucija, — tai galėtų egzistuoti asmuo, kurio giliausi poreikiai ir sielos būk- 
lė būtų tokia, kad jam būtų neprotinga veikti pagal tą taisyklę ar institu- 
ciją ir, kol tai būtų įmanoma, uždavinys atsakyti į Sokrato klausimą etiš- 
ko gyvenimo naudai taptų neišpildomas. Reikalavimas kiekvienam as- 
meniui parodyti, kad teisingumas yra racionalus būtent jam, reiškė, jog 
atsakymas turi būti įšaknytas pirmiausia įvertinime, kokio pobūdžio as- 
meniu protinga būti. 

Kai kurie šiuolaikiniai kritikai sako, jog platoniška etika — tas pats 
priekaištas iškyla ir Aristotelio pažiūrų atžvilgiu — yra egoistinė, tokia, 
kuri kertasi su fundamentaliu moralės pobūdžiu. Graikai, sakoma, ne- 
pasiekė brandžios moralinės sąmonės. Jie tikrai nepriėjo iki ypatingų 
moralės sistemos rūpesčių, pabrėžiančių labai specifinę įsipareigojimo 

sąvoką (šiuo požiūriu, kaip matysime vėliau, jiems iš tikrųjų labai pasise- 
kė). Tačiau nei Platonas, nei Aristotelis negalvojo apie etinį gyvenimą 
kaip savanaudiško pasitenkinimo priemonę. Jų pažiūros formaliai yra 
egoistinės ta prasme, kad jie tariasi turį parodyti kiekvienam žmogui,’ 
kad jis turi gerą pagrindą gyventi etiškai; ir tas pagrindas turi glūdėti 
pačiame žmoguje, būti išsakomas žodžiais, kurie susiję su juo pačiu — 
kaip ir koks jis bus, turėdamas savo charakterį. Tačiau jų pažiūros nėra 
egoistinės ta prasme, kad jie nebando parodyti, jog etiškas gyvenimas 
pasitarnauja individualiam pasitenkinimui, kuris būtų aiškiai apibrėžtas 
anksčiau, negu prasideda etiniai svarstymai. Sprendžiant 1§ Platono ir 
Aristotelio sielos bei pasitenkinimo sampratos, jie siekė ne parodyti žmo- 
gui, kaip etiškas gyvenimas jam tinka (sėkmingas sutapimas), o priešin- 
gal — siekė paaiškinti, kokia turėtų būti siela, kad jai tas gyvenimas tiktų. 


Tai jau yra kur kas sudėtingesnis tikslas negu primityviausi religi- 
niai aiškinimai, kurie vaizduoja etines paskatas kaip įstatymų ar įsaky- 
mų, sankcionuojamų Dievo pažadėtomis bausmėmis ar atpildu, visetą. 
Šis primityviausias religinės moralės lygis yra labiau egoistinis. Tačiau 
net toks aiškinimas neturėtų būti atmestas nei dėl to, kad jame netie- 
siogiai nuskambantis egoistinis motyvas negalėtų galioti, nei dėl to, 
kad, kaip manoma, negalime išvesti privalau iš Dievo galios fakto, o 
vien tik iš jo gerumo.* Bendras šios sampratos pavidalas tarsi nėra 
ydingas: ji paaiškina, kodėl žmogus turi gerą pagrindą gyventi gerbda- 
mas kitų interesus. Veikiau yra taip, jog mes žinome, kad ji negali būti 
teisinga — negali būti teisinga, nes jei iš viso ką nors išmanome apie 
pasaulį, tai suprantame, kad jis nėra valdomas taip. Iš tiesų daugelis, 
įskaitant daugelį krikščionių, šiandien pasakytų žiną, kad pasaulis iš 
viso nėra valdomas. 

Natūralu pasakyti, jog šis religinis aiškinimas yra primityvus, turint 
omenyje primityvumą ne dėl to, kad jis religinis, o dėl to, kad tai primi- 
tyvus religijos atvejis. Ne tokia primityvi religinė etika nepridurs religinio 
elemento vien kaip išorinės sankcijos, bet pasiūlys tokią žmogaus pri- 
gimties interpretaciją, kuri vienodai atsižvelgs ir į etinius tikslus, ir į san- 
tykį su Dievu. Tačiau kritika dėl religijos primityvumo iškelia svarbų 
klausimą. Jei religija kalba apie tai, koks yra pasaulis, kodėl pasaulis 
turėtų nebūti toks primityvus? Kodėl religija turėtų būti vertinama pagal 

etikos supratimą, kuris laikomas daugiau ar mažiau sudėtingu ar bran- 
džiu sekuliariu požiūriu? Atsakymas, matyt, turėtų būti, kad pradinė pri- 
mityvi Dievo, kaip visagalio įstatymų leidėjo, idėja buvo gauta iš mūsų 
(primityvaus) etinio supratimo. Bet tada, jei etinis supratimas toliau vys- 
tysis ir jei religija ketina suprasti savąjį vystymąsi santykyje su juo, atro- 
do neišvengiama, kad ji pagaliau supras save kaip žmogaus kūrinį; jeigu 
taip atsitiks, ji galų gale žlugs. 

Tiesa, kad etinės sąmonės vystymasis reiškia religijos žlugimą, bet 
ne dėl to, kad religinė etika, tegu ir primityvi, yra logiškai svetima etišku- 
mui. Čia lemia veikiau dialektinės priežastys, kad jei religijos savęs su- 
pratimas neketina atsilikti nuo etinės sąmonės, jis turi judėti kryptimi, 
kuri veda į religijos sunaikinimą. Problemos esmė neglūdi grynai logi- 
niuose santykiuose. Faktiškai loginiai arba struktūriniai religinės etikos 
klausimai, kaip ir daugelis klausimų apie Dievą, yra įdomūs tik tuo atve- 
ju, jei tiki Dievu. Jei Dievas yra, tai samprotavimai apie jį yra samprota- 
vimai apie kosmą ir kosminės svarbos, bet jeigu jo nėra, tai tie klausimai 
yra apie nieką. Tokiu atveju svarbieji klausimai turi būti apie žmones ir 
kodėl, pavyzdžiui, jie kada nors tikėjo Dievo buvimu. Klausimai apie 
religinę etiką — tai klausimai apie joje pasireiškusius žmogiškuosius 1m- 
pulsus, ir į juos turėtų būti žvelgiama vartojant atitinkamą kalbą. Tiems, 
kurie netiki religine etika, tolesnės diskusijos apie jos struktūrą atrodys 
savotiškas išsisukinėjimas: jos atitraukia dėmesį nuo prasmingo klausi- 
mo, ką tokia pažiūra sako apie žmoniją. Nietzsche's pasakymas „Dievas 
mirė“ gali būti interpretuojamas kaip reiškiantis, kad dabar turėtume žiū- 
rėti į Dievą kaip į mirusį asmenį: turėtume paskirstyti jo palikimą ir para- 
šyti sąžiningą jo biografiją. 


Sugrįžkime prie Platono, kuris siekė taip pavaizduoti žmogaus sielą, 
kad jei žmonės deramai suprastų, kokie jie yra, jie pamatytų, kad teisin- 
gojo gyvenimas yra ne išorinis gėris, o veikiau tikslas, kurio siekti turi 
būti protinga. Jam, kaip ir Aristoteliui, jei buvo protinga siekti tam tikro 
gyvenimo ar būti tam tikro tipo asmeniu, tai tie dalykai turėjo vesti į gerą 
būklę, vadinamą eudaimonia. Šis terminas paprastai verčiamas kaip „lai- 
me“, bet šių filosofų lūpose jis reiškė ne tą patį, ką šiuolaikinėse laimės 
sampratose. Visų pirma šiandien prasminga pasakyti, kad esi laimingas 
vieną dieną, nelaimingas kitą, o eudaimonia buvo siejama su viso žmo- 

gaus gyvenimo pavidalu. Tokiam būviui pavadinti aš vartosiu žodį gera- 
būvis (well-being)*. 

Sokratas apie jį kalbėjo vartodamas pažinimo ir diskursyvaus proto 
terminus. Jis dėl to galėjo taip aiškinti, kad suprato sielą ir kūną griežtai 
dualistiškai. Gerovė buvo trokštamas žmogaus sielos, o tai reiškė — sub- 
jekto kaip sielos, būvis, kadangi nesugriaunama ir nemateriali siela buvo 
tai, kas tu iš tikrųjų esi.? Tokiomis prielaidomis remiasi sokratiškoji gi- 
liausių mūsų interesų samprata, jos padėjo Sokratui tikėti, kad, kaip gar- 
sioje frazėje, „geram žmogui niekas negali pakenkti“, kadangi vienintelis 
dalykas, kuris galėtų jį paliesti, būtų kažkas, kas galėtų paliesti jo sielą, o 
ši yra nepažcidžiama. Šio požiūrio problema yra ta, kad aprašydamas 
etines paskatas, jis žvelgia į savuosius interesus labai dvasiškai, o etikos 
obj ektas reikalauja į kitų Žmonių interesus žiūrėti ne taip dvasiškai. Jei 
kūniškas skausmas nėra reali žala, kodėl dorybė taip griežtai mums drau- 
džia nežaloti kitų žmonių kūno? 

Dar viena ypatinga Sokrato piešiamo paveikslo pasekmė susijusi su 
viltimis apie regeneruojančią filosofijos galią. Jis, o tam tikru laipsniu ir 
Platonas, tikėjo, kad filosofija, turėdama galią ugdyti dorybes, yra uni- 
kalus kelias į gerovę. Racionalistinė filosofija turėjo teikti įžvalgas, kurios 
veda į gerovę. Tai reiškė, kad filosofija arba mokė būdų, kaip patenkinti 
įgimtus poreikius, arba ugdė mūsų sugebėjimą racionaliai formuoti nau- 
ją mūsų poreikių sampratą. Aristotelio koncepcija mažiau ambicinga ir 
tai viena iš priežasčių (šalia to, kad ji yra geriau išvystyta psichologiniu ir 
socialiniu aspektu), dėl kurių jo Etika“ vis dar išlieka požiūrio, grindžian- 
čio etiką gerovės ir gyvenimo, verto gyventi, motyvais, paradigma. 

Aristoteliui žmogus nėra nemateriali siela, ji yra esmiškai susijusi su 
kūnu ir esmiškai gyvena socialinį gyvenimą. Aristotelis daro pamatinę 
skirtį tarp proto galių — taip, kad intelektinis sugebėjimas, svarbiausias 
etiniam gyvenimui, praktinė išmintis savo funkcijomis ir objektais labai 


* Dažniausiai well-being verčiamas kaip gerbūvis, bet šis terminas pernelyg primena 
socialinės gerovės kontekstą ir yra tradiciškai siejamas visų pirma su materialinėmis 
gyvenimo sąlygomis; DLKZ gerbūvį aiškina taip: „1. gerovė. 2. (aplinkos) (su)tvarkymas. 
3. patogumų įrengimas, patogumai“. Todėl siūlome terminą gerabūvis, kuris pagal 
sandarą reiškia tą patį „gerą buvimą“, bet pagal skambesį reikalauja naujo požiūrio į tą 
„gerą buvimą“, taigi tikėtina, kad šis terminas bus sėkmingiau susietas su filosofine — 
eudaimonistine - „gero buvimo“ samprata. - Vertéjos pastaba. 

skiriasi nuo teorinio proto, besiskleidžiančio filosofijoje ir moksluose. 
Jis iš tiesų galvojo, kad užsiėmimas filosofija ir mokslais yra aukščiausia 
žmogaus veiklos forma, tačiau manė, kad ir praktinio proto lavinimas 
asmeniniame bei pilietiniame gyvenime yra būtinas, ne tik ta (platoniška) 
prasme, kad tokia veikla reikalinga visuomenei, bet taip ta prasme, kad 
kiekvienam individui reikia tokio gyvenimo. Tačiau Aristotelis dvejojo 
dėl to, ar svarbiau pabrėžti pilietinį gyvenimą kaip tai, ko išmintingasis 
negali išvengti, ar (kas yra neabejotinai daug nuoseklesnė ir įtikinamesnė 
jo filosofinės antropologijos pasekmė) kaip būtiną sąlygą kiekvienam 
žmogui, norinčiam visiškai išskleisti savo sugebėjimus. 

Praktinio proto gyvenimui svarbiausi tam tikri charakterio arba do- 
rybių meistriškumai, kurie yra internalizuotos veiksmų, troškimų ir jaus- 
mų nuostatos. Iš dalies aristoteliškas dorybių, pavyzdžiui, narsos, susi- 
valdymo, aiškinimas atrodo labai atpažįstamas; kitais aspektais jis pri- 
klauso kitam pasauliui. Moralės filosofijai svarbu, ar kultūriškai ypatin- 
gesni elementai gali būti atskirti nuo pagrindinės struktūros. Kai kurie iš 
jų, susiję su rimtais dalykais, gali: aristoteliškas bendrasis požiūris nejpa- 
reigoja tam, kas žinoma kaip Aristotelio pažiūra į vergiją ar moterų padė- 
tį. Tačiau daugiausiai abejonių kelia labiausiai Aristotelį nuo šiuolaikinių 
etinių suvokimų nutolinantis požiūris — asmuo, kuriuo žavimasi, dažnai 
atrodo pernelyg susirūpinęs savimi. Aristotelis numato, kad geram žmo- 
gui reikia draugų ir kad draugystė 1š tiesų yra gero gyvenimo dalis; vis 
dėlto jis jaučia būtinumą tai įrodinėti, kad suderintų draugystę su savi- 
pakankamumo idealu." Netgi tiesos sakymo dorybės aptarimas turi keistą 
savi-obsesijos bruožą: ydos ir trūkumai, priešinami šiai dorybei, yra ne 
melagingumas (nepatikimumas tiesos sakymo požiūriu), o pagyrū- 
niškumas bei apsimestinis kuklumas. Vėliau turėsime apsvarstyti, ar po- 
linkio į savanaudiškumą aspektas Aristotelio etikoje kyla iš pačios jos 
struktūros. 

Aš sakiau, kad Aristoteliui dorybė buvo internalizuota veiksmų troš- 
kimų ar jausmų nuostata. Tai protinga nuostata. Ji apima savarankišką 
veikėjo sprendimą, tą patį praktinio proto sugebėjimą, taigi nėra tiesiog 
įprotis. Ji taip pat apima palankias ar nepalankias reakcijas į kitus žmo- 
nes, jų charakterius ir veiksmus. Paties Aristotelio pažiūros šiuo klausi- 
mu yra Susijusios Su viena žinomiausių ir mažiausiai naudingų jo siste- 
mos dalių — vidurio doktrina. Anot jos, kiekviena charakterio dorybė yra 

vidurys tarp dviejų priešingų trūkumų ar ydų (iliustruotų aukščiau minė- 
tame tiesos sakymo pavyzdyje), tarp pertekliaus ir stokos kažko, ko 
saiką atstovauja dorybė. Teorija svyruoja tarp bevaisio analitinio mode- 
lio (kuriuo pats Aristotelis nesivadovauja nuosekliai) ir iš esmės nuvi- 
liančios nuosaikumo doktrinos. Vidurio doktrina yra labiau užmiršta, bet 
ji teisingai numato, kad kadangi dorybingas žmogus Zino ką daro, tai 
mato kitų nesėkmes ar ydas, taip pat mato tuos, kurie jas turi, ar bent tų 
žmonių veiksmus kaip įvairiapusiškai blogus ar nemalonius, ar nenau- 
dingus, ar niekingus. 

Kai kurie iš mūsų nenori sutikti su idėja, kad pasižymintis dorybe 
arba pagirtinu charakteriu taip pat turi turėti nuostatą vertinti kitus. To- 
kio priešinimosi šaknys įvairios, kai kurios labai tolimos tam, kas rūpėjo 
pačiam Aristoteliui. Viena iš jų — skaistybės koncepcija (conception of 
innocence), įvaizdis dorybės, kuri yra visiškai natūrali, neskirianti savo 
savasties ir to Aš, kuris išplaukia iš kitų nuomonės. Kita šaknis — skepti- 
cizmas, įtarimas, jog niekas niekada nežino pakankamai apie ką nors 
kitą, anot klastingiausiy versijų — įskaitant ir save patį, kad galėtų spręs- 
ti. Dar viena šaknis galėtų būti tai, kad mes priimame, iš tikrųjų — verti- 
name kaip trivialią idėją, kurią Aristotelis neigė - kad žmogus gali turėti 
vieną dorybę, neturėdamas kitų. Aristoteliui, kaip ir Sokratui, praktinis 
protas reikalavo veiksmo ir jausmo nuostatų harmonizavimo; jei norime 
kokią nors nuostatą laikyti dorybe, ji turi būti racionalios struktūros, 
apimančios visas dorybes, dalis. Tai labai skiriasi nuo mūsų prielaidos, 
kad tokio pobūdžio nuostatos, kaip ir kitos psichologinės savybės, yra 
pakankamos aiškinant, kodėl tas pats žmogus gali būti geresnis vienoje 
srityje negu kitoje. Be to, ši prielaida kažkaip kontroliuoja mūsų reakcijas 
į kitus Žmones. 

Nepaisant šių svarstymų, visgi esama ryšio tarp etinių nuostatų ir 
reakcijų į kitus. Konkretus šių reakcijų pobūdis arba gylis, taip pat pasi- 
tikėjimo savimi laipsnis įvairuoja tarp individų bei skirtingų kultūrinių 
klimatų, tačiau, kaip tvirtino Aristotelis, etinė nuostata nėra tiesiog as- 
meninis elgesio modelis, kuris galėtų būti atsitiktinai papildytas polinkiu 
smerkti arba apgailestauti, jog kitiems jis nebūdingas. Tai tokia nuostata, 
kuri pati struktūruoja žmogaus reakcijas į kitus. Kadangi netikime dory- 
bių vienybe, galime sutikti su idėja, jog stokoti konkrečių etinių nuostatų 
yra tiesiog kai kurių žmonių ypatumas. Gali būti, kad kas nors taip zvel- 
gia į kiekvieną etinę nuostatą ir nė viena nėra tokia fundamentali, kad 

būtų apsaugota nuo, kaip galėtume pasakyti, tapimo anekdoto tema. 
Tačiau žmogui, kuris kiekvieną etinę nuostatą (ar veikiau jos turinį, nes 
jis gali iš viso nevartoti tokių sąvokų) mato kaip galimą anekdoto temą, 
tikrai stinga kažkokios fundamentalios etinės nuostatos. (Neverta nė sa- 
kyti, jog gali būti sunku nustatyti, ar žmogus mato jas būtent taip.) 

Daugiausiai aš kalbėjau apie su etinėmis nuostatomis susijusias ,,re- 
akcijas“ į kitus.’ Tai pakankamai platus ir nieko neatskleidžiantis termi- 
nas ir galima daug pasakyti apie plačią požiūrių — ir pozityvių, ir negaty- 
vių, — patenkančių po šia rubrika, skalę. Stebėtina, kaip mažai moralės 
filosofijoje, bent jau anglakalbėje tradicijoje, apie tai kalbama. Svarbiau- 
sia tokios situacijos priežastis ta, kad dominuojanti moralė yra linkusi 
klasifikuoti visas relevantiškas, tai yra „moralines,“ reakcijas į tokias 
kategorijas kaip nuosprendis (judgment), įvertinimas, pritarimas arba 
nepritarimas. Tai klaidina keletu aspektų. Pirma, visos šios sąvokos nu- 
mato bent jau laikino pranašumo poziciją, teisėjo poziciją; taip atsitinka 
net tada, kai jos pavartojamos kokioje nors moralės teorijoje, nepalai- 
kančioje vienų pranašumo prieš kitus. Antra, jos numato tam tikrą bina- 
rinį sprendimą, tarsi būtų kalbama eitų apie kaltę ar nekaltumą. Dar dau- 
giau, atrodo, kad jos nukreiptos tiktai į tyčinius veiksmus: niekas negali 
susilaukti moralinio nuosprendžio už tai, kas nėra jo kaltė. Kadangi taip 
moralė bando pasiekti aukščiausią teisingumą, ji neužsiima vien tik reak- 
cijų tipologija. Jai rūpi ne tik klausimas, kurios reakcijos vadintinos mo- 
raliomis. Teisingumas, kuris yra moralės tikslas, siekia daugiau nei vien 
nustatyti, kaip tavo reakcijos turėtų būti vadinamos, jis siekia nustatyti, 
kurios tavo reakcijos yra teisingos, todėl jis pradeda pirmiausia reikalau- 
ti balso (a voice), tada viršenybės (supremacy) ir pagaliau visuotinio 
galiojimo (ubiquity). Gerai treniruota moralinė sąžinė ,,nemoralias“ re- 
akcijas, tokias kaip antipatija, pagieža ar panieka, ar tokias menkesnes 
etinio gyvenimo apraiškas kaip jausmas, kad kažkas tau yra bjaurus, 
atstumiantis, paverčia niūriu atsiskyrimu, planuojančiu apsimetinėjimą 
ir kerštą. 

Šie skirtingi moralinio nuosprendžio sistemos bruožai palaiko vienas 
kitą ir visi drauge yra sumodeliuoti pagal Pelagijaus Dievo prerogatyvas. 
Nuosprendžio kriterijų griežtumas atitinka numatomą didybę to, kas ski- 
riama, — vienintelio aukščiausio teisingumo neatšaukiamą pobūdį. Dėl 
tos pačios priežasties tie bruožai sukelia mano minėtą skepticizmą. To- 
kio požiūrio atstovai susiduria su klausimu, kaip žmonių charakteriai ar 

nuostatos galėtų tapti tokio nuosprendžio objektu. Nepanašu, kad zmo- 
gus galėtų būti laikomas visiškai atsakingu už juos, o dar mažiau tikėti- 
na, kad galėtume žinoti, kokiu mastu jis yra atsakingas — net jei tarsime, 
jog suprantame, ką turėtume žinoti, jeigu žinotume tai. Tačiau ar moralė 
reikalauja teisti žmonių veiksmus atsietai nuo jų charakterio? 

Tai ne aristoteliški rūpesčiai. Aristotelis iš tiesų galvojo, kad žmonės 
tam tikra absoliučia prasme yra laisvi ir kad jie yra savo veiksmų, ,,pa- 
našiai kaip savo vaikų“, „gimdytojai“.? Jis taip pat galvojo, jog pagyri- 
mo ir pasmerkimo reakcijos, būdamos nukreiptos į veiksmus, o per 
šiuos veiksmus — ir į jų atlikėjus, reikalauja, kad veiksmai būtų sava- 
noriški. Bet jis nebūtų supratęs minties, kad tai ir yra derama reakcijų 
į kitą dėl šio etinių nuostatų riba. Pripažindami, kaip turėtume, 1dėją, 
jog į etines nuostatas įeina ir nuostatos kaip reaguoti, turime neužmirš- 
ti, kad reakcijų skalė yra kur kas platesnė negu ta, kurią numato mora- 
lės koncepcijos. 

Aristotelis neturėjo manyti, kad bent jau pačiais svarbiausiais aspek- 
tais žmonės yra atsakingi už savo charakterius." Jis aiškina moralinį 
limybių praktiniam protui radikaliai pakeisti tikslus, kuriuos suaugęs žmo- 
gus įgijo. Atsizveigiant į šią išvadą, kyla klausimas apie tai, kaip Aristote- 
lis pateikia savo tyrimą. Iš tiesų iškyla problema, kaip jis supranta, kas 
yra etinė filosofija. Jis ją pateikia kaip praktinį tyrimą - tokį, kuris turėtų 
atsakyti į Sokrato klausimą. Jis sudaro įspūdį, tarsi tu gali iš naujo pa- 
žvelgti į savo gyvenimo visumą ir apsvarstyti, ar jis ėjo verta kryptimi, 
tačiau, pagal paties Aristotelio aiškinimą, tai negalėtų būti suprantamas 
paveikslas. Jis, kaip ir Platonas, galvoja, kad jeigu dorybė yra žmogaus 
gėrio dalis, tai ji negalėtų būti išoriška aukščiausio trokštamo gerabūvio 
atžvilgiu: dalinai ši būklė turi būti konstituojama dorybingo gyvenimo. 
Tačiau atrodo, kad jo manymu, tai nėra paskata, galinti kaip nors radika- 
liai paveikti praktinį protą. Žmogus tampa arba netampa dorybingas tik 
pripratimo keliu. Aristotelio įsitikinimu, žmogus neturėtų studijuoti mo- 
ralinės filosofijos nesulaukęs vidutinio amžiaus, kadangi tik tada jis yra 
pakankamai subrendęs praktiniam svarstymui (ši aplinkybė pati yra mi- 
nėtos problemos išraiška). Bet tada jau bus prabėgę daug laiko nuo to, 
kai žmogus bus jau tapęs (šio svarstymo atžvilgiu) iš anksto geras arba 
nepataisomai blogas (čia turimas omenyje tik praktinio proto sugebėji- 
mas; kitu aspektu Aristotelis yra nuoseklus, sakydamas, jog žmogaus 

gyvenimas gali būti radikaliai pakeistas kitomis priemonėmis, tokiomis 
kaip atsivertimas). 

Kai kurie Aristotelio samprotavimai gali būti aktualūs svarstant eti- 
kos klausimus. Jis puikiai samprotauja apie žmones, kurie politinę garbę 
pavertė savo gyvenimo tikslu: jie linkę sužlugdyti save pasidarydami 
priklausomais nuo tų, prieš kuriuos siekė būti pranašesni, ir šis, kaip 
galėtume vadinti, - Koriolano paradoksas — labiau patyrusiam Žmogui 
galėtų tapti atradimu ar diagnoze. Tačiau apskritai Aristotelis neturi pa- 
grindo manyti, kad jo refleksijos apie dorybingą gyvenimą ir šio vaidme- 
nį kuriant gerabūvį galėtų lemtingai įtakoti kokį nors konkretaus zmo- 
gaus praktinį svarstymą. Šiuo požiūriu etinės filosofijos ir jos siekių 
apibrėžtis turėtų būti apmąstyta iš naujo. Jos svarstymai jau nebepasi- 
tarnauja kiekvienam asmeniui ieškant atsakymo į sokratiškąjį klausimą. 
Mes grįžtame prie to, kas buvo numatyta, — atsakymas skeptikui pir- 
miausia turėtų būti naudingas visiems likusiems. Faktiškai Aristotelis 
nesidomi skepticizmu etinio gyvenimo atžvilgiu 1r tai vienas iš daugelio 
skirtumų tarp jo ir Sokrato bei Platono pasaulių — jis ne toks įsakmus. 
Jis rūpinasi tik žmonėmis, kurių neteisingos vertybės arba blogas charak- 
teris. Bet tada išlieka ta pati problema: tie, kuriems (visų likusių požiūriu) 
labiausiai reikia atsakymo į Sokrato klausimą, negali juo pasinaudoti. 

Vis dėlto tai nenuveda mūsų į kitą kraštutinumą, t.y. kad atsakymas 
skirtas vien sutvirtinti priklausančiųjų sistemai dvasią, pasiūlyti jiems 
daugiau įžvalgų ir padėti auginti vaikus. Atsakymas padaro tai, bet ne tik 
tai. Remiantis Aristotelio koncepcija, dorybingas gyvenimas iš tiesų pri- 
sidėtų prie žmogaus, kuris buvo blogai auklėtas (net jei jis pats to negali 
suprasti), gerabūvio. Faktas, kad Žmogus yra nepagydomas ir negali 
tinkamai suprasti diagnozės, nereiškia, kad jis neserga. Atsakymas, kurį 
duoda Aristotelis į Sokrato klausimą, negali, kaip matėme, būti duotas 
bet kuriam žmogui (to each person), bet tai atsakymas kiekvienam zmo- 
gui (for each person). Kaip iš tikrųjų turėtume suprasti tą mintį? Kas 
tiksliai yra pasakyta apie blogą žmogų? Mes nesakome paprasčiausiai, 
kad jis atrodo pavojingas piktavalis (jei mums taip atrodo) arba kad jis 
yra (jei jis yra) statistiniu požiūriu neįprastas. Mes sakome, kad jam 
stinga tam tikrų savybių, būdingų žmonėms ir būtinų tipiškam žmogaus 
gyvenimui. Bet jeigu norime pasakyti apie Aristotelio filosofijos ir bet 
kurios tokio tipo sampratos esmę, turime pasakyti daugiau: čia klausia- 
ma apie šio žmogaus gerovę ir interesus. Turime pasakyti, kad šis žmo- 

gus klaidingai supranta savo interesus ir kad tal yra pagrindinis simpto- 
mas, pagal kurį sprendziame, kas su tuo asmeniu netvarkoje. 

Mintis, kad žmonės gali turėti „realius interesus“, besiskiriančius nuo 
interesų, kuriuos jie galvoja turį, įkvėpė daugybę tekstų ir sukėlė beveik 
tiek pat abejonių. Dauguma atvejų tekstai rėmėsi tuo pavidalu, kurį „re- 
alių interesų“ sąvoka buvo įgavusi hėgeliniuose ir, sekant Hegeliu, - mark- 
sistiniuose darbuose; dažniausiai ji buvo taikoma politiniam kontekstui; 
tokio pobūdžio kontekstų atžvilgiu abejonės dažniausiai yra gerai pagrįs- 
tos, kadangi apeliacija į realius žmonių interesus dažnai naudojama sic- 
kiant priversti žmones daryti tai, kas priešinga jų „atrodantiems“, t.y. 
laikomiems savais, interesams. Tačiau dalis šios kritikos ir abejonių klai- 
„dingai nukreipiama į pačią realių interesų sąvoką. Net jei įvykių eiga 
atitiktų kieno nors realius interesus, tas faktas, kad įvykiai prieštarautų 
jo suvokiamiems savo interesams, reikštų, jog jei siekiame realių intere- 
su įgyvendinimo, bet negalime Žmogaus įtikinti, tai tokiam Žmogui rei- 
kės prievartos. Tačiau tokiomis aplinkybėmis mūsų nusiteikimas siekti 
realių interesų įgyvendinimo turės būti geriau pagrįstas. Realus Robin- 
sono interesas gali būti liautis gerti, bet tai niekam nesuteikia teisės jį 
sustabdyti. (Kas galėtų? — Jūs? Gydytojas? Valstybė?) Vien faktas, kad 
realūs interesai nesutampa su tuo, kaip asmuo juos suvokia, ką laiko 
savais interesais, savaime kelia politinius ir etinius klausimus. 

Politinės minties sferoje realių interesų sąvoka kelia tolesnius klausi- 
mus, ypač apie klasinius interesus, kurių čia plačiau negalėsime aptarti. 
Tačiau bendriausi problemos kontūrai aiškūs. Visų pirma jokia kontro- 
versiška realių interesų idėja nereikalinga tais atvejais, kai veikėjui tiesiog 
stinga informacijos, kuri, atsižvelgiant į kitas jo preferencijas ir požiū- 
rius, pakeistų jo troškimus. Žmogus mano, kad gerdamas tam tikrus 
lašiukus, jis pildo savo interesą, kadangi tiki, jog tai jo draugo vaistininko 
paruošti vaistai, bet jeigu iš tikrųjų tai yra cianidas, tai žmogus neabejo- 
tinai klysta manydamas, kad tai jo interesas. Tas pats tinka painiavai 
praktiniuose samprotavimuose — nors čia iškyla aštrių klausimų dėl to, 
kas laikoma grynai racionaliu praktinio samprotavimo suvaržymu. Taip 
daugelis filosofų’! mano, kad iracionalu atiduoti pirmenybę ankstesniam 
pasitenkinimui, o ne vėlesniam vien dėl to, kad anas ankstesnis (jie pri- 
pažįsta, kad tikrumo skirtumai paveikia klausimo sprendimą praktiškai). 
Kiti laiko akivaizdžiu, kad pats pasitenkinimo „artumas“ („proximity“), 
vartojant Benthamo terminą, yra praktinio samprotavimo dimensija. Nuo 


46 


— PAGRINDAI: GERABUVIS 


„to, kaip žvelgsime į šį klausimą, priklauso, ka laikysime savanaudiško 
racionalumo klaida. 

Svarbiausi klausimai apie realius interesus iškyla, kai veikėjo pakly- 
dimas (sprendžiant apie savo interesus) pranoksta vien informacijos 
stygiaus ar gryno racionalumo ribas (kokios bebūtų šio ribos) ir įtako- 
ja troškimus bei motyvus, dėl kurių prasideda svarstymas; arba kai 
veikėjas suklysta netikėdamas tuo, kuo pagal proto reikalavimus turė- 
tų tikėti. Paradigminis atvejis — nusivylęs paauglys ar paauglė, bandan- 
ti nusižudyti (turiu omenyje nepavykusį mėginimą nusižudyti). Suza- 
na, kuri ką tik bandė nusižudyti, netiki, kad po trijų mėnesių kas nors 
pasikeis arba, jei ir tiki, jai tas nerūpi — ji nebenori laukti, kad po trijų 
mėnesių reikalai pagerėtų. Jei mes tikime, kad po trijų mėnesių viskas 
pasikeis, ir imamės gelbėti Suzaną, susidaro įspūdis, kad veikiame dėl 
jos realaus intereso, kurį, jei mes neklystame, ji pripažins po, tarkime, 
šešių mėnesių. To intereso tarp dabartinių jos motyvų nėra dėl kažko- 
kių dar gilesnių, nei aptartos anksčiau, priežasčių. Suzanos troškimo 
gyventi stoka, jos netikėjimas geresne ateitimi — tai dalis jos būsenos, 
kuri bus išgydyta per tris mėnesius. Pats nesugebėjimas suprasti savo 
intereso yra simptomas. 

Tačiau mes negalime pasakyti, kad permaina atitinka kažkieno realų 
interesą, remdamiesi vien tuo, kad jei ta permaina būtų padaryta, tai 
pagal rezultatus asmuo pripažintų, jog tai būta jo intereso. Galbūt, jei 
tam tikra religinė grupė jums gerai „išplautų smegenis“, būtumėte labai 
linkęs tapatinti savo interesus su tos grupės interesais. Būdamas „apdo- 
rotas“ žmogus, galėtumėte daug pranešti apie tai, kaip jums dabar nušvi- 
to protas, kaip supratote savo ankstesnį aklumą, — tačiau tai nepadėtų 
suprasti „smegenų plovimo“ vertės. Tokie sunkumai iškyla bet kurio 
psichologinio proceso, kuriančio įsitikinimus, atveju. Viena iš galimų re- 
akcijų — pasiduoti ir realių interesų sąvoką laikyti nepataisomai subjekty- 
via ar galbūt ideologine. Tačiau reali problema išlieka vien dėl klausimo, 
ką galėtume, neperžengdami padorumo ribų, laikyti geresniu gyvenimu 
(ateisiančiu po permainos) konkrečiam asmeniui, 0 ne geresniu gyveni- 
mu apskritai arba geresniu gyvenimu mums. „Jam būtų geriau, jei būtų 
miręs,“ — taip gali būti pasakyta dėl daugelio abejotinų priežasčių: labiau- 
siai abejotinas pagrindas būtų tas, kad mums būtų geriau, jei jis mirtų. 

Jeigu šiai sąvokai galima surasti tvirtesnį pagrindą (o atrodo, kad net 
skeptiškiausia interpretacija reikalauja tolesnių apribojimų), tai jo reikia 

ieškoti eliminuojant save-pagrindžiančius atvejus, tokius kaip „smegenų 
plovimas.“ Natūraliai peršasi toks pasiūlymas. Jeigu veikėjas šiuo metu 
nepripažįsta, kad tam tikra permaina būtų jo interesas, tačiau po permai- 
nos gautus padarinius visgi pripažįsta kaip atitinkančius jo interesą, tai 
šitai rodys, jog permaina realiai atitiko veikėjo interesus tik tuomet, jei jo 
požiūrio pasikeitimas paaiškinamas tam tikru bendru nesugebėjimu, dėl 
kurio jis kentėjo pradinėje būklėje ir kurį pašalino kaip tik ši permaina. 
„Bendras nesugebėjimas“ — neapibrėžta išraiška, tačiau joje glūdi dvi mums 
svarbios idėjos. Viena, kad tariamas veikėjo negalėjimas prieš permainą 
atpažinti savo realių interesų, nėra tiesiog specialiai priderintas prie re- 
komenduojamos permainos, o turi kokias nors bendresnes pasekmes, 
tokias, kokių neturėjo tariamas ankstesnis nesugebėjimas atpažinti reli- 
ginės grupės nuopelnų. Antra, kad klausimas iš tiesų susijęs su nesuge- 
bėjimu. Problema ne vien ta, kad jis nepripažįsta kai kurių dalykų, ku- 
riuos pripažins po permainos, bet ta, kad tokiose kultūrinėse aplinkybė- 
se sugebėjimas pripažinti tokius dalykus turėtų būti iš principo būdingas 
žmogiškoms būtybėms kaip jų efektyvaus veikimo dalis. Kaip tik šis 
paskutinis elementas, normatyvinė žmogaus veikimo samprata, paskati- 
no vartoti tokius terminus kaip „gydyti“ ir „simptomas“ aptariant Suza- 
nos bandymą nusižudyti. 

Jei ketiname pagaliau įvesti šias sąvokas, tai kodėl to nepadarius anks- 
čiau? Kodėl tiesiog nepasakius, kad permaina atitinka žmogaus interesą, 
jei tos permainos rezultatas priartina jį prie normalaus žmogiško funk- 
cionavimo? Atsakymas yra tas, kad ne viskas, kas atitinka asmens inte- 
resus, yra būtina jo kaip Žmogaus gyvenimui arba yra tai, ko jam reikia. 
Tai, ko jam reikia, kad galėtų siekti dalykų, atitinkančių jo interesus, yra 
sugebėjimai, įskaitant ir pamatinius motyvacijos modelius. Jeigu realių 
interesų idėja neapsinboty vien ideologiniu turiniu, ji turėtų būti pateikia- 
ma kartu su klaidos teorija — turiningu išaiškinimu, kaip žmonės gali 
neatpažinti savo realių interesų.!? 

Pats Aristotelis laikėsi labai griežtos bendrosios teleologijos teorijos: 
kiekvienam dalykui esama idealios veikimo formos, kuri dera su visų 
kitų dalykų forma. Jis tikėjo, kad visi būdo bruožai turi derėti tarpusavy- 
je sudarydami harmoningą sielą. Dar daugiau, jis buvo ištikimas požiū- 
riui, kad aukščiausia žmogaus veiklos forma, kuria jis laikė intelektualinį 
tyrinėjimą, dera su paprastesniu pilietinės dorybės gyvenimu, nepaisant 
to, kad pirmasis atstovauja gerokai skirtingas žmogaus galias — veikiau 

teorines, o ne praktines. Jam nelabai pasisekė tai parodyti. Dar daugiau, 
nepaisant turtingų teleologinių prielaidų, išdėstytų jo bendrojoje teorijoje, 
jis faktiškai ne ką tedarė, kad paaiškintų klaidas — reiškinį, kurį paaiškinti 
reikalauja realių interesų sąvoka. Jis aprašo įvairius nedoro Žmogaus 
tipus ir jo aprašymai yra tikroviškesni negu Valstybėje, kur Platonas pa- 
siduoda moralisto pagundai vaizduoti nedorą žmogų kaip nepataisomą, 
nepavydėtinai žlugusią sielą. Aristotelis mato, kad žmogus gali padaryti 
etiniu požiūriu ką nors blogo, nors iš tikrųjų toks nėra — pavyzdžiui, jis 
gali sugebėti efektyviai panaudoti protą siekdamas to, ką laiko sau pa- 
rankiu. Aristotelis tokio Žmogaus elgesį aiškina sakydamas, kad jis buvo 
blogai išauklėtas, todėl susidarė įprotį siekti netinkamų malonumų. Ta- 
čiau Aristotelio teleologiniame universume kiekvienas žmogus (ar bent 
kiekvienas sveikas vyras, kuris nėra prigimtinis vergas) turi tam tikrą 
vidinį polinkį bent jau pilietinės dorybės gyvenimui. Apie tai, kaip pras- 
tas auklėjimas sugadina šį polinkį, Aristotelis pasako nepakankamai, kad 
būtų aišku, kaip po tokio auklėjimo noras būti kitokiam gali išlikti realiu 
žmogaus interesu. 

Jei Aristotelis, nuosekliai tikėdamas prielaida apie kiekvienos natūra- 
lios rūšies polinkį siekti savosios tobulybės, negali šito paaiškinti pakan- 
kamai tvirtai, nelabai turime pagrindo galvoti, kad mes tą įstengsime. 
Evoliucinei biologijai, pasiūliusiai geriausią paaiškinimą faktų, apie ku- 
riuos Aristotelis kalbėjo metafizinės teleologijos terminais, ne ką geriau 
sekasi parodyti, kad etiškas gyvenimas yra kiekvieno asmens gerabūvis. 
Ne todėl, kad ji duoda vieną atsakymą visiems individams, o todėl, kad 
jos atsakymas svetimas etiškam gyvenimui — pavyzdžiui, atsako, kad 
grynai „vanagiška“ strategija būtų teisinga visiems iki vieno individams. 
Tai netiesa, nes rezultatas nebūtų „evoliuciškai stabili būsena“, kaip ją 
pavadino Johnas Maynardas Smithas.'? Svarbiausia, kad evoliucinė bio- 
logija tiesiogiai domisi tinkamumu (fitness), t.y. individo tikimybe susi- 
laukti palikuonių, o ne jo gerabūviu. Beveik visa, ką sociologija gali duoti 
etikai, veda kita kryptimi: ji gali padėti tiek, kiek ji sugeba parodyti, jog 
tam tikros institucijos arba elgesio modeliai nėra realistiškos žmonių vi- 
suomenės galimybės. Tai būtų svarbus pasiekimas, bet pirmiausia so- 
ciobiologija turės išmokti skaityti istorinius žmonijos kultūros dokumen- 
tus kur kas geriau, negu tai daroma šiandien. 

Jei koks nors mokslas ir ketina pateikti rezultatus, kurie skirti kiek- 
vienam atskiram žmogui, kaip rašiau anksčiau, tai bus kuri nors psicho- 

logijos šaka. Yra teorijų, ypač psichoanalitinio tipo, iš kurių buvo tikima- 
si, kad jos parems kai kurias etines sampratas, kaip būtiną žmogaus 
laimės dalį. Kai kurios teorijos sukelia tokį įspūdį, kadangi jose pačiose 
esama to, kas jau yra etinė mintis.'* Kaip individualios pagalbos priemo- 
nės jos dėl to ne blogesnės, gal net geresnės, tačiau tai atima 1š jų teisę 
pateikti savarankišką gerabūvio aiškinimą, taigi pasiūlyti etinio gyvenimo 
pagrindo koncepciją. Galbūt nerealistiška manyti, kad galėtų atsirasti 
psichologinė disciplina, galinti tai padaryti. Būtų kvaila apriori bandyti 
keliuose puslapiuose nuspręsti, ar tokia teorija galėtų būti sukurta. Ji tuo 
pat metu turėtų būti nepriklausoma nuo priimtų etinių koncepcijų, glau- 
džiai susieta su sudėtingais Žmogaus asmenybės aspektais, dalyvaujan- 
čiais etiniame gyvenime, duoti konkrečius rezultatus ir, žinoma, savo 
forma būti palanki etiniams sumetimams. Pastarasis reikalavimas iškyla 
ne tik dėl nuobodžios priežasties, kad tik tada galėtų būti laikoma tei- 
kiančia etinių svarstymų pagrindą, bet ir dėl to, kad jei pasirodytų nepa- 
lanki etiniams sumetimams, tai tokios teorijos santykis su praktika būtų 
visiškai kitoks. Mums reikia gyventi visuomenėje — ir tai neabejotinai 
vidinė reikmė, ne vien technologinis būtinumas, — o jei mums reikia 
gyventi visuomenėje, tam tikri etiniai ar kiti sumetimai turi būti įkūnyti 
daugelio Žmonių gyvenimuose. Taigi psichologinė teorija, kuri parody- 
tų, kad mes negalime būti tikrai laimingi jokiame etinių sumetimų visete, 
nepasakytų mums kaip gyventi laimingai: veikiau ji numatytų, kad mes 
negalime gyventi laimingai. 

"Bet kurioje adekvačioje charakterio psichologijoje, matyt, glūdės tam 
tikra moksline forma išreikšta tiesa, kad daugelis žmonių yra bjaurūs dėl 
to, kad nelaimingi, ir priešinga tiesa, anot kurios kur nelaimingumas ne- 
reikalauja jokių specialių etinių apibrėžčių, o yra tiesiog pamatinis nelai- 
mingumas — skurdas, įniršis, vienišumas, neviltis. Tai gerai Žinomas ir 
galingas faktas; bet jis yra tik vienas tarp daugybės kitų kasdienio gyve- 
nimo faktų. Žmonės, kurie nėra bjaurūs ir nuolat stengiasi būti kilnūs, 
prisiderinti prie kitų interesų, yra pasigailėtini ir sudaro savitą etinį sluoks- 
nį. Jie gali būti pamintos savigarbos aukos, kažkada buvusios pripažin- 
tos asmenybės, tačiau su tuo nesusidorojusios ir nepersiorientavusios. 
Dar yra figūra, gal retesnė nei manė Kaliklis, tačiau reali; tai tipas, pa- 
kankamai bjaurus ir visai ne pasigailėtinas, bet pagal bet kokius etologi- 
nius standartus, — šviesių akių, blizgančio kailio, pavojingai klestintis. 
Norintys etinį gyvenimą grįsti psichologine sveikata čia susiduria su sa- 

votiška problema — kaip apskritai gali būti tokių žmonių. Bet svarbus 
klausimas, kokiu mastu jų egzistavimas, iš tikrųjų — mintis apie jų egzis- 
tavimą — yra kultūrinis fenomenas. Iš toliau jie atrodo labiau išpuoselėti 
ir puikesni. Koks nors Renesanso didikas stilingiau atlieka šį vaidmenį 
nei pretenzingi fašistų vadai, gangsteriai ar ekonomikos magnatai kurie 
net kaip fantazijos objektai atrodo esą pagrindiniai pirmojo tipo pavyz- 
džiai šiais laikais. Galbūt apgaudinėjame save žvelgdami į praeitį. O gal 
tai šiuolaikinio pasaulio pasiekimas, kad pasidarė nebeįmanoma kul- 
tivuoti tokio tipo, kadangi blogį, kaip ir kitus dalykus, jis pavertė ko- 
lektyviniu užsiėmimu, procesu, kuris daro blogį galingesnį, bet mažiau 
idomu.!° 

Svarbiausia, kad šiame naivių įsivaizdavimų sąraše iškyla kitų gėry- 
bių klausimas. Koks nors žmogus yra bjaurus ir gerokai pasigailėtinas, 
bet jam sekasi, jis patiria kai kurių malonumų, o jeigu būtų mažiau bjau- 
rus, jam nesisektų, tada būtų nemažiau nerimastingas, kadangi būtų nu- 
sivylęs... Tiesiog nevertinti nieko kito, išskyrus etines nuostatas, — tai 
psichologinės sveikatos klausimą pasuktų kitų vertybių išsižadėjimo 
kryptimi — reikštų grįžimą prie sokratiškojo asketizmo ir tam reiktų ati- 
tinkamai pertvarkyti mūsų savastį. Taip pat reikėtų utopinės visuotinio 
pasiaukojimo politikos; antraip tektų sutikti, kad dorybė kaip širdies ty- 
rumas, nors vienintelė gėrybė, galėtų būti pasiekiama tik mažumai; tai 
savo ruožtu pareikalautų kitokios politikos, kad būtų nustatytas tos do- 
rybės santykis su dvasiškai neatsinaujinančia visuomene. 

Kai „kitos gėrybės“ yra kūrybinio ar kultūrinio pobūdžio, šios pro- 
blemos įgyja ypatingą reikšmę ir individui, ir visuomenei. Aš jau minėjau 
įtampą, atsirandančią Aristotelio žmogaus prigimties koncepcijoje, kai 
jis aiškina apie tokių siekinių harmoniją su paprasta pilietine dorybe. Mintis, 
kad jų gali būti neįmanoma harmonizuoti, žinoma, nėra išskirtinai šiuo- 
laikinis atradimas. Iš tikrųjų Platonas laikėsi dar pesimistiškesnio požiū- 
rio ir todėl norėjo ištremti menus iš dorybingos valstybės arba juos pri- 
jaukinti. Tačiau etiniu požiūriu šiuolaikinės meno, mokslo bei jų kūrybos 
psichologinės koncepcijos gali tik paaštrinti žaizdos ir lanko* proble- 
mą — išryškinti įtampą tarp, viena vertus, nelaimingumo ir nepatrauklu- 


* Aliuzija į Sofoklio herojų Filoktetą, kuris dėl baisios pūliuojančios žaizdos buvo 
išvytas iš bendruomenės, o vėliau klasta susigrąžintas, kadangi jis turėjo stebuklingąjį 
Heraklio lanką, be kurio achajai negalėjo įveikti Trojos. - Vėrtėjos pastaba. 

mo ir, kita vertus, kūrybinės veiklos, kurios dalimi tie bruožai gali būti ir 
kuri dažnai susijusi su pusiausvirumo stoka, tam tikrų sugebėjimų ir 
jautrumy hipertrofija. l 

Tokia problema iškyla bet kokiam mėginimui susieti etinį gyvenimą 
su psichologine sveikata pasitelkiant integracijos arba konflikto vengi- 
mo sąvokas. Šie psichologiniai tikslai patys savaime negali turėti etinio 
svorio, nebent būtų būtent taip iš anksto apibrėžti; geriausias būdas su- 
vienyti kai kuriuos žmones būtų padaryti juos nuožmesnius, labiau kie- 
taširdžius. Tačiau be to, taip pat nepaisant tų kūrybinių konfliktų, kurie 
kelia abejonių dėl to, kokiu mastu psichologiškai pageidautina vengti kon- 
flikto, iškyla kitas klausimas: kiek ir kokiomis aplinkybėmis konflikto 
vengimas pageidautinas etiškai? Konfliktas, ypač etinis konfliktas, kai 
kuriose situacijose gali pasirodyti besąs tinkamas atsakymas. Jei tokias 
situacijas turėtume eliminuoti, tai spręstume ne vien (arba ne labiausiai) 
psyche, sielos, o visuomenės reformavimo klausimą. 


Kai nagrinėjame psichologijos, bandančios esmingiau prisidėti prie 
etikos pagrindimo, sunkumus, svarbu neužmiršti klausimo, ar toli nuei- 
tume be jos. Galime nueiti pakankamai toli. Žmogaus etinių nuostatų 
formavimasis yra natūralus procesas. Tai nereiškia, kad jis spontaniškas 
ir nereikalauja jokio lavinimo ar auklėjimo; šia prasme beveik niekas žmo- 
nėms nėra „natūralu“, įskaitant ir kalbos vartojimą, — nors sugebėjimas 
išmokti kalbą yra įgimtas ir veikiausiai specifinis žmogaus rūšiai,'* nė 
vienas vaikas neišmoks kalbos, jei su juo nebus kalbama konkrečia kal- 
ba, kuri pati, žinoma, yra kultūrinis darinys. Tai taip pat nereiškia, kad 
etiniame gyvenime nėra konvencionalumo: žmonėms natūralu gyventi 
pagal susitarimus. Nėra tokios prasmės, kuria būtų natūraliau, kaip manė 
Trasimachas, gyventi anapus etinių sumetimų. Dar daugiau, mes patys 
(dauguma mūsų) tapatinami su kokiais nors etiniais sumetimais ir turi- 
me žmogaus gerabūvio koncepciją, kurioje palikta erdvės tokiems su- 
metimams. Todėl mes norime auklėti vaikus, kad pasidalintume tam tik- 
romis etinėmis, taip pat kitomis kultūrinėmis sampratomis, ir šį procesą 
laikome geru ne tik sau, bet ir savo vaikams, — ir dėl to, kad tai įeina į 
mūsiškį jų gerabūvio supratimą, ir dėl to, kad net ribotesnių laimės bei 
pasitenkinimo koncepcijų požiūriu turime mažai priežasčių tikėti, kad 
neįtraukti į visuomenės etines institucijas jie būtų laimingesni. Net žino- 
dami, kad esama žmonių, kurie pagal minimalius kriterijus yra laimin- 

gesni nedalyvaudami tose institucijose, mes taip pat žinome, kad retas iš 
jų tapo tokiu dėl to, kad buvo auklėtas būti nusikaltėliu. Visa tai teikia 
daug argumentų už ir mažai prieš tai, kad auklėtume vaikus etiniame 
pasaulyje, kuriame patys gyvename, ir jei mums pasiseks, jie žvelgs į 
pasaulį iš tos pačios perspektyvos. 

Jei priimame Sokrato klausimą ta pakeista forma, kuri išplaukia iš 
Aristotelio prielaidų, — iš to, kad žmogus negali dvasiškai atnaujinti savo 
gyvenimo atsakydamas į klausimą, — viename lygmenyje galime atsakyti 
į jį su mažesnėmis sąnaudomis, negu siūlė Aristotelis. Pakeistas jis skamba 
kaip klausimas apie tai, kaip mes turėtume gyventi, ir tam tikru lygmeniu 
mes galime į jį atsakyti remdamiesi savo etiniu gyvenimu, net jei negalė- 
tume tvirtinti, kaip tą darė Aristotelis, turį teleologinį atsakymą kiekvie- 
nam, norinčiam gyventi etiškai. Šiame lygmenyje klausimas bus tiesiog 
apie tai, ar visuomenė turėtų būti etiškai reprodukuojama, o į tokį klausi- 
mą grynai iš visuomenės vidaus mes galime atsakyti. 

Šiame lygmenyje. Tas samprotavimas pateikia tik dvi pasirinkimo 
galimybes: etinis gyvenimas arba ne. Bet etinis gyvenimas nėra vienin- 
gas, jame esama daug galimybių auklėjimo, socialinio sprendimo, ma- 
tyt, net ir asmeninio dvasinio atsinaujinimo požiūriu. Savajame etiniame 
gyvenime taip pat pastebime įvairovės, nenuoseklumo bei savikritikos 
instrumentų. Šiuolaikinėje visuomenėje ta įvairovė yra dar didesnė negu 
bet kurioje ligšiolinėje visuomenėje ir tai yra ypatingos reikšmės faktas, 
taip pakeičiantis moralės filosofijos vaidmenį, kaip negalėjo įsivaizduoti 
joks senovės filosofas. Po to, kai kitame skyriuje aptarsiu labai skirtin- 
gą, šiuolaikiškesnį bandymą rasti etiškumo pagrindimą, eisiu toliau ir 
paliesiu klausimus, kuriuos kelia ši etinio gyvenimo galimybių (kai ku- 
rios iš jų — skirtingų kultūrų, o kai kurios — mūsų kultūros galimybės) 
įvairovė. Pažiūrėsime, kaip moralės filosofija gali padėti suprasti jas ir 
suteikti pagrindą savikritikai. 

Tačiau pirmiau reikia aptarti klausimą apie tai, kokio masto atitrūki- 
mą turėtume pripažinti tarp Aristotelio koncepcijos ir etinės minties kryp- 
čių, kurios mums atrodytų priimtinos šiandien. Daugeliu svarbių požiū- 
rių, kaip sakiau, nė viena šiuolaikinė aptartis negali priimti senovės filo- 
sofo perspektyvos. Bet kiek tai susiję su loginiu viso sumanymo pavida- 
lu? Aš jau sakiau, kad jei Sokrato reikalavimą traktuosime pradine jo 
forma ir etinis gyvenimas turės būti pagrįstas bet kuriam asmeniui, tai 
etinė vertė turi glūdėti tam tikroje sielos būsenoje. Tas pats galiotų, jei, 

kaip aš suformulavau Aristotelio tikslą, tas pagrindimas galėtų būti duo- 
tas tik kiekvienam asmeniui. Bet jeigu atmetame ir tą tikslą, ar etinė 
vertė vis tiek glūdės asmens būsenose? Dažnai graikų etikos ir šiuolaiki- 
nės etikos išsiskyrimas siejamas būtent su šių prieigų skirtingumu. Dar 
daugiau, idėja yra susijusi su gilesniu mano minėtos kritikos variantu — 
su tuo, kad graikų etinė mintis yra nepagydomai egoistiška. 

Vienas argumentų už tokią išvadą yra štai toks. Aristoteliškų dorybių 
žmogus gana dažnai trokšta daryti įvairius dorybingus darbus. Bet kiek- 
vienas, vedamas troškimo, orientuojasi į malonumą, o malonumo siekis 
yra egoistinis. Vienintelė tam priešinga motyvacija yra įsipareigojimas. 
Etinė motyvacija priešinga egoistinei, taigi jai turi rūpėti įsipareigojimas, 
one troškimai, kurie vadovauja siekiančiam gerabūvio, kaip manė Aris- 
totelis (šis požiūris į dalykus — tai koncentruota ir grubi moralės perspek- 
tyvos išraiška). Beveik visos šios samprotavimo prielaidos yra klaidin- 
gos. Klaidinga, 1š tikrųjų nenuoseklu manyti, kad kiekvienas troškimas 
siekia malonumo, tai būtų klaidinga net jei kiekvieno troškimo patenkini- 
mas teiktų malonumą (ko irgi nėra). Dar daugiau, jei būtų teisinga, jog 
kiekvienas troškimas nukreiptas į malonumą, nebegalėtume pasikliauti 
sveiko proto prielaida, kad etinės paskatos ir malonumų siekimas yra 
priešingi. Etinės motyvacijos tada būtų nukreiptos į tam tikras malonu- 
mo rūšis. Dalis jų iš tiesų teikia malonumą ir Hume‘as, pratesdamas 
graikų tradiciją, buvo linkęs manyti, jog dorybingo asmens ženklas ir 
yra jausti malonumą darant kilnius ir naudingus veiksmus. 

Viena akivaizdi priežastis, dėl kurios ne visi mano troškimai siekia 
malonumo man pačiam, yra ta, kad kai kurie mano troškimai siekia to- 
kios padėties, kurioje aš iš viso nedalyvauju: apibūdinant padėtį, kuri 
patenkintų tokį troškimą, aš nesu minimas.'’ Yra save-patį-transcen- 
duojančių troškimų. Jie ne visi yra altruistiški ar geravališki — jie gali būti 
pikti ar lengvabūdiški. Tie, kurie savo testamentuose užrašo giminaičių 
numarinimą ar kokio nors absurdiško projekto įgyvendinimą, paprastai 
netiki, kad jie galės pasimėgauti padariniais, tačiau tai, ko jie nori, yra 
rezultatas, o ne vien malonumas galvojant apie jį dabar. Visos šios prie- 
žastys duoda pagrindo teigti, kad riba tarp rūpinimosi savimi ir rūpini- 
mosi kitais jokiu būdu nesutampa su riba tarp troškimo ir įsipareigojimo. 
(Iš tikrųjų kai kurie moralistai savotiškai sutinka su tuo išrasdami parei- 
gų sau klasę, įsipareigojimus sau. Pastarieji atlieka daug funkcijų tokia- 

me skaičiavime. Viena yra skatinti ilgalaikes investicijas, o ne vartojimą; 
kita — tiesiog „plauti“ troškimo valiutą.) 

Tačiau net atsikračius šių nesusipratimų, susijusių su troškimu ir ma- 
lonumu, atrodo, kad dar kažkokia egoizmo dalis išlieka. Etinės nuosta- 
tos yra nuostatos norėti tam tikrų dalykų, reaguoti tam tikru būdu į kitus 
žmones ir jų veiksmus, vartoti tokias sąvokas kaip įsipareigojimas, ska- 
tinti tam tikrus padarinius kaip teisingus ir pan. Veikėjas tikriausiai daly- 
vaus santykiuose, su kuriais tai susiję, ir, žinoma, pats veikėjas klausia ir 
nusprendžia, kaip jis ketina veikti. Nė vienos šių sąvokų (įskaitant jo 
norus) turinyje neprivalo glūdėti pats veikėjas, nė vienas iš šių elementų 
nesuponuoja egoizmo. Bet sokratiškas klausimas kelia kitą idėją. Jame 
glūdi veikėjo galvojimas apie pačias šias nuostatas ir jų siejimas su ge- 
rabūviu. Net jei nuostatos pačios savaime nėra nukreiptos į patį veikėją, 
vis dėlto sokratiškosios refleksijos objektas yra paties veikėjo gerabūvis. 
Atrodo, kad egoizmas ir vėl sugrįžta. 

Sprendžiant šią problemą reikia turėti omenyje tą lemtingą faktą, kad 
aristoteliškoji samprata esmines etines nuostatas įkurdina žmogaus sie- 
loje. Aš, subrendęs reflektuojantis subjektas, esu tas, kuo tapau, ir mano 
refleksija, net jei jos objektas yra mano nuostatos, tuo pat metu jas ir 
išreiškia. Aš galvoju apie etines ir kitas gėrybes iš etinio požiūrio taško, 
kurį jau esu įgijęs ir šis jau yra tapęs mano paties dalimi. Galvodamas 
apie etines ir kitas gėrybes, veikėjas galvoja remdamasis požiūriu, kuris 
jau turi susidaręs tų gėrybių sąryšio vaizdą, jau priskyręs etinėms gėry- 
bėms specialią reikšmę. Žvelgiant iš šalies, nesunku pastebėti, jog šis 
požiūris priklauso asmeniui, kurio įgytosios etinės nuostatos glūdi giliau 
negu jo norai ir preferencijos. 

Skirtumas tarp vidinio požiūrio taško iš nuostatų pusės ir išorinio tų 
nuostatų matymo parodo, kodėl, viena vertus, akivaizdžiai klaidinga teigti, 
kad bet kokia etinė vertė remiasi savo paties nuostatomis, tačiau kita 
prasme tas teiginys turi tiesos. Jei žiūrėsime etinių nuostatų sukuriamu 
aspektu, iš vidinės perspektyvos, tai bus netiesa, kad vieninteliai verti 
dalykai yra žmonių nuostatos; arba dar geriau — kad tik subjekto nuosta- 
tos turi vertę. Vertę turi ir kitų Žmonių gerovė, ir teisingumo reikalavi- 
mai, ir kiti dalykai. Tačiau jei į žmonių nuostatas žvelgsime kitu aspektu, 
iš išorės, galėsime iškelti tokį klausimą: „kas turi egzistuoti pasaulyje, 
kad galėtų egzistuoti tas etinis požiūrio taSkas?“. Atsakymas gali būti tik 

vienas — „žmonių nuostatos“. Esama prasmės, kuria jos yra lemtingas 
etinės vertės pagrindas. Tai svarbu ir praktiniu, ir metafiziniu požiūriu. 
Saugoti etinę vertę reiškia reprodukuoti etines nuostatas. 

Veikėjas gali pažvelgti į savo nuostatas 18 šalies. Bet jei taip reflektuo- 
damas žmogus pabando visiškai abstrahuotis nuo šių nuostatų ir mąstyti 
apie save ir pasaulį taip, tarsi tos nuostatos būtų ne jo, jis neturėtų stebė- 
tis, kad jam nepavyks adekvačiai suprasti nė vieno dalyko, įskaitant ir 
savąsias nuostatas, vertės. Veikėjas negali to padaryti, kadangi tos nuo- 
statos yra jo paties vidinio turinio dalis. Dar daugiau, jei jis ketina reflek- 
tuoti nusišalinęs nuo savųjų nuostatų, svarbu nustatyti, ar tai, kaip jis 
mato dalykus iš išorės, kertasi su tuo, kaip jis mato juos iš vidaus.!š 
Aristotelio dorybingas žmogus čia nematytų konflikto. Jis galėtų nu- 
spręsti, kad nuostatos, davusios jam etinį pasaulio matymą, buvo tikslus 
ar pilnas jo žmogiškos potencijos išsiskleidimas. Tai absoliutus sprendi- 
mas, bent jau ta prasme (Aristotelis neabejotinai turėjo omenyje platesnę 
prasmę), kad geriausia įmanoma žmonijos ir jos vietos pasaulyje teorija 
duotų kaip tik tokį rezultatą. Be to, šis tobulėjimas galėtų būti paaiškintas 
taip, kad etinių sugebėjimų plėtra harmoningai derintysi su kitomis žmo- 
gaus tobulėjimo formomis. Aristotelio teorija reiškia, kad net ir iš išorės 
reflektuodamas visas savo reikmes ir sugebėjimus, žmogus neranda kon- 
flikto tarp jų ir savųjų nuostatų. 

Čiair vėl išgirstame daugybę šiuolaikinių abejonių, atskleidžiančių šio 
aiškinimo silpnąsias puses. Mūsų dabartinis supratimas neduoda jokio 
pagrindo tikėtis, kad etinės nuostatos gali būti visiškai harmonizuotos su 
kitais kultūriniais ir asmeniniais siekiais, kurie turi tokias pačias preten- 
zijas būti žmogaus tobulėjimo formomis. Net jei paliekame duris atviras 
psichologijai, kuri galėtų tam tikrą kelio galą eiti kartu su Aristoteliu, 
sunku patikėti, kad Žmogaus prigimties aiškinimas — jei jis pats savaime 
dar nėra etinė teorija — adekvačiai apibrėš konkrečią etinio gyvenimo 
rūšį. Aristotelis tam tikrą etinį, kultūrinį ir iš esmės politinį gyvenimą 
aiškino kaip harmoningą žmogiškųjų potencijų, išplaukiančių iš absoliu- 
taus gamtos supratimo, kulminaciją. Mes neturime pagrindo tuo tikėti. 
Tačiau netekus tokio tikėjimo, tarp subjekto perspektyvos ir išorinio po- 
žiūrio atsiveria potencialus plyšys. Mes suprantame — ir, svarbiausia, 
subjektas gali suprasti, — kad subjekto perspektyva yra tik viena iš dau- 
gelio, lygiai taip pat suderinamų su žmogiškąja prigimtimi, visos jos atvi- 
ros tarpusavio konfliktams ir konfliktams su kitais kultūriniais tikslais. 

Atsivėrus tam plyšiui, mano tvirtinimas, kad subjekto nuostatos yra eti- 
nės vertės „lemtingas pagrindas“, įgauna skeptiškesnį toną. Jis nebe- 
skamba kaip pakankamas. 

Aš manau, kad tas tvirtinimas yra teisingas ir kad bendrais bruožais 
etinės savasties apibūdinimas, kurį išskaitėme senųjų filosofų darbuose, 
yra tikslus. Tuo pat metu turime pripažinti, kad aristoteliškosios prielai- 
dos, pagal kurias veikėjo perspektyva derėjo su išoriniu požiūriu, žlugo. 
Kol kas niekas nerado būdo, kaip apsieiti be tų prielaidų. Tai klausimas, 
į kurį krypsta šios knygos dėmesys ir aš įvairiais atžvilgiais grįšiu prie 
santykio tarp vidinio ir išorinio požiūrio. Tačiau dabar man rūpi kitas 
bandymas konstruoti etiką nuo apačios į viršų — surasti archimediškąjį 
atramos tašką nesiremiant aristoteliškomis prielaidomis. 

Pasian skyriaus projektas, kuris bandė pagrįsti etiką gerabūviu, 
ieškojo galutinių išvadų apie viso gyvenimo pavidalą remdamasis įsitiki- 
nimais apie žmogiškosios prigimties esmę. Matėme, kad jo nuoseklumą 
galėjo užtikrinti tik labai svarios prielaidos, tokios, kokių mes negalime 
priimti. 

Esama kito projekto, kuris taip pat bando pradėti nuo pat pamatų, 
tačiau siekia pranešti mažiau, remdamasis mažesniu. Užuot pasikliovęs 
ypatinga žmogiškosios prigimties teleologija, jis pradeda nuo labai abst- 
raktaus racionalios veiklos supratimo. Jis taip pat bando duoti atsakymą 
į Sokrato klausimą, tačiau minimalų. Jis atsako bet kuriam veikėjui vien 
dėl to, kad veikėjas gali šį klausimą užduoti. Taigi jo atsakymai yra abst- 
raktesni ir mažiau žmogiški negu aristoteliškojo stiliaus atsakymai. To- 
kio tipo samprotavimai, jei ką nors duoda, tai bendrus formalius princi- 
pus, reguliuojančius santykių tarp racionalių veikėjų pavidalą. Tai Kanto 
rūpesčiai. 

Kai kam toks teiginys gali pasirodyti netikėtas. Kanto vardas sieja- 
mas su moralės samprata, pagal kurią, kaip dažnai manoma, moralė iš 
viso negali turėti pagrindų. Jis atkakliai tvirtino, kad moralė turėtų būti 
„autonomiška“ ir kad buvimas moraliu negali ieškoti priežasčių. Papras- 
tas samprotavimas parodo, kodėl kantiškoje sistemoje taip turi būti. Kiek- 
viena buvimo moraliu priežastis turi būti moralinė arba nemoralinė. Jei ji 

-moraline, tai iš tikrųjų ji negali būti moralumo pagrindu, kadangi tam, 
kad ja priimtum, jau turi priklausyti moralės sričiai. Kita vertus, nemora- 
linė priežastis negali būti priežastimi būti moraliam; moralė reikalauja 
motyvų grynumo, esmingai moralinio paskatų pobūdžio (Kantas jį siejo 
su įsipareigojimu), o bet kokia nemoralinė paskata jį sugriautų. Taigi — 
jokios priežasties būti moraliam; moralė stoja prieš mūsų akis kaip tie- 
sioginis reikalavimas — kategorinis imperatyvas. 

Kantas kalba būtent apie moralę ir mes plačiau aptarsime šios etinio 
gyvenimo sampratos keliamus klausimus 10 skyriuje, kai nagrinėsime 
moralę kaip ypatingą institutą. Kanto perspektyva iš tiesų reikalauja, kad 
moralė neturėtų jokios priežasties, jei šioji reiškia motyvą ar paskatinimą 
būti moraliam, tačiau iš to neplaukia, kad moralė neturi pagrindų. Kantas 
manė, kad mes galime suprasti, kodėl moralė turėtų teisėtai pateikti save 
protaujančiam subjektui kaip kategorinį reikalavimą: todėl, kad pati ra- 
cionali veikla reiškia sugebėjimą priimti tokį reikalavimą. Štai kodėl Kan- 
tas apibūdino moralę vartodamas dėsnių, kuriuos praktinis protas patei- 
kia sau pačiam, sąvoką.! 

Savo nepaprastoje knygoje ,,Doroves metafizikos pagrindai“, reikš- 
mingiausiame moralės filosofijos darbe po Aristotelio ir viename labiau- 
siai gluminančių tekstų, jis bando paaiškinti kaip tai gali būti. Tačiau aš 
nenoriu mėginti pristatyti jo argumentaciją tiesiogiai ir detaliai išdėstyda- 
mas Kantą. Toks pasirinkimas savo ruožtu susidurtų su daugeliu spe- 
cialių problemų. Aš traktuosiu jo požiūrį kaip mūsų kelionės tikslą, o ne 
kelią, ir pirmiausia pateiksiu samprotavimą, kuris bus paprastesnis bei 
konkretesnis negu Kanto.? Šio samprotavimo nesėkmė bandant suteikti 
moralei pagrindą padės parodyti, kodėl kantiškoji koncepcija turėjo būti 
tokia metafiziškai pretenzinga, kokia ji yra. Aš taip pat netikiu, kad Kanto 
samprotavimas yra sėkmingas, tačiau turime nueiti ilgą kelią, kad su- 
prastume kodėl. 


Ar yra kas nors, ko racionalūs veikėjai būtinai nori? T. y. ar yra kas 
nors, ko jie nori (arba norėtų, jei pakankamai įtemptai apie tai pamąsty- 
tų) grynai kaip savo buvimo veikėjais dalies ar išankstinės sąlygos? Ke- 
tindami veikti, žmonės pirmiausiai būtinai nori kokio nors rezultato: ho- 
ri, kad pasaulis būtų toks, o ne kitoks. Gali norėti rezultato nenorėdamas 
jo kurti — gal tau labiau pattktų, kad rezultatas tiesiog materializuotųsi. Iš 

tiesų pasitaiko atvejų, kai Žinai, jog norimas rezultatas galios, tik jei pats 
nebūsi tiesiogiai jo sukūręs (pvz., nori, kad ji tave įsimylėtų). Tačiau 
visiškai priešingai tokiai galimybei, daugeliu atvejų iš esmės norime ne 
tik rezultato, bet norime jį sukurti. Kitaip sakant (pakankamai sudėtin- 
gai, bet sudėtingumai užmaskuoti), į patį rezultatą, kurio nori, įeina veiks- 
mas, kuris išplauks iš dabartinio tavo svarstymo.? Mes ne vien norime, 
kad pasaulyje dalykai susiklostytų tam tikra tvarka (tai gili konsekven- 
tizmo klaida, manyti, jog tai viskas, ko mes norime). Tarp dalykų, kurių 
mes iš esmės norime, — tai elgtis vienaip ar kitaip. Bet net kai iš esmės 
norime konkrečios dalykų padėties ir būtume laimingi, jei šioji materiali- 
zuotųsi, žinome, kad negyvename stebuklų pasaulyje, kur poreikis išpil- 
do norimą rezultatą. Todėl žinodami, kad noras neišsipildys, jei mes sa- 
vo poelgiu jo neįgyvendinsime, ir norėdami rezultato, mes paprastai taip 
pat norime jį įgyvendinti. (Į tai tiesiogiai panašus principas, kad kai nori- 
me tiesos, norime žinoti tiesą.*) Dar daugiau, mes nenorime, kad taip 
susiklostytų, kad patys tą savo norą įgyvendintume, mes norime, kad 
šios mūsų mintys įgyvendintų jį. Taigi poreikiai, dalyvaujantys mūsų 
tikslingoje veikloje, pasirodo besą sudėtingi. Mažų mažiausiai ko nori- 
me — tai kad rezultatas atsirastų dėl to, kad mes jo norėjome, kad tikėjo- 
me tam tikrais dalykais ir kad elgėmės taip, kaip elgėmės, remdamiesi 
savo poreikiais ir įsitikinimais.? Panašūs svarstymai tinka saugant daly- 
kus, kuriuos norime išsaugoti. 

Reziumuokime savo samprotavimą: mes įvairiomis progomis norime 
tam tikrų rezultatų; mes dažniausiai norime patys kurti tuos rezultatus; 
mes dažniausiai norime juos kurti taip, kad tai išreikštų mūsų poreikį 
juos įgyvendinti. Pakankamai aišku, jog mes nenorime, kad tokiomis 
progomis mums trukdytų, pavyzdžiui, kiti žmonės. Apmąstydami visa 
tai, pamatysime, jog turime bendrą nuostatų lygmens poreikį būti ne- 
trukdomi, ypač kitų žmonių. Apibendrinant mes turime visuotinį laisvės 
poreikį. Tai neprieštarauja tam, kad kartais mes norime prarasti savo 
laisvę, būti trukdomi kitų, netgi patirti prievartą, tačiau tada nenorime, 
kad mums trukdytų siekiant būtent to.“ 

Tačiau šiai laisvei negana, kad mes tiesiog galėtume netrukdomi da- 
ryti tai, ką norime daryti. Galėtų būti, kad mes galime daryti ką norime 
dėl tos paprastos priežasties, kad norime per mažai. Galėjome nenatūra- 
liai apriboti arba nuskurdinti savo poreikius. Šis svarstymas rodo, kad 

turime ir kitą visuotinį poreikį, tegu ir neapibrėžtą: mes norime (neaiškiai 
sakant) adekvataus poreikių diapazono. 

Tai nereiškia, jog norime, kad mūsų pasirinkimai būtų apriboti (zmo- 
nių ar kitų dalykų) kiek įmanoma mažiau. Mes nenorime beribės laisvės. 
Gali susidaryti įspūdis, kad to norime," bet iš tikrųjų taip manyti — tai 
užmiršti kitą esminę racionalios veiklos sąlygą. Aišku, kad vieni dalykai 
konkrečiu laiku subjektui pasiekiami, o kiti — ne. Dar daugiau, kas pasie- 
kiama ir ar lengvai, priklauso nuo subjekto atžvilgiu vidinių ir išorinių 
aplinkybių. Jis renkasi, kuria planus ir panašiai pasaulyje, turinčiame 
tam tikrą realų pavidalą — to, kur veikėjas yra, kas jis yra, kuo jis gali 
tapti, atžvilgiu. Veikėjas ne tik žino, kad taip yra (t.y. jis yra sveiko pro- 
to), bet taip pat pasigilinęs žino, jog tai yra būtina, jei jis iš tiesų ketina 
būti racionaliu veikėju. Be to, jis negali sau neprieštaraudamas galvoti, 
jog idealiame pasaulyje jis nenorėtų būti racionaliu veikėju. Pats suvar- 
žymų daryti ką nori faktas reikalauja iš jo būti racionaliu veikėju ir tuo 
pat metu teikia jam galimybes tokiam būti; dar daugiau, tai sąlyga, lei- 
džianti jam būti konkrečiu asmeniu, apskritai gyventi gyvenimą. Kartais 
galime galvoti, jog esame pasmerkti būti racionaliais veikėjais ir kad lai- 
mingesniame pasaulyje tai nebūtų būtina. Bet tai fantazija (iš tikrųjų tai 
būtent fantazija). 

Panašios sąlygos galioja ir veikėjo zinojimui. Konkrečiai veikdamas 
jis turi norėti, kad jo planai nežlugtų dėl nežinojimo ar klaidos. Bet net ir 
tuo konkrečiu atveju jis nenori Žinoti visko arba nori žinoti tiek, kad jo 
veiksmai neturėtų nenumatytų padarinių. Kaip minėta, nežinoti visko 
yra principinė gyvenimo sąlyga — tam tikri dalykai yra nežinomi, nes, 
pavyzdžiui, jie formuos asmens ateitį. Jei negali sau neprieštaraudamas 
norėti žinoti visko, tai taip pat negali sau neprieštaraudamas norėti nieka- 
da neklysti. Tai netapatūs dalykai (visažinystė nėra tas pats kas neklys- 
tamumas), bet labai susiję tarpusavyje. Jei ketini išplėsti savo turimą 
žinojimą, pirmiausia, kaip visada pabrėžė Karlas Popperis, turi daryti 
klaidas ir pripažinti jas. 

Pastarieji svarstymai buvo susiję su dalykais, kurių racionaliam vei- 
kėjui, kad būtų tokiu veikėju, nereikia norėti, iš tikrųjų reikia nenorėti. 
Šie svarstymai rėmėsi prielaida, kad jis yra baigtinis, kūniškas, istoriškai 
apibrėžtas veikėjas: vienintelis galimas veikėjas ir vienintelis, kuris galėtų 
rūpėti etikai, ribinę ir abejotiną išlygą darant tik korporacijų ar panašių 

subjektų atveju (net tie, kurie tiki Dievu, nors laiko jį veikėju, neturėtų 
laikyti jo etikos domėjimosi objektu). Manau, su tuo sutiktų dauguma 
žmonių. Bet iš to plaukia keletas svarbių pasekmių, prie kurių grįšime 
vėliau. 

Taigi kaip racionalūs veikėjai mes norime to, ką apibendrintai pavadi- 
nau laisve, tačiau tai nereiškia neribotos laisvės. Ar tai įpareigoja mus 
manyti, kad laisvė yra gėris ir kad mums būti laisviems yra geras daly- 
kas? Vienas kelias, atvedantis prie tokios išvados, būtų sakyti, kad kai 
veikėjas nori kokių nors konkrečių rezultatų, jis turi manyti, kad tie įvai- 
rūs rezultatai yra gėris. Tada jis būtų priverstas manyti, kad jo laisvė yra 
geras dalykas, nes ji dalyvavo siekiant tų rezultatų.š 

Ar tiesa, kad jei ko nors norime ir tikslingai siekiame, tai galvojame 
apie to dalyko gavimą kaip apie gerą dalyką? Tai tradicinė doktrina, pri- 
statyta Platono Menone ir pašventinta scholastinės filosofijos posakyje 
omne appetitum appetitur sub specie boni — visa, ko siekiama, siekiama 
kaip gėrio. Man atrodo, tai neteisinga mintis. Bet kuria įprasta gėrio 
prasme, neabejotinai reikia papildomo žingsnio einant nuo pasakymo, 
kad nori kažko arba nusprendei to siekti, iki pasakymo, kad tai yra gėris 
arba (konkrečiau) kad gėris yra tai, kad turi tai turėti. Idėja, kad kažku- 
rie dalykai yra gėris, suteikia reikšmę idėjai, tegul ir minimalistinei ar 
miglotai, apie perspektyvą, kurioje daugiau negu vienas veikėjas tuos 
dalykus gali pripažinti kaip gėrį. Veikėjas, kuris paprasčiausiai turi tam 
tikrą tikslą, žinoma, gali manyti, kad jo tikslas yra gėris, bet jis neprivalo 
taip manyti. Daugiausia, kam jis įsipareigoja, turėdamas tam tikrą tikslą, 
matyt, būtų tai, kad to tikslo pasiekimas jam būtų gėris, bet ar ir tiek 
daug turi būti pasakyta? Net iš šio kuklaus tvirtinimo plaukia perspekty- 
va, siekianti toliau negu tiesioginiai veikėjo poreikiai, — ji apima ir ilga- 
laikius interesus arba gerabūvį. Ką nors vertinti, net savųjų interesų po- 
žiūriu, kaip būna galvojant, kad tai būtų geriau „man“, visada reiškia 
peržengti vien tik ko nors norėjimą. Aš iš tikrųjų galėčiau visą savo gy- 
venimo vertę susieti su vieno troškimo patenkinimu, bet jei taip padary- 
čiau, tai ne vien todėl, kad turėjau vienintelį troškimą. Paprasčiausiai 
turėti tik vieną troškimą galėtų reikšti, kad nematai jokios vertės savo 
gyvenime; bet kokį vertingumą sieti su vieninteliu troškimu reiškia, kad 
yra tik vienas troškimas, kuris tau rūpi.? 

Tačiau net jei atmestume tradicinę doktriną, tai yra nebemanytume, 
kad viskas, ko aš noriu, turi būti gėris, vis dėlto galėtų būti, jog laisvę vis 


62 


PAGRINDAI: PRAKTINIS PROTAS 


tiek turėčiau laikyti gėriu. „Gėris man“ įveda, kaip rašiau, tam tikrą nuo- 
rodą į mano interesus arba gerabūvį, kuris pranoksta mano situacinius 
tikslus, mano laisvė yra vienas iš mano pamatinių interesų. Taigi, matyt, 
turiu traktuoti savo laisvę kaip gėrį. Bet jei taip, neturėčiau pasiduoti 
suklaidinamas, esą gėris ir yra mano laisvė. Taip būtų tik tuomet, jei 
mano buvimas racionaliu veikėju būtų savaiminis gėris, bet nėra jokios 
priežasties, kodėl kiti su tuo turėtų sutikti. Iš tikrųjų tai net nepakanka- 
mai aišku, ar aš turėčiau su tuo sutikti. Visa tai pradeda sietis su tam 
tikrais gilesniais klausimais apie manąją savosios egzistencijos sampratą. 

Atrodo, kad visa, kas iki šiol pasakyta apie pamatines racionalaus 
veikimo sąlygas, yra teisinga. Argumentai, kuriais bandoma pagrįsti mo- 
ralę, siekia parodyti, kad šios sąlygos veikėją padaro morališkai įsiparei- 
gojusiu. Pagal tokius samprotavimus kiekvienas veikėjas turi galvoti taip. 
Kadangi aš būtinai noriu savo pamatinės laisvės, turiu priešintis veiks- 
mams, kurie ją iš manęs atima. Taigi negaliu sutikti su jokiomis aplinky- 
bėmis, dėl kurių kiti turėtų teisę atimti mano pamatinę laisvę. Todėl kai 
pamąstau apie tai, kokia tvarka mane iš esmės tenkintų, pamatau, kad 
turiu reikalauti teisės į savo pamatinę laisvę. Vadinasi, turiu nustatyti 
kitiems taisyklę, kad jie gerbtų mano laisvę. Aš reikalauju šios teisės vien 
dėl to, kad esu racionalus, tikslingai veikiantis subjektas. Bet jei mano 
reikalavimo pagrindas yra vien šis faktas, tai analogiškas faktas lygiai 
taip pat ir kitiems turi būti tokio reikalavimo pagrindas. Jeigu aš, kaip 
manau, teisėtai ir tinkamai galvoju, jog jie turėtų gerbti mano laisvę, tai 
privalau pripažinti, kad jie teisėtai ir tinkamai galvoja, jog aš turėčiau 
gerbti jų laisvę. Pereidamas nuo savo laisvės poreikio prie „jie turi nesi- 
kišti į mano reikalus“, aš turiu lygiai taip pat jų laisvės poreikį laikyti 
vedančiu prie „aš turiu nesikišti į jų reikalus“. 

Jei šis samprotavimas teisingas, tai kiekvieno asmens pamatiniai po- 
reikiai ir norai įpareigoja jį įsijungti į moralę — teisių ir pareigų moralę, ir 
kiekvienas, kuris atsisakys žengti šį žingsnį, savotiškai prieStaraus pats 
sau. Būdamas įsipareigojęs būti racionaliu veikėju, jis elgsis taip, tarsi 
norėtų nepaisyti su tuo susijusių įsipareigojimų. Tačiau ar teisingas šis 
samprotavimas? Pats paskutinis jo teiginys — jei mano atveju vien buvi- 
mas racionalaus veikimo subjektu pagrindžia mano teisę į kitų nesikiši- 
mą, tai taip turi būti ir kitų žmonių atžvilgiu — neabejotinai teisingas: Jis 
remiasi silpniausia ir mažiausiai ginčytina „universalizuojamumo princi- 
po“ versija, kurios veiksmingumą užtikrina vien jau išraiškos kadangi 

arba dėl to. Jeigu tam tikrų sumetimų iš tikrųjų pakanka išvadai pagrįsti 
mano atveju, tai jų pakanka pagrįsti analogišką išvadą bet kieno kito 
atveju. Taip turi būti, jei „pakanka“ iš tiesų yra „pakanka“. Jeigu išvada, 
atverianti vartus moralei, logiškai neseka, tai klaidos reikia ieškoti anks- 
tesniuose zingsniuose. Jeigu pradiniai tvirtinimai apie racionalaus veikė- 
jo poreikius ir norus buvo teisingi, matyt, suklydau tada, kai pirmą kartą 
teigiau turįs teisę. 

Verta pasvarstyti, ką veikėjas galėtų pasakyti galvodamas apie savo 
reikalavimus. Tai galėtų atrodyti taip: 


Aš turiu tam tikrų tikslų. 

Man reikia laisvės siekti šių ar kokių kitų tikslų. 

Taigi man reikia laisvės. 

Aš nurodau (prescribe): tegu kiti nesikiša į mano laisvę. 


Pavadinkime šio samprotavimo autorių veikėju A. Laikinai tarkime, kad 
mes žinome kas „nurodyta“ ir pavadinkime A nurodymą Pa. Tada A 
taip pat galvoja 


Pa yra pagrįstas, 


kas reiškia, kad Pa yra pagrįstai susietas su A buvimu racionaliu veikė- 
ju. Žinoma, A gali pripažinti, jog tas kitas veikėjas, pavadinkime jį B, 
galvoja lygiai taip kaip jis pats. Jis, pavyzdžiui, žino, kad 


B nurodo: tegu A nesikiša į mano laisvę, 


pavadinkime B nurodymą Pb, tada universalizuojamumo principas rei- 
kalaus, kad A sutiktų su: 


Pb yra pagrįstas. 


Gali pasirodyti, kad dabar jau jis priėmė B nurodymą kaip pagrįstą — ta 
prasme, kad priėmė tam tikrą reikalavimą savo atžvilgiu. Štai ko reika- 
lauja argumentai už moralę. Bet A su tuo nesutiko. Jis tik sutiko, kad Pb 
yra pagrįstas ta pačia prasme kaip Pa, tačiau tai reiškia tik tiek, kad Pb 
yra pagrįstas B buvimo racionaliu veikėju atžvilgiu, t.y. B tiek pat racio- 
nalus ištardamas savąjį nurodymą, kiek A racionalus savuoju. Tai ne- 
reiškia, kad B būtų racionalus priimdamas Pa (arba atvirkščiai), jei šiuo 
savo žingsniu įsipareigotų nesikišti į A laisvę. 

Analogija tokia: niekada nepasieksime norimo rezultato — etinio pa- 
saulio — tiesiog svarstydami turėčiau ar privalėčiau racionalaus veikimo 
atžvilgiu, nepasieksime praktinio turėčiau. Priežastys, dėl kurių B ką 
nors daro, pačios savaime nėra priežastys, dėl kurių kitas turėtų kažką 
daryti. Praktinio proto forma turėčiau, kaip ir bet kuri kita, turi ir antro, 
ir trečio asmens formas, bet šios formos tiesiog išreiškia perspektyvą, iš 
kurios aš Žvelgiu į tavo ar jo interesus bei racionalius išvedžiojimus, 
perspektyvą „jeigu aš būčiau tavo vietoje“. Taip samprotaudamas apie 
tai, ką turėtų daryti B, aš puikiausiai galiu prieiti išvados, kad jis turėtų 
kištis į mano laisvę. 

Bet ar galiu jam tą „nurodyti“!?? Ką tai reiškia? Iš tikrųjų aš nenoriu, 
kad jis kliudyty mano laisvei. Bet ar tai savaime sąlygoja preskripciją, iš 
kurios plaukia įsipareigojimai ir teisės? Pagal samprotavimą išeitų, kad 
jei aš nenurodau, jog kiti turėtų nesikišti į mano laisvę, tai logiškai turėsiu 
priimti, jog jie gali kliudyti jai — bet aš nenoriu su tuo sutikti.!' Šiame 
samprotavime tvirtinama, kad aš turiu arba suteikti jiems teisę riboti 
mano laisvę, arba atimti iš jų tokią teisę. Samprotavimas faktiškai reiš- 
kia, jog norėdamas būti nuoseklus, neturiu kito kelio, kaip tik sukurti 
taisyklę, kad kiti nesikištų į mano laisvę. Bet, žinoma, taisyklė vien dėl 
to, kad tai bendra taisyklė, lygiai taip pat reikalaus iš manęs nesikišti į 
kitų laisvę. 

Bet kodėl apskritai turiu kurti kokią nors taisyklę? Jei tai mano užsi- 
ėmimas — kurti taisykles, tai aš tikrai nepasiūlysiu taisyklės, nurodančios 
kitiems kištis į mano laisvę, nei taisyklės, leidžiančios kitiems tą daryti. 
Bet yra ir kita galimybė: taisyklių kūrimo nelaikau savo veikla, todėl 
nekuriu nei tokios, nei kitokios taisyklės. Į mane neturi būti žiūrima kaip 
į duodantį leidimą. Jeigu esama taisyklių sistemos ir jei taisyklėse nepa- 
sakyta apie tam tikrą dalyką (bent jau jei taisyklės yra pakankamai pla- 
čios), tai be jokios abejonės šis faktas gali būti natūraliai suprastas kaip 
leidimas. Įstatymas, kaip ir kitos aukščiausios institucijos, gali pasakyti 
kažką nutylėdamos. Bet jei nėra įstatymo, tai tyla neįgyja reikšmės, ji 
netampa leidimo forma - tai tiesiog tyla. Kita prasme žmonės, žinoma, 
„gali“ („may“) kliudyti mano laisvei, tačiau tai reiškia vien tai, kad nėra 
įstatymo, galinčio juos sustabdyti, leisti ar įsakyti. Ar jų „gali“ reiškia 
„sugeba“ (can) priklauso nuo manęs ir nuo to, ką aš galiu padaryti. Kaip 
rašė egoistas Maxas Stirneris: „Tigras, mane užpuolęs, yra teisus ir aš, 


kuris jį parbloškiu, esu teisus. Aš ginu prieš jį ne savo teisę, o save“! 

Jei rengiuosi nurodyti tiek daug, taip pat galiu paklausti, kodėl netu- 
rėčiau duoti dar griežtesnio nurodymo: kad niekas niekada nesikištų, 
kad ir kokie konkretūs tikslai man šautų į galvą. Aš, žinoma, taip kaip ir 
bet ko kito labai noriu, kad mano projektai vyktų sklandžiai, taigi noriu, 
kad kiti žmonės jiems netrukdytų. Iš tiesų pats mano pamatinės laisvės 
poreikis buvo išvestas iš tokio pobūdžio norų. Tačiau aptartoji argumen- 
tacija tikrai neketina leisti man naudotis tokiomis preskripcijomis dėl bet 
kokių konkrečių mano norų. 

Visa argumentacija priklauso nuo konkretaus supratimo apie taisyk- 
lių kūrimo praktiką — nuo tam tikros koncepcijos, kuri glūdi pačioje 
kantiškojo sumanymo gelmėje. Jei turėčiau galimybę kurti kokias tik 
noriu taisykles ir taikyti jas kaip prievartos instrumentą, tada galėčiau 
išleisti įstatymą, atitinkantį mano interesus ir kenkiantį konkuruojantiems 
kitų interesams. Vienintelis pagrindas paklusti tokiam įstatymui būtų pa- 
grindas, kurį jiems suteikiu aš. Tačiau įstatymai, kurie aptarinėjami šioje 
argumentacijoje, nėra tokio pobūdžio įstatymai, jie neturi išorinių sank- 
cijų ir neatsižvelgia į jokią nelygybę tarp šalių. Jie yra spekuliatyvūs (no- 
tional) įstatymai. Tokiu atveju klausimas „kokį įstatymą galėčiau su- 
kurti?“ tampa klausimu „kokį įstatymą galėčiau sukurti, kad galėčiau 
pagrįstai tikėtis kitus jį priimsiant?““. Kai susimąstom apie tai, jog kiek- 
vienas šį klausimą kelia iš vienodų bejėgystės (powerlessness) pozicijų 
(kadangi tai įstatymai karalystės, kurioje jėgos klausimas neiškyla), pa- 
matome, jog lygiai taip pat galėtų būti klausimas „kokį įstatymą galėčiau 
sukurti?“, galų gale tas pats būtų: „kokie turėtų būti įstatymai?“ 

Jei šis klausimas paklausiamas tokia dvasia ir taikomas tokiai kara- 
lystei, tai galime suprasti, kodėl jo atsakymas turėtų derėti su Kanto 
fundamentaliu veikimo principu, kategoriniu moralės imperatyvu, kuris 
(pagal pirmąją formuluotę” ) reikalauja: „Elkis taip, kad galėtum norėti, 
jog tavo valios maksima taptų visuotiniu dėsniu“. Bet tučtuojau iškyla 
problema: kodėl žmogus turėtų priimti tokį vaizdinį? Kodėl turėčiau gal- 
voti apie save kaip apie įstatymų leidėją ir — kadangi čia nėra perskyros 
— tuo pačiu metu kaip apie šiais spekuliatyviais įstatymais valdomos res- 
publikos pilietį? Ši problema išlieka bauginanti net kalbant apie žmogų, 
kuris jau priklauso etiniam gyvenimui ir svarsto kaip apie jį mąstyti. 
Tačiau dar labiau baugina situacija, kai tokio požiūrio reikalaujama iš 
kiekvieno racionalaus veikėjo. Argumentacija turėtų pasakyti, kas yra 

tai, dėl ko racionalūs veikėjai turėtų suprasti save būtent taip — kaip 
abstrakčius piliečius. 

Galėtume galvoti, kad pats klausimas siūlo atsakymą, kadangi kaip 
racionalūs veikėjai jie neturi kitokio pasirinkimo ir tarp jų nesama jokio 
skirtumo. Tačiau toks modelio pagrindimas skambėtų absoliučiai neįti- 
kinamai. Mums rūpi, ką bet kuris asmuo, kad ir koks galingas ar sėk- 
mingas jis būtų, turėtų pagrindo daryti kaip racionalus veikėjas, o tai ne 
tas pats kaip klausti, ką jis turėtų daryti, jei būtų vien racionalus veikė- 
jas. Šis sulyginimas iš tiesų nesuprantamas, kadangi neįmanoma būti 
vien racionaliu veikėju ir niekuo daugiau. Suprantamiau būtų klausti ką 
žmonės turėtų pagrindo daryti, jeigu jie nežinotų apie save nieko dau- 
giau, vien tai, jog jie yra racionalūs veikėjai; arba — ką Žmonės turėtų 
daryti, jei jie žinotų daugiau, bet ne apie savo konkrečias galias ir pa- 
dėtį.'* Tai įdomus modelio kriterijus, ypač tinkantis kai kuriems daly- 
kams, pavyzdžiui, teisingumui, jis galėtų būti siūlomas tiems, kuriems 
rūpi teisingumas. Tačiau jis nėra įtikinamas, jei klausiama, ką turėtum 
daryti, prieš tai nepasirūpinus teisingumu. Jei nebūsi iš anksto nusiteikęs 
pasirinkti nešališką arba moralinį požiūrio tašką ir spresi, ką turėtum 
daryti, pasiūlymas klausti, kokias taisykles nustatytum, jei neturėtum nė 
vieno iš savųjų pranašumų arba nežinotum, kokie jie yra, pasirodys labai 
nepagrįstas. 

Kantiškasis projektas, jei nori turėti kokią nors perspektyvą, turi grįžti 
prie gilesnių ištakų. Jis būtinai turi būti artimesnis paties Kanto projektui 
negu tas, kurį ką tik išdėsčiau. Argumentacija prasidėjo nuo racionalaus 
veikėjo poreikių, ir nors apie tai buvo pasakyta teisingai, to nepakako, 
kad užtikrintume kiekvieno veikėjo įsijungimą į moralę. Kantas pradėjo 
nuo to, kas yra 1§ esmės būdinga racionaliam veikėjui. Jis manė, jog 
moralinis subjektas tam tikra prasme yra racionalus veikėjas ir nieko 
daugiau. Kaip esminę savojo moralės aiškinimo dalį jis pateikė savotišką 
metafizinę veikėjo sampratą, pagal kurią moralinio veiksmo subjektas 
yra, kaip jis vadino, noumeninis Aš, nepavaldus laikui ir priežastingu- 
mui, taigi skirtingas nuo konkretaus, empiriškai apibrėžto asmens, kurį 
paprastai įsivaizduojame mąstydami apie savąjį AS. Kantas tikėjo, jog ši 
transcendentinė subjekto idėja savaime išryškės, jei pamastysime apie 
laisvės reikalavimus, reikalavimus, glūdinčius giliau nei visi tie, kurie 
buvo pasiekiami ligšioliniam tyrinėjimo lygmeniui. Jis nemanė, kad galė- 

tume iki galo suprasti šią koncepciją, tačiau tikėjo, kad galėtume suvokti 
jos galimybę, taip pat galėtume pažinti ją kaip moralės bei racionalaus 
veikimo prielaidą. 

Kanto dėstymas kelia didelių sunkumų ir neaiškumų. Pirma, jis ma- 
nė, jog visi veiksmai, išskyrus veiksmus pagal moralinį principą, turi 
būti aiškinami ne tik deterministiškai, bet iš hedonistinio egoizmo pozici- 
jų. Tik veikdami pagal moralės principą galėtume išvengti būti priežas- 
tingai valdomi malonumo skatulių kaip gyvuliai; kartais jis tai pabrėžda- 
vo, sakydamas, jog tik veiksmai, kilę iš principo, yra valios (kurią jis 
prilygino praktiniam protui) pasireiškimas, taigi iš tikrųjų laisvi. Remian- 
tis šiuo aiškinimu, kiti mūsų veiksmai yra grynai priežastingumo pro- 
duktas, deja, kaip žmonės linkę sakyti, - „aklo“ priežastingumo, kadan- 
gi, kaip pripažino pats Kantas, dažnai toks priežastingumas žmogui, kaip 
ir gyvūnams, leidžia labai gerai matyti, kur jie eina. 

Nesigilinsiu į klausimą, kiek paties Kanto teorija gali būti apsaugota 
nuo šių sunkumų. Bet kuri teorija, pretenduojanti atrasti pagrindą, ne- 
abejotinai turi jų vengti. Mus domina idėja, teigianti, kad etiniai svarsty- 
mai presuponuoja racionalią laisvę ir tai turės reikšti laisvę, kuriai mora- 
linis skeptikas, kaip ir kiti, jau įsipareigojęs. Kantas, kaip ir kiti panašiai 
galvojantys, gali sakyti, kad moralinis skeptikas savuoju autonomijos ir 
racionalumo troškimu yra įsipareigojęs koncepcijoms, kurias pilnai įgy- 
vendina tik moralės dėsnis, tačiau būtų tuščia sakyti, kad moralinis skep- 
tikas turi siekti tokios racionalios laisvės, kuri yra visiškai skirtinga nuo 
bet ko, sutinkamo nemoraliniame praktiniame supratingume arba svars- 
tyme. Skeptiko įsipareigojimas laisvei ir racionalumui negali būti atplėš- 
tas nuo jo jau patiriamų dalykų, tokių kaip skirtumas tarp sprendimo 
blaivia galva ir situacijos, kai aptinki darąs tai, ko neketinai daryti. Dar 
daugiau, tai nėra tiesiog dialektinis klausimas apie tai, kiek galime tikėtis 
įveikti skeptiką. Tai sykiu klausimas apie racionalią laisvę — kaip reikėtų 
ją suprasti. 

Mes ieškome būtent samprotavimo, kuris vestų pakankamai giliai į 
Kanto teritoriją tam, kad susigrąžintume esminę išvadą, jog giliausi ra- 
cionalaus veikėjo interesai turi sutapti su tais, kuriuos numato jo, kaip 
spekuliatyvios respublikos piliečio įstatymdavio, koncepcija, bet išveng- 
tume viso ekstravagantiško metafizinio bagažo apie noumeninį subjektą. 
Samprotavimas galėtų būti maždaug toks. Mes jau sutarėme, kad racio- 
nalus veikėjas yra įsipareigojęs būti laisvas, mes taip pat šiek tiek pasa- 

„kėme apie tai, ko reikia laisvei. Tačiau mes dar nepasiekėme pakankamai 
gilaus supratimo, kokia ta laisvė turi būti. Racionalaus veikėjo idėja — tai 
ne vien trečiaasmenė būtybės, kurios elgesys turi būti paaiškintas re- 
miantis jos įsitikinimais bei troškimais, idėja. Racionalus veikėjas elgiasi 
pagal priežastis ir tai pranoksta jo elgimąsi pagal tam tikrą tvarką ar 
dėsnį, net ir tokį, kuris kalba apie įsitikinimus bei troškimus. Jei jis elgia- 
Si pagal priežastis, tai jis turi ne tik būti veikiančiuoju, bet ir reflektuoti 
save kaip veikiantįjį, tai savo ruožtu reiškia matyti save kaip vieną iš 
daugelio veikėjų. Todėl jis atsitraukia nuo savųjų troškimų bei interesų ir 
pažvelgia į juos iš šalies, iš pozicijos, nepriklausomos nuo jo troškimų bei 
interesų. Tai nėra ir kieno nors kito troškimų ir interesų pozicija. Tai 
nešališkumo požiūris. Taigi racionaliam veikėjui, turint omenyje jo siekį 
būti tikrai laisvam ir racionaliam, dera žvelgti į save kaip į kuriantį tai- 
sykles, harmonizuosiančias visų racionalių veikėjų interesus. 

Vertinant tokią samprotavimų kryptį svarbu turėti omenyje, kad čia 
aptariama racionali laisvė reiškiasi, pasak Kanto, ne tik kaip sprendimas 
veikti, bet ir kaip teorinis svarstymas, mintis apie tai, kas yra teisinga. 
Nešališką požiūrį formuoja ne vien laisvė kaip veikėjas (grubiai tariant, 
faktas, jog darau, ką pats nusprendžiu), bet taip pat reflektyvi laisvė 
kaip mąstytojas, tai tinka ir faktinės minties atvejui.'° Kantas manė, jog 
abiem atvejais aš darau išvadą ne dėl to, kad esu priežastingai verčiamas: 
galiu atsitraukti nuo savo minčių bei potyrių, tada tai, kas kitu atveju 
būtų buvusi vien priežastis, tampa mano paskata. Tuo atveju, kai re- 
fleksija suformuoja įsitikinimą, dalykas, kuris taip pasikeičia, yra liudiji- 
mai arba tai, ką laikau liudijimais — pavyzdžiui, suvokimas. Praktinio 
svarstymo situacijoje toks kintantis dalykas bus troškimas, troškimas, 
kurį imu domėn spręsdamas ką daryti. Atsitraukdamas į šalį nuo liudiji- 
mų ar troškimų tam, kad jie taptų vien sumetimais, paskatomis, kurių 
šviesoje darysiu išvadą, aš naudojuosi savo racionalia laisve. Kai prakti- 
niu atveju renkuosi laikyseną anapus mano troškimų ar projektų, aš galiu 
patvirtinti savo pradinius troškimus, kaip faktiniu atveju galėjau patvir- 
tinti savo pradinę nuostatą tikėti. Jeigu atlieku būtent tokį žingsnį, išeina, 
jog mano pradinis troškimas gali tapti mano veiksmo motyvu (nors kas 
nors, naudojantis šią schemą, galėtų natūraliai pasakyti, kad tam tik- 
romis progomis tai, ką galų gale padarysiu, nepriklausys nuo jokių 
pradinių troškimų, priešingai — mano veiksmo šaltinis iš esmės bus re- 
fleksija)."” 


69 


ETIKA IR FILOSOFIJOS RIBOS 


Tai, kad Kanto racionalios laisvės koncepcija sumanyta kaip tinkanti 
ir empiriniam, ir praktiniam svarstymui, išryškina, kas negerai jo sam- 
protavimuose. Ką jis sako apie refleksiją, iš tiesų tinka empiriniam svars- 
tymui, bet tik dėl to, kad empirinis svarstymas iš esmės nėra pirmaas- 
menis. O praktinio svarstymo atžvilgiu Kanto argumentacija šauna pro 
šalį ir nepajėgia įtvirtinti būtino nešališkumo, kadangi praktinis svarsty- 
mas yra radikaliai pirmaasmenis, jame dalyvauja AS, kuris turi būti bū- 
tent vidinis mano troškimų Aš — toks, kokio ši argumentacija nenumato. 

Kai galvoju apie pasaulį ir bandau nuspręsti, kurios mano mintys apie 
jį yra teisingos, aš galvoju apie pasaulį, ką nors teigiu arba klausiu kaž- 
ko, kas taip pat yra apie pasaulį, o ne apie mane. Pavyzdžiui, aš klausiu: 


— Ar stroncis yra metalas? 
Arba užtikrintai tariu sau: 
— Wagneris niekada nesutiko Verdžio. 
Tuose klausimuose ir teiginiuose galima įžvelgti pirmojo asmens šešėlį: 
— Aš domiuosi, ar stroncis yra metalas, 
arba: 
— Aštikiu, kad Wagneris niekada nesutiko Verdžio. 
Bettai išvestiniai sakiniai, tiesiog reflektyvios kopijos minčių, kuriose aš 


nesu minimas. Aš jose pasirodau, tiesą sakant, tik kaip tų minčių turėto- 
jas.!š 
Zinoma, galiu pasirodyti savo mintyse ir žymiai turiningiau, ir indi- 


vidualiau. Mano mintys gali būti būtent apie mane patį, pvz.: 


— Ar aš sergu? 
Tokio pobūdžio mintys yra apie mane tokia prasme, kuria kitos ma- 
no mintys yra ne apie mane, o apie kažką kitą ar kitus dalykus. Dar 
įdomiau, galiu pasirodyti savo mintyse kaip liudijimo šaltinis, pvz.: 


— Tas daiktas man atrodo mėlynas. 
Tokiu atveju aš pasirodau kaip būtent aš pats, tada svarbios ir mano 


psichologinės savybės (pavyzdžiui, žinant apie mano regėjimo ypatu- 

mus, jei daiktas man atrodo mėlynas, tai gali būti patikimas rodiklis, kad 
daiktas yra žalias). Klausime: 


Ką aš galvoju apie šį klausimą? 


viena prasme taip pat glūdi nuoroda į mane, su mano psichologinėmis 
savybėmis; tai gali būti raginimas man išsiaiškinti savo įsitikinimus, taip 
kaip galėčiau išsiaiškinti kieno nors kito nuomonę (tegu ir ne tiksliai tuo 
pačiu būdu). Bet klausimas: | 


Ką turėčiau galvoti apie šį klausimą? — 
— reiškia tą patį, ką klausimas: 
Kas yra tiesa apie šį klausimą? 


Tai vėl pavyzdys, kai Aš pasirodo išvestiniu būdu: pastarasis klausimas 
yra pirminis. 


Todėl tokio pobūdžio Aš irgi yra neasmeniškas. Klausimas: 
Ką turėčiau galvoti apie šį klausimą? 

taip pat galėtų būti suformuluotas taip: 
Ką kiekvienas turėtų manyti apie šį klausimą? 

Tai tapatūs klausimai, net tada, kai pirmąjį suprasime kaip: 


Ką turėčiau galvoti apie šį klausimą, atsižvelgdamas į mano turi- 
mus liudijimus ? 


Pastarasis klausia, ką kiekvienas turėtų galvoti turėdamas tokius liudiji- 
mus. Taigi, kuo kiekvienas iš tikrųjų tiki, turi neprieštarauti tam, kuo kiti 
iš tikrųjų tiki, ir kiekvienas, svarstantis apie tiesą, yra pagal pačią proce- 
so prigimtį įsipareigojęs siekti logiškai neprieStaringos įsitikinimų — savų 
ir svetimų — sistemos.!? 

Kitaip yra, kai svarstome norėdami veikti. Praktinis svarstymas kiek- 
vienu atveju yra pirmaasmenis, o pirmas asmuo nėra išvestinis ar natū- 
raliai pakeičiamas bet kuriuo kitu Aš. Veiksmas, kurio nusprendžiu i1m- 
tis, bus mano ir (pratęsiant tai, kas buvo pasakyta anksčiau apie veikimo 
tikslus) jo buvimas man reiškia ne tik tai, kad jo nuspręsta imtis remian- 


71 


ETIKA IR FILOSOFIJOS RIBOS 


tis šiuo svarstymu, bet kad jis keis pasaulį, kurio empirinė priežastis 
būsiu aš, taip pat iš dalies priežastimi bus šie troškimai ir šis svarstymas. 
Tiesa, galiu atsitraukti nuo savo troškimų ir mąstyti apie juos, ir ši gali- 
mybé iš tiesų gali būti suprantama kaip racionalios laisvės, kurios siekia 
kiekvienas racionalus veikėjas, dalis. Tai veda šiek tiek toliau nei anks- 
tesni mūsų svarstymai apie laisvę ir intencionalumą, vis dėlto moralės 
atžvilgiu neduoda reikiamo rezultato. Reflektyvaus praktinio svarstymo 
Aš neprivalo nei į kažkieno kito korektiškai atliktą svarstymą žiūrėti kaip 
į faktinę medžiagą, nei būti nuo pat pradžių įsipareigojęs siekti harmoni- 
jos su visų kitų svarstymais, t.y. lygybės požiūrį paversti taisykle. Re- 
flektyvus svarstymas tiesos klausimu nuteikia nešališkam požiūriui ir 
siekia harmonijos dėl to, kad siekia tiesos, o ne dėl to, kad tai reflekty- 
vus svarstymas; svarstymas apie veikimą — apie tai, ką daryti, neturi 
tokių pat bruožų (nešališkumo bei harmonijos) — vien to, kad jis taip pat 
reflektyvus, neužtenka. Aš, kuris racionaliai reflektuodamas atsitraukiu 
nuo savo troškimų, vis dėlto esu Aš, kuris turiu tuos troškimus ir veik- 
siu — empiriškai ir konkrečiai; ir vien dėl to, kad atsitraukė reflektuoda- 
mas, manasis Aš nepavirsta būtybe, kuriai visų interesų harmonija tapo 
pamatiniu interesu. Jis negali vien tik padaręs šį žingsnį įgyti teisingumo 
motyvacijos. 

Iš tikrųjų sunku paaiškinti, kodėl reflektyvus subjektas, jei jis supran- 
tamas kaip neįsipareigojęs visiems konkretiems troškimams, turėtų rū- 
pintis tuo, kad jie visi būtų patenkinti. Reflektyvaus teorinio ar empirinio 
svarstymo subjektą su iki-reflektyviais tikėjimais sieja vieningas intere- 
sas: kiekvienas savaip siekia tiesos, kaip tik dėl to standartiniais atvejais 
iki-reflektyvi nuostata tikėti taip lengvai nusileidžia koreguojančiai re- 
fleksijai. Tačiau mūsų aptariamas modelis nenumato tokios intereso vie- 
nybės tarp reflektyvaus praktinio subjekto ir bet kurių konkrečių troški- 
mų — savų ar kieno nors kito. Tada lieka neaišku, kodėl reflektyvus 
subjektas turėtų rūpintis tų troškimų patenkinimu. Tai tik kitas klaidos, 
atsirandančios sulyginus refleksiją ir nešališkumą (detachement), aspektas. 


Lieka keletas esminių klausimų apie tai, ką reiškia pasirinkti nešališką 
laikyseną, jei žmogus turi teisingumo motyvacijas. Kaip gali Aš, pasirin- 
kęs nešališkumo perspektyvą, išlaikyti pakankamai savosios tapatybės, 
kad gyventų gyvenimą, kuriame gerbiami jo interesai? Jeigu moralė iš 
viso galima, ar ji palieka galimybę man būti kuo nors ypatingu? Tai svar- 

„būs klausimai apie morale ir gyvenimą: apie moralę, nes kaip tam tikra 
etikos samprata, ji kelia tą klausimą ypatingai aštria forma, ir apie gyve- 
nimą, kadangi kad ir kaip žvelgtume į etinius dalykus, iškyla realūs klau- 
simai apie santykį tarp nešališkumo ir asmeninio pasitenkinimo, taip pat 
klausimai apie tikslus ar iš tiesų asmeninius įsipareigojimus, kurie nebū- 
tinai egoistiniai, bet visgi siauresni negu tie, kuriuos mums primeta uni- 
versalus interesas arba pagarba teisėms. Kai kurie iš šių klausimų iškils 
vėliau. Bus klausiama, kaip nešališka laikysena, jei žmogui pasiseka ją 
pasiekti, paveikia asmeninį troškimą ir svarstymą, kas su jais atsitinka. 
Manau, kad šiame skyriuje pasisekė parodyti, jog nėra tiesioginio sąry- 
šio tarp racionalaus svarstymo ir nešališko požiūrio.. 

Neits požiūris gali būti pasitelktas ne vien grindžiant kelią nuo 
gryno praktinio proto prie teisingumo ar geranoriškumo, bet ir siekiant 
kito tikslo — paremti arba pareikalauti tam tikrų kitų etinių koncepcijų. 
Dabar klausimas toks: kaip turėtų mąstyti žmonės, kurie tam tikra bendra 
prasme yra angažuoti galvoti etikos kalba? Arjų etinės mintys pagrįstos? 
Man nerūpi bet kokia egzistuojančių etinių pažiūrų ir įsitikinimų kriti- 
ka. Yra daug kritikos stilių ir įtikinamiausi, kaip visada, kliaujasi ne tiek 
filosofiniais argumentais, kiek parodo, jog tos pažiūros remiasi mitais, 
mėlagystėmis apie tai, kokie yra žmonės. Net ir kritika, aiškiau naudo- 
janti filosofinius argumentus, tiesiogiai mane domina ne visa. Kai kurie 
iš tų argumentacijos modelių turi siauresnę reikšmę — išryškina etinių 
pozicijų sekmenis ar parodo jų nenuoseklumą. Tai etinės argumentaci- 
jos instrumentai. Šiame ir kitame skyriuje mane domins labiau išvystyta, 
visapusiška ir plataus užmojo struktūra, būtent — etinė teorija (vėliau 
aptarsiu idėją, kad kai kurie etinės argumentacijos instrumentai, taikomi 
nuodugniai, patys yra pakankami, kad iškeltų etinę teoriją). 


Kas yra etinė teorija? Naudingiausią šios išraiškos vartoseną geriau- 
siai perteikia gana sudėtingas apibrėžimas. Etinė teorija yra teorinis eti- 
nės minties ir praktikos aiškinimas, iš kurio išplaukia arba bendri pama- 
tinių etinių įsitikinimų bei principų teisingumo kriterijai, arba išvada, kad 
tokio kriterijaus negali būti. Čia mane domina pirmojo, pozityvaus, tipo 

etinė teorija. Šiame skyriuje išdėstysiu dvi pagrindines pozityvios etinės 
teorijos kryptis, o kitame aptarsiu gilesnę tokio tipo teorijų motyvaciją ir 
jų ryšį su praktika. Tačiau pirma privalau šiek tiek pasakyti apie negaty- 
vaus tipo etinę teoriją bei tai, kodėl apibrėžimą suformulavau būtent taip. 

Kol išraiškos „etinė teorija“ vartosena aiški, nėra labai svarbu, kaip ta 
išraiška vartojama. Tačiau esama pagrindo vartoti ją taip, kaip siūloma 
šiame apibrėžime, kuriame glūdi svarbi filosofinė prasmė. Prieš dvide- 
šimt ar trisdešimt metų buvo įprasta skirti „etines“ nuo „metaetinių“ 
teorijų. Pirmosios pateikdavo esminius tvirtinimus apie tai, ką žmogus 
turėtų daryti, kaip gyventi, kas yra vertinga ir pan. Antrosios domėjosi 
šių tvirtinimų statusu: ar jie galėtų būti laikomi žinojimu, kaip galėtume 
juos pagrįsti, ar jie yra objektyvūs (ir kuria prasme) ir pan. Perskyra 
buvo pakankamai natūraliai grindžiama tuo, kad šie du tipai gali būti 
atskirti ir kad metaetinio tipo teorija pati savaime neturi jokių etinių im- 
plikacijų. 

Svarbu atskirti pasiūlytąją perskyrą nuo kitų dviejų 1dėjų, su kurio- 
mis anoji dažnai buvo siejama. Viena jų teigia, kad metaetinis tyrimas 
turi būti lingvistinis — etiniame diskurse vartojamų terminų — tyrinėji- 
mas. Tame glūdi dar viena mintis, susijusi su filosofijos prigimtimi ir 
moralės filosofijoje nepasirodžiusi labai vaisinga. Nors distinkcija gali 
būti atskirta nuo šios idėjos, ją galbūt sutvirtino lingvistinė formuluotė, 
kuri rėmėsi bendra prielaida, jog turi būti įmanoma atskirti kalbos teikia- 
mas priemones nuo ta kalba pasakomų dalykų. Ši prielaida buvo plačiai 
naudojama tais laikais, ji paleido į apyvartą kitas perskyras, tokias kaip 
analitinio ir sintetinio skirtis, kuri dabar mažiau begerbiama. Tačiau net 
jei lingvistinės filosofijos dėmesys kalbai sutvirtino etinio ir metaetinio 
skirtį, šioji nėra neatsiejama nuo lingvistinės formuluotės. 

Kita idėja, kurią galima nagrinėti atskirai nuo minėtos perskyros, net 
jei ši įgyja lingvistinę formą, remiasi tvirtinimu, kad filosofija neturi teigti 
jokių etinių teiginių, o apsiriboti metaetiniais klausimais. Šitokia politika 
akivaizdžiai remiasi dar kitomis prielaidomis, tarp jų ir apie filosofijos 
prigimtį, nors jos nėra visuotinai priimtos. Kategorišką ir įtakingą skirtį 
tarp pasakymo, kas yra gėris, ir pasakymo, kokie dalykai yra geri, pada- 
rė Moore‘as savo knygoje Principia Ethica, kurioje jis leido sau išban- 
dyti tiek vieną, tiek kitą, ir nors filosofams didžiausią įtaką darė pati 
perskyra, kitus labiausiai paveikė Moore‘o aiškinimas, kokie dalykai yra 
vidujai geri. Tačiau Moore‘o požiūris į tai, kas yra gėris ir jo pažinimas, 

numato, kad tam tikru mastu filosofijai dera mėginti pasakyti, kokie 
dalykai yra geri. Jis manė, kad gėris pažįstamas savotiška intelektine 
skyrimo pajėga ir bent jau dalis šio proceso yra pakankamai panaši į 
intelektinę analizę, todėl filosofija, arba filosofų sugebėjimai, gali šiek 
tiek prisidėti prie gėrio pažinimo. Tačiau tie, kurie galvoja, kad filosofi- 
jos reikalas pirmiausia yra analizė ir kad turiningų etinių sprendimų da- 
rymas visiškai skiriasi nuo intelektinės analizės, nematys jokios priežas- 
ties tokius sprendinius priskirti filosofijai ir pabandys jų išvengti kaip 
darė kai kurie filosofai prieš dvidešimt ar trisdešimt metų. 

Perskyra tarp etinio ir metaetinio nebeatrodo nei labai įtikinama, nei 
svarbi. Tam yra keletas priežasčių, bet čia svarbiausia ta, jog dabar aki- 
vaizdu (ir vėl akivaizdu), kad tai, ką galvoji apie etinės minties objektą, 
ka manai juo esant, savaime turi įtakoti, kokius etinių sprendimų priim- 
tinumo ar suderinamumo kriterijus laikysi tinkamais; o tų kriterijų taiky- 
mas savo ruožtu veiks visus tavo etinius sprendimus. Ir atvirkščiai, tam 
tikrų kriterijų bei argumentacijos modelių taikymas gali kildinti vienokią 
arba kitokią etinės minties sampratą. Teorija, derinanti požiūrį į tai, kas 
yra etinė mintis ir kaip ji turėtų būti vystoma, bei turinti realių nuo jos 
vystymo būdo priklausančių padarinių, yra pozityvi etinė teorija. 

Tačiau kai kurios etikos turinio ir jos prigimties sampratos leidžia 
manyti, kad nėra jokių kriterijų. Radikaliausia iš jų sako, kad turėti kokį 
nors etinį požiūrį reiškia tiesiog jį pasirinkti ir jo laikytis. Man atrodo, 
esama gero pagrindo ir tai vadinti etine teorija, tik negatyvia. Tačiau šis 
variantas turėtų būti skiriamas nuo tokios teorijos apie etinės minties 
prigimtį, kuri klausimą apie tokių kriterijų galimybę palieka atvirą. Gali 
turėti nuoširdžią ir tvirtą nuomonę apie tai, kas yra etiškumas, ir išlikti 
skeptišku tokių kriterijų atžvilgiu; esama ir sudėtingesnių variantų, pagal 
kuriuos vienų kultūrinių aplinkybių atžvilgiu kriterijai galimi, o kitų- ne. 
Kaip tik toks požiūris dėstomas šioje knygoje ir esama prasmės nevadin- 
ti jo etine teorija. Etinės teorijos yra filosofinio pobūdžio, todėl neatski- 
riamos nuo įsitikinimo, kad filosofija gali nustatyti (pozityvia arba nega- 
tyvia prasme), kaip turėtume mąstyti etikoje, ir kad negatyviu atveju 
etikoje mes, tiesą sakant, iš viso nedaug galime mąstyti. Kaip tik šį nega- 
tyvų variantą ankstesni filosofai paprastai turėjo omenyje sakydami, kad 
filosofija negali nustatyti, kaip turėtume mąstyti etikoje. 

Aš, priešingai, noriu pasakyti, kad mes galime mąstyti etikoje įvai- 
riausiais būdais, nebent tą galimybę būtų atėmusios mūsų istorinės ar 

kultūrinės aplinkybės, tačiau filosofija nelabai gali nustatyti kaip turėtu- 
me tai daryti. Vartodamas išraišką „etinė teorija“ taip kaip pasiūliau, siekiu 
išryškinti pozityvių ir negatyvių teorijų panašumą reikalavimų, kuriuos 
jos netiesiogiai kelia filosofijai, požiūriu. Šiame argumentacijos etape tai 
gali pasirodyti subtilus klausimas, tačiau tikiuosi, kad pabaigoje taip nebe- 
atrodys. Mano tikslas — požiūris, besiskiriantis nuo bet kurios 15 šių teorijų. 
Tai būtų požiūris, kuris įkūnija skepticizmą filosofinės etikos atžvilgiu, 
tačiau tokį skepticizmą, kuris labiau susijęs su filosofija, o ne su etika. 


Dabar turime pažvelgti į pozityvias etines teorijas. Yra keletas etinės 
teorijos rūšių ir ne vienas jų klasifikacijos būdas, tai duoda skirtingų 
rūšių rūšis. Jokia klasifikacija nėra ypatingai daug paaiškinanti, bet viena 
vaisingiausių yra ta, kuri skiria dvi pagrindines kryptis: kontraktinę ir 
utilitaristinę. Pagrindinę kontraktinių teorijų idėją suformulavo T. M. Scan- 
lonas, aiškindamas moralinę neteisybę (wrongness): ,,Poelgis yra netei- 
singas, jei jo atlikimas esant tam tikroms aplinkybėms būtų neleistinas 
pagal bet kokią bendrų taisyklių, reguliuojančių elgesį, sistemą, kurios 
niekas negalėtų atmesti kaip pagrindo kompetentingam, neprievartiniam, 
bendram susitarimui.“! Šis neteisybės aiškinimas susijęs su konkrečia 
moralinės minties objekto arba to, kokių esama pamatinių moralinių fak- 
tų, teorija. Remiantis šia teorija, moralinei minčiai rūpi, kokius susitari- 
mus žmonės galėtų padaryti šiomis privilegijuotomis vienodos kompe- 
tencijos ir neprievartos aplinkybėmis. Ši teorija taip paaiškina moralinę 
motyvaciją. Pagrindinis moralinis motyvas esąs „troškimas sugebėti pa- 
grįsti savo veiksmus prieš kitą taip, kad niekas neturėtų priežasties at- 
mesti pateikto pagrindo“.* Nesunku pastebėti, kokios artimos šios idė- 
jos ankstesniame skyriuje aptartai kantiškajai koncepcijai. Tačiau dabar 
man rūpi ne mėginti parodyti, kad kiekvienas racionalus veikėjas privalo 
būti spekuliatyvios respublikos pilietis įstatymdavys, o klausti, kokios 
taisyklės būtų priimtinos žmonėms, kurie tariamai jau suinteresuoti pa- 
siekti susitarimą. 

Utilitarizmas, priešingai, pagrindiniu etinės minties objektu laiko indi- 
vidualią gerovę. Esama daug utilitarizmo atmainų. Jos nesutaria dėl to, 
kaip gerovė turi būti įvertinama, taip pat dėl kitų klausimų: pavyzdžiui, 
kas turėtų būti vertinama gerovės maksimizacijos požiūriu — individua- 
lus poelgis ar kokia nors taisyklė, praktika ar institucija (tai tiesioginio ir 
netiesioginio utilitarizmo skirtumas). Visi utilitarizmo variantai sutaria, 


77 


ETIKA IR FILOSOFIJOS RIBOS 


kad svarbiausia didinti gerovę, t.y. kaip nors sumuoti visų individų, 
kurie susiję su poelgiu, gerovę (ši formulė, net žodis „susiję“ kelia daug 
sunkumų). | 

Šias etinės teorijos kryptis aptarsiu detaliau, tačiau net ir tokie įvadi- 
niai štrichai jau leidžia suprasti, kokius skirtingus rezultatus jos žada. 
Vienas skirtumas susijęs su moralės apygarda (constituency), kaip ji 
apibrėžiama pagal atitinkamų teorijų prigimtį, t.y. su tais individais, kurie 
pirmiausiai rūpi moralės sistemai. Natūralią kontraktyvizmo (contractu- 
alism) apygardą sudaro tie, prieš kuriuos turime pasistengti pagrįsti sa- 
vo veiksmus, anot paprasčiausios interpretacijos — kiti moraliniai veikė- 
jai. Tai gali būti išplėsta iki rūpinimosi kitų interesais, tų, kurie negali 

patys pagrįsti savo veiksmų ar priimti jūsų pagrindimo, pavyzdžiui, ma- 

ži vaikai ar protiškai neįgalūs žmonės. Tokiais atvejais mes paprastai 
galvojame, kaip tai įprasta teisės srityje, kad globėjai veiks tų Žmonių 
vardu. Plečiant toliau, gali būti įtraukti ir gyvūnai, bet jie yra toliau nuo 
pirminės apygardos. Manytume, kad kontraktyvizmas rūpestį gyvūnais 
aiškintų kitaip negu aiškina moralinius santykius tarp žmonių. Kontrakto 
idėja net šia minimalia ir schematiška forma kaip pirmąjį rūpestį visada 
išryškina tolygius santykius tarp veikėjų, kurie tuo pat metu yra ir mora- 
linės minties subjektai, ir objektai. 

Utilitarizmas žiūri kita kryptimi. Viena natūraliausių (ir istoriškai anks- 
tyviausių) jį dominančios gerovės interpretacijų yra malonumas ir skaus- 
mo nebuvimas, todėl į natūralią utilitaristinę apygardą įeina visos būty- 
bės, gebančios jausti malonumą ir skausmą. Šią sampratą patobulino 
šiuolaikiniai tyrimai ir dabar moralės apygarda veikiau apibrėžiama nuro- 
dant į tuos, kurie turi preferencijų ar poreikių ir gali kentėti dėl nepaten- 
kintų poreikių. Dauguma atmainų į pirminę apygardą dar įtraukia ir gy- 
vūnus: faktiškai kai kurie gyvūnai įtraukiami natūraliau negu tam tikri 
žmonės (pavyzdžiui, mirštantieji). Ši koncepcija apeliuoja į vieną mora- 
linį motyvą — geranoriškumą. Tuo pat metu ji įveda skirtį tarp, viena 
vertus, moralinių veikėjų ir, antra vertus, moralės paliečiamų žmonių 
(beneficiaries of morality), pastaroji klasė nuo pat pradžių yra didesnė. 
Šis utilitarizmo bruožas kyla iš jo orientacijos į gerovės valstybę. 

Utilitarizmui būdingas dar vienas bruožas, susijęs su tuo, kad apie 
veiksmus sprendžiama pagal jų padarinius, t.y. su jo konsekventiniu po- 
budziu.* Bet kuri konsekventizmo forma etinę vertę galiausiai susieja su 
dalykų padėtimi. (Utilitarizmo, kuris yra konsekventiškas ir orientuotas į 

„gerovės valstybę“, atveju ta vertė siejama su gerovės, įkūnytos dalykų 
padėtyje, skirtumais). Rezultatas yra tas, kad utilitarizme veikimas yra 
antrinis: mūsų, kaip veikėjų, pamatinis etinis santykis su pasauliu — būti 
pageidaujamų arba nepageidaujamų padarinių priežastimi. Mūsų pagrin- 
dinis etinis rūpestis yra stengtis kiek galime, kad pasaulyje būtų daugiau, 
o ne mažiau gerovės ar naudos, ir anot paprasčiausio utilitarizmo va- 
rianto, mes turėtume tiesiog veikti kuo efektyviau, kad taip atsitiktų. 
Klausimas, kokie priežastiniai svertai mums pasiekiami konkrečiu mo- 
mentu. Kartais priežastiniai ryšiai, kuriais galiu įtakoti padarinius, nusi- 
driekia per kitų žmonių veiksmus," tačiau tai nepadaro ypatingo skirtu- 
mo. Čia tiesiog klausiama, kokie pokyčiai atneša daugiausiai gerovės. 
Tai reiškia, kad kai kurios dalykų padėtys pasirodo besančios mano rū- 
pestis, kadangi aš galiu jas paveikti ir taip prisidėti prie gerovės, o re- 
miantis neutilitaristiniu požiūriu jos būtų kažkieno kito rūpestis. Dar dau- 
giau, kadangi suinteresuotųjų (beneficiaries) klasė didesnė negu veikėjų, 
yra situacijų, kurios pasirodo besančios kažkieno rūpestis, tuo tarpu 
neutilitaristiniu požiūriu jos neturėtų rūpėti niekam. 

Šie svarstymai išryškina dar vieną skirtumą tarp utilitarizmo ir kontr- 
aktinės pakraipos etikos, ir vėl — remiantis pačiu paprasčiausiu ir natūra- 
liausiu tų teorijų supratimu. Utilitarizmo reikalavimai maksimizuoti gero- 
vės gausinimą beribiai. Nėra jokios ribos tam, ką konkretus asmuo galė- 
tų daryti, kad patobulintų pasaulį, riboja nebent laikas ir jėgos. Be to, 
kadangi ryšiai tarp galimos dalykų padėties ir bet kurio asmens veiksmų 
yra neapibrėžti, reikalavimai tampa neriboti dar ir kita prasme — dažnai 
nėra aiškios ribos tarp reikalavimų man ir reikalavimų kažkam kitam. 
Utilitarizmo teoretikai bando (skiriasi tik entuziazmo laipsnis! ) grąžinti 
apribojimus, nusakančius, kokių veiksmų gali būti pareikalauta iš kon- 
kretaus individo: pavyzdžiui, jie sako, kad paprastai būna daugiau naudos, 
kai ypatingai rūpiniesi savo paties vaikais arba kad kartais pailsi nuo 
gerų darbų. Kontraktinės etikos šalininkai, taip pat daug kitų, kurie nepri- 
klauso nė vienai šių pakraipų, reikštų nepasitenkinimą teigdami, kad tai 
vėl į pirmą planą iškelia senus ginčus: mano teisės savų vaikų atžvilgiu ir 
mano paties laikas nėra jų nuosavybė, taigi jie negali man jos sugrąžinti. 


Būtent idėja, kad turėtų būti ribos, kaip sako Johnas Rawlsas, „įsipa- 
reigojimo vadžioms“ (strains of commitment), padėjo jam sukurti savą- 


ją teoriją ligi šiol turtingiausią ir sudėtingiausią kontraktines etikos sam- 

pratą.* Rawlso teisingumo teorija veikiau siekia atrasti socialinį ir politinį 
gyvenimą, o ne individualų elgesį valdančius principus. Bet ji pradeda 
nuo moralinio pagrindo bei turi svarbių pasekmių grynai moralinei minčiai. 

Rawlso teorijoje vystoma paprasta mintis: sąžiningai tvarkoma siste- 
ma yra ta, kurios dalyviai gali susitarti nežinodami, kiek naudos gaus iš 
to asmeniškai. Ši idėja išvystoma į hipotetinį „pirminės padėties“ (origi- 
nal position) modelį, pagal kurį žmonės renkasi socialinius principus 
būdami už „nežinojimo šydo“ (veil of ignorance), kuris paslepia jų pačių 
būsimą socialinę padėtį ir tikrai — jų individualius skonius bei interesus. 
Jis nepaslepia bendrų teiginių, tokių kaip socialinių mokslų atradimai, 
taigi individai turi šiokios tokios informacijos, kuria gali remtis, bet jo- 
kios informacijos, kuri leistų nors vienam atsidurti pranašesnėje padėty- 
je. Taigi šis nežinojimas yra mažiau radikalus negu turėtas omenyje kal- 
bant apie kantišką žmonių, besirenkančių kaip racionalūs veikėjai „ir ne 
daugiau“, idėją ankstesniame skyriuje.? Dalyviai turi šiomis aplinkybė- 
mis padaryti savanaudišką sprendimą apie socialinę tvarką. Sąlygos spręsti 
nėra jiems palankios, kadangi jie nežino, kas jie patys yra, tačiau tai 
reiškia, kad rinkdamiesi jie neatsižvelgia į jokius geranoriškumo ar al- 
truistinius principus. Čia Rawlsas neturėtų būti interpretuojamas kaip 
bandantis išvesti socialinį teisingumą iš asmeninio savanaudiškumo. Da- 
lykas tas, kad savanaudiškas pasirinkimas nežinant savo tapatybės yra 
sumanytas kaip svarbiais aspektais modeliuojantis nesavanaudišką, arba 
moralinį, pasirinkimą įprastomis žinojimo sąlygomis. 

Po svarstymų „pirminės padėties“ sąlygomis dalyviai priima du pa- 
matinius teisingumo principus: 


Kiekvienas asmuo turi vienodą teisę į didžiausią laisvę, suderinamą 
su tokia pat kitų laisve... 

Su socialine ir ekonomine nelygybe turi būti tvarkomasi taip, kad ji 
(a) būtų naudingiausia esantiems blogiausioje padėtyje ir (b) būtų 
susieta su pareigomis bei padėtimis, kurios sąžiningomis lygių gali- 
mybių sąlygomis būtų atviros visiems.'° 


Antrasis principas remiasi idėja, kad dalyviai savo diskusijose nau- 
dos „maksimino“ taisyklę, kuri ranguoja alternatyvas pagal blogiausias 
pasekmes. Tai išskirtinis Rawlso teorijos bruožas. Šio principo pasirin- 
kimas „pirminės padėties“ sąlygomis, kaip mano Rawlsas, remiasi ne 

"kokiu nors asmeniniu konservatyviu dalyvių tendencingumu (jie negali 
atsižvelgti į savo simpatijas ta ar kita kryptimi), bet ypatingu pasirinkimo 
pobūdžiu, kurio esmė yra ta, kad dalyviai nežino jokių tikimybių, kad jie 
neturi didelio intereso gauti minimumą viršijančią naudą ir kad blogiau- 
sios pasekmės susijusios su „grėsminga rizika“, su kuria niekas negalė- 
tų taikstytis. 

Taip išreiškiamos kai kurios svarbios idėjos apie pamatines gėrybes — 
pavyzdžiui, kad vergija paprasčiausiai nepriimtina, kad ir kokią naudą ji 
neštų. Iš tikrųjų, kaip rodo bet kokio tikimybės skaičiavimo atmetimas 
Rawlso koncepcijoje, jis yra ištikimas išvadai, kad nepriimtina net labai 
mažą skaičių vergų turinti visuomenė. Tai būtų sveikintina teisingumo 
teorijos išvada, tačiau ji natūraliai neplaukia iš racionalaus pasirinkimo 
nežinojimo sąlygomis modelio. Jei mus domina būtent savanaudiškas 
racionalus pasirinkimas, sunku suprasti, kaip galima išvengti tikimybių 
klausimo arba kaip galėtume nelaikyti racionaliu kokios nors sistemos 
pasirinkimo, jei tikimybė galiausiai tapti vergu būtų pakankamai maža, o 
gaunama nauda pakankamai didelė. Dėl tokio pobūdžio priežasčių spren- 
dimo-teorinis (decision-theoretical) arba racionalus-pasirinkimo (ratio- 
nal-choice) elementas Rawlso teorijoje buvo smarkiai kritikuotas. 

Kyla kitas svarbus klausimas: kokios yra gėrybės, kurių atžvilgiu 
dalyviai priima racionalų sprendimą. Įprasta, kad racionalaus pasirinki- 
mo teorija paprastai remiasi nauda arba individualia gerove, kurios pri- 
klauso nuo veikėjo preferencijų ir skonio (vėliau pamatysime, kad utili- 
taristų rankose gerovės klausimas praranda savo paprastumą). Tačiau 
sutarties dalyviai nežino apie savo individualias preferencijas ar skonius, 
taigi jie negali tuo pasiremti. Rawlsas priverčia savo dalyvius rinktis 
pagal „pirminių gėrybių“ sąrašą — laisvė ir galimybės, pajamos ir gerovė, 
savigarbos pagrindas. Tokias gėrybes pateikia požiūris, kurį jis vadina 
„plonąja gėrio teorija“; idėja ta, kad tai yra gėrybės, kurių norės kiekvie- 
nas, kuris ko nors nori. Pirminių gėrybių sąrašas neatrodo labai įtikinan- 
čiai, tarsi jis būtų buvęs surinktas remiantis vien tuo, kad šie dalykai yra 
vieninteliai būtini siekiant bet ko. Taip pat sunku suprasti, kaip dalyviai 
gali nesusimąstyti (turėdami žinojimą apie bendruosius socialinius fak- 
tus), kad kai kurios iš šių pirminių gėrybių, ypač pinigai, vienose visuo- 
menėse svarbesnės negu kitose. 

Kam iš viso įvestos pirminės gėrybės? Techniškai nėra neįmanoma, 
kad dalyviai pasirinktų vieną arba kitą socialinę padėtį neturėdami jokių 

žinomų konkrečių preferencijų. Galėtume įsivaizduoti, kad jie (t.y. visi, 
kad ir kas jie pasirodytų esą) pasirenka situaciją, kurioje gauna daugiau 
iš to, kam jie teikia pirmenybę toje konkrečioje situacijoje, negu gautų iš 
to, kam atiduotų pirmenybę susiklosčius kitai situacijai. Kaip matysime, 
kaip tik tai daro R. Hare‘as konstruodamas utilitaristinę teoriją. Tokie 
palyginimai iš tiesų gali būti nerealistiški, bet Rawlsas ne dėl to priešta- 
rauja jų vartojimui savo „pirminės padėties“ modelyje. Veikiau jis atsisa- 
kė leisti savo dalyviams mąstyti tokiais terminais: kam mes atiduotume 
pirmenybę įvairiose socialinėse situacijose. Jo dalyviai vengia, kaip iš 
tikrųjų ir mes visi, laikyti situaciją priimtina vien dėl to, kad, jei jau būtų 
1 ja Įtraukti, jie laikytų ją priimtina (savąjį vengimą mes pastebėjome jau 
anksčiau, kalbėdami apie „realius interesus“). Taigi net jei socialiniai moks- 
lai praneštų mums (kas labai mažai tikėtina), kad dauguma vergų yra 
patenkinti būdami laisvi nuo laisvės, tai neduotų pagrindo dalyviams pa- 
sirinkti vergiją: laisvų, laisvai besirenkančių santvarką žmonių požiūriu 
tai ne variantas. Rawlsas pasako tiesos, iš tikrųjų jis yra teisus, jtraukda- 
mas tokius įsitikinimus į savo etinę teoriją, tačiau racionalaus pasirinki- 
mo, vykstančio išskirtinėmis nežinojimo sąlygomis, procedūra nėra ge- 
riausias būdas jiems išreikšti. Pirminės gėrybės, matyt, gali būti geriau- 
siai suprastos fundamentalios etinės asmens teorijos požiūriu ir Rawlsas 
pats dabar pasuko ta kryptimi.!! 

Formaliai kalbant, pats utilitarizmas yra vienas iš kontraktinės etikos 
pasirinkimų. Jeigu kontraktyvistinio pobūdžio klausimas keliamas ištiso 
klausimų rinkinio, kaip Rawlso atveju, o ne konkrečių principų ar prak- 
tikos atžvilgiu, tai ieškodami atsakymo dalyviai gali pasirinkti tam tikrą 
utilitaristinę sistemą. Turint omenyje tipiškus skirtumus tarp šių dviejų 
mąstymo būdų išvadų, tai nelabai tikėtina, tačiau pati procedūra tokios 
galimybės neatmeta. Įsivaizduokite kokius nors žmones, kurių prašoma 
pasirinkti principų rinkinį. Jie apginkluoti naudos kategorija (o ne pirmi- 
nių gėrybių lentele), jokių kitų apribojimų renkantis nėra, išskyrus tai, 
kad jiems būdinga viena nežinojimo atmaina — jie nežino kuo bus pasau- 
lyje, kurį valdys jų pasirinktieji principai. Tada idėja, jog tam tikri princi- 
pai yra nešališkai priimtini, reiškia tą patį kaip būti principais, kuriuos 
pasirinktų kiekvienas, kuris tikėtų turįs tokias pačias galimybes būti vie- 
nu iš taip sukuriamo pasaulio narių (dabar matosi, kad reikia tik vieno 
besirenkančio žmogaus). Tai Johno Harsanyi požiūris, kurio rezulta- 
tas — principų rinkinys, maksimizuojantis vidutinę suinteresuotų Žmonių 

naudą. Tai panašu į kontraktyvistinę argumentaciją, bet rezultatas — uti- 
litaristinis. |” 

Tačiau plačiausiai žinomi utilitarizmo variantai pradeda nuo idėjų apie 
gerovę arba Žmonių interesus. Utilitarizmo projektas, kurio esmė yra 
įvertinti kiekvieno gerovę įvairių padarinių sąlygomis ir ją susumuoti, 
susiduria su rimtais techniniais, taip pat ir koncepcijos sunkumais. Pa- 
vyzdžiui, išskyrus paprasčiausius atvejus, ratas Žmonių, kuriuos palies 
įvairūs padariniai, bus nevienodas ir žmonės, į kuriuos turi būti atsi- 
žvelgta pasirinkus vieną veikimo būdą, visai gali nepatekti į atsižvelgia- 
mųjų ratą, jei pasirinktume kitą alternatyvą." Bet čia nesigilinsiu į tech- 
ninius sunkumus. 

Aš jau anksčiau sakiau, kad utilitarizmui pagrindinis moralinis moty- 
vas buvo geranoriškumas. Šis terminas neturi aiškių ribų ir gali būti 
klaidinantis, ypač jei su juo siejami šilti asmeninio prieraišumo jausmai 
arba, pavyzdžiui, bet koks jausmas, kurį žmogus natūraliai jaučia labiau 
vieniems, o ne kitiems žmonėms. Utilitaristų geranoriškume neglūdi jo- 
kie konkretūs prieraišumai, jis nuo to apsaugotas pagal atvirkštinės pri- 
klausomybės dėsnį. Utilitaristų geranoriškumas — terminas, žymintis po- 
zityvų santykį su kito Žmogaus troškimais bei pasitenkinimu, ir šis san- 
tykis būdingas geranoriškam Žmogui tik dėl to, kad čia paliečiami kitų 
troškimai ir pasitenkinimas. Šiai idėjai reikia tam tikro apdorojimo tam, 
kad galėtų suvaidinti vaidmenį etinėje teorijoje, ir įvairūs teoretikai tai 
padarė skirtingai. Nagrinėdamas svarbų utilitarizmo klausimą — nešališ- 
ką požiūrį į troškimų patenkinimą — aš aptarsiu įdomų utilitarizmo va- 
riantą, pasiūlytą R. Hare‘o, kuris veikėjo santykį su kitų troškimais (ką 
neapibrėžtai pavadinau „geranoriškumu“') interpretuoja pasitelkdamas įsi- 
vaizduojamo susitapatinimo sąvoką. 

Hare‘o teorija!* pradedama nuo tam tikrų tvirtinimų apie moralinių 
sprendinių prigimtį: jie esą preskriptyvūs ir bendri. Terminas „preskrip- 
tyvūs“ susijęs su kalba (4 skyriuje trumpai pakalbėjau apie jo galimą 
vartoseną, 0 7 skyriuje pasakysiu apie tai daugiau). Preskriptyvi išraiška 
turi formą „tegu bus padaryta taip ir taip“ 1r Hare'as teigia, kad toks 
pasakymas, jei nuoširdus, išreiškia troškimą arba preferenciją. Be to, 
kiekviena preferencija gali būti išreikšta preskriptyviai; taigi kiekvienas 
veikėjas, kažkam atiduodantis pirmenybę, gali ištarti preskripciją. Vis 
dėlto veikėjas kol kas dar nėra įsipareigojęs ištarti bendrų preskripcijų — 
šios pasirodo tik moralinėje kalboje, konkrečiai — vartojant moralinį pri- 

valau (ought). Taigi Hare’as netvirtina, kad bet kurio praktinio sampro- 
tavimo prielaidose dalyvauja bendra preskripcija. Kol kas mes su Hare’u 
sutariame, kad moraliniam mąstymui būdingų įsipareigojimų galima 1š- 
vengti nepradedant moralinio samprotavimo. 

Ištardamas bendrąją preskripciją — spręsdamas, kad privalau atlikti 
tam tikrą veiksmą — parodau pripažįstąs, kad kiekvienas privalo panašiai 
elgtis panašiomis aplinkybėmis. Konkrečiai, aš pripažįstu, kad taip pri- 
valėtų būti, jei būčiau tas, į kurį veiksmas nukreiptas. Todėl svarstyda- 
mas, ką privalau daryti, turiu atsižvelgti į tai, kaip jausčiausi būdamas 
tuo, kurį mano veiksmas palies; taip darydamas taikau „pasikeitimo vaid- 
menimis testą“ (role reversal test) ir galvoju apie tai, kam atiduočiau 
pirmenybę, jei būčiau kito vietoje. Idealiu atveju aš turėčiau atlikti šį 
mintinį eksperimentą kiekvieno asmens atžvilgiu, tiksliau, kiekvienos jau- 
čiančios būtybės, kurią mano veiksmas palies, atžvilgiu. 

Pasikeitimo vaidmenimis testas būdingas ne tik utilitarizmui. Viena ar 
kita forma jis dalyvauja ir sprendžiant remiantis Kanto kategoriniu impe- 
ratyvu. Būtent utilitaristiniai rezultatai susiję su ypatinga ir radikalia in- 
terpretacija, kurią Hare’o teorija suteikia pasijutimo kito kailyje idėjai. 
Remiantis šia interpretacija, veikėjas realizuoja tai, kam jis atiduotų pir- 
menybę būdamas kito padėtyje, tik tuomet, jei jis po testo įgyja aktualią 
preferenciją, tinkančią hipotetinei situacijai. Vėliau sugrįšiu prie to, kodėl 
Hare’as laikosi šios idėjos, ir prie jos kritikos. Tačiau pirmiausia turime 
suprasti, kokį lemtingą vaidmenį ji suvaidina pereinant prie utilitarizmo. 
Jeigu kas nors idealiai nuo pradžios iki galo ir pagal reikalavimus atliktų 
tokį mintinį eksperimentą, tai 1§ tikrųjų įgytų preferencijas, kurios atitik- 
tų kiekvieną preferenciją, būdingą kiekvienam, kurį svarstoma situacija 
liečia. Taip visos preferencijos būtų sukauptos viename individe. Kaip 
veikėjas galėtų spręsti, turėdamas tokią preferencijų sankaupą? Dabar 
tai tapo jo preferencijomis ir jis joms gali kelti tam tikrus racionalius 
reikalavimus, kurie, kaip manoma, taikomi pirmaasmeniam svarstymui. 
Bet dėl etinių priežasčių jis negali atsisakyti ar sumenkinti nė vienos 
preferencijos, įgytos susitapatinant su kitais, pagaliau jis taip pat negali 
atsisakyti nė tų, kurias turėjo iš pradžių, kadangi šis idealus refleksijos 
lygmuo turėtų kritikuoti bet kokius etinius pagrindus, ir nė vienas jų 
negali būti laikomas nekritikuotinu. Viskas, kas etiniu požiūriu duota ide- 
aliai reflektyviam veikėjui, yra pats besiplečiantis (additive) susitapatini- 
mo procesas. Taigi, kai preferencijos jau pritaikytos pagal racionalius 

kriterijus, kurie taikomi net ir pirmaasmeniams svarstymams, nelieka 
nieko kito, kaip palyginti jų santykinį stiprumą ir tuo remiantis pasirinkti 
iš įvairių pasekmių. Rezultatas bus utilitarizmas. 

Ši struktūra lygiavertė vienai vadinamos „idealaus stebėtojo“ teorijos 
versijai. Sioji postuluoja vieną visagalį ir geranorišką stebėtoją — galėtu- 
me jį vadinti Pasauliniu veikėju (World Agent), - kuris prisiima ir sujun- 
gia visas preferencijas. Kriterijumi, ką turėtume daryti (arba, anot netie- 
sioginių šios teorijos versijų, kokias praktikas ar institucijas turėtume 
priimti), tampa tai, ką pasirinktų toks idealus stebėtojas. Kaip sako Ha- 
re'as, jo modelis prieina tokių pačių išvadų. Kita idealaus stebėtojo teori- 
jos versija atsisako geranoriškumo sąlygos ir neteigia, kad stebėtojas iš 
tikrųjų prisiima kiekvieno preferencijas. Kaip rašo (galbūt šiek tiek keis- 
tai) Roderickas Firthas, kurio teorijos pristatymas gerai žinomas, stebė- 
tojas yra „visagalis, nesavanaudiškas, beaistris, bet kitais atžvilgiais nor- 
malus“. Ši teorijos versija, pagal kurią Pasaulinis veikėjas nesumuoja 
savyje įvairių preferencijų, o tiesiog apžvelgia jas iš šalies beaistriu zvilgs- 
niu, neveda prie utilitarizmo. Utilitarizmas yra tik vienas iš kandidatų, 
kuris galėtų būti pasirinktas pagal šios teorijos kriterijus. Tačiau šia for- 
ma idealaus stebėtojo teorija susiduria su prieštaravimų. Juk jei stebėto- 
jui nebūdinga jokia kita motyvacija, vien tik nešališkumas, nėra jokios 
priežasties, kodėl jis iš viso turėtų ką nors pasirinkti; o jei ta motyvacija 
nėra geranoriška arba pozityviai susijusi su jam žinomomis preferencijo- 
mis, tai jis taip pat sėkmingai gali pasirinkti paversti niekais kiek įmano- 
ma daugiau preferencijy.”° 

Ankstesniuose tyrinėjimuose Hare’as nesiūlė tokio išsamaus hipote- 
tinio susitapatinimo, bet tada jam iškilo „fanatiko“ galimybės problema: 
kalbama apie žmogų, kuris buvo taip pasišventęs tam tikriems idealams, 
kad būtų priėmęs ir hipotetiškai nemalonius pasikeitimo vaidmenimis 
testo rezultatus. Pavyzdžiui, įsitikinęs nacistas galėtų priimti preskripci- 
ją „tegu mane nušauna, jei pasirodysiu besąs žydas“. Hare'as galvoja, 
kad minties kelias, atvedęs jį iki utilitaristinės pozicijos, išsprendžia šią 
problemą. Nacistas, įsitraukęs į idealų mąstymo procesą ir susitapatinęs 
su žydu, hipotetinių situacijų atžvilgiu praras savo antisemitinę prefe- 
renciją ir kiekvieno žydo atžvilgiu ims iš tikrųjų atiduoti pirmenybę anti- 
antisemitizmui. Pats šis minties procesas taps utilitaristine antisemitiz- 
mo kritika. Žinoma, pripažįstama, kad realus rasistas gali atsisakyti da- 
lyvauti tokiame minties procese, tačiau paties argumento tai nepakerta. 

Hare’o tvirtinimai apie racionalios argumentacijos galią etikoje stulbi- 
namai griežti. Kodėl fanatikas pirmiausia buvo traktuojamas kaip prob- 
lema? Hare’as rašo: „Jeigu [fanatikas] galėtų klausytis ir suprasti visus 
argumentus bei pripažinti visus utilitaristo pateikiamus faktus ir vis dėlto 
toliau laikytis savo nuomonės, utilitarizmo gynyboje būtų pralaužta spra- 
ga“!?, Iš pirmo žvilgsnio tai skamba kaip įsitikinimas, numatantis abso- 
liučią gynybos galią — esi gerai apgintas, tik jei gali sutriuškinti kitą pusę. 
Tačiau tikrai įmanoma, kad tau besilaikant racionalios arba pagrįstos 
etinių įsitikinimų sistemos, vis dėlto būtų kitų žmonių, besilaikančių skir- 
tingų etinių įsitikinimų, — tokių, kuriuos tu galėtum laikyti iš tikrųjų 
smerktinais, tačiau negalėtum įrodyti juos elgiantis prieštaringai arba klys- 
tant faktų atžvilgiu (pats Hare’as savo ankstesniuose darbuose taip manė). 
Dar įdomiau, tu gali galvoti, kad tam tikros pozicijos, besiskiriančios 
nuo tavosios, iš tikrųjų yra iracionalios, rasizmas — viena jų, bet kad jų 
iracionalumas nebūtinai gali būti parodomas kiekvienu atveju tais pačiais 
argumentais ar tam tikru argumentavimo modeliu, kuriuo remiasi tavo 
paties etiniai įsitikinimai. Rasizme gali glūdėti kažkas ypatingai iracio- 
nalaus. 

Hare’o gynybos ir puolimo sulyginimas kyla iš dviejų šaltinių — vie- 
nas specifinis būtent jo požiūriui, o kitas būdingas daugeliui etinių teori- 
jų. Bendra yra tai, kad šios krypties etinės teorijos lengvai gali būti su- 
prantamos kaip puolamieji ginklai, nukreipti prieš prietarus, todėl jei pa- 
sirodo kokia nors svarbi ir joms atspari prietarų rūšis, tai išryškėja, jog 
jos nepajėgia atlikti savo misijos ir tada greičiausiai jų vietą užims kiti, — 
jei ne prietarai, tai etinė teorija, turinti didesnę puolamąją galią. Tam tikru 
mastu tai teisinga visų etinių teorijų atžvilgiu, nors tarpusavyje jos ir 
skiriasi pagal savo siekių agresyvumą. 

Speciali Hare‘o požiūrio į gynybą priežastis yra jo įsitikinimas, kad jo 
argumentai už utilitarizmą tiesiogiai priklauso nuo moralinių žodžių reikš- 
mės. Iš tikrųjų, jei atsirastų žmogus, taisyklingai vartojantis moralės kal- 
ba, bet nuosekliai atmetantis teoriją, spraga atsiverty fo tvirtinimo gyny- 
boje: tas tvirtinimas būtų ne tik paliktas be gynybos, bet ir sutriuškintas. 
Tačiau tvirtinimas neturi pagrindo. Negali būti įtikinamai parodyta, kad 
alternatyvios teorijos piktnaudžiauja arba klaidingai vartoja moralinę kal- 
ba. Net jeigu būtų viena pagrindinė pačios „moralinės kalbos“ apibrėžtis 
ir net jeigu jos esmė būtų preskriptyvus bei bendras pobūdis, iš to savai- 
me neišplauktų ši teorija. Esama interpretacijų, kitaip aiškinančių, ką reiškia 

priimti preskripciją bei kaip suprastinas universalizuojamumas, ir tai ve- 
da prie skirtingų teorijų. Kaip rašė Johnas Mackie, yra įvairių universa- 
lizuojamumo laipsnių — mažiau kraštutinių negu griežčiausia jo forma, 
pateikiama Hare‘o teorijoje, kuri bet kokius veikėjo skonius ar idealus 
nugramzdina į susitapatinimo mintinį eksperimentą. Mackie'o žodžiais 
tariant, „aiškinantis moralės kalbos reikšmę, pati pirmiausia pakopa yra 
atmesti grynai kiekybinius skirtumus kaip morališkai nerelevantiškus“.!' 


Kasdieninė „pasikeitimo vaidmenimis“ argumentų vartosena, ne to- 
kia pretenzinga kaip bandymas jais pagrįsti visus moralinius svarsty- 
mus, dažnai į įsivaizduojamą susitapatinimą natūraliai įtraukia asmeni- 
nius skonius, bet atsiriboja nuo idealų ir etinių įsitikinimų. Darant tokią 
perskyrą išvengiama būdingo utilitaristinės minties judesio, kuris buvo 
vadinamas redukcija ir apibrėžiamas kaip „priemonė visus interesus, idė- 
jas, siekius ir troškimus laikyti to paties lygio dalykais, visus traktuoti 
kaip preferencijas, galbūt ir skirtingo intensyvumo, tačiau kitais atžvil- 
giais panašias“'š. Utilitaristai dažnai pradeda savo tekstus raginimu teikti 
visų interesams, o plačiau žvelgiant — ir idealams bei grynai skoniams, 
vienodą reikšmę. Tokia asimiliacija iškreipia dalykų proporcijas ne vienu 
požiūriu. Viena vertus, ji nepakankamai įvertina idealų arba etinių sam- 
pratų reikšmę ir reikalauja, kad veikėjas atsisakytų bet kokio principo ar 
gilaus įsitikinimo, jeigu preferencijų, kad ir kokios jos būtų, palankių 
priešingam veiksmui, suma yra pakankamai didelė. Asimiliacija nesutei- 
kia mūsų įsitikinimams pakankamai svorio mūsų pačių skaičiavimuose. 
Tuo pačiu metu ji gali kitų žmonių įsitikinimams suteikti per didelį svorį. 
Hare‘o mintiniai eksperimentai duoda argumentų prieš fanatikus rasis- 
tus, tačiau tai ne tie argumentai. 

Visų pirma tikima, kad sumos turi būti teisingos. Suprantama, utilita- 
rizmui būdinga rezultatus išvesti iš skaičiavimų, tačiau tokiose situacijo- 
se kaip ši pastarasis bruožas tampa ypač nepageidaujamas. Jeigu rasis- 
tiniai prietarai nukreipti prieš nedidelę mažumą, o dauguma gauna iš to 
pakankamai daug pasitenkinimo, tai situacija gali tapti lengvai pažeidžia- 
ma — gali iškilti klausimas, ar rasizmas negalėtų būti pateisinamas. Svar- 
bu ne tai, ar labai tikėtina, kad taip atsitiks, bet tai, kad pats klausimas — 
kiek yra rasistų — negali pasirodyti priimtinu sumetimų svarstant rasiz- 
mo priimtinumą (priešingai Rawlso vergijos traktuote1). Bet svarbiausia, 
jog utilitaristų samprotavimuose kaip vienas iš sumetimų — nors, jei su- 

ma teisinga, nelemtingas sumetimas, — iškyla ta aplinkybė, kad rasistas 
gauna tam tikrą pasitenkinimą iš žydų kentėjimų. Tačiau tai iš viso negali 
būti sumetimu. Tai nereiškia, kad į rasisto kentėjimus niekada neturi būti 
atsižvelgiama. Tai reiškia, neturi būti atsižvelgiama į jų kentėjimus, pati- 
riamus būtent dėl rasistinių pažiūrų. Iš esmės Harsanyi savo sistemoje 
numatė sąlygą, kuri turėtų padėti dorotis su tokio pobūdžio problema — 
jis tiesiog pašalino „antisocialines“ preferencijas iš skaičiavimo. Deja, 
nepaaiškino, kaip jos turėtų būti apibrėžtos; pagrindžiant sąlygą sakoma, 
kad čia kalbama apie antiutilitaristines preferencijas.!? 

Jau minėjau Hare‘o teorijos reikalavimą, kad preferencijos, po to, kai 
jos sutelkiamos viename veikėjuje, turėtų būti modifikuotos pagal pir- 
maasmenio racionalumo kriterijus. Tai, į ką galų gale atsižvelgiama, yra 
nebūtinai faktinės veikėjų preferencijos (įskaitant jų faktines hipotetines 
preferencijas, t.y. preferencijas, kurios jiems faktiškai būtų būdingos 
hipotetinėse situacijose), o veikiau jų „tobulai apgalvotos preferencijos“ 
(perfectly prudent preferences), tokios, kurioms jie atiduotų pirmeny- 
bę, jei būtų išsamiai informuoti ir mąstytų nuosekliai. Panašią sąlygą 
kelia ir Harsanyi. Moralinis mąstymas buvo sulygintas (abiejose teorijo- 
se skirtingai) su vieno individo iš anksto apgalvotais praktiniais sprendi- 
mais. Ką paprastam veikėjui racionalu daryti išmintingo praktinio proto 
požiūriu, nebūtinai atitinka tai, kam jis iš tikrųjų atiduoda pirmenybę - jis 
gali būti susipainiojęs arba nepakankamai žinoti. Čia įeina ir būsimų mūsų 
preferencijų pažinimas. Į mūsų dabar-dėl-tada (now-for-then) preferen- 
cijas (kaip jas sėkmingai pavadino Hare'as) turėtume įjungti ir tada-dėl- 
tada (then-for-then) preferencijas; pasak Hare‘o, būdas, kuriuo tai da- 
rome, yra toks, kad mes žiūrime į faktines dabar-dėl-tada preferencijas 
kaip į pakaitalus, lygiai taip kaip reflektyvus veikėjas žvelgia į kitų žmo- 
nių preferencijas.2? Dėl to iškyla daug painiavos. Čia tik noriu išryškinti, 
kaip Hare‘o modelis traktuoja tas suneStines preferencijas. 

Šis preferencijų tikslinimo procesas (galėtume sakyti — jų idealizaci- 
ja) tinkamas modeliams, remiantis kuriais visos preferencijos teoriškai 
tampa vieno asmens preferencijomis, pavyzdžiui, remiantis idealaus ste- 
bėtojo teorija — Pasaulinio veikėjo preferencijomis. Tačiau tinkamas tik 
tuomet, jei modelis suvokiamas paraidžiui, o jei jis suvokiamas nors 
maždaug paraidžiui, paaiškėja, koks jis keistas. Bet kuris veikėjas, turė- 
damas tokius prieštaringus, konkuruojančius ir įvairiopai grindžiamus 
projektus kaip Pasaulinis veikėjas, jaustųsi (švelniai tariant) blogai. Kad 

galėtų kaip nors įvertinti savo preferencijų rinkinį pagal reikšmingumą, 
jam reikėtų vertybių arba antros eilės troškimų viseto. Bet jeigu Pasauli- 
nis veikėjas turi nors vieną 1š šių (ir dar atpažįstamą preferencijų Jungi- 
nyje), tai jis ir vėl turi perdaug. Tiesa yra ta, kad šis preferencijų jungi- 
nys yra paprasčiausiai nesuprantamas, nebent čia būtų kalbama apie 
skirtingų žmonių preferencijas. Pasaulinio veikėjo modelis reikalauja už- 
miršti tą faktą, žvelgti į etinį pasaulį kaip į preferencijų jūrą. Panašiai 
elgiasi visos utilitarizmo formos. Ši idėja dažnai kritikuojama etinių pa- 
darinių požiūriu, tačiau pagrindinis prieštaravimas yra tas, kad kaip pa- 
saulio interpretacija ji visiškai neprasminga. „Asmenų skirtingumas,“ — 
kaip sako John Findlay, — yra „pamatinis moralės faktas“?! 

Kai utilitarizmas suprantamas ne taip drastiškai, kaip remiantis Pa- 
saulinio veikėjo modeliu, preferencijų idealizacija tampa mažiau tinkama 
procedūra. Neabejotinai ji tinkama ne vien dėl to, kad veikėjo preferen- 
cijos remiasi klaidinga informacija. Ji bus tinkama, jei tos preferencijos 
paskatinto veiksmo padariniai bus tokie, kad veikėjas ir kiti gaus mažiau 
naudos, negu būtų gavę iš veiksmo, kilusio iš patikslintų preferencijų. 
Panagrinėkime pavyzdį. Jei utilitaristinė administracija veikia remdamasi 
ne tuo, ko žmonės labiau nori, o tuo, ko jie norėtų, jei būtų geriau infor- 
muoti, gali atsitikti, kad tie, vardan kurių ji veikia, visada liks nepaten- 
kinti administracijos darbo vaisiais — juk jie gali niekada neišbristi iš savo 
klaidų, taigi niekada iš tikrųjų neatiduoti pirmenybės tiems poreikiams, 
kuriuos patenkinti stengiasi politikai. 

Abejotinas idealizacijos vaidmuo utilitaristinėje teorijoje susijęs su mano 
jau minėta redukcija — interesų suvedimu į preferencijas. Idealizacija, 
arba tikslinimas, tinka tada, kai galvoji apie kitų interesus, - žmogus gali 
klysti dėl savo interesų ir tai yra vienas svarbiausių Žmogaus interesų 
ypatumų. Svarbu ne tai, ar gali, galvodamas apie kito interesus, tikslinti 
jo preferencijas, o tai, ar gali veikti pagal tuos patikslinimus tuo atveju, 
kai žmogus, apie kurį galvoji, nepripažįsta tų patikslinimų. Bet jeigu tau 
paprasčiausiai rūpi, kiek pasaulyje bus patenkintų preferencijų, klausi- 
mas bus kitoks: ar konkrečiu atveju idealizacija vis dėlto sukurs daugiau 
naudos. Galime matyti; kaip šiuos du skirtingus klausimus natūraliai ke- 
lia dvi skirtingos politikos sampratos. 

Idealizacija nevienareikšmiškai susijusi su pačiu pasikeitimo vaidme- 
nimis testu. Kaip matėme, ji gali būti sėkmingai taikoma Pasaulinio vei- 
kėjo svarstymuose, šiam jau perėmus visas preferencijas. Vis dėlto tai 

prieštarauja pradinei prasmei, rekomendavusiai mintinius susitapatinimo 
su kitais eksperimentus. Pradinis klausimas buvo toks: „kaip aš jaus- 
čiausi, jei būčiau kito vietoje?“. Hare'as jp interpretuoja kaip lygiavertį 
klausimui „kaip jaustųsi jis?“; pastarajame nelieka nė vieno iš pradinių aš 
(situacijos sąlygiškumas čia suprantamas kaip žinomame atsakyme į pa- 
stabą „Jei aš būčiau buvęs Rooseveltu, nebūčiau padaręs visų tų nuolai- 
dy Stalinui“: „Nebūk kvailas, jei tu būtum buvęs Rooseveltu, būtum 
padaręs viską, ką Rooseveltas padarė“). Bet jeigu būtent toks turėtų būti 
(visiško) susitapatinimo mastas ir jei kito preferencijos yra klaidingos, 
tai preferencijos, kuriomis persiimu, yra tiek pat klaidingos. Jeigu svar- 
bu susitapatinimas, jos tokios ir turėtų išlikti. Tačiau išeina, kad mano 
visiškas, asmeniui palankus susitapatinimas (sympathetic identification) 
su juo baigiasi tuo, kad imu tobulinti jo preferencijas. Tai glausta tiesos 
apie visą utilitaristinę politiką iliustracija: geranoriškumas gauna kreden- 
cialus iš palankumo ir perduoda juos paternalizmui. 


Dabar turėtume grįžti prie priežasčių, dėl kurių, remiantis Hare'o 
interpretacija, kiekvienas idealiai reflektyvus asmuo paverčiamas savo- 
tišku Pasauliniu veikėju. Šio reiškinio šaknis galėtume įžvelgti santykiuo- 
se, Hare'o nustatomuose tarp dviejų teiginių, kurie iš pirmo žvilgsnio 
yra labai skirtingi: Aš dabar atiduodu pirmenybę, kurios stiprumas S, 
tam, kad jeigu man susiklostytų tokia situacija, X turėtų veikiau įvykti 
negu ne. Jeigu man susiklostytų tokia situacija, aš S stiprumo laipsniu 
pasirinkčiau, kad X turėtų veikiau įvykti negu ne. 

„Aš tvirtinu ne tai,“ — rašo Hare'as, — „kad šie teiginiai yra tapatūs, 
bet kad aš negaliu žinoti, jog (2) yra teisingas ir kaip tai atrodytų, jeigu 
(1) nebūtų teisingas‘*. Hare‘o tvirtinimas susijęs su žinojimu: aš ne- 
galiu žinoti, jog tam tikroje situacijoje tam tikro stiprumo pirmenybę 
atiduočiau tam, kad X turėtų įvykti, nebent tokio paties stiprumo pir- 
menybę dabar atiduodu tam, kad, susiklosčius tam tikrai situacijai, 
X turėtų įvykti. 

Su šiuo tvirtinimu sunku sutikti, net jei hipotetinės situacijos Aš esu 
tiesiog Aš, kaip tais atvejais, kai perkame draudimą ar darome kitus iš 
anksto apgalvotus sprendimus. Aš iš tikrųjų Žinau, kad jei mano namas 
užsidegtų, aš kiek įmanoma stipriau norėčiau, kad mano šeima ir aš išsi- 
gelbėtume 15 jo. Kadangi esu saikingai racionalus veikėjas, imuosi tam 
tikrų veiksmų dabar, siekdamas užtikrinti, kad susiklosčius tokiai situa- 

cijai galėtume išsigelbėti; ir šis veiksmas, žinoma, kyla iš dabartinės ma- 
no preferencijos. Bet jokia prasme dabartinė iš anksto apgalvota prefe- 
rencija nėra tokio paties stiprumo kaip toji, kokią (paliekančią galvoje 
vienintelę mintį ir motyvą) turėčiau, jeigu namas iš tikrųjų užsidegtų, ir 
būtų neracionalu manyti, kad turėtų būti kitaip. Pirmiausiai jos stiprumą 
lemtų įsivaizduojamos situacijos tikimybė. Mintinio eksperimento, atlie- 
kamo pagal radikalią pasikeitimo vaidmenimis testo versiją, atveju galė- 
tume sakyti, kad įsivaizduojamos situacijos tikimybė visada lygi nuliui, 
kadangi kalbama apie tikimybę būti kažkuo kitu. Taip sakyti nesąžinin- 
ga, kadangi eksperimentas siejamas su situacijomis, aprašomomis ben- 
drais terminais, taigi čia klausiama apie tam tikrą bendrą aprašą, o ne 
apie buvimą kitu individu absoliučia prasme. Vis dėlto daugeliu atvejų 
tikimybė vis tiek bus lygi nuliui; bet kuriuo atveju tikimybė neturėtų 
dalyvauti argumentacijoje. Turint tai omenyje, atrodo dar mažiau tikėti- 
na, kad išvestinė preferencija turėtų būti tokia pat stipri kaip ir preferen- 
cija jau susiklosčius atitinkamai situacijai. Iš esmės net neaišku, ką reiš- 
kia būti ar nebūti, kadangi nėra jokio nepriklausomo išvestinės preferen- 
cijos stiprumo kriterijaus. 

Tai nereiškia, kad nesama skirtingo stiprumo preferencijų, paremtų 
nuoširdaus susitapatinimo su kitais. Žinoma, esama, ir jos yra pamatinės 
etiniam patyrimui. Reikalas tas, kad supratimas, susitapatinimas ir pre- 
ferencija nėra tarpusavyje susiję, remiantis Pasaulinio veikėjo modeliu. 
Matydamas skaudžią kažkieno nelaimę, jeigu esu humaniškas žmogus, 
pajusiu kitas nustelbiančią preferenciją padėti jam kiek galiu. Tam pade- 
da įsigilinimas į tai, kaip kitas jaučiasi, tam tikrą vaidmenį čia vaidina ir 
mintis apie tai, kaip pats jausčiausi, jei tai arba kas nors panašaus atsitik- 
tų man. Mano žinojimas, ko kažkas nori (tarkime, kad turėčiau padėti 
jam išsigelbėti nuo gaisro), sukelia manyje, jei man būdinga humaniška 
nuostata, norą padėti jam išsigelbėti nuo gaisro. Taigi šioje situacijoje 
esama keturių svarbių tiesų apie mane. Pirma, aš žinau, kaip jis jaučiasi 
ir kad jis nori pagalbos. Antra, aš žinau, kad jei man susiklostytų tokia 
situacija, turėčiau norėti, kad kas nors padėtų. Trečia, aš turiu preferen- 
ciją dabar, savyje, kad man būtų padėta susiklosčius tokiai situacijai. 
Ketvirta, turėdamas humanišką nuostatą, aš noriu jam padėti. Pagal Ha- 
re‘o modelį, pirmasis yra lygiavertiškas antram, kadangi laikoma, kad 
buvimas tokioje situacijoje reiškia visišką panirimą (tai labai aiškiai iš- 
ryškina, kokia radikali ši interpretacija; kasdieniame gyvenime jie nelai- 

komi lygiaverčiais ir daugelis galimų komedijų kyla juos supainiojus). Be 
to, remiantis Hare‘o modeliu, jei trečias nėra teisingas, tai negaliu Žinoti 
antro; ir pagaliau „turėti humanišką nuostatą“ reiškia būti pasirengus 
racionaliems pirmaasmeniams skaičiavimams, pagal kuriuos tos perim- 
tos preferencijos įgyja joms derančią reikšmę (mano patogumo ir pana- 
šių dalykų atžvilgiu). 

Šie ryšiai negali visi kartu būti teisingi. Nuoširdaus supratimo, kaip 
dabar dažnai vadinama — „empatijos,“ veikimas buvo plačiai nagrinėtas 
moralės filosofijos istorijoje ir susilaukė įvairių aiškinimų. Tačiau vienas 
dalykas juose turi būti teisingas — tai, kad įžvalgus kito jausmų suprati- 
mas, kokį susidaro palankus asmuo, yra didele dalimi toks pat, kaip ir 
sadistiško ar Žiauraus asmens supratimas; tai vienas iš būdų, kaip atskir- 
t: žiaurų nuo žvėriško ar abejingo. Bet žiaurus žmogus yra tas, kuris 
neturi preferencijos teikti pagalbą (jis nėra tas, kuris turi preferenciją 
padėti, bet kurio stipresnė preferencija yra mėgavimasis kito kančia). 
Vis dėlto jis Zino. Hare‘as iš esmės apie tą sąryšį sako, kad tai yra „kon- 
ceptualinė tiesa, ta „žinau“ prasme, kurios reikalauja moralinis mąsty- 
mas“. Tačiau moralinis mąstymas nereikalauja jokios „žinau“ pras- 
mės, išskyrus žinojimą, ir tiesa, tegu ir ne konceptualinė, yra ta, kad bet 
kuris žinojimas, kuriuo moralinis mąstymas gali naudotis, gali atsisukti 
prieš jį. 

Aš nagrinėjau šį klausimą, kadangi etinei minčiai svarbus palankumo 
ir pasikeitimo vaidmenimis testo (tai nebūtinai sutampantys dalykai) vei- 
kimas; kita, dar labiau tiesioginė priežastis ta, kad šie dalykai dalyvauja 
Pasaulinio veikėjo modelyje - įtakingoje utilitarizmo interpretacijoje. Tai 
ne vienintelis utilitarizmo modelis, kitos jo versijos išvengs dalies šiam 
modeliui tekusios kritikos. Tačiau idėja prisiimti pasaulio norus bei kan- 
čias ir, bent jau idealiame lygmenyje, jausti visus jo skausmus bei malo- 
numus lygiai taip kaip savus yra pamatinė utilitarizmo motyvacija — šiuo 
požiūriu priešprieša kontraktinio pobūdžio teorijoms aiški — ir Hare‘o 
Pasaulinio veikėjo modelio versija ypatingai aiškiai išryškina, ką šis mo- 
delis reiškia. 

Utilitarizmas yra ambicingiausia iš išlikusių etinių teorijų. Ji siekia 
duoti apibrėžčiausius rezultatus ir nori juos tvirčiausiai supriešinti su 
kasdieniais etiniais įsitikinimais. Toliau turime pažvelgti į utilitarizmo ir 
kitų etinių teorijų ryšį su praktika. Kodėl iš viso tokioms teorijoms turėtų 
būti priskiriama kokia nors svarba? 

Ens teorijos turi nuo kažko pradėti. Anksčiau aptariau tai, kaip jos 
pradeda tiesiog iš anapus etikos. Taip pat kalbėjau apie idėją pradėti iš 
etikos vidaus, bet grynai nuo moralinių žodžių reikšmės. Visus šiuos 
bandymus laikau daugiau ar mažiau neįtikinančiais, o kai kuriuos iš viso 
atmestinais. Daugelis sutiks su tokiais apibendrinimais, įskaitant ir tuos 
filosofus, kurie siekia sukurti etinę teoriją. Jie taip pat turi nuo ko nors 
pradėti ir vienintelis likęs pradžios taškas yra pats etinis patyrimas. 

„Etinis patyrimas“ gali reikšti daugelį dalykų. Moralės filosofija gali 
pradėti nuo to, kaip mes patiriame savo etinį gyvenimą. Tokia filosofija 
apmąstytų tai, kuo mes tikime, ką jaučiame, kuo neabejojame; kaip el- 
giamės su įsipareigojimais ir kaip pripažįstame esą atsakingi; kaltės ir 
gėdos jausmus. Tai būtų etinio gyvenimo fenomenologija, galbūt gera 
filosofija, bet vargu ar ji galėtų pasiūlyti etinę teoriją. Etinės teorijos, 
besirūpinančios kriterijais, yra linkusios pradėti nuo kokio nors vieno 
etinio patyrimo ar įsitikinimų aspekto. Įprastu požiūriu, etinė teorija — tai 
teiginių sistema, kuri, kaip ir mokslinė teorija, viena vertus, duoda mūsų 
įsitikinimų karkasą, antra vertus, kritikuoja arba persvarsto juos. Taigi ji 
pradeda nuo mūsų įsitikinimų, tačiau gali juos pakeisti kitais. 

Tie pradiniai etiniai įsitikinimai šiuolaikinėje filosofijoje dažnai vadina- 
mi intuicijomis, tačiau šis terminas jau nebesiejamas su tomis prasmė- 
mis, kurios kažkada būdavo vesdinamos iš jų. Intuicija būdavo laikoma 
intelekto sugebėjimu pasiekti abstrakčias tiesas, ir jos taikymas etikoje 

susijęs su idėja, kad etines tiesas toks sugebėjimas gali pagauti apriori. 
Filosofai, naudoję šį modelį,' skyrėsi įvairiais požiūriais priklausomai 
nuo to, kokias sąvokas laikė priklausančiomis intuityviai duotoms tie- 
soms (pavyzdžiui, ar tai turėjo būti gėris, ar pareiga), ar tos tiesos buvo 
dalinės, ar labai bendros. Tačiau vartodami intuicijos sąvoką, visi jie 
manė, kad būdas, kuriuo etinės tiesos pagaunamos, labai panašus į tą, 
kuriuo pagauname matematines bei kitas būtinas tiesas. Intuityviai pa- 
gaunamos etinės tiesos būtų galėję tapti etinės teorijos pradžios tašku, 
jeigu būtų buvę ketinta pasiūlyti etinę teoriją, bet faktiškai ne visi intuici- 
jos šalininkai ieškojo etinės teorijos, kadangi pati intuicija turėjo teikti 
kriterijų ar veikiau panaikinti kriterijaus būtinumą. 
= Intuicijos modelį etikoje sutriuškino gausūs kritikai“, ir stūksančios 
jo griuvėsių liekanos nepakankamai įspūdingos, kad skatintų prisiminti 
visa, kas su juo atsitiko. Trumpai tariant, pagrindiniai kaltinimai susiję 
su tuo, kad jam nepasisekė paaiškinti, kaip amžina tiesa galėtų pasitar- 
nauti praktiniam svarstymui ir kad jis klydo, etines tiesas laikydamas 
būtinomis. Jeigu būtinos tiesos, tokios kaip matematinės, būtų tariamai 
paneigtos kitos kultūros atstovų, natūraliai imtume pirmiausia ieškoti 
geresnio vertėjo, 0 etinių įsitikinimų situacija yra visai kitokia. Svarbiau- 
sia, kad intuicijos, kaip sugebėjimo, pasitelkimas nieko nepaaiškino. Su- 
sidarė įspūdis, jog šios tiesos esti žinomos, bet nėra jokio kelio, kuriuo 
jos būtų pažintos. „Intuityvizmas“ mažai ką paaiškina būtinų tiesų klau- 
simu, o su etiniais įsitikinimais dar blogiau, ir vėl — dėl priežasčių, susi- 
jusių su kultūriniais skirtumais. Kad ir kaip mažai apie jį žinotume, apie 
etinius įsitikinimus ir jų kultūrinius skirtumus jau žinome pernelyg daug, 
kad priimtume modelį, sakantį, jog tai negali būti paaiškinta. 
Taigi etikoje nebekalbama apie intuiciją kaip sugebėjimą. Bet intuici- 
jos - įsitikinimai, kurie tais laikais, kai buvo tikima tokiu sugebėjimu, 
buvo laikomi tiesiogiai jo duotais, — išliko etikos objektu. Tai spontaniški 
įsitikinimai — saikingai apmąstyti, bet dar neteorizuoti — apie atsakymą į 
kokį nors etikos klausimą, dažniausiai hipotetiniai ir suformuluoti ben- 
drais žodžiais. Dažnai tai klausimai apie tai, ką daryti. „Ką turėtum dary- 
ti, jei kažką perjunges galėtum nevaldoma troleibusą, lekianti ten, kur jis 
tikrai užmuštų tris senus Žmones, nukreipti kita kryptimi — ten, kur jis 
tikrai užmuštų vieną vaiką ir talentingą smuikininką?“ Tai ne daugiau 
fantastiškas pavyzdys negu kitų siūlomi.? Bet intuicijos neturi būti iš- 

reikštos atsakymuose į klausimus apie tai, ką daryti. Kai kurios iš jų gali 
būti pastebimos mūsų nusiteikime kokiai nors įsivaizduotai situacijai tai- 
kyti esmines etines sąvokas (tokios minėtos 1 skyriuje), nurodančias į 
dorybę arba veiksmą. 

„Intuicijos“ atgaivinimą šiame kontekste paskatino viena analogija. 
Turiu omenyje šios sąvokos vartojimą lingvistikoje ir kalbos filosofijoje 
nurodant tai, kad kalbos vartotojas spontaniškai sugauna, ką galima ir 
ko negalima pasakyti jo kalba, arba ką būtų teisinga pasakyti susiklos- 
čius konkrečiai situacijai. Kompetentingas anglų kalbos vartotojas intui- 
tyviai suvokia, kad neteisinga (t.y. anglai taip nesako) pasakyti taip, kaip 
kartą girdėjau sakant vieną kalbos filosofą emigrantą: „Anglų kalboje 
mes nevartojame esamojo eigos laiko kalbėdami apie paprotį ar prakti- 
ką“. Tokios intuicijos yra natūralios kalbos teorijos žaliava. Turime daug 
pagrindo manyti, kad turėtų būti galima sukurti tokią teoriją, paaiškinan- 
čią kalbos vartotojo internalizuotas taisykles, vien dėl to, kad kalbos 
vartotojas gali nedvejodamas atpažinti taisyklingus ir netaisyklingus sa- 
vo kalbos sakinius, nors niekada nėra jų girdėjęs. Kaip pabrėžė Noamas 
Chomsky, mes darome tai nuolatos. Dar daugiau, kai kurių teoretikų, 
ypač Noamo Chomsky nuomone, jei bet kuris žmogus vaikystėje gali 
išmokti bet kurią žmonių kalbą, tai yra pagrindo tikėtis, kad galima su- 
kurti teoriją apie taisykles, sudarančias visų natūralių kalbų pagrindą, — 
universalią gramatiką. 

Kaip ši lingvistinė intuicijos koncepcija pritaikoma etikoje? Yra viena 
etikos sričiai priklausanti intuicijos rūšis, kuri neabejotinai atitinka šį 
modelį, nes ji yra tikslus šio modelio taikymas. Vartodami esminius do- 
rybių bei veiksmo rūšių apibūdinimus, remiamės lingvistinėmis intuici- 
jomis apie tai, kurioms situacijoms jie gali būti taikomi, kadangi tai tie- 
siog bendrosios kalbos su sudėtingomis taikymo taisyklėmis, sąvokos 
(kokias etines pasekmes lemia toks žmonių sugebėjimas vartoti šias są- 
vokas, skirtingas skirtingose kultūrose, nagrinėsime 8 ir 9 skyriuose). 
Taikant šios rūšies sąvokas ribiniams atvejams, kyla ginčai, galintys tu- 
rėti rimtų praktinių pasekmių. Tokie ginčai žinomi iš teisės srities, kur 
gali būti klausiama, pavyzdžiui, ar konkretus veiksmas yra vagystė, ar 
ne. Teisės teoretikai nesutaria dėl tokio pobūdžio ginčų prigimties ir jų 
sprendimo būdo, vadinamieji teisiniai realistai numato didesnį ir atviresnį 
politinių sprendimų vaidmenį sprendžiant sunkius atvejus, bet visi sutin- 

ka, kad tokie ginčai būtų galimi, turime turėti tam tikrą bendrą esminių 
ar pagrindinių atvejų supratimą. Tam tikru mastu lygiai taip turėtų būti ir 
ne tokios formalios struktūros etinése diskusijose, kai vartojamos esmi- 
nės sąvokos. 

Kai kurios tradicijos ypač remiasi šia legalistine etinės minties pakrai- 
pa. Tai skatina objektyvistinę pažiūrą etikoje, kadangi taip etinių sąvokų 
samprata numato pagrindinius atvejus, o tų sąvokų taikymas sunkiais 
atvejais, nors ginčytinas ir etiniu požiūriu sunkiai sprendžiamas, apribo- 
jamas racionaliais kriterijais, pagal kuriuos įvertinama, kurie panašumai 
su pagrindiniais atvejais yra reikšmingi, o kurie ne. Tada galima raciona- 
liai diskutuoti, ar konkretus sąvokos išplėtimas atitinka esminio principo 
taikymo pagrindiniams atvejams dvasią. Šio stiliaus argumentai katali- 
kiškoje tradicijoje žinomi kaip kazuistika (nepalankioji termino prasmė 
buvo pelnyta reakcija į nesąžiningą šios technikos vartojimą). Kai ka- 
zuistika laikoma pagrindiniu etinės minties procesu, sunkumai kyla ne 
tiek dėl jos neteisingo taikymo, kiek dėl akivaizdaus fakto, kad esminių 
etinių sąvokų repertuaras įvairuoja priklausomai nuo kultūrų, laiko ir 
visada gali būti kritikuojamas. Jei kazuistika, taikoma konkrečiam vieti- 
niam sąvokų rinkiniui, turi būti pagrindiniu etinės minties procesu, ją 
reikia plačiau paaiškinti. Ji turi tvirtinti, kad esama etinių kategorijų, ku- 
rios nėra vien vietinės. Gali būti sakoma, kad jos išplaukia iš žmogaus 
prigimties teorijos; tada būtume sugrąžinti prie 3 skyriaus klausimų. Ga- 
li būti sakoma, kad jos yra duotos kaip Dievo įsakymai arba apreiški- 
mas; tokia paaiškinimo forma, jeigu jos nederinsime su argumentais, 
susijusiais su žmogaus prigimtimi, nenuves mūsų niekur kitur, vien į tai, 
ką Spinoza vadino „nežinojimo prieglobsčiu“. Kazuistinio metodo šali- 
ninkas galbūt galėtų paprasčiausiai vėl grįžti prie 1dėjos, teigiančios, kad 
atiduodame pirmenybę būtent toms kategorijoms, kurias paveldime. Tokio 
pasiūlymo privalumas tas, kad jis atsigręžia veidu į svarbią tiesą, tačiau 
neleidžia susidurti su ja iš tiesų, nebent būtų plačiau aptarta, kaip tos 
kategorijos gali būti kritikuojamos. 

Kai dėmesį nukreipiame nuo esminių etinių sąvokų vartojimo ir tie- 
siog svarstome, kaip žmonės atsako į klausimus apie tai, ką etiškai tei- 
singa daryti susiklosčius tam tikrai situacijai, analogija tarp gebėjimo 
atsakyti į juos „intuityviai“ (užtikrintai ir spontaniškai) ir lingvistinės kom- 
petencijos pasirodo kur kas silpnesnė. Gebėjimas spręsti etinius klausi- 
mus iš tikrųjų reikalauja kokio nors paaiškinimo. Susiduriame su vis 

kitokiomis situacijomis ir sprendžiantysis turi būti internalizaves kažką, 
kas padeda jam ar jai reaguoti į naujus atvejus. Bet kas gali būti tas 
„kažkas“ nėra aišku. Ypač nėra akivaizdu, kad tai turėtų būti principas — 
kaip apibendrinimas ar diskursyviai formuluojamas aprašymas, nesire- 
miantis pernelyg neapibrėžtomis nuorodomis į laipsnį (,,per daug“, ,,su- 
balansuoja“, „neskiria pakankamai dėmesio“). Iš tiesų kalbos filosofijoje 
diskutuojama, kokiu mastu pati lingvistinė kompetencija, ypač jos se- 
mantinė pusė, gali būti išreiškiama tam tikru taisyklių rinkiniu. Etiniu 
atveju neturime manyti, kad esama kokios nors aiškios, diskursyvios, 
žmonių gebėjimą daryti sprendimus apie naujas situacijas pamatuojan- 
čios taisyklės, kadangi čia šis klausimas iškyla kaip to gebėjimo paaiški- 
nimo problema. Aristotelis manė, kad nėra tokios taisyklės, kad 15 es- 
mės remiamasi neapibrėžta nuomone, gebėjimu, būdingu panašiai išauk- 
lėtiems žmonėms, tam tikrus atvejus vertinti kaip tam tikrus kitus. 

Wittgensteino pasekėjai tokį požiūrį linkę taikyti viso žmogiškojo iš- 
mokimo atžvilgiu. Tam tikra pamatine prasme jie turėtų būti teisūs: kad 
suprastum apibendrinančią diskursyvią taisyklę, turėtum taip pat kaip 
kiti vertinti panašumus. Tačiau ši gebėjimo pasiekti bendrų etinių spren- 
dimų (tas pats, atrodo, tiks ir kitiems praktiniams sprendimams) sam- 
prata siekia toliau. Sugebėjimas matyti etinius panašumus reikalauja ne 
vien gebėjimo vartoti kalbą (taigi, remtis tokiu pačiu panašumų vertini- 
mu), jis peržengia ribas to, kas gali būti išreikšta kalba. Tai neabejotinai 
teisinga ir Wittgensteino pasekėjai tą būtų numatę. Tačiau tai nereiškia 
(patys vitgenšteinistai šiuo požiūriu nėra užtikrinti), kad jokiu lygiu ne- 
galima paaiškinti šių žmogiškųjų nuostatų. Tai viso labo reiškia, kad no- 
rint paaiškinti nepakanka vien postuluoti kokią nors taisyklę, kurią ieš- 
kantis atsakymo į etinį klausimą internalizavo ir į kurią nesąmoningai 
atsižvelgia. Domėdamiesi gebėjimu reaguoti į naujas situacijas ir norėda- 
mi jį paaiškinti, nebūtinai turėtume tikėtis surasti tą gebėjimą pamatuo- 
jančią taisyklę. 

Analogija tarp etinių ir lingvistinių intuicijų pasirodo labai silpna, kai 
susiduriama su intuicijų konfliktu. Kada konfliktuoja dviejų žmonių ling- 
vistinės intuicijos, atpažįstame du skirtingus (tai trivialus skirtumas) dia- 
lektus; jeigu konfliktuoja to paties asmens intuicijos, tai reiškia arba ne- 
tikrumą, kylantį iš to, kad sprendimas apie tai, ką sakyti susiklosčiusio- 
mis aplinkybėmis, yra neapibrėžtas būtent kalbos požiūriu, arba kad kal- 
bėtojas buvo mokytas dviem skirtingais dialektais. Nė vienu šių atvejų 

nereikia kalbos teorijos, kad konfliktas būtų išspręstas. Lingvistinė teori- 
ja kai kuriuos konfliktus išspręs savo naudai. Tiesą sakant, ji išsprendžia 
kai kuriuos konfliktus net pasitelkdama idealizuotą intuicijos sąvoką, ka- 
dangi stebint, kaip žmonės realiai kalba, išryškėja daug nenuoseklumų, 
susijusių su kalbėjimo sąlygomis, ir būtent juos pašalina intuicijos, kaip 
reflektyvaus atsakymo į klausimą apie kalbą, koncepcija (kalbos teoreti- 
kai nesutaria dėl šio proceso teisėtumo masto). Be to, teorija, suforma- 
vusi principą apie tam tikrų intuicijų neįveikiamumą, neabejotinai turi 
teisę nekreipti dėmesio į kitas, konfliktuojančias, intuicijas. Nekreipti į 
jas dėmesio reiškia traktuoti jas, pavyzdžiui, kaip kalbėjimo anomalijas, 
arba, tarkime, kaip kalbos faktą, kuris turėtų būti aptariamas kaip viene- 
tinis, nesietinas su jokiu bendru principu. Šios sampratos pačios yra 
teorinės tokių konfliktų įveikimo priemonės. 

Kitaip yra etinių intuicijų atveju. Daug kas lemia, koks požiūris turi 
būti priimtas, ir etiškai savitas požiūris nebus paliktas vienas, kadangi jis 
susujęs su bet kuriais svarbiais klausimais arba kitų interesais. Čia teori- 
jos tikslas nėra tiesiog ar pirmiausiai suprasti konfliktą. Turime kitų bū- 
dy — istorinių ir sociologinių — jam suprasti. Teorijos tikslas veikiau yra 
išspręsti konfliktą radikalesne prasme — ji turi pasiūlyti kokį nors įtikina- 
mą pagrindą, dėl kurio turėtume pasirinkti tą, o ne kitą intuiciją. Klausi- 
mas, kurį turime aptarti, yra toks: kaip etinė teorija gali įgyti tokią įtaką? 


Vienas prasmingas atsakymas į šį klausimą gaunamas priėmus tam 
tikras labai stiprias prielaidas. Tarkime, yra tam tikrų žmonių, kurie, 
pirma, nusprendė pasiekti susitarimo svarbiais etiniais klausimais, ir iš 
tikrųjų jiems labiau rūpi pasiekti susitarimo, negu išreikšti vienokią ar 
kitokią pasaulio etinę sampratą. Jie yra negrįžtamai angažavęsi gyventi 
glaudžiai susibūrus į vieną visuomenę.* Be to, nuspręsta pasiekti bū- 
tent susitarimo, taigi jų nepatenkintų tiesiog vieno įsitikinimų rinkinio 
įsivyravimas. Toliau, jie laiko tai uždaviniu, įpareigojančiu juos sufor- 
muluoti principus, kurie galėtų būti išsakyti viešai. Pagaliau, jie nori, 
kad šis procesas įtakotų diskusijas dėl problemų, kurios vėliau išplauks 
iš jau susitartų principų, tokių kaip tarpusavio konfliktai. Tokiomis 
aplinkybėmis jiems būtų protinga siekti sukurti etinę teoriją, taip pat 
jiems būtų protinga vadovautis metodu, kuris stengiasi išsaugoti kiek 
įmanoma daugiau jų intuicijų ir tuo pat metu duoda racionalią principų 
struktūrą, kuri padeda išsiaiškinti, kurių intuicijų turi būti atsisakyta 

arba kurios turi būti pakeistos. Akivaizdu, kad tai reikia daryti abipu- 
siai keičiant teoriją ir intuicijas tol, kol šios dvi pusės maždaug atitiks 
viena kitą. Tikslai, kuriuos čia aptariau, žinoma, yra kontraktinės teori- 
jos, tokios kaip Rawlso, tikslai, o metodas yra kaip tik tas, kurį siūlo 
Rawlsas — stengtis pasiekti tai, ką jis vadina reflektyvia pusiausvyra 
tarp teorijos ir intuicijos.? 

Šis metodas tinka konstruojant etinę teoriją, besiremiančią minėto- 
mis prielaidomis, bet svarbu atkreipti dėmesį, kokios griežtos šios prie- 
laidos. Jose glūdi nuomonė apie tai, kokie yra žmonės ir kaip veikia 
visuomenė — veikiau gali veikti, o ne veikia, kadangi gali būti, kad nė 
viena visuomenė kol kas neveikė taip, kaip reikalauja teorija, tačiau pa- 
ties sumanymo požiūriu svarbu, kad tokia visuomenė bent galėtų būti 
galima. Prielaidose taip pat glūdi tam tikri idealai, atitinkamai tokio tipo 
teorija dvejopai atsispiria iš etinio pasaulio vidaus. Ji ne tik nuo pat pra- 
džių numato, kad suinteresuotieji nori priklausyti tam tikram etiniam 
pasauliui, bet ir savo uždaviniu laiko tam tikro konkretaus tipo etinio 
pasaulio siekius (matėme tai 5 skyriuje, kur aptarėme Rawlso susita- 
riančių pusių požiūrį į vergiją). 

Šiose prielaidose įdomiai susiję faktinis ir idealusis aspektai. Viena 
vertus, kai kurios prielaidos tinka bet kuriai visuomenei, kita vertus, jose 
glūdi geresnės ir racionalesnės visuomenės idealai. Tarp jų — svarbi, kad 
ir ne aiškiai apibrėžta sąlygų, taikomų tam tikrai visuomenei — apiben- 
drintai sakant, šiuolaikinei visuomenei — sritis, kurioje tai tampa tam tik- 
ru mastu etine, ne vien istorine koncepcija. 

Pirmoje Rawlso procedūros dalyje yra vienas elementas, kuris turi 
tikti bet kuriai visuomenei — jos tikėjimai turėtų būti tam tikru laipsniu 
homogeniški ir ji turėtų turėti tam tikrus autoritetingus konfliktų spren- 
dimo būdus, panaikinančius prievartą. Tačiau ji gerokai viršija šią mini- 
malią sąlygą siekdama visuomenės, kur tie sprendimo būdai dažniausiai 
pasireiškia diskusijomis, orientuotomis į konsensą. Tai ne socialinė būti- 
nybė ir svarbu ne tai, ar visuomenės gyvena taip, bet ar jos galėtų taip 
gyventi. Šiais aspektais Rawlso modelis yra liberalus. Be to, pagal rei- 
kalavimą, kad visuomenė išsakytų savo vertybes viešai pateikiamų prin- 
cipų rinkiniu, jis yra racionalistinis. Pakartosiu — nėra būtina, kad vi- 
suomenė pateiktų savo vertybes būtent taip, klausimas, ar ji tai sugebė- 
tų. Šis siekis žengia žingsnį toliau negu minimalios liberalizmo prielai- 
dos. Jame dalyvauja ne tik sutarimo siekiančios diskusijos siekis, bet ir 

to, ką reiškia sutarimo siekianti diskusija, racionalistiné samprata, bu- 
dinga šiuolaikinėms visuomenėms ar bent jau filosofiniam ir sociologi- 
niam jų įsivaizdavimui. 

Dar vienas tolesnis žingsnis, viršijantis tai, kas gali būti vadinama 
parodomuoju (expository) racionalizmu, reikalauja, kad visuomenės prin- 
cipų konfliktai būtų sprendžiami pagal tokią pačią procedūrą. Padarius 
pirmą racionalistinį žingsnį, būtų galima likti su principais, kurie iš tikrų- 
jų diskursyviai suformuluoti, bet nesusisteminti. Vėliau reikalaujama, kad 
visuomenė taip pat turėtų racionalistinę sprendimo procedūrą, konfliktų 
sprendimo metodą, kuris pats turėtų būti diskursyviai išskleistas. Kaip 
tik šio reikalavimo rezultatas — etinė teorija plačiausia prasme. Visa tai 
atmeta požiūrį, taip pat vadintą, tik skirtinga prasme negu ta, kurią apta- 
rinėjome anksčiau, „intuityvizmu“ — požiūrį, kuris siūlo principų arba 
etinių sumetimų rinkinį, tačiau sutinka, kad konfliktai tarp jų, bent iki 
tam tikro laipsnio, galėtų būti sprendžiami tik sprendžiant apie konkretų 
atvejį. Daugelis etinių teoretikų mano, kad tai pats protas iškelia reikala- 
vimus siekti daugiau negu intuityvizmo — siekti išsamiau artikuliuotos 
etinės teorijos. Jie galvoja, kad tai, ką pavadinau racionalizmu, tiesiog 
išplaukia iš buvimo racionaliu. 

Vienas svarbus šių sumanymų ir taip pagrįstos etinės teorijos siekis 
yra tas, kad visuomenė būtų skaidri, tai yra, kad etinių institucijų veikla 
neturėtų priklausyti nuo bendruomenės narių, nesuprantančių savo veik- 
los.® Šis reikalavimas, labai aiškiai priimtas Rawlso, natūraliai dera su 
liberaliu kontraktyvizmu, bet kartu jis taikomas kur kas plačiau. Jis brė- 
Zia perskyrą ne tiek tarp liberalų ir neliberalų, kiek tarp tų, kurie išlaiko 
radikalesnes Apšvietos pagimdytas viltis, ir tų, kurie jų nepuoselėja. Dau- 
gelis marksistinių teorijų, besiilginčių visuomenės, kuri gali apsieiti be 
iškreiptos sąmonės, įkūnija kurią nors šio reikalavimo versiją. Ši kon- 
cepcija gali padėti sustiprinti radikalią kritiką. Pavyzdžiui, gali kilti nau- 
dingas klausimas, kiek įprasti lyčių santykiai priklauso nuo primesto 
nežinojimo bei iškreipto supratimo. Radikalūs kritikai kartais įspraudžia 
tokį klausimą į pasipiktinimo dvasios kupiną ydingą ratą: jie demaskuoja 
iškreiptą sąmonę, kuri, kaip pasirodo, atpažįstama pagal tai, kad nepri- 
ima jų ideologijos. Kai kritika naudojama efektyviau, ji suranda kitų prie- 
žasčių, leidžiančių sakyti, kad žmonėms primetamas nežinojimas; tvirti- 
nimas, kad tai nežinojimas, kaip ir tvirtinimas, kad jis primestas, tam 
tikru mastu tampa nepriklausomais nuo santykio su kritiko ideologija. 


100 


TEORIJA IR PRIETARAI 


Tai sąlyga, kurią daugeliu įdomių atvejų sunku išpildyti, bet yra ir tokių, 
kurie neslepia savyje jokių sudėtingumų: blogos socialinės tvarkos me- 
las yra tiesiog melas — apgavystės, apsimetinėjimai, išniekinta kalba, — 
kaip ir jų žiaurumas, brutalumas, yra niekas daugiau, tiesiog žiaurumas 
ir brutalumas. 

Skaidrumo siekis pasirodo jvairiomis formomis, pretenzingesnémis 
ir ne tokiomis pretenzingomis. Neaptarinėsiu čia klausimų, kuriuos jos 
kelia.” Pažymėsiu tik vieną svarbų dalyką: nors skaidrumas yra natūra- 
lus liberalizmo sąjungininkas, jo nepakanka racionalumui. Viena yra sie- 
kis, kad socialiniai ir etiniai santykiai iš esmės nesiremtų nežinojimu ar 
iškreiptu savęs supratimu, ir visai kita, kad visi juose glūdintys įsitikini- 
mai ir principai turėtų būti formuluojami eksplicitiškai. Kad tai du atskiri 
dalykai, labai gerai matosi asmeniniuose santykiuose, kur tikėtis, jog jie 
nesiremia apgaule ir klaida, yra paprasčiausiai padoru, o manyti, kad jų 
pagrindas gali būti nusakytas visiškai aiškiai ir atvirai, yra idiotiška. 

Besiremiantis minėtomis prielaidomis ir vystomas tokiu būdu, kontr- 
aktyvistinis sumanymas yra nuoseklus, kaip ir jam būdingas intuicijų 
panaudojimas siekiant reflektyvios pusiausvyros. Visa tai palieka neiš- 
spręstų svarbių klausimų: kaip šios prielaidos susijusios su realybe; kaip 
būtų palaikomas tokio lygio etinę savimonę turinčios visuomenės ben- 
drabūvio saitas; kokioms dabartinėms visuomenėms šie siekiai būtų pro- 
tingi? (Tikiuosi, tai iš dalies galėtų būti socialinio mokslo klausimai, bet 
nelabai aišku, kiek koks nors socialinis mokslas mums jau padėjo ieš- 
kant į juos atsakymo.) 

Kartais prieš reflektyvios pusiausvyros metodą iškeliamas argumen- 
tas, kad intuicijos, kurioms ši teorija pritaikyta, atstovauja tiesiog vieti- 
niams etiniams įsitikinimams, kurie gali nebūti teisingi. Kai sumanymas 
suprantamas taip, kaip aš jį išdėsčiau, šis prieštaravimas neveikia. Intui- 
cijos pagal sumanymą turi atstovauti mūsų etiniams įsitikinimams, ka- 
dangi ieškoma mūsų etinio gyvenimo paaiškinimo, taigi esmė ne ta, kad 
jos būtų teisingos kokia nors pamatine prasme, o kad jos būtų mūsų. Be 
to, ne tik intuicijos, kurios formuoja teoriją ir pačios yra jos formuoja- 
mos, yra mūsų, bet ir, pirmiausiai, tokią teoriją įkvepiantys siekiai. 

Vis dėlto, net jei priimame šio metodo prielaidas, išlieka problema, 
galbūt ta, kurią turi omenyje keliantysis klausimą, ar intuicijos, kurias 
patvirtina metodas, yra ,,1§ tikrųjų teisingos“. Problema yra tai, ką suvo- 
kiame mes vardu. Apibūdindamas teoriją aš minėjau „visuomenę“ ir vi- 

siškai aišku, ką tai reiškia, kai galvojame apie kontraktine teoriją, kuri 
visų pirma yra socialinio teisingumo teorija. Tačiau etinis rūpestis per- 
žengia tokias ribas, ką, žinoma, supranta tr Rawlsas, ir kai nukreipiame 
dėmesį anapus galimos politinės tvarkos, bet kuri konkreti visuomenės 
samprata tampa nebesvarbi; teorija tada pasiekia tą, kaip aš pavadinau, 
„natūralią apygardą“, į kurią įeina kiekvienas galimas etinio susitarimo 
subjektas: kiekvienas moralinis veikėjas, kaip galėtų pasakyti teorija. Čia 
mes vėl grąžinami prie pradinių, kantiškųjų, universalistinių tokios teori- 
jos rūpesčių. 

Vienu požiūriu šie rūpesčiai atitinka kontraktinio sumanymo dvasią ir 
ką tik aptartąsias prielaidas. Liberalūs ir racionalistiniai jo siekiai išplečia 
ribas — taip, kad apimtų ne tik tuos, su kuriais mes iš tikrųjų turime 
susitarti, bet ir tuos, su kuriais etiniu požiūriu būtų pageidautina susitar- 
ti, o galiausiai ir kiekvieną, kuris galėtų egzistuoti ir su kuriuo galėtume 
įsivaizduoti besusitarią — racionalių veikėjų klasę, abstrakčios valstybės 
piliečius. Tačiau taip beplečiant ribas, atsitinka du tarpusavyje susiję da- 
lykai. Mes vis mažiau ir mažiau begalime kliautis intuicijomis, kurios 
būdingos būtent vietiniam mes, kadangi dabar kalbama apie teoriją, tu- 
rinčią tapti teorija tokio mes, į kurį įeina racionalūs veikėjai, tolimi mūsų 
tradicijai ir papročiams. Dėl tos pačios priežasties turime vis mažiau ir 
mažiau atspirties taškų galvodami apie tai, ką etinė teorija turėtų apimti. 
Remiantis Scanlono formule, cituota 5 skyriuje, sprendimui, kokias tai- 
sykles tam tikras veikėjas galėtų „pagrįstai atmesti“, lieka vis menkesnis 
pagrindas. Galų gale apie tą pagrindą nebegalime pasakyti nieko, išsky- 
rus, dar kartą, iškeltą klausimą — ką turėtų atmesti racionalus veikėjas, 
deja, jo samprata yra labai neapibrėžta. Turint omenyje neaprėpiamą 
kūno konstitucijos, jausmų ir apskritai to, ką Wittgensteinas vadina ,,gy- 
venimo forma“, galimą įvairovę, klausimas, ką ypatingesnio galėtų duoti 
4 skyriuje aptarinėta „laisvė“, tampa gluminančiu. 

Jis toks gluminantis, kad imama mąstyti, ar tai teisingas klausimas. 
Jeigu modeliuojamas mūsų sambūvis su būtybėmis, visai kitokiomis ne- 
gu mes, kodėl turėtume įsivaizduoti universalią valstybę, o ne konfede- 
raciją arba — dar silpnesnę ir tinkamiausią sambūvio formą — nepuolimo 
sutartį? Gali būti, kad pats schematiškiausias nesikišimo ir abipusio ne- 
puolimo kodeksas būtų pakankamas šalims, kurioms bendras tik gyve- 
nimo, o ne bendro gyvenimo poreikis. Toks schematiškas kodeksas bū- 

tu per menkas apibrėžti visą bendro gyvenimo etinį turinį: bendram gy- 
venimui reikia daugiau negu vien gynybiško individualizmo. Nederėtų jo 
taip interpretuoti. Bet tada išeina, kad universalistinė perspektyva nepa- 
jégs apibrėžti konkrečios grupės etinės teorijos turinio, ir iš esmės kils 
klausimas ne tik dėl to, ar skirtingas etinis turinys gali tikti skirtingoms 
grupėms, bet ir dėl to, kiek liberalios, racionalistinės kontraktinių teorijų 
prielaidos pačios savaime yra tinkamos apibrėžti kiekvienos grupės eti- 
nio gyvenimo turinį. 

Pirmasis tokią problemą kėlė Hegelis. Jis puikiai kritikavo ,,abstrak- 
čią“ Kanto morale ir jai priešino Sittlichkeit - konkretų etinio gyvenimo 
pavidalą, besireiškiantį vietine tradicija, gyvenimo formą, kuri žmonėms, 
ja gyvenantiems, turi konkrečią reikšmę. Ši koncepcija neišvengiamai 
susiduria su klausimu, kokiu mastu konkrečių tradicijų požiūris gali iš- 
laikyti savo vietinį pobūdį, ar tradicijos negali būti kritikuojamos, verti- 
namos ar peržengiamos. Hegelio atsakymas į šiuos klausimus glūdi tele- 
ologinėje istorijos, kaip savimonės vystymosi, koncepcijoje. Šiandien 
retas ja betiki, išskyrus pernelyg optimistiškus marksistus, vis dar tikin- 
čius materialistine šios teorijos versija. Tačiau Hegelis formulavo teisin- 
gą problemą: jis klausė, kaip galima išplėsti konkrečiai patiriamą gyveni- 
mo formą, o ne kaip pritaikyti universalią programą. Be to, savimonės 
samprata vis dar išlieka labai svarbi šiai problemai.® 

Kontraktinė etinė teorija negali pasiūlyti pamatinio etikos supratimo 
metodo, kadangi ji pati turi būti suprasta. Taikoma pernelyg plačiai, ji 
neduoda jokių ar bent pakankamų rezultatų; taikoma per siaurai, ji nuo- 
lat kelia specialių sąlygų, kurios padarytų ją pritaikoma, klausimą. Gal ir 
gali susiklostyti aplinkybės, kuriomis geresnio pasaulio siekiui išreikšti 
geriausiai tiktų bandymas mąstyti apie etinį gyvenimą kontraktinės te- 
orijos kalba, bet jei tokių aplinkybių esama, bendra tokios teorijos idėja 
pati savaime negali mums jų atskleisti. 


Palikę kontraktyvizmo sudėtingumus ir pažvelgę kita kryptimi, ma- 
tome utilitarizmą, kuris atrodo toks paprastas, kad šiuo požiūriu gali 
pasirodyti patrauklus. Jis nesusiduria su problema, kiek mes galime nu- 
tolti nuo tradicijos, kadangi nuo pat pradžių jos nepaiso. Jam nekyla 
klausimas, į ką, taip nutolę, turėtume atsižvelgti: jis jau iš anksto pasakė 
apie vienintelį dalyką, į kurį turėtume atsižvelgti (net jei galų gale pasiro- 


103 


ETIKA IR FILOSOFIJOS RIBOS 


do, kad atsižvelgtinų faktorių yra daugiau nei tikėjomės). Be to, jam 
nekelia rūpesčio, bent jau šiame pamatiniame, paprastame lygyje, re- 
flektyvi atožvalga į intuicijas. Jos nustumiamos į šalį. 

Tačiau nors utilitarizmas šiame lygyje negaišta laiko ir nesičiupinėja 
su mūsų specifiškesnėmis intuicijomis, neturėtume manyti, kad jis ap- 
skritai nesiremia jokiomis etinėmis intuicijomis. Jis remiasi tokiomis 
dviem. Vieną gerai išreiškė Henry Sidgwickas plačiai diskutuotoje kny- 
goje Etikos metodai, kurioje ir rašė, jog utilitarizmui reikia mažiausiai 
vienos intuicijos: 


„Aš pasiekiu akivaizdų principą, kad universumo (jei galiu taip saky- 
ti) požiūriu vieno individo gėris nėra nė kiek svarbesnis negu bet 
kurio kito gėris [...] ir man akivaizdu, kad kaip racionali būtybė aš 
esu nukreiptas siekti apskritai gėrio — kiek tai pasiekiama mano jė- 
goms, — o ne vien konkrečios jo dalies.“” 


Sidgwicko akivaizdus principas pasiūlytas kaip praktinio racionalu- 
mo principas; Hare‘as panašų principą formuluoja lingvistine forma. Bet 
atrodo aišku, kad kalbama apie etinį principą ir kad nesutarimas dėl jo 
(neimant domėn grynai egoistinio jo atmetimo) bus etinis nesutarimas. 
Tačiau utilitarizmui reikia dar vieno principo, anot kurio nesama jokių 
kitų pamatinių etinių sumetimų, vien tik šis. Tai taip pat etinė intuicija ir 
daugelio žmonių nepritarimas, kurį Ji tikrai paskatins, kaip jau sakyta, 
bus etinis nepritarimas. 

Antrasis principas gali būti pateiktas taip, kad atrodytų esąs ne etinis 
principas, o teorinio racionalumo reikalavimas: kaip paprastumo princi- 
pas, anot kurio turime remtis kiek įmanoma ekonomiškiausiomis prielai- 
domis: Bet toks požiūris visų pirma neteisingai supranta patį paprastu- 
mo principą. Sumanymas remtis minimalia prielaida — tokia, kuri suteiks 
ekonomiškiausią paaiškinimą, yra geras, tačiau tai nebūtinai reiškia mini- 
mumo prielaidą. Efektyviausias prielaidų sąrašas nebūtinai yra trumpiau- 
sias. Tokio pobūdžio klaida daryta empirizmo istorijoje, kurioje remtasi 
prielaida, jog protas iki bet kokio patyrimo yra tuščias. Tai reiškė prielai- 
dą apie minimalų proto turinį, tačiau atžvilgiu to, kas turėjo būti paaiš- 
kinta, ši prielaida nebuvo minimali — priešingai, joje glūdėjo įmantrus ir 
labai neįtikinantis evoliucijos ir žmogiškojo mokymosi aiškinimas. Pana- 
šiai ir faktas, jog utilitarizmas pradeda su tokiu mažu bagažu, neteikia 

jam visiškai jokio pranašumo. Klausimas yra vienintelis — ar jo bagažas 
pakankamas kelionei, į kurią leidosi. 

Bet kuriuo atveju turi būti atsakyta į fundamentaly klausimą apie ke- 
lionę. Kodėl turėtume paisyti teorinio paprastumo ir jo keliamų reikalavi- 
mų? Ar šiuos reikalavimus laikysime tinkamais, priklauso nuo to, kaip 
suprasime etinės teorijos paskirtį. Susidaro įspūdis, jog, pavyzdžiui, Sid- 
gwickas, paprasčiausiai siekia suteikti „sveiko proto moralei mokslinę 
forma‘, tą labai gerai atskleidžia jo klausimas: „jei sistemindami žmo- 
gaus veiksmus nesiremsime prielaida apie visuotinę laimę kaip jų bendrą 
tikslą, tai kuo tada remsis mūsų sisteminimas?“!® Kai kurie vėlesni te- 
oretikai taip pat neabejojo nuostata, jog etinė teorija turėtų pasižymėti 
tokiomis pat dorybėmis, kaip ir mokslinė teorija. 

Aš dar grįšiu prie šio klausimo. Pirmiausia turime iš arčiau pažvelgti į 
tai, kaip teorija, ypač utilitaristinė, galėtų būti siejama su „sveiko proto 
morale.“ Svarbu pabrėžti, kad utilitaristams kasdienių pažiūrų sistemini- 
mas nebūtinai reiškia jų pakeitimą geresnėmis. Teorija kartais gali pa- 
grįsti tas pažiūras; dar daugiau, kartais taip ji gali būti naudinga net to- 
kioms pažiūroms, kurios pagal savo dvasią nėra utilitaristinės. Sidgwik- 
kas suprato, jog klausimas, kokia motyvacija veda į didžiausią gėrį, yra 
empirinis; tuo labiau toks yra klausimas, ar galvojimo apie didžiausią 
gėrį praktika atneša didžiausią gėrį. Pati utilitarinė sąmonė tampa savo 
apmąstymų objektu ir Sidgwickas prieina išvados, kad daugelyje gyve- 
nimo sričių ji neturėtų būti pernelyg skatinama. Jis tikėjosi išgelbėti uti- 
litarizmą nuo senų kaltinimų, esą šis vedas į visų natūralių prieraišumų 
neigimą, slopinąs impulsus bei spontaniškumą ir įtvirtinąs išskaičiuojan- 
čią, į visuotinį gėrį nukreiptą dvasią. Šį kaltinimą pirmasis ir aiškiau nei 
kas nors kitas iškėlė Godwinas, savo nepalaužiamu racionaliu atsisaky- 
mu gerbti bet kokią paskatą, kurią paprastas žmogus laikytų verčiamąja. 
Sidgwickas pasiūlė utilitaristinę daugelio nuostatų, paprastai supranta- 
mų kaip turinčių vidinę arba neutilitarinę vertę, interpretaciją. Tokios 
vertybės kaip teisingumas, tiesos sakymas, natūralus prieraišumas, išti- 
kimybė savo draugams, ypatingas rūpestis savo vaikais ir pan. galėtų 
atrodyti susijusios su požiūriu, kurio nuodugnus utilitarizmas nepalaiky- 
tų. Bet, kaip primygtinai reikalavo Sidgwickas, reikia svarstyti utilitarinę 
tų vertybių vertę, tai yra dalykų padėties, kuriai esant žmonės siekia šių 
vertybių, vertę. Taip žvelgiant, utilitaristinis pagrindimas paliečia kur kas 
platesnį vertybių ratą nei buvo manyta. 

Toks pat netiesioginis yra Hare‘o utilitarizmas. Ekstensyvaus atjau- 
čiančio susitapatinimo procesai būdingi ne visam moraliniam mąstymui, 
o tik tai daliai, kurią jis vadina „kritiniu“ mąstymu. Didžiąją laiko dalį 
mes mąstome kitame, „intuityviame“ lygmenyje, kuriame neužsiimame 
sudėtingais veiksmo pasekmių skaičiavimais, o pasikliaujame schema- 
tiškais ir paprastais principais, kuriuos įgijome vaikystėje. Tai ne vien 
praktikos padiktuotos taisyklės, kurių, esant reikalui, turi būti atsisaky- 
ta. Jos glūdi giliai mumyse ir asmuo nukrypsta nuo jų tik su „didžiausiu 
nepalankumu,“ o kiti, pažeidžiantys jas, sukelia „didžiausią pasipiktini- 
mą“!!. Šis antras moralinės minties lygmuo pirmiausiai atsiranda dėl to, 
kad mes neturime galimybės užsiiminėti detaliais kritinio mąstymo 
skaičiavimais kasdienėse situacijose, o jei vis dėlto pabandytume tai da- 
ryti, veikiausiai suklystume, dažniausiai — dėl palinkimo į savo naudą. 
Šie faktai ir iš jų išplaukianti intuityvaus mąstymo vertė gali būti atpažinti 
žvelgiant iš kritinio mąstymo pozicijų. Kritinis mąstymas, pats būdamas 
utilitaristinis, gali, kaip ir Sidgwickas, prieiti išvados, kad didžiąją laiko 
dalį žmogus neužsiima naudos maksimizacija ir negalvoja kaip utilita- 
ristas. 

Šios netiesioginio utilitarizmo pakraipos remiasi savitu požiūriu į nuo- 
statas, veikiančias kasdieniame arba intuityviame lygmenyje; ir tai iškelia 
rimtą klausimą: ar ši teorija gali būti neprieštaringai arba priimtinai taiko- 
ma kurioje nors proto srityje ar visuomenėje? Teorija nustato tų nuosta- 
tų vertę, tačiau tai tik instrumentinė vertė. Į nuostatas žvelgiama kaip į 
tam tikrų veiksmų įgalinimo mechanizmą, o tie veiksmai yra tam tikros 
dalykų padėties, atnešančios daugiausiai gerovės, įgyvendinimo priemo- 
nė. Šitaip šios nuostatos atrodo žvelgiant iš išorės, iš utilitaristinės sąmo- 
nės pozicijų. Bet iš vidaus jos atrodo kitaip. Iš tikrųjų utilitaristinis sam- 
protavimas skatina manyti, kad jos neturėtų taip atrodyti iš vidaus. Nuo- 
statos padeda formuoti veikėjo, jų turėtojo, charakterį ir atlieka teorijos 
paskirtą vaidmenį, tik jei veikėjas į savo charakterį žvelgia ne vien in- 
strumentiškai, o mato pasaulį iš to charakterio pozicijų. Dar daugiau, 
nuostatos reikalauja, kad veikėjas ir į kitus dalykus žvelgtų neinstrumen- 
tiškai. Tai ne tik veiksmo, bet taip pat jausmo bei sprendimo nuostatos ir 
jos reiškiasi priskiriant ne instrumentinę, o būtent vidinę vertę tokiems 
dalykams kaip tiesos sakymas, ištikimybė ir panašiai. 

Tokio tipo teorijai būdinga neraminanti spraga arba atotrūkis tarp 
pačios teorijos dvasios ir dvasios, kurią ji tariamai grindžia. Esama per- 

skyros, kuri turėtų šią spragą įveikti arba priversti mus ją priimti: tai 
teorijos ir praktikos perskyra. Tačiau kai paklausiama, apie kieno teoriją 
kalbama, ir kieno praktika turima omenyje, perskyra pasirodo turinti 
labai menką galią. Sidgwickui, kaip ir daugeliui kitų praeities mąstytojų, 
ši perskyra apibrėžė dvi žmonių kategorijas — teoretikus, kurie pajėgūs 
atsakingai elgtis su neutilitarinių nuostatų utilitaristiniu pagrindimu, ir 
kitus, kurie nesusimąstydami naudojasi tomis nuostatomis. Šis požiūris, 
kuris gerai dera prie svarbių utilitarizmo kolonijinių ryšių, gali būti vadi- 
namas „provincijos gubernatoriaus rūmų utilitarizmu“ („Government Hou- 
se utilitarianism“). Pastarasis turi netikėtų pasekmių, kurias pats Sid- 
gwickas tyrinėjo su mazochistiniu nuodugnumu. Pavyzdžiui, buvo ke- 
liamas klausimas, ar plačiai turėtų būti atskleista mokymo esmė. Apsi- 
švietę utilitaristai gal ir pajėgtų gyventi pagal „rafinuotas ir sudėtingas“ 
taisykles, kurios numato išimtis kasdienei praktikai, bet kiti to nepajėgtų, 
todėl bandymas įvesti tokias taisykles galėtų „pridaryti daugiau žalos, 
susilpnindamas galiojančią moralę, negu naudos - gerindamas jos koky- 
bę“. Todėl utilitaristai turį rimtai pasvarstyti, kiek jų „ar patarimas, ar 
pavyzdys“ turėtų būti viešinamas: 


„Taigi remiantis utilitarizmo principais gali būti teisinga daryti ir tam 
tikromis aplinkybėmis — asmeniškai rekomenduoti tai, ką ginti viešai 
būtų klaida; gali būti teisinga vieną grupę Žmonių atvirai mokyti to, 
ko mokyti kitus būtų klaidinga; gali būti įmanoma, jei pavyksta išlai- 
kyti santykinį slaptumą, daryti dalykus, kuriuos daryti pasaulio aki- 
vaizdoje būtų klaidinga.“ 


Sidgwickas pripažino didelę šių išvadų šokiravimo tikimybę ir manė, 
jog tai į gera, kad dauguma žmonių ir toliau laikys jas šokiruojančiomis. 
„Atrodo, kad utilitarizmo išvada yra tokia: — su šaltu pasimėgavimu api- 
bendrina Sidgwickas, - nuomonė, jog slaptumas gali paversti veiksmą, 
kitokiu atveju klaidingą, teisingu, santykinai turėtų būti laikoma paslap- 
tyje; analogiškai atrodo naudinga, kad doktrina, pagal kurią ezoterinė 
moralė yra naudinga, pati turėtų būti laikoma ezoterine.“!? 

Provincijos gubernatoriaus rūmų utilitarizmas indiferentiškas sociali- 
nio skaidrumo vertybėms, minėtoms aptariant kontraktinio pobūdžio te- 
orijas. Tai požiūris, kuriam šiandien turėtų geriau sektis praktikoje, o ne 
atviroje teorijoje (galimas daiktas, kad jam nėra jokio pagrindo dėl to 


107 


ETIKA IR FILOSOFIJOS RIBOS 


apgailestauti). Dabartinės netiesioginio utilitarizmo versijos, tokios kaip 
Hare‘o, paprastai perskyrą tarp teorijos ir praktikos nusako labiau psi- 
chologiniais, o ne socialiniais terminais. Jie skiria teoretizavimo laiką ir 
praktikos /aiką ir naudoja vyskupo Butlerio sąvoką „ramybės valanda“ 
(„cool hour“), per kurią filosofiškai orientuotas moralistas apmąsto sa- 
vo principus bei praktiką.'3 Ši versija susiduria su tokiais pat dideliais 
sunkumais. Dirbtinai skamba manymas, kad visapusiško atsidavimo drau- 
gystei ar panašioms vertybėms periodai gali kaitaliotis pagal ramybės ir 
veiklos tvarkaraštį su visai kitokio pobūdžio apmąstymais. Teigiama dar 
daugiau: kadangi refleksijos yra iš esmės kitokio pobūdžio (alien), rei- 
kalinga tam tikra valinga užmarštis, vidinis žmonių kategorijų, kurias 
skyrė Sidgwickas, pakaitalas, kad įsipareigojimų nuostatos, kai joms 
iškyla pavojus, būtų apsaugotos nuo jėgas pakertančios instrumentinės 
refleksijos. 

Vis dėlto provincijos gubernatoriaus rūmų utilitarizmui būdingas bent 
vienos realizmo rūšies nuopelnas: jis stengėsi rasti visuomeninį teorijos 
pritaikymą. Jis siejo savąją teoriją su tam tikra visuomenės dalimi — uti- 
litariniu elitu (nors vadovautasi apgaulingu įsivaizdavimu, koks iš tikrųjų 
jis turėtų būti). Kai kurioms netiesioginio utilitarizmo versijoms iš viso 
nepasisekė susieti savęs su jokia visuomenės dalimi. Tokių teorijų ob- 
jektas traktuojamas kaip transcendentiškas gyvenimui, egzistuojantis erd- 
vėje anapus praktikos, kurią turėtų reguliuoti ir pagrįsti. Anot psicholo- 
ginės versijos, pagunda žvelgti būtent taip remiasi tam tikru teorijos lai- 
ko paveikslu: kalbama apie valandą, kai veikėjas palieka save ir žvelgia į 
viską, įskaitant ir savąsias nuostatas, iš universumo pozicijų, o po to 
sugrįžta ir tęsia praktinį gyvenimą. Tačiau bet koks realus tokio pobū- 
džio teorizavimo procesas turėtų būti gyvenimo dalis, tam tikra prakti- 
kos rūšis. Negalima savyje atskirti teoretiko ir veikiančiojo asmens, ku- 
rio nuostatos teorizuojamos, nebent ta perskyra būtų primestinė ir ap- 
gaulinga. Netiesioginio utilitarizmo atveju tokia perskyra padeda nuslėpti 
konkretų sunkumą — konfliktą tarp to, kaip teoretikas įsivaizduoja šias 
nuostatas, ir to, kaip jis įsivaizduoja pasaulį, turėdamas tokias nuostatas. 

Bet koks bandymas filosofinę refleksiją etikoje suprasti kaip šuolį į 
universalistinę poziciją ieškant pagrindimo, kuris po to parsigabenamas į 
kasdienę praktiką, sukelia ir kitų sunkumų. Sunkumai kyla net jei, kaip 
kontraktinio pobūdžio teorijose (bet ne netiesioginiame utilitarizme), rei- 
kalaujama, kad pagrindimas neprieštarautų to, kas pagrindžiama, dva- 

siai. Kiekvienas tokio pobūdžio paveikslas tam tikru mastu remiasi pla- 
toniška prielaida, kad reflektyvus veikėjas, kaip teoretikas, gali pasidary- 
ti nepriklausomas nuo gyvenimo ir charakterio, kurį tyrinėja. Manymas, 
kad galima žvelgti į visas savo nuostatas kritiškai, iš šalies, neatsiejamas 
nuo įsitikinimo, jog galima suprasti savo bei kitų žmonių nuostatas iš 
tokios neutralios pozicijos, t.y. nesiremiant tegu neįvardijamu, tačiau tau 
įprastu, geriau pažįstamu pasaulio paveikslu nei tas, kuris susiklosto taip 
abstrahavusis; tačiau nei psichologija, nei etinės refleksijos istorija ne- 
duoda daug pagrindo tikėti, kad teoriniai ramybės valandos samprotavi- 
mai gali apsieiti be tos moralinio pasaulio formos, kuria remiasi kasdie- 
nės nuostatos. 

Kuo tokie aiškinimai patrauklūs? Kas skatina priimti tokias teorines 
struktūras? Kai kurios priežastys gali būti labai bendros ir metafizinės, 
įšaknytos, pavyzdžiui, idéjoje, kad pasaulį tokį, koks jis iš tikrųjų yra, 
matome tik žvelgdami iš šalies, sub specie aeternitatis. Iš maždaug to- 
kios objektyvumo sampratos kyla dalis racionalaus orumo, priskiriamo 
bandymams kontempliuoti etinį pasaulį iš tokios perspektyvos. Filosofai 
nesutaria net dėl to, ar toks pasaulio vaizdas įmanomas mokslui: ar gali- 
me kokia nors aukščiausia ar net labai radikalia prasme taip abstrahuotis 
nuo savo pažiūrų apie pasaulį, kad pasiektume tai, ką kitoje vietoje pa- 
vadinau jo „absoliučia koncepcija“.'* Tačiau net jei panašios koncepci- 
jos siekį laikytume derančiu mokslui (vėliau argumentuosiu, kodėl lai- 
kau jį tokiu), tai nepadarytų jo patraukliu ir mūsų etinei sąmonei pride- 
rančiu siekiu. 

Iš dalies tai paaiškinama skirtumais tarp praktinio ir teorinio proto. Iš 
dalies taip yra dėl to, kad mokslinis pasaulio supratimas yra ne tik visiš- 
kai suderinamas su pripažinimu, jog mūsų vieta jame niekuo neišskirti- 
nė, bet šiais laikais tas pripažinimas jau glūdi jame." Tačiau etinės teori- 
jos tikslas yra padėti mums kurti pasaulį, kuris bus mūsų pasaulis, toks, 
kuriame gyvensime savo socialinį, kultūrinį ir asmeninį gyvenimą. Tai 
nereiškia, jog turėtume užmiršti, kad gamtiškasis pasaulis nėra sukurtas 
kaip mūsų namai, ir kai kurios griežtesnės tokio nelaikinio požiūrio iš- 
raiškos, pavyzdžiui, Spinozos, buvo paskirtos tam, kad priverstų mus 
gerai įsiminti šią tiesą bei jos reikšmę. Tačiau nėra ir taip, jog tokia nelai- 
kinė perspektyva tampa tinkama pačiai etinei minčiai. Jei taip būtų, mes 
turėtume griežtai įsipareigoti ne vien mąstyti apie savo etinį gyvenimą tik 
tokiu, amžinybės požiūriu, bet ir vartoti vien sąvokas, atitinkančias tokią 

perspektyvą. Tai tikrai neįmanoma. Tokios sąvokos iš esmės yra fizikos 
sąvokos ir net psichologijos žodyno atžvilgiu klausimas, kiek jam gali 
būti būdingos tokio pobūdžio išraiškos, yra neišspręstas. 

Šie metafiziniai vaizdiniai gali įkvėpti tam tikras etines teorijas. Bet 
paskata kurti teoriją įsišaknijusi pačioje etinėje mintyje. Daugeliui atrodo, 
tarsi pats protas vedė etinę mintį teorijos ir sistematizavimo kryptimi. 
Kad deramai suvoktume teorijos įtaką etikai, turime suprasti, kodėl taip 
turėtų būti. Šiuo aspektu svarbu klausti, kodėl manoma, kad refleksija 
reikalauja teorijos. Šiame etape per vėlu klausti ankstesnio klausimo: 
„kodėl refleksija?“ — per vėlu šio tyrimo kontekste, kadangi Sokratui jau 
buvo leista kalbėti 1 skyriuje, ir visada per vėlu dėl paties klausimo po- 
būdžio, kadangi į jį galima atsakyti be išankstinio nusistatymo tik jo ne- 
svarstant. Bet būtų visiškai klaidinga manyti, kad vienintelė alternatyva 
etinei teorijai — atmesti refleksiją ir likti su nereflektuotomis išankstinė- 
mis nuomonėmis. Teorija ir išankstinės nuomonės nėra vienintelės pro- 
tingo veikėjo ar filosofijos galimybės. 

Kokio pobūdžio etinio gyvenimo refleksija skatina teoriją? Tikrai ne 
bet kuri. Esama pamąstymų, kurie siekia suprasti mūsų motyvus, siekia 
suprasti mūsų etinę praktiką psichologiniu ar socialiniu požiūriu, ir nors 
tai gali atvesti prie vienokios ar kitokios teorijos, tai nebus etinės teori- 
jos. Taip pat būtų klaidinga manyti, kad tokio pobūdžio refleksija bus 
aiškinančioji, o etinė teorija išauga iš kritinės refleksijos. Didelė dalis aiš- 
kinančiosios refleksijos taip pat yra kritinė, kai tiesiog atskleidžiama, 
kad tam tikros praktikos ar jausmai turėtų būti suprantami kitaip nei 
įprasta. Tai viena veiksmingiausių kritinės refleksijos rūšių. Į etinę teori- 
ją veda kitokia kritinė refleksija — tokia, kuri ieško pagrindžiančių prie- 
žasčių. „Negalima pasiūlyti jokios dorovinės taisyklės, kurios pagrindi- 
mo žmogus negalėtų teisėtai reikalauti,“ — rašė Locke‘as'® ir ši maksi- 
ma, suprasta tam tikru būdu, natūraliai veda prie teorijos kūrimo. 

Daugelis žmonių įžvelgia skirtumą tarp ankstyvo embriono nužudy- 
mo ir naujagimio nužudymo. Ne kiekvienas taip galvoja. Pakankamai 
didelė dalis žmonių, ypač katalikai, prilygina abortą vaikžudystei ir abu 
atvejus laiko blogiu. Labai nedaugelis tapatina vaikžudystę su abortu ir 
abu atvejus laiko leistinais. Šiuolaikiniame pasaulyje pastarieji dažniau- 
siai būna etinės teorijos entuziastai,'’ taip pat neabejotinai kai kurie ryž- 
tingi administratoriai kraštuose, pasižyminčiuose labai dideliu gimsta- 

mumu. Tėvai, kuriuos būtinybė privertė nužudyti savo vaikus, vien dėl 
šio fakto nepradeda tapatinti tų dviejų dalykų. Artimai susijęs, nors retai 
diskusijose apie abortus minimas faktas yra tas, kad tik nedidelė dalis 
moterų savaiminį abortą arba ankstyvą persileidimą prilygina negyvo 
kūdikio gimimui arba situacijai, kai vaikas miršta tik gimęs. Taigi dauge- 
liui žmonių perskyra tarp embriono ir kūdikio yra pakankamai svari, kad 
{Ją būtų atsižvelgta svarstant žudymo klausimą, ir beveik kiekvienam ji 
atrodo pakankamai svari, kad tos situacijos būtų vertinamos skirtingai. 
Tai tik vienas pavyzdys, kai perskyra daugeliui žmonių atrodo pakanka- 
mas pagrindas. Esama dalykų, kuriems joks pagrindas nebuvo suteik- 
tas, bet anot tam tikros Locke'o maksimos interpretacijos, tų Žmonių 
gali būti teisėtai paprašyta nurodyti pagrindą. Turima omenyje jų prakti- 
ka naudoti tą perskyrą kaip pagrindą. Kaip jie tai pagrindžia? 

Tada, kai pareikalaujama pagrįsti galiojančią pagrindimo praktiką, ga- 
limų atsakymų skaičius žymiai sumažėja. Esama nedaug sumetimų, ku- 
rie galėtų pasitarnauti kaip atsakymas, ir jie jau pradeda panašėti į sume- 
timus (gerovė, galimi kontraktinio pobūdžio susitarimai), apie kuriuos 
galėtų kalbėti etinė teorija. O jei šiame lygmenyje nurodomos priežastys 
dar nėra etinės, tai tokiomis jos pasirodys kitame lygmenyje, kadangi 
procesas nesustoja. Galiausiai, jei šis linijinis pagrindo ieškojimo proce- 
sas tęsiasi, turėsime pasiekti bent vieną pagrindimo praktiką, kuriai ne- 
berasime jokio pagrindo, bet kuri palaiko pati save.'* Vienu požiūriu, šis 
rezultatas gali paremti paprastumo principą, kurį jau minėjau: jei nera- 
cionalizuoto principo turėjimas yra iracionalus, geriau turėti kuo mažiau 
iracionalumo. Kiti, kitokio būdo žmonės klaus, kodėl, jei iš anksto aišku, 
kad baigsime vienokia ar kitokia nepagrindžiama pagrindimo praktika, 
negalėtume sustoti ties keliomis. Kai suprantame, kad neįmanoma ra- 
cionalizuoti visko, kuo platesnės racionalizacijos projektas nebeatrodo 
suprastinas kaip pati geriausia galimybė. Veikiau turime pripažinti, kad 
ieškojome ne ta kryptimi. 

Tačiau nedaug prasmės svarstyti, kaip turėtume Žiūrėti į šio linijinio 
modelio rezultatus, kadangi pats modelis yra ydingas. Joks pagrindimo 
procesas netenkina šio paveikslo — nei moksluose, nei kur kitur. Teori- 
nėje srityje fundamentalistinį sumanymą, visą žinojimo struktūrą atre- 
miantį į tam tikrą privilegijuotų teiginių klasę, šiuo metu iš esmės pakeitė 
holistinio tipo modelis, pagal kurį dalis teiginių gali būti kritikuojami, 

pagrindziami ar koreguojami, o kiti išlaikomi nepakitę, tačiau nėra nei 
tokios procedūros, kuri leistų suabejoti jais visais kartu, nei tokio pa- 
grindo, kuris įteisintų visus juos kartu. Pasak pagarsėjusios Neuratho 
metaforos, mes remontuojame savo laivą tiesiog jūroje, plaukdami. 

Atsisakę linijinio modelio, mes vis dar galime išsaugoti viltį, kad kiek- 
viena praktika turi savo pagrindą ar priežastį; bet tikrai netenkame gali- 
mybės manyti, kad turėtų būti kokia nors viena priežastis viskam. Ta- 
čiau etikos atveju net ir silpnesnis reikalavimas, kad turėtų būti vienoks 
ar kitoks kiekvienos praktikos pagrindimas, turi būti interpretuojamas 
pakankamai negriežtai, jei norime jį patenkinti. Galbūt galėsime parody- 
ti, kaip konkreti praktika siejasi su kitomis praktikomis ir įgyja socialinę 
bei psichologinę prasmę. Bet gali būti, kad nepajėgsime surasti nieko, 
kas patenkintų pagrindimo reikalavimą, jei jį formuluoja žmogus, nepri- 
klausantis toms praktikoms. Galime nesugebėti kokia nors realia pras- 
me pagrįsti ją net ir sau patiems. Kokia nors praktika gali būti taip tiesio- 
giai susieta su mūsų patirtimi, kad pagrindas, kurį ji teikia, bus laikomas 
stipresniu nei bet kuris kitas siūlomas jos paaiškinimas. 

Tą iliustruoja teoretikų pastangos kategorijas, kuriomis nusakome 
savo veiksmų priežastis, pakeisti kitomis, tariamai geresnėmis sistemiš- 
kumo požiūriu. Taip Michaelis Tooley, teoretikas, norintis pripratinti mus 
prie vaikžudystės idėjos, ragina svarstant tokius klausimus vartoti as- 
mens kategoriją: turime tam tikrų pareigų tik asmenims; kūdikiai atsidu- 
ria anapus šios klasės viename jos krašte, o seniai — kitame. Šis patrauk- 
lus pasiūlymas remiasi apgaulinga sąvoka. Asmens kategorija, nors daug 
kas ją vartojo moralės filosofijoje, yra varganas pagrindas etinei minčiai, 
ypač dėl to, kad atrodydama kaip rūšinė arba klasifikuojanti sąvoka, ji iš 
tikrųjų apima savybes, kurioms beveik visoms būdingas laipsniškumas — 
atsakomybė, savimonė, refleksijos sugebėjimas ir pan. Taip sudaromas 
įspūdis, kad susiduriame su tam tikros klasės ar tipo būtybe, kai iš tikrų- 
jų mes kalbame apie žmones, kurie įveikia tam tikrą skalės ribą. Dar 
blogiau, kad kritinė skalės riba, tinkanti vieniems tikslams, netinka ki- 
tiems. Jei į sąvoką asmuo įeitų savybė, kurią vadintume „visiška morali- 
nė atsakomybė,“ tai mažiausias amžius, kad patektum į tokią klasę, tra- 
diciškai būtų septyneri metai, betgi kiekvienas, gyvenęs su šešiamečiu ar 
dviejų metų vaiku, turi daug priežasčių galvoti apie juos kaip apie asme- 
nis. Net Tooley nelaiko jų pakankamai „iki-asmenimis,“ kad sankcio- 
nuotų jų žudymą. 

Asmens, kaip teorinės kategorijos, trūkumai rodo Tooley pasiūlymo 
nesėkmę, bet kartu jie iliustruoja teorinio sumanymo ydingumą ben- 
dresne prasme. Kaip galime aptikti teorinės sąvokos silpnąsias puses, jei 
ne taikydami ją kasdienėms perskyroms, kurias ji yra pašaukta pakeisti 
arba pagrįsti, arba atsižvelgdami į prasmę to gyvenimo pavidalo, kokį ji 
turėtų padėti gyventi? Šios sąvokos, užuot dėl priklausymo teorijai įgiję 
kokį nors ypatingą autoritetą, to, ko iš jų tikimasi, atžvilgiu tampa labiau 
savavališkos negu tos, kurioms pakeisti jos buvo sukurtos. 

Jei teorija ruošiasi būti paties proto produktu, o būtent tokį tvirtinimą 
aš 1r svarstau, tai ji negali juo būti, kadangi kiekvienas protas reikalauja 
pagrindo (every reason reguires a reason). Ar ji galėtų tapti racionalumo 
reikalavimo produktu kaip nors kitaip? Niekas iš to, kas buvo pasakyta, 
neverčia mūsų manyti, kad tradicinės perskyros negali būti kritikuoja- 
mos; praktikos, kurios nustato perskyras tarp skirtingų Žmonių grupių, 
iš tikrųjų gali reikalauti pagrindimo, jei neketiname pasitenkinti nereflek- 
tyviomis tradicijomis, teikiančiomis išankstinių nuomonių paradigmas. 
Tie prietarai atrodo paprasčiausiai iracionalūs; racionalumas reikalauja 
juos kritikuoti ir, neradus pagrindimo, atmesti; kritikavimas reikalauja 
pagrindo tokiems atskyrimams. Jei tai tęsiasi pakankamai ilgai, kaip ga- 
lėtume išvengti etinės teorijos? 

Pirmas klausimas, kokiu mastu tai, kas blogai tokiose praktikose, 
yra blogai dėl iracionalumo. Bloga, nes neteisinga, traktuoti juoduosius 
ar moteris kaip prastesnius negu baltuosius ar vyrus, ir kai tokia prakti- 
ka vykdoma, ji dažnai tampa žiauri. Galėtume sakyti, ji iracionali, kadan- 
gi nenuosekli. Pagrindai taikomos ne visais atvejais vienodai ir tai pažei- 
džia formalų universalizuojamumo principą. Bet blogumas dažnai susi- 
jes ne su tuo, ir jei šiuose dalykuose įžvelgiame iracionalumą, tai jo šak- 
nys retai būna čia. Formalus ir neginčytinas universalizuojamumo prin- 
cipas yra tas pats, ką anksčiau pavadinau „pakanka, vadinasi, pakanka“ 
principu, kuris sako, kad jeigu tam tikri sumetimai iš tiesų yra pakanka- 
mas pagrindas vienu atveju, tai jie turi būti pakankami ir kitu atveju. Bet 
tuo gali remtis diskriminacija ir prietarai. Žmogus, patį buvimą moterimi 
laikantis pagrindu diskriminuojančiam elgesiui, vien tuo nepažeidžia „pa- 
kanka, vadinasi, pakanka“ principo. Jis pažeidžia jį ir tampa nenuosek- 
lus bei iracionalus, jeigu protą ir patikimumą laiko pakankamu pagrindu 
samdydamas vyrą, bet atsisako elgtis taip pat, kai kalbama apie moters 
samdymą. Tačiau jis išvengtų tokių kaltinimų, jei aiškiai pasakytų, kad iš 

tikrųjų pirmuoju atveju vyras buvo priimtas dirbti dėl to, kad buvo pro- 
tingas, patikimas ir vyras. Žinoma, nurodęs tokias priėmimo priežastis 
atvirai, jis netaptų teisingesnis, bet būtų nuoseklus. 

Esama kitos prasmės, kuria šis asmuo gali būti tikrai iracionalus. To, 
ką jis daro, požiūriu, šiuo atveju — darbo rinkoje samdant žmogų, kuris 
gerai atliks darbą, gali būti visiškai neprasminga savo pasirinkimą grįsti 
tuo, kad samdomasis būtų vyras. Suprantant tai, ką asmuo daro, tam 
tikra siaura prasme, šis pagrindas turi prasmės, bet jis tampa mažiau 
prasmingas, kai asmuo pagalvoja plačiau ir atsižvelgia į privalumus, ku- 
riuos teikia kitų Žmonių prietarų (nė kiek ne geresnių nei jo paties) pasi- 
telkimas (jis gali sakyti, kad nedrįsta stoti prieš tuos kitų prietarus, bet 
tada jo sprendimo pagrindas yra kitoks). Etinė teorija tokio pobūdžio 
iracionalumo nei atskleis, nei išgydys, čia reikia pasiekti, kad asmuo 
reflektuotų, ką jis daro. Kaip ir anksčiau, tai gali pareikalauti tam tikro 
teorinio kitos rūšies supratimo, ir tai bus susiję su kitomis vertybėmis. 

Įprastesniais atvejais, kai savo elgesiu diskriminuojantis žmogus ne- 
pripažįsta, kad jo elgesio priežastis yra „jis — juodasis“ ar „ji yra mote- 
ris“, tyrinėjimas, ką iš tikrųjų daro diskriminuojantis žmogus, yra dar 
veiksmingesnis ir vis dėlto dar labiau svetimas etinei teorijai. Atviros 
diskriminacijos vietą užima racionalizacija, pasiūlomas pagrindimas, ku- 
ris gal ir tinkamas pagal prasmę, bet čia juo pasiremiama vien dėl to, kad 
jis atitinka tikslą. Tai taip pat iracionalumas, gilios formos iracionalu- 
mas, bet tai įsitikinimų, saviapgaulės, socialinio melo iracionalumas, o 
ne vienas iš tų, su kuriais susijęs priešinimasis etinės teorijos siekiui. 
Kaip tik tokiose srityse turėtų telktis socialinės praktikos iracionalumo 
tyrimai, ji reikalauja kur kas detalesnių ir esminių tyrinėjimų, negu sche- 
matiški filosofinės teorijos pasvarstymai. 

Pagrindinė šios diskusijos išvada etinio samprotavimo atžvilgiu yra 
ta, kad reflektyvi kritika iš esmės turėtų eiti kita kryptimi, negu siūlo 
etinė teorija. Teorija paprastai ieško labai bendrų aplinkybių ir turi kiek 
įmanoma mažiau specifinio turinio, kadangi ji stengiasi sisteminti ir kuo 
daugiau priežasčių nori pateikti kaip atstovaujančių kitas priežastis. O 
kritinė refleksija bet kurio klausimo atžvilgiu turėtų siekti kiek įmanoma 
bendresnio supratimo ir naudotis bet kuria etine medžiaga, padedančia 
reflektyviai diskusijai ir skatinančia tam tikrą lojalumą. Žinoma, tai reiš- 
kia, kad tada daugelį dalykų laikysime savaime suprantamais, bet rimta 
refleksija turi būti tam pasirengusi. Vienintelis rimtas užsiėmimas yra 


114 


TEORIJA IR PRIETARAI 


gyventi ir mes turime gyventi po refleksijos; mes turime gyventi net ir 
jal vykstant (nors teorijos ir praktikos perskyra skatina tai pamiršti). 
Teorija paprastai remiasi prielaida, kad turime pernelyg daug etinių idėjų 
ir dalis jų pasirodys besančios gryni prietarai. Iš tiesų šiuo metu mūsų 
pagrindinė problema yra ne per daug, o per mažai etinių idėjų, tad turime 
visas jas puoselėti kuo rūpestingiau. 

„Prietaras“ yra galingas ir nevienareikšmis žodis ir jo santykiai su 
teorija taip pat nevienareikšmiai. Jis vaidino svarbų vaidmenį kartezijie- 
tiškoje tradicijoje, anot kurios bet kuri nuomonė, kuriai nesurastas pa- 
grindas, yra prietaras. Šia prasme jis, žinoma, priešingas teorijai, tačiau, 
kaip jau sakiau, viskas yra tik prietarai — tiek moksle, tiek etikoje. Kita, 
siauresne prasme, šis žodis reiškia bet kurį įsitikinimą, kurio kas nors 
laikosi nesusimąstydamas. Šia prasme labai gali būti, kad mes neišven- 
giamai turime prietarų, tačiau, šiaip ar taip, refleksija, apie kurios reika- 
lingumą kalbama ir kurią dalis mūsų įsitikinimų pergyvens, neprivalo 
būti etinės teorijos refleksija. Jau minėti rasistinio ar seksistinio pobū- 
džio prietarai paprastai vengia būti apmąstyti, kadangi jų gyvavimas ati- 
tinka žmonių, kurie jais vadovaujasi, interesus. Aš minėjau keletą iracio- 
nalumo, kuris gali glūdėti tokio tipo įsitikinimuose, variantų ir keletą 
refleksijos, galinčios juos paveikti, rūšių. Mano pateiktas vaizdas taiko- 
mas situacijai, kai esama duomenų, tokių kaip dalyvaujančiųjų socialinių 
vaidmenų supratimas, kuriuos koks nors pačios visuomenės narys ga- 
lėtų panaudoti reflektuodamas. Kai viena visuomenė vertinama iš kitos 
visuomenės perspektyvos ir prietarai matomi kaip kolektyviniai, nepaju- 
dinami iš vidaus, kyla kiti klausimai. Tai turėtų nukreipti kitokiems ap- 
mąstymams, prie jų sugrįšime 9 skyriuje, kai nagrinėsime reliatyvizmo 
problemas. 

Visi šie apmąstymai — apie savo visuomenę ar apie kitas — atsirems į 
žmogiškąjį patyrimą ir bus susiję su žmogaus interesais. Jei čia ir susto- 
sime, kai kas pasakys, kad tai tik kitas prietaras. Galų gale toks svarsty- 
mas turi peržengti žmonijos ribas ir apimti viską, apie ką gali būti svars- 
toma. Čia matome, kad utilitarizmas yra ne tik toliausiai siekianti etinė 
teorija, bet dar ir tokia, kuri daugiausiai tikisi iš teorijos kovojant su 
prietarais. Šis siekis derinasi su idealaus stebėtojo laikysena ir su mini- 
malia utilitarizmo tematika: daugiausia, ką jis gali naudoti, yra gerovės 
1dėja, kuri galbūt gali būti taikoma bet kam, kas galėtų susilaukti mūsų 
dėmesio. Bet mes jau matėme, kad toks požiūris duoda pernelyg mažai 

ir nėra nuoseklaus kelio, kuris grąžintų mus atgal, prie mūsų vietinio 
etinio gyvenimo rūpesčių, tai reiškia, prie mūsų gyvenimo. 

Požiūris, pirmenybę atiduodantis žmonijai, buvo pavadintas žodžiu 
„rūšizmas“ (,,speciesism‘)*° ir įvertintas kaip mūsų didžiausias prieta- 
ras. Daugiau pasakoma, kai jis vadinamas „humanizmu“ ir tada nelaiko- 
mas prietaru.2! Žmogui matyti pasaulį žmogišku aspektu nėra absurdiš- 
ka. Kartais sakoma, kad toks požiūris rodo mus laikant žmones svar- 
biausiais ar vertingiausiais visatos kūriniais. Taip daryti būtų absurdiška, 
bet šis požiūris to ir nerodo. Manyti, kad rodo, reiškia klaidingai tapatinti 
universumo požiūrį su žmogaus požiūriu. Niekas neturėtų imtis spręsti 
apie žmonių reikšmę visatoje: klausiama apie žmonių reikšmę žmonėms. 

Rūpinimasis nežmogiškaisiais gyvūnais iš tiesų yra prideranti žmo- 
gaus gyvenimo dalis, bet mes galime to išmokti, kultivuoti ir mokyti tik 
tiek, kiek tai padeda mums suprasti pačius save. Žmonės yra ir to su- 
pratimo turėtojai, ir jo objektai. Tai esminis aspektas, kuriuo mūsų eti- 
niai tarpusavio santykiai visada turi skirtis nuo mūsų santykių su kitais 
gyvūnais. Prieš klausdami, kaip turėtume elgtis su gyvūnais, turime su- 
prasti vieną labai svarbų dalyką — kad tai vienintelis galimas klausimas: 
kaip su jais turėtume elgtis. Pasirinkimas yra tik toks: arba mūsų prakti- 
kos turi būti naudingos gyvūnams, arba jos gali jiems kenkti. Štai kodėl 
rūšizmo modeliavimas remiantis rasizmo ar seksizmo, tikrų prietarų, 
pavyzdžiais yra klaidingas. Manyti, kad esama nepanaikinamo baltojo ar 
vyriško pasaulio supratimo, manyti, kad vienintelis pasirinkimas — arba 
„mūsų“ (baltos, vyriškos) praktikų nauda juodiesiems bei moterims, ar- 
ba kenkimas jiems — kaip tik tai ir reiškia būti supančiotam prietarų. Bet 
žmogaus santykio su gyvūnais atveju tokių minčių analogai yra papras- 
čiausiai teisingi. | 

Mūsų samprotavimai turi remtis žmogaus požiūriu; jie negali būti 
išvedami 1§ visiškai niekieno požiūrio. Netiesa, kad protas skatina mus 
pakilti aukščiau Žmonijos, kaip tvirtina griežčiausios etinės teorijos for- 
mos. Primygtiniausias žmogiškumo reikalavimas yra ir visada buvo bū- 
tinybė sutelkti kuo daugiau pastangų, kurios mums padėtų ją gerbti. 


116 


7 


Lingvistinis posukis 


Li šiol aptariau keletą etinės minties pagrindimo projektų. Nė vienas iš 
tų argumentavimo būdų nebandė suteikti mums galimybės daryti etines 
išvadas ir logiškai išvesti vertybes 1š faktų, pavyzdžiui, praktines reko- 
mendacijas vien iš pasaulio aprašymo arba privalau iš yra. Kantiškasis 
požiūris ieškojo buvimo racionaliu veikėju išankstinių sąlygų — kaip tik 
jos ir turėjo įveiklinti etinius sumetimus. Žmonės, atmetantys tuos su- 
metimus, susipainiotų savo praktiniuose santykiuose su pasauliu, o jei- 
gu iškiltų loginis konfliktas, tai jis būtų ne tarp privalau ir yra, bet tarp 
įvairių privalau, kurių kiekvieną žmogus būtų įpareigotas priimti. Aris- 
toteliui visų pirma rūpėjo nustatyti, kokios siekiamybės būtų labiausiai 
pagrįstos. Jis tai aiškina remdamasis teleologine gamtos koncepcija, ku- 
rios šiandien negalime priimti, bet jo aiškinimas taip pat nesiima logiškai 
išvedinėti vertybių iš ko nors kito. 

Moralės filosofijoje esama klausimų, kurie nesieja etinių sprendimų 
su praktiniu protu taip tiesiogiai, kaip tą darė daugelis iki šiol aptartų 
klausimų. Ar galimas etinis žinojimas? Jei taip, tai koks jo santykis su 
moksliniu žinojimu? Nagrinėjant tokius klausimus, man ir vėl nelabai 
rūpės loginis vertybių išvedimas iš faktų. Kitame skyriuje aš iš esmės 
aptarsiu, ar esama perskyros tarp fakto ir vertybės, ir kaip ją galėtume 
nustatyti. Tačiau perskyra, kad ir kokia ji būtų, tikrai nebus pirmiausia 
loginė. Dar mažiau ji galėtų būti aptikta tiriant žodžių vartoseną. 

Dar neseniai šie samprotavimai ir šios išvados būtų buvusios netikė- 
tos. Diskusijos apie galimybę išvesti vertybes iš faktų arba su tuo susiję 

klausimai apie etinių žodžių apibrėžimą neetiniais terminais buvo garsios 
šio amžiaus moralės filosofijoje ir kartais beveik užtemdydavo bet kurias 
kitas temas. Tos diskusijos sukasi apie iš tiesų plačią idėją, gal net ne 
vieną, apie santykius tarp vertybės, pasaulio pažinimo ir laisvės. Dabar- 
tinė filosofija dažnai kėlė šiuos klausimus klaidingai, kadangi aptarinėjo 
juos kaip klausimus apie žodžių apibrėžimus. Aš jau ne kartą liečiau tą 
temą. Šiame skyriuje noriu bendresniu aspektu aptarti klausimus, ku- 
riuos iškėlė lingvistinis metodas. Nagrinėjimas turi prasidėti nuo kon- 
cepcijos, be kurios negali apsieiti jokia bendra moralės filosofijos ap- 
žvalga — nuo „natūralistinio paklydimo““. 


Idėja, kad etika turėtų skirti ypatingą dėmesį apibrėžimams, buvo 
labai palaikoma Moore‘o, kuris savo Principia Ethica (1903) pateikė 
keletą gėrio savybių: jis esąs nenatūrali, paprasta ir neapibrėžiama koky- 
bė.! Tie, kurie bandė jį apibrėžti, anot jo, darė natūralistinį paklydimą. 
Filosofijos istorijoje sunku surasti kitą taip plačiai vartojamą posakį, ku- 
ris būtų toks fantastiškai nesėkmingas pavadinimas. Visų pirma neaišku, 
kodėl kritikuojamieji vertinami kaip „paklydę“ (tai reikštų išvedimo klai- 
da), o ne padarę kažką, ką Moore‘as laiko „klaida“, arba jis tiesiog kitaip 
vartoja žodžius. Dar svarbiau, kad šiame posakyje neteisingai jsivaiz- 
duojamam tikslui pritaikytas sėkmingas žodis „natūralizmas“. Anksčiau 
natūralistinį požiūrį etikoje priešinome supernatūralistiniam ir šis reiškė 
pažiūrą, pagal kurią etika turi būti aiškinama pasaulietiška kalba, be nuo- 
rodos į Dievą ar kitą transcendentinę galią. Jis reiškė etinį požiūrį, besi- 
remiantį prielaida, kad žmogus yra gamtos dalis. Ta prasme Aristotelio 
etika yra natūralistinė, kaip ir Millio utilitarizmas, tokie yra ir daugelis 
šiuolaikinių etikos darbų, taip pat ir šis, kurį dabar skaitote. Požiūriai, 
kurie yra natūralistiniai šia plačia ir sėkminga prasme, nebūtinai įvykdo 
„natūralistinį paklydimą“. Aristotelis to nedarė, ir nematau priežasčių 
galvoti, kad taip elgėsi Millis (kurio atžvilgiu Moore'as buvo ypač nema- 
lonus). Dar daugiau painiavos kelia tai, kad anot Moore‘o, ne kiekvie- 
nas, šitaip klydęs, buvo natūralistas minėta plačia ir įprasta prasme. Da- 
lis ryškiausių pažeidėjų, pavyzdžiui, apibrėžiantys gėrį kaip tai, ko nori 
ar ką įsako Dievas, buvo antinatūralistai plačiąja ir įprastąja prasme. 

Pastarasis pavyzdys rodo, jog Moore‘o idėja problemiška ne tik ter- 
minologiniu aspektu. Po to kai Moore'as įvedė šį posakį, diskusijose 
apie natūralistinį paklydimą nuolat iškyla svarbus teorinis klausimas. Jei- 

gu natūralistinis paklydimas yra reikšminga klaida, ko konkrečiai turétu- 
me vengti, kad jos nepadarytume? Kaip ką tik matėme, jis draudžia ne 
tik apibrėžti gėrį natūralistiniais (plačia ir įprasta prasme) terminais, bet 
ir nenatūralistinius apibrėžimus. Tai gal jis tiesiog draudžia apibrėžti gėrį 
bet kokiais terminais? Šitokia buvo Moore‘o pozicija, bet kaip jau minė- 
jau 1 skyriuje, jis buvo pasirengęs apibrėžti sąvoką teisingas pasitelkęs 
sąvoką geras, ir kitiems liko pasirinkti vieną iš alternatyvių redukcijos 
kelių, kartu išlaikant Moore‘o draudimą natūralistinio paklydimo atzvil- 
giu. Tai parodo, kad natūralistinio paklydimo doktrina nėra ar bent grei- 
tai liovėsi reikšti draudimą vien apibrėžti gėrį. Veikiau jis imtas suprasti 
kaip nustatantis dvi išraiškų klases. Vienoje, be kitų - geras ir teisingas, 
ir Šios sąvokos buvo pavadintos, pavyzdžiui, ,,vertinamaisiais“ termi- 
nais. Antrajai, nevertinamųjų sąvokų klasei, priklausė daugiau ir įvaires- 
nių išraiškų, tokių kaip fakto teiginiai, matematinės tiesos ir iš esmės 
tokie dalykai kaip teiginiai apie Dievą (nors dėl tam tikrų nepriklausomų 
priežasčių šie laikytini vertinamaisiais, kaip kad teiginys „Dievas yra 
geras“). Tada paaiškėja, kad natūralistinį paklydimą daro tas, kuris mė- 
gina apibrėžti pirmos klasės sąvokas antrajai klasei priklausančiomis są- 
vokomis. 

Tai ne tik apibrėžimų klausimas. Draudimas susijęs su bet kokiu mė- 
ginimu padaryti vertinamąją išvadą iš grynai nevertinamųjų prielaidų (api- 
brėžimų draudimas — atskiras to atvejis, kadangi apibrėžimas turi loginio 
lygiavertiškumo — abipusės implikacijos forma). Šis platesnis draudimas 
nukreiptas ne tik į pastangas apibrėžti gėrį. Jis taip pat draudžia tai, ko 
įtartinumą pastebėjo dar Hume‘as, — bandymą išvesti privalau iš yra. 
Kaip rašė Hume‘as, 


perėjimas nuo teiginių su yra prie teiginių su privalau „yra nepapras- 
tai svarbus. Kadangi šis privalau arba neprivalau išreiškia tam tikrą 
naują santykį arba teigimą, būtinai turime jį tyrinėti ir paaiškinti; be 
to, turėtų būti nurodytas pagrindas tam, kas atrodo nesuvokiama — 
kaip šis naujas santykis gali būti išvestas iš kitų, kurie nuo jo visiškai 
skiriasi“? | 


Ne sykį pagrįstai suabejota, ar Hume‘as pats turėjo omenyje tai, kas 
vėliau šioje pastraipoje buvo įžvelgta.? Jis iš tiesų galvojo ir aiškiai para- 


šė, kad dėmesys šiam klausimui „leistų mums suprasti, kad perskyra 

tarp ydos ir dorybės nėra nei grįsta vien objektų santykiais, nei suvokia- 
ma protu“. Bet ryšys tarp tokio pobūdžio išvados ir apibrėžimo bei logi- 
nio išvedimo klausimų nėra paprastas. 

Posakis „natūralistinis paklydimas“ dabar dažnai vartojamas kalbant 
apie draudimo išvesti privalau iš yra pažeidimus. Tuo pat metu jis išlaiko 
savo pradinę įtaką gero ir kitų panašių vertinamųjų išraiškų atžvilgiu. 
Reiktų platesnės teorijos, kad būtų paaiškinta, kodėl draudimas, nukreiptas 
į privalau, turėtų vienodai galioti kaip draudimas gero atžvilgiu. Tokia 
teorija taiko reduktyvistinę strategiją ir geras traktuoja kaip apibrėžiamą 
padedant privalau. Tai viena rimtesnių reduktyvistinės strategijos pa- 
skatų. Jei esame įsitikinę, kad turi būti dvi išraiškų klasės, viena susijusi 
su vertybėmis, o antroji — su faktais, natūralu vieną vertybių klasės narį 
traktuoti kaip pagrindinį, o kitus apibrėžti per jį. 

Visa tai atrodo dar natūraliau, kai svarstome kelius, kuriais šiuolaiki- 
niai teoretikai bandė paaiškinti, kodėl negalime išvesti vertinamųjų teigi- 
nių iš nevertinamųjų. Pats Moore‘as manė, kad gėris yra neapibrėžia- 
mas tiesiog dėl to, kad tai paprasta nenatūrali kokybė. Jis taip pat manė, 
kad ši kokybė atpažįstama intuicija ta šios intelekto pajėgos prasme, ku- 
rią aptarėme ankstesniame skyriuje kaip vieno „intuityvizmo“ varianto 
pagrindą. Ta prasme intuityvizmas nieko daug nepaaiškina ir ne ką tenu- 
veikia aiškinantis, kodėl vertybės negali būti išvestos 1š faktų. 

Vėlesni tyrinėtojai ieškojo geresnio paaiškinimo. Jie svarbiausiu laikė 
draudimą išvesti privalau iš yra. Pagrindinė tokio pobūdžio koncepcija 
yra Hare‘o preskriptyvizmas, kuris privalau funkciją aiškina kaip nuro- 
dymą atlikti tam tikrą veiksmą arba pasakymą kam nors, ką šis turi 
daryti. Privalau interpretuojamas kaip imperatyvas: griežtai kalbant, tei- 
ginys su privalau, pavartotas normalia nurodančia prasme, yra bendroji 
išraiška, iš kurios plaukia imperatyvas visiems veikėjams, atsidūrusiems 
panašiose aplinkybėse (jau aptarėme šios idėjos vartojimą vystant Ha- 
re‘o Pasaulinio veikėjo utilitarizmą). Remiantis šia interpretacija, teigi- 
nius, kuriuos lig šiol vadinau vertinamaisiais, bus tiksliau vadinti presk- 
riptyviais, ir būtent preskriptyvūs negali būti pagrįstai išvedami iš kitos 
teiginių klasės — klasės, kurią šios priešpriešos požiūriu tinkamiausia va- 
dinti deskriptyvių teiginių klase. Draudimo aiškinimas dabar pasidaro 
akivaizdus. Preskripcija kažką daro, būtent — pasako žmonėms veikti 
tam tikru būdu, o deskripcija pati savaime to padaryti negali. Tai suteikia 
draudimui aiškų pagrindą, bet jeigu šis nori būti toks bendras, kaip nuo 

pradžių tikėtasi, ir turi paaiškinti pagrindinius santykius tarp fakto bei 
vertybės, tai (kaip jau sakiau) jis turi būti platesnis, kad apimtų ir sąvoką 
geras bei kitus su ja susijusius pradinių argumentų prieš natūralistinį 
paklydimą rūpesčius. Kaip paaiškėjo, bendru atveju, vertinamasis turės 
būti suvestas į preskriptyvų; be to, kaip ir Moore‘o doktrina, teorija 
galiausiai turės paaiškinti tiek neetiškumą, tiek etiškumą. Turi būti paro- 
dyta, kad sakydami, jog tam tikras dalykas yra geras ar blogas, pasigė- 
rėtinas ar žemas, iškilus ar menkavertis, mes iš tiesų pasakome kitiems 
ar sau kažką daryti, kaip paprastai aiškinama, — kažką pasirinkti. Bet 
kuris vertinimas turi būti susietas su veiksmu. 

Šiomis išvadomis tikrai nelengva patikėti. Jos atrodo klaidingos, pa- 
vyzdžiui, estetinių vertinimų atžvilgiu: tarsi būtų reikalaujama, kad pa- 
veikslus vertintumėme maždaug kaip potencialūs kolekcionieriai. Net 
etiškumo plotmėje, pavyzdžiui, kalbant apie žmonių nuopelnus, ši kon- 
cepcija sąlygoja per siaurą matymą: tarsi pavadinus Žmogų geru, sykiu 
pasakoma, kad turėtume jį mėgdžioti. Hare'as, aiškindamas tą preskrip- 
tyvią vertinimo jėgą, rašė: 


„Jei pasakome [apie tam tikrą viešbutį], kad jis yra geresnis už tą, 
kuris kitoje kelio pusėje, išraiškoje „geresnis už“ glūdi prasmė (presk- 
riptyvi prasmė), kuria asmuo, žodiškai sutikęs su mūsų vertinimu, 
bus pasakęs ne tai, ką 15 tikrųjų galvojo, jei vis dėlto, susidarius pasi- 
rinkimo tarp šių dviejų viešbučių situacijai (kitiems dalykams, to- 
kiems kaip kaina, esant vienodiems), pasirenka tą kita viešbutį.“* 


Galvoti preskriptyvia prasme, kad kas nors yra geresnis, toliau aiški- 
na Hare‘as, tai reiškia teikti pirmenybę tam dalykui. Bet iš tikrųjų jis pats 
galvoja ne visai taip, kaip parodo paties pateiktas pavyzdys. Tai nereiš- 
kia, pavyzdžiui, pasirinkti viešbutį dėl kainos. Tai reiškia suteikti pirme- 
nybę būtent dėl jo kaip viešbučio privalumų. Bet kai tik įvedi viešbučio 
(ar kokio kito dalyko) privalumų sąvoką, loginis ryšys su pirmenybės 
teikimu nebeatrodo toks tvirtas, ir faktiškai aš nematau jokio pagrindo 
galvoti, kad iš viso yra tokia išraiškos „geresnis už“ prasmė, bent jau kai 
kalbama apie konkretaus tam tikros rūšies daikto, tarkime, viešbučio, 
privalumus. Viešbučių privalumai nėra labai aiškiai apibrėžtas dalykas, 
tokiais klausimais paliekama plati erdvė asmeniniam skoniui, bet net ir 
tuo atveju, ir net jei viešbutis (iš principo) yra dalykas, skirtas tarnauti 

vartotojų malonumui, aš galiu skirti viešbučio privalumus nuo to, kam 
pakankamai pagrįstai suteiksiu pirmenybę. ,,AS paprasčiausiai nemėgstu 
apsistoti geruose viešbučiuose,“ — būtų visai suprantamas pasakymas. 

Tai atskleidžia pagrindinę preskriptyvios vertinamųjų teiginių inter- 
pretacijos silpnybę. Kai vertini tam tikros rūšies daiktą, vertini pagal tam 
tikrus tokio daikto privalumų standartus, nors konkretaus atvejo atžvil- 
giu jie ir yra vietiniai, neaiškūs ar neapibrėžti. Gali būti daug alternatyvų, 
kurios atitiks to daikto privalumų standartus, kadangi besirenkantis ieš- 
ko tos rūšies gero daikto, tačiau visada liks erdvės bet kurio konkretaus 
asmens preferencijoms, tiesiogiai nesusijusioms su tuo, kaip šis asmuo 
supranta tokio pobūdžio daiktų privalumus. Daugeliu atvejų galima skir- 
ti galvojimą, kad konkretus daiktas yra geras savo rūšies požiūriu, 1r, 
antra vertus, — to daikto mėgimą, jo norėjimą ir pasirinkimą; dar dau- 
giau, individo sugebėjimas atskirti tuos dalykus rodo supratimą, jog daikto, 
apie kurį kalbama, privalumai gali pranokti paties žmogaus interesus ar 
sugebėjimą reaguoti. Filosofija negali paversti logiškai privalomu vieno 
mano pažįstamo žmogaus požiūrio, kuris vienoje diskusijoje apie tai, kas 
yra bloga muzika, pasakė: „Jaučiu, kad galėčiau išgyventi laikydamasis 
šedevrų dietos“. 

Tada iškyla rimta problema, ką gali duoti yra ir privalau perskyra. 
Fakto-vertybės perskyros lingvistinio aiškinimo požiūriu tai svarbus klau- 
simas. Santykiai tarp yra ir privalau yra viena iš nedaugelio temų, kurių 
atžvilgiu lingvistinis požiūris labai aiškiai reikalavo daryti atitinkamą 
perskyrą: jei atskyrimo rezultatai būtų buvę tokie reikšmingi, kaip buvo 
tikėtasi, ji turėjo būti pritaikyta visoms likusioms vertinamosioms išraiš- 
koms. 

Be to, taip pat reikia klausti, kiek mes galime nustatyti pačių yra ir 
privalo atžvilgiu. Yra — privalo perskyros požiūriu turime suprasti vieną 
aiškią tiesą, kuri gali būti sėkmingai išreikšta ir šiek tiek kitaip. Tai susiję 
su praktiniu samprotavimu. Tiesa, kad privalau negali būti išvestas iš 
yra, jei privalau suprantamas kaip tapatus turėčiau, kuris vartojamas 
klausime „ką turėčiau daryti?“ ir „atsižvelgiant į viską“ tipo atsakyme. 
Toks atsakymas, konkretaus praktinio samprotavimo išvada, negali būti 
logiškai išvestas iš jį paremiančių prielaidų.? Taip neabejotinai bus, jei 
tarp prielaidų nebus teiginio, išreiškiančio mūsų norus: priežastys, le- 
miančios mūsų elgesį, daugiausiai priklauso nuo to, ko norime. Bet net 
Jeigu pasiremtume kaip prielaidomis visais relevantiškais teiginiais apie 

tai, ko norime, net jei atsizvelgtume į visus bendruosius mūsų naudoja- 
mos sprendimų teorijos principus (kurie irgi turi būti tam tikru laipsniu 
mūsų pasirinkimo ar temperamento klausimas), vis tiek išvada apie tai, 
ką turėtume daryti atsižvelgę į viską, nebus loginio išvedimo reikalas. 
Situacija visada reikalaus apsispręsti — ką šiuo konkrečiu atveju, atsi- 
žvelgdami į viską, mes vertinsime kaip visų svarbiausią. 

Daugeliu atvejų visų svarbiausi dalykai bus visiškai akivaizdūs ir ver- 
tinimas nepareikalaus jokio situacinio sprendimo — vis dėlto čia reikalin- 
gas judesys, pranokstantis pradinius duomenis (input). Kai pabandau tą 
judesį susieti su pradiniais duomenimis, pavyzdžiui, „Visų svarbiausiais 
laikau faktorius ABC“, tai šis teiginys reiškia pastabą apie mano nuosta- 
tas („aš esu būtent toks asmuo“) — tokiu atveju tenka padaryti apsi- 
sprendimą šios konkrečios progos atžvilgiu — arba išreiškia mano apsi- 
sprendimą šia konkrečia proga, bet tada jis yra ne pradinių duomenų 
dalis, o išvados numatymas. 

Žinoma, net nuo šios „atsižvelgiant į viską“ išvados vis dar lieka žings- 
nis iki veiksmo ir gali atsiverti plyšys tarp išvados bei ketinimo veikti. Tai 
akrasia sritis. Tačiau faktas, kad toks plyšys gali atsiverti, nenustumia 
mūsų, taip sakant, atgal reikalaudamas išvadą pateikti kaip loginį pradi- 
nių duomenų sekmenį. Klaidinga galvoti, kad viskas, net ir sprendimas 
veikti, yra loginio protavimo reikalas. Akrasijos problemos susiję su san- 
tykiais tarp Žmogaus ketinimų ir geriausio sprendimo apie tai, ką daryti; 
esmė čia ta, kad net ir geriausiame sprendime glūdi sprendimas. 

Klausimas „ką turėčiau daryti?“ ir jo atsakymas, kaip matėme 1 sky- 
riuje, nebūtinai yra išskirtinai etiniai; etiniai sumetimai yra viena galimų 
pradinių svarstymo duomenų rūšių. Atitinkamai ką tik padarytos išva- 
dos nėra specifiškai etinės. Tai teiginiai, susiję su bet kurio praktinio 
samprotavimo pradinių duomenų ir išvados ryšiu. Kai tik žengiate ana- 
pus praktinio samprotavimo ir jo „atsižvelgiant į viską“ išvadų, svar- 
biausias su natūralistinio paklydimo vardu siejamas klausimas, arba yra- 
privalau perskyra, negali būti išspręstas ir net tinkamai atskleistas ana- 
lizuojant kalbą. 

Moralės filosofija — viena filosofijos sritis, kurioje „lingvistinis posū- 
kis“, kaip buvo vadinama? nepadėjo išversti problemų į lengvesnį pavi- 
dalą. Taip sakydamas neneigiu, kad moralės filosofija, kaip ir kitos filo- 
sofijos dalys, kaip reikiant rūpinasi apmąstyti tai, ką ir kaip pasakome. Iš 
tiesų vienoje plotmėje jai gal būtų sekęsi geriau, jei ji būtų labiau rūpinu- 

sis tuo, ką ir kaip sakome. Vyraujantis trūkumas, būdingas visoms jos 
kryptims, yra mėginimas primesti etiniam gyvenimui kokį nors paprastą 
modelį — ar jis liestų sąvokas, kurias mes iš tikrųjų vartojame, ar mora- 
lines taisykles, kuriomis turėtume vadovautis. Vienas vaistas prieš šią 
nuolatinę etinio gyvenimo deformaciją 15 tiesų galėjo būti pasidomėjimas 
ta didžiule įvairove, kuri būdinga Žmonių kalbėjimui apie tai, kaip gyvena 
savo gyvenimus jie patys ir kiti žmonės. 

Vienu aspektu, jei skiriamas dėmesys kalbai, jis turėtų būti platesnis. 
Tačiau, antra vertus, nepanašu, kad išimtinai lingvistinė programa galėtų 
būti sėkminga, kad ir kaip ji būtų vykdoma. Visų pirma dėl to, kad, kaip 
jau buvo pastebėta, nėra aiškiai apibrėžto tyrinėtinų lingvistinių išraiškų 
viseto. Teoretikai ypač buvo linkę rinktis bendriausias etinio diskurso 
išraiškas — geras, teisingas, privalo ir panašias. Mes šiuos žodžius var- 
tojame ne vien etiniuose samprotavimuose. Šis faktas pats savaime ne- 
būtinai sužlugdo tyrinėjimus, bet, bent dėl dviejų priežasčių, toks susi- 
telkimas į jas padėjo tai padaryti. Viena priežastis susijusi su motyvu, dėl 
kurio pasirinkti būtent tie žodžiai — taip elgtis skatino reduktyvistinis 
įsitikinimas, kad tai žodžiai, glūdintys konkretesnése etinėse savokose. 
Tai užmaskavo tikrąją šių sąvokų prigimtį ir padėjo paslėpti tiesą, teigu- 
sia, kad grynai lingvistinio tyrinėjimo nepakanka paaiškinti visus atvejus: 
visuomenė, kuri kliaujasi labai bendromis etinėmis išraiškomis, skiriasi 
nuo tos, kuri teikia daugiau reikšmės konkretesnėms sąvokoms. Kitame 
skyriuje aptarsiu kai kurias svarbias konkretesnių etinių sąvokų savybes, 
ypač jų vaidmenį etiniam pažinimui. Antra priežastis, dėl kurios susitel- 
kimas ties šiais bendrais terminais nedavė nieko gero lingvistinei etikos 
filosofijai, yra ta, kad teoretikai, bandydami išrūšiuoti įvairias jų vartose- 
nas, įtraukė į tyrimą išankstines prielaidas, kurios jau buvo ne tik teori- 
nės, bet ir etinės. Gaunamas rezultatas — tiesiog bloga kalbos filosofija. 


Jie kūrė iš tikrųjų blogą etikos filosofiją. Rūpesčių dėl privalo ir yra, 
taip pat natūralistinio paklydimo tematikos pagrinduose esama tikrai eti- 
nių ir galų gale metafizinių dalykų. Jų branduolys yra idėja, kad mūsų 
vertybės nėra „pasaulyje“, kad deramai netendencingas pasaulio aprašy- 
mas nepaminėtų jokių vertybių, kad mūsų vertybės yra tam tikra pras- 
me primestos arba nuprojektuotos į mūsų aplinką. Šis atradimas, jei 
teisingas, gali kelti neviltį, kaip teleologiškai prasmingo pasaulio netektis. 
Bet jis gali būti suprastas ir kaip išsivadavimas, o į faktą, kad pasaulis 

-negali priversti mūsų pasirinkti vienas, o ne kitas vertybes, gali būti 
žvelgiama kaip į radikalią laisvės formą. 

Šios idėjos demonstruoja tikėjimą fakto ir vertybės perskyra. Ar to- 
kiai perskyrai esama pagrindo — iš tiesų rimtas klausimas. Kitame sky- 
riuje jį panagrinėsime, taip pat domėsimės klausimu, kokia pasaulio sam- 
prata būtų laisva nuo vertybių. Dabar reikia iškelti tik preliminarų, bet 
svarbų dalyką, kuris parodys, kodėl iš lingvistinio posūkio negalima daug 
tikėtis. Jeigu esama kokios nors fundamentalios skirties tarp fakto ir 
vertybės, tai tikrai ne universalus žmonijos uždavinys jį atpažinti — vei- 
kiau tai išradimas, švietimo pasiekimas. Bet tada nėra jokio pagrindo 
manyti, kad mūsų etinė kalba, jei esama tokio aiškiai apibrėžto dalyko, 
jau demonstruoja mums tokią perskyrą. Gali pasirodyti, kad joje nesa- 
ma nieko panašaus ar bent sugestionuojančio ar maskuojančio tokią per- 
skyrą; gal klystame manydami, kad kalba gali įkūnyti išskirtinai metafi- 
zinius tikėjimus. Bet jeigu ji pasižymi sugebėjimu perteikti bet ką tokia 
tema, tai turėtų būti lygiai tinkama perteikti iliuzijas, kaip ir tiesą, pirmą- 
sias gal net labiau, turint omenyje iliuzijų galiojimo erdvės ir laiko mastus 
ir tik neilgą švietimo istoriją. Jei žmonių vertybės yra jų rūpesčių projek- 
cija, o ne „pasaulio“ bruožas, tai iš to neplaukia, kad pasaulio (ar veikiau 
pakankamai didelės jo dalies) be vertybių aprašymas tampa ranka pasie- 
kiamas. (Galbūt negali būti tokio dalyko; bet jei ne, tai turėtume pasido- 
mėti, ką gi 1š tikrųjų reiškia kalba apie projekciją. Kas yra ekranas?) 

Visa tai gali pasirodyti paradoksali lingvistinio sumanymo knitika. Tie, 
kurie į jį įsitraukė, paprastai pabrėždavo fakto ir vertybės perskyrą; ji 
buvo išreiškiama vartojant privalo ir yra perskyrą. Taigi atrodo, kad 
kalba arba neslepia fakto ir vertybės skirtingumo, arba kalbos teoretikai 
sugebėjo perprasti šią paslaptį. Bet nė viena šių alternatyvų nėra teisinga. 
Atsitiko taip, kad teoretikai įnešė fakto-vertybės perskyrą į kalbą, o ne 
atskleidė ją glūdint kalboje. Jie atrado daugybę tų „storesnių“ (,,thik- 
ker“) ar specifiškesnių etinių sąvokų, kurias jau minėjau, tokių kaip klasta, 
pažadas, žiaurumas, narsa, kurios atrodo išreiškiančios fakto ir verty- 
bės sąjungą. Šios sąvokos taikomos pagal tai, koks pasaulis yra (pavyz- 
džiui, pagal tai, kaip kažkas pasielgė), bet tuo pat metu jų taikyme pa- 
prastai glūdi tam tikras situacijos, asmenų ar veiksmų vertinimas. Be to, 
paprastai (nors nebūtinai tiesiogiai) jos suteikia pagrindą veiksmui. To- 
kios sąvokos, žinoma, nesutriuškina fakto-vertybės perskyros. Veikiau 
teoretikas, norintis apginti tą perskyrą, turi interpretuoti šių sąvokų vei- 

kima: jis traktuoja jas kaip faktinio ir vertinamojo elementų, iš principo 
galimų atskirti, konjunkciją. Aiškiausiai tai, kaip ir daugelį kitų dalykų, 
išdėsto Hare‘as: šios rūšies sąvokoje glūdi deskriptyvus junginys, prie 
kurio prijungta preskripcija, išreiškianti individo ar visuomenės verty- 
bes. Teiginys, vartojantis kurią nors tokio pobūdžio sąvoką, gali būti 
išanalizuotas maždaug taip: „šis poelgis yra štai tokio pobūdžio, o tokio 
pobūdžio poelgių žmogus privalo nedaryti“. Šio aiškinimo požiūriu būti- 
na, kad „storas“ tokių sąvokų pobūdis būtų suformuluotas kaip deskrip- 
tyvus elementas. Vertybinė dalis analizuojant išreiškiama universaliu presk- 
riptyviu terminu privalo. 

Kitame skyriuje aš tvirtinsiu, kad šis aiškinimas yra klaidingas, todėl 
dabar neužbėgsiu už akių dėstydamas argumentus. Čia tik svarbu dar 
kartą atkreipti dėmesį, kad fakto-vertybės teoretikai, pasikliaujantys ling- 
vistinėmis priemonėmis, patys įneša savąją perskyrą į kalbą, o ne atran- 
da ją kalboje, be to, nepagrįstai tikisi, kad atskleidus šią perskyrą, ji 
pasirodys besanti labai arti kalbos paviršiaus. Nėra jokio pagrindo puo- 
selėti tokius lūkesčius. Jei jau užsiėmėme apgaulinga ir klaidinančia pa- 
saulio, kaip turinčio savyje vertybes, interpretacija, labai tikėtina, kad 
mūsų kalbai tai padarys gilų poveikį. 

Preskriptyvistinė samprata tvirtina, kad vertybinę šių storųjų sąvokų 
dalį visiškai perduoda preskriptyvi funkcija, kuri išanalizuojama pasitel- 
kiant privalo. Šis požiūris tvirtina, kad viskas, ką norime pasakyti ar 
pagalvoti etinėje srityje (1š esmės ir vertinamosiose srityse už etiškumo 
ribų), gali būti pasakyta ar pagalvota pavartojant šį bendrą terminą. Kiti 
teoretikai sako panašius dalykus kitų išraiškų atžvilgiu: kokia nors ben- 
dra, abstrakti išraiška gali nudirbti visą darbą. Iš tiesų, kadangi stores- 
niosios etinės sąvokos yra tik sudėtinės sąvokos, turinčios tą išraišką, 
tai šioji jau dirba tą darbą. Jei tokio pobūdžio analizė pasirodys besanti 
klaida ir, bendriau tariant, raginimas suvesti etinę kalbą į tokias abstrak- 
čias išraiškas — klaidinantis, tai tos išraiškos pasirodys neatliekančios 
viso darbo; tai išlaisvintų erdvės idėjai, kurią jau siūliau — visuomenė, 
kurioje etinis gyvenimas suprantamas ir vykdomas pasitelkiant tokias 
bendras sąvokas, socialiai skiriasi nuo tos, kurioje taip nedaroma, ir šie 
skirtumai reikalauja socialinio nusimanymo. Jei taip yra, lingvistinis po- 
žiūris tikrai nepadeda mums to atpažinti. Jis mus skatina neigti tai net 
kaip galimybę. 

Pakankamai aišku, kad jei norime suprasti, kaip veikia etinės sąvo- 
kos, kaip jos keičiasi, turime nusimanyti apie socialinės organizacijos, 
kurioje jos veikia, formas. Lingvistinis požiūris tam tikru abstrakčiu ly- 
giu to neneigia, bet jis nekelia jokio klausimo, kuris padėtų mums pa- 
siekti tokį supratimą arba, jei jau jį turime, kaip nors panaudoti jį filoso- 
fijoje. To požiūrio susitelkimas ties loginės analizės klausimais padėjo 
užmaskuoti esmę ir taip pasiekti grynąją pačios filosofijos sampratą, 
kuri iš tikrųjų akcentuoja, kad kalba yra visuomeninis veikimas, bet tuo 
pat metu pakankamai keistai veja iš filosofijos bet kokį konkretų domė- 
jimąsi visuomenémis.’ Vis dėlto šis požiūris bent potencialiai buvo ar- 
čiau tam tikrų etinės minties socialinių ir istorinių dimensijų supratimo 
nei kai kurie kiti priėjimai, žvelgę į etinius klausimus kaip į autonomišką 
ir nekintantį tyrimo objektą. Dėmesio atkreipimas į mūsų etinę kalbą 
galėjo bent nutiesti kelią, kuriuo pasuke susimastytume apie ją ir apie ja 
reiškiamą etinį gyvenimą kaip socialinę praktiką, kuri gali kisti. Lingvis- 
tinis posūkis galėjo mums padėti, nors realiai to ir nepadarė, pripažinti, 
kad etiniam supratimui reikia socialinio aiškinimo dimensijos. 

Ly šiol nieko nepasakiau apie objektyvumą, nors ankstesni skyriai bu- 
vo ganėtinai su juo susiję. Jeigu archimediškasis taškas galėtų būti atras- 
tas ir mes sugebėtumėme parodyti, kad praktiniame prote arba žmogiš- 
kuose interesuose glūdi apibrėžtas etinis požiūris, tai etinė mintis būtų 
objektyvi ta prasme, kad įgytų objektyvų pagrindą. Tai praktinio proto 
perspektyvos siūlomos galimybės arba bent galinčios pasirodyti besan- 
čios tokiomis. Tačiau diskusijos apie objektyvumą moralės filosofijoje 
dažnai prasideda iš kitokio taško, nuo noro palyginti etinius įsitikinimus 
su, pavyzdžiui, moksliniais įsitikinimais — kitos rūšies žinojimu ir preten- 
zijomis į tiesą. Čia kalbama apie kitokio pobūdžio objektyvumą. Jis natū- 
raliai susijęs su tokiais klausimais: kas galėtų garantuoti etinių įsitikinimų 
teisingumą ir ar apskritai galimas koks nors etinis žinojimas. Kaip tik 
šiame palyginimų lauke įkurdintos įvairiausios fakto ir vertybės perskyros. 


Diskusijos apie objektyvumą dažnai prasideda nuo svarstymų apie 
nesutarimą. Tarsi nesutarimas būtų netikėtas dalykas, tačiau nėra jokio 
pagrindo juo stebėtis (ankstyviausi vakarietiškos tradicijos mąstytojai 
laikė konfliktą bent jau nemažiau akivaizdžių pasaulio bruožu negu san- 
tarvę). Susidomėjimas nesutarimu iškyla veikiau dėl to, kad nei suta- 
rimas, nei nesutarimas nėra universalūs. Klystume manydami, kad ne- 
sutarimas reikalauja paaiškinimo, o sutarimas — ne, tačiau skirtinguose 
kontekstuose nesutarimas, kaip ir sutarimas, turi būti aiškinamas skir- 
tingai. 

Būdas, kuriuo suprantame konkretų nesutarimą ir kaip jį aiškiname, 
turi svarbių praktinių pasekmių. Jis gali pakeisti perspektyvą, iš kurios 
žvelgiame į kitus, taip pat mūsų pačių perspektyvos supratimą. Kitų 
žmonių atžvilgiu mums reikia požiūrio į tai, kokiu būdu ir ką reiškia būti 
susipriešinusiam, atmestam ir panašiai. Mums patiems nesutarimas gali 
tapti perspėjimu, kad galbūt mes neteisūs, tad jeigu siekiame tiesos ar 
teisingumo, turime keisti savąją strategiją. 

Nesutarimas nebūtinai turi būti įveiktas. Jis gali likti svarbiu, mūsų 
santykius su kitais konstituojančiu bruožu ir, geriausio nesutarimo kil- 
mės paaiškinimo požiūriu, turėtų būti suprantamas kaip tai, ko tiesiog 
reikia tikėtis. Gali susidaryti įtampa, jei mes tuo pat metu jaučiame, kad 
nesutarimas susijęs su labai svarbiais dalykais ir kad esama gero paaiški- 
nimo, kodėl nesutarimas neišvengiamas. Įtampa būna ypač aštri, kai 
nesutarimas ne tik susijęs su svarbiais dalykais, bet ir pasireiškia vertini- 
mais, kurie tarsi reikalauja kitų pritarimo. Kaip pamatysime kitame sky- 
riuje, reliatyvizmas susiduria su specialia problema bandydamas supras- 
ti mūsų požiūrį taip, kad būtų suderintos abi įtampos pusės. 

Nesutarimų aibė, kaip ir jų teikiamos pamokos, pasižymi gerai žino- 
mu poliškumu. Viename krašte — du vaikai, norintys tos pačios bande- 
lės, arba du herojai, siekiantys tos pačios vergės merginos. Tai prakti- 
niai nesutarimai ir jų paaiškinimas nesukels daug abejonių apie pažinti- 
nius dalyvių sugebėjimus. Galima sakyti, tokios rūšies atvejai yra taip 
primityviai praktiniai, kad net vargu ar paliečia kokius nors vertinimus, 
dėl kurių būtų nesutariama. Žinoma, net pačiame primityviausiame ly- 
gyje nesutariama dėl to, ką reikia daryti, bet tai taip arti troškimų ir 
veiksmo, kad nė vienas nepuola galvoti, esą nesutarimas rodo kokią 
nors pažinimo ar supratimo stoką. Čia paprasčiausiai du žmonės nori 
nesuderinamų dalykų. Bet konfliktas gali tapti turiningesnis, jei pusės 
nori jį išspręsti kalbėdamosi, o ne prievartos keliu, tada jos pasitelkia 
turiningesnius argumentus, paprastai apeliuojančius į teisingumą — val- 
kai kalbės apie sąžiningumą, o herojai apie pirmenybę. 

Bent jau pagrindinės tokių nesutarimų formos nė vienos pusės ne- 
verčia galvoti, kad kažkas kažko nesuvokė ar nesuprato arba kad kuri 
nors pusė nemoka kalbėti. Kitas tradicinės priešpriešos polius — nesutari- 
mai, kurie kaip tik verčia taip galvoti. Kokie jie paprastai būna, priklauso 
nuo pažinimo teorijos, kurios laikosi komentatorius, bet juose įprasto- 
mis aplinkybėmis galime stebėti tai, ką Oksfordo filosofas J. L. Aus- 

tinas vadino „vidutinio smulkumo sausais produktais“. Svarbus šių pa- 
vyzdžių bruožas tas, kad abi pusės tariamai vartoja tas pačias sąvokas ir 
yra išmokytos atpažinti baldus, rašiklius, centus ir pan. 

Šios paradigmos buvo apipintos įvairiausiomis priešpriešomis: prak- 
tinis ir teorinis, vertybė ir faktas, privalo ir yra. Kiekviena iš jų buvo 
mąstoma kaip būtina aiškinant nesutarimą, nes išreiškianti fundamentaly 
skirtumą, ir labai dažnai jos suprantamos kaip teikiančios priešingas vil- 
tis sprendžiant nesutarimus. Tačiau klaidinga manyti, kad šios priešprie- 
šos yra skirtingi tos pačios perskyros išreiškimo būdai. Iš tikrųjų du 
mano minėti pavyzdžiai pastebimai neatitinka bet kurios iš tų priešpriešų 
dviejų polių. Ginčas dėl kokių nors gėrybių priklausomybės neabejotinai 

yra praktinis ir kol nepasiekiamas etapas, kuriame imama rimtai apeliuo- 
ti į teisingumą, tol tai nėra nesutarimas dėl vertybių. Nesutarimas dėl 
baldų grožio yra neabejotinai nesutarimas dėl faktinių dalykų, tačiau vis 
dėlto tai nereiškia, kad jis tada yra teorinis, t.y. toks, kuris dažniausiai 
priešinamas praktiniam. Reikia daugiau paplušėti, kad sudėliotume to- 
kius pavyzdžius pagal kokią nors tvarką, kuri išryškintų priešingybes. 
Paprastai tai buvo daroma suvedant vertinamojo pobūdžio nesutarimus 
į praktinius, o faktinius — į teorinius. Abu šiuos manevrus įkvėpė pozity- 
vizmas ir abu jie įtartini. Tad nenuostabu, kad šiandien kai kurie filosofai 
abejoja, ar iš viso esama kokios nors pamatinės perskyros, kuri galėtų 
būti suvokiama pagal tradicinį modelį.! 

Aš sutinku, kad čia kalbama ne apie vieną perskyrą. Aš taip pat sutin- 
ku, kad pozityvistiškesni bandymai apibrėžti abi tokios perskyros puses 
yra nevykę. Vis dėlto tikiu, kad etikos srityje bus atrastas tikras ir esmi- 
nis skirtumas, taip pat manau, — nors tai tolesnis klausimas, — tas skirtu- 
mas yra pakankamas, kad paskatintų stipresnę ar silpnesnę nuojautą 
(nuolat iškylančią, nors ne visai tradicinę), kad mokslas turi daugiau ar 
mažiau tam tikrų šansų būti tuo, kuo jis atrodo esąs — pasaulio, koks šis 
iš tikrųjų yra, sistemišku aiškinimu, o etinė mintis neturi jokių galimybių 
būti viskuo, kuo ji dedasi. Be to, tradicija yra teisi ne tik galvodama, kad 
tokios perskyros esama, bet ir tikėdama, kad mes galime ją suprasti 
supratę nesutarimą. Tačiau tai nereiškia, kad turime aiškintis, kiek mes 
nesutariame, arba net kokiais metodais galime išspręsti nesutarimus, nors 
tai, žinoma, teikia medžiagos prasmingiems pasvarstymams. Esminis 
skirtumas veikiau galės būti reflektyviai suprastas aiškinantis mūsų ge- 
riausias, tarpusavyje suderinamas viltis panaikinti nesutarimus dviejose 

srityse. Tai klausimas apie nesutarimo rezultatus — kas, esant palankiau- 
sioms sąlygoms, būtų geriausias nesutarimo pabaigos paaiškinimas: kon- 
vergencijos, kaip nuo šiol toliau sakysiu, paaiškinimas. 

Pamatinis skirtumas yra tarp etiškumo ir moksliškumo. Aš tikiuosi 
paaiškinti, kodėl vienas šios priešybės polius verčiau turėtų būti vadina- 
mas „„moksliškumu“, o ne „faktiškumu“. Kitas polius vadinamas „etiš- 
kumu“, kadangi etiškumas yra mūsų svarstymų objektas ir prireiktų ilgų 
diskusijų, kad nuspręstume, ar ši sritis turėtų būti išplėsta, ar susiaurin- 
ta. Jis nevadinamas „vertybiškumu“, kadangi šis terminas apimtų ma- 
žiausiai dar ir estetinį vertinimą, kuris savo ruožtu kelia daug klausimų. 
Jis nevadinamas ,,normatyviskumu“ — terminu, kuriame glūdi tik dalis 
etiškumo intereso (apytikriai — dalis, besirūpinanti taisyklėmis), be to, 
šis terminas yra platesnės apimties ir natūraliai apima tokius dalykus 
kaip įstatymas, kas vėl kelia kitokius klausimus. Dar svarbiau, kad jis 
nevadinamas „praktiškumu“. Dėl priežasties, kurią jau pastebėjome nag- 
rinėdami preskripcijas ir yra-privalo perskyrą, didelę problemos dalį tai 
nukreiptų kita linkme. Nesunku sutikti, kad esama perskyros tarp prak- 
tiškumo ir nepraktiškumo. Neabejotinai susiduriame su tokiu dalyku kaip 
praktinis samprotavimas arba svarstymas, ir jie tikrai nėra tas pats, kas 
galvojimas apie tai, kaip dalykai esti. Tai akivaizdžiai ne tas pats, kaip tik 
todėl pozityvizmas, redukavęs vertybiškumą į praktiškumą, manė pa- 
grindęs tradicinę perskyrą. Bet redukcija yra klaidinga ir dėl to visa pro- 
blema atrodo lengvesnė negu iš tiesų yra.“ 


Moksliškumo ir etiškumo perskyra remiasi paprasta pagrindine idėja, 
išreiškiama konvergencijos terminu. Moksliniam tyrimui idealiu atveju 
turėtų būti būdinga konvergencija į vieną atsakymą ir ši konvergencija 

"geriausiai paaiškinama tuo, kad atsakymas aprašo, kokie yra faktai; etiš- 
kumo srityje, bent jau didelio bendrumo plotmėje, stokojame tokios aiš- 
kios vilties. Perskyra priklauso ne nuo to, ar konvergencija realiai įvyks- 
ta, ir svarbu, kad ne tai yra šio argumento esmė. Labai gali atsitikti, kad 
bent jau žmonės tikrai pasiektų etinių pažiūrų konvergencijos. Priešprie- 
šos esmė yra ta, kad net jei taip atsitiktų, nebūtų teisinga manyti, kad 
pažiūrų suartėjimas priklausė nuo to, jog pasaulis iš tikrųjų yra toks, 
tačiau jei taip atsitinka moksluose, toks paaiškinimas puikiai galioja. Be 
kitų dalykų, tai reiškia, kad šių dviejų sričių atžvilgiu mes suprantame 
skirtingai tiek konvergencijos faktą, tiek nesėkmę jos siekiant. 

Aš grįšiu prie klausimo, kaip galėtume suprasti etinę konvergenciją. 
Tačiau pirma mes turime aptarti tam tikrus argumentus, teigiančius, kad 
taip formuluojama perskyra visiškai nieko nereiškia. Šis prieštaravimas 
gali įgyti du pavidalus. Anot vieno, konvergencijos, kuri įvyksta priklau- 
somai nuo to, kokie yra faktai, sąvoka yra tuščia. Anot antro, tokios 
konvergencijos sąvoka nėra tuščia, bet ji sutinkama tiek etinėje, tiek 
mokslinėje srityje — tai reiškia, kad sąvoka, nors ir turi šiokį tokį turinį, 
niekaip nepaaiškina perskyros. 

Aš jau sakiau, kad perskyros bei jos aiškinimo konvergencijos idėja 
esmė nesusijusi su tuo, ar konvergencija iš tikrųjų įvyko. Tačiau mokslų 
srityje būtų nerealistiška visiškai atsieti šias idėjas nuo to, kaip turėtume 
suprasti Vakarų mokslo istoriją nuo septynioliktojo amžiaus. Mokslinės 
pažangos, kaip konvergencijos, samprata negali būti atskirta nuo Vakarų 
mokslo istorijos, kadangi būtent Vakarų mokslo istorija labiausiai ją ska- 
tino. Gana sunku paneigti, kad ta istorija demonstravo didelio masto 
konvergenciją; buvo tvirtinama, kad ši regimybė neturi labai didelės reikš- 
mės, kadangi tai tik kultūrinis artefaktas, rezultatas būdo, kurį pasirin- 
kome rašydami mokslo istoriją. Richardas Rorty rašė: 


„Fizikai mažiau paradoksalu [...] laikytis klasikinės sampratos „ge- 
riau aprašyti tai, kas jau yra ten“. Ne dėl gilių epistemologinių ar 
metafizinių sumetimų, bet paprasčiausiai dėl to, kad kai pasakojame 

"savo vigiškas* istorijas apie tai, kaip mūsų protėviai pamažu slinko į 
kalną, ant kurio viršūnės (galimas daiktas — fiktyvios) mes dabar 
stovime, mes privalome išlaikyti kai kuriuos dalykus nepakitusius 
per visą istoriją [...] Fizika yra „atradimo“ paradigma paprasčiausiai 
dėl to, kad nekintančio Moralės dėsnio arba poetinio kanono akivaiz- 
doje sunku (bent jau Vakaruose) papasakoti istoriją apie kintančias 
visatas, bet labai lengva papasakoti priešingą istoriją.“ 


Šiame mokslinės sėkmės ir to, ką ta sėkmė reiškia, aprašyme yra dvi 
įsidėmėtinos klaidos. Viena jų yra požiūris, kad lengva papasakoti vienos 


*„whiggish“ — vedinys iš vigė — liberalios pakraipos politinės partijos, pasisakiusios 
už reformas ir prieš stiprią centralizuotą valdžią. Tokios partijos veiką Didžiojoje Brita- 
nijoje ir Jungtinėse Amerikos Valstijose, R. Rorty veikiausiai šia ironizuoja JAV vigus. — 
Vertėjos pastaba. 

rūšies istoriją ir sunku papasakoti kitą. Kodėl pasaulio, esančio „jau ten‘** 
ir padedančio kontroliuoti mūsų aprašymus, vaizdas yra įtikinantis? At- 
rodytų, tam reikėtų paaiškinimo, bet Rorty to nepadaro. Jei nuoroda į 
„Vakarus“ turi omenyje kultūrinį ar antropologinį paaiškinimą, tai visai 
neaišku, koks jis būtų: iš tikrųjų visiškai neaišku, koks jis galėtų būti, jei 
pats nesiremtų prielaida apie jau egzistuojantį fizinį pasaulį, kuriame žmo- 
nės gimsta ir vysto savąsias kultūras. 

Mintis, kad tokio pobūdžio prielaida slypi bet kuriame to, ką darome, 
aiškinime, veda tiesiai prie antros Rorty aiškinimo ydos: tai save griau- 
nantis paaiškinimas. Jei pasakojama istorija būtų teisinga, nebūtų per- 
spektyvos, iš kurios jis galėtų ją taip papasakoti. Jei visiškai paranku 
sakyti, jog mokslas aprašo tai, kas „jau yra ten“, ir jei čia neslypi jokių 
gilių metafizinių ar epistemologinių aspektų, o svarbus tik klausimas 
apie tai, kas paranku („paprasčiausiai dėl to“ mes kalbame taip, kaip 
kalbame), tai visi, įskaitant ir Rorty, turėtų sakyti, kad mokslas aprašo 
pasaulį, kuris „jau ten“. Bet Rorty ragina mus taip nesakyti ir tai daryda- 
mas — primygtinai tvirtindamas kad, priešingai, mes kalbame taip, kaip 
mums paranku kalbėti, — jis bando iš naujo užimti transcendentinę pozi- 
ciją, rašyti iš anapus žmogiškos kalbos ir veiklos, t.y. daro kaip tik tai, ko 
mus ragina atsisakyti.“ 

Veiksmingesnis kitas prieštaravimas — negatyvus tvirtinimas, būdin- 
gas Rorty ir kitiems, kad jokia mokslo konvergencija, buvusi ar būsima, 
negali būti prasmingai paaiškinta nurodant į tai, kokie yra pasaulio faktai, 
kadangi sąvoka „pasaulis“, kaip tai, kas gali lemti mūsų įsitikinimus, 
kelia neįveikiamus sunkumus. Tai dilema. Viena vertus, „pasaulį“ galime 
apibūdinti remdamiesi savo dabartiniais įsitikinimais apie tai, kas jį suda- 
ro; tai žvaigždžių, žmonių, žolės ar stalų pasaulis. Kai „pasaulis“ supran- 
tamas taip, mes, žinoma, galime pasakyti, kad mūsų įsitikinimai apie 
pasaulį yra veikiami pasaulio, ta prasme, kad, pavyzdžiui, mūsų įsitikini- 
mai apie žolę yra veikiami žolės, tačiau tokia mintis nepasako nieko es- 
minio ar paaiškinančio — pasaulio, kaip mūsų įsitikinimų objekto, sam- 
prata negali duoti nieko daugiau, vien pakartoti įsitikinimus, kuriuos lai- 
kome atstovaujančiais jam. Antra vertus, kai pabandome susiformuoti 
tam tikrą pasaulio, kuris yra pirmesnis nei bet kokie mūsų aprašai, pa- 


* „Jau ten“ — anapus mūsų, egzistuoja kaip faktai, — Vertėjos pastaba. 

saulio, kuriam bando atstovauti visos įsitikinimų ir reprezentacijų siste- 
mos, idėją, gauname tuščią sąvoką kažko visiškai neapibrėžto ir neapib- 
rėžiamo.? Taigi abiem atvejais mes negauname „pasaulio“ sąvokos, kuri 
padarytų tai, ko iš jos reikalaujama. 

Kiekviena šios dilemos pusė žiūri į visas mūsų pasaulio reprezentaci- 
jas kartu — vienu atveju visas jas priimdama, antru atveju nuo visų kartu 
atsiribodama. Bet yra trečia ir kur kas vaisingesnė galimybė: turėtume 
suformuoti pasaulio, kuris „jau yra ten“, sąvoką, pasitelkdami kai ku- 
riuos, bet ne visus mūsų įsitikinimus ir teorijas. Apmąstydami pasaulį, 
kuris, šiaip ar taip, „jau yra ten“, nepriklausomai nuo mūsų patyrimo, 
turime pirmiausia susikoncentruoti ne į tai, apie ką yra mūsų įsitikinimai, 
o į tai, kaip jie atstovauja savąjį objektą. Iš savo įsitikinimų ir pasaulio 
atvaizdo bruožų mes galime atrinkti dalį, apie kurią galėtume pagrįstai 
tvirtinti, jog ji atstovauja pasaulį maksimaliai nepriklausomai nuo mūsų 
požiūrio ir jo ypatumų. Įgyvendinę tokį uždavinį, gautą dalykų atvaizdą 
galėtume vadinti pasaulio „absoliučia koncepcija“.* Naudodamiesi šia 
sąvoka, galėtume tikėtis paaiškinti mūsų galimybę užčiuopti ir pačią kon- 
cepciją, ir kitų, perspektyviškų (perspectival) reprezentacijų galimybę. 

Ši absoliučios koncepcijos sąvoka gali padėti perskyrai tarp „pasau- 
lio, kaip nepriklausomo nuo mūsų patyrimo“, ir „pasaulio, kaip jis mums 
atrodo“, tapti veiksmingai. Ji tai padaro suprasdama „pasaulį, kaip jis 
mums atrodo“, kaip „pasaulį, kaip jis atrodo būtent mums"; atitinkamai, 
absoliuti koncepcija bus tokia pasaulio samprata, kurią galėtų pasiekti 
bet kurie tyrinėtojai, net ir labai besiskiriantys nuo mūsų. Ką laikysime 
reikšmingai skirtingu nuo mūsų ir kas įvairių aprašymo lygių požiūriu 
bus laikoma „mes“, bus taip pat aiškinama remiantis pačia koncepcija; 
tada mes galėsime, tarkime, paaiškinti, kodėl vieni stebėtojai gali matyti 
tai, ko nemato kiti. Labai svarbu pabrėžti, kad šios idéjos susijusios tik 
su mokslu, o ne bet su kuria žinojimo rūšimi. Mes galime žinoti dalykus, 
kurių turinys yra perspektyviškas: mes galime žinoti, kad žolė žalia, nors, 
neabejotinai, žalias ir galbūt žo/ė bus sąvokos, kurių nerasime bet kokio 
kompetentingo pasaulio stebėtojo žodyne ir absoliučioje koncepcijoje 
(kaip matysime, žmonės gali pažinti dalykus net ir dar labiau priklausan- 
čius nuo jy vietinės perspektyvos). Svarbu paaiškinti ne pažinimą — prieš- 
prieša vertybėms'turėtų būti išreikšta lyginant su mokslu, o ne su pažini- 
mu. Mūsų tikslas — nusakyti mokslui būdingos konvergencijos galimybę, 
tos konvergencijos, kurią prasminga vadinti artėjimu į tai, kokie yra faktai. 

Kaip sakiau, ta galimybė labai priklauso nuo aiškinimo sąvokų. Abso- 
liučios koncepcijos (kaip priešingos anksčiau siūlytoms tuščioms ir ne- 
vaisingoms „pasaulio“ sampratoms) esmė susijusi su idėja, kad ji gali 
prasmingai paaiškinti kaip galima ji pati ir įvairūs perspektyviški maty- 
mai. Svarbus šiuolaikinio mokslo bruožas yra tas, kad jis prisideda aiški- 
nant, kaip būtybės, turinčios mūsų prigimtį ir savybes, gali suprasti pa- 
saulį su savybėmis, kurias tas pats mokslas jam priskiria. Šiuo požiūriu 
reikšmingi evoliucinės biologijos ir neurologinių mokslų pasiekimai bei 
sąvokos, kuriomis jie aiškina, nėra tuščios. Tačiau tiesa ir tai, kad tokie 
aiškinimai negali veikti vien tik absoliučios koncepcijos lygmenyje, ka- 
dangi jie aiškina psichologinius bei socialinius reiškinius, tokius kaip įsi- 
tikinimai ir teorijos, pasaulio sampratos, ir galbūt turime per mažai pa- 
grindo manyti, kad jie savo ruožtu galėtų būti deramai apibūdinti neper- 
spektyviška kalba. Kokiu mastu tai teisinga, yra esminis filosofinis klau- 
simas. Bet net jei sutiksime, kad tokių dalykų aiškinimai turi likti tam 
tikru mastu perspektyviški, dar nereiškia, kad negalime naudotis abso- 
liučios koncepcijos sąvoka. Tai bus koncepcija, susidedanti iš neper- 
spektyviškų duomenų, prieinamų kiekvienam tyrinėtojui, kad ir koks jis 
būtų; mums, nors nebūtinai svetimiems tyrinėtojams, ji taip pat padės 
paaiškinti tokius dalykus kaip mūsų sugebėjimas sugauti tą koncepciją. 
Galbūt pasirodys įmanoma ir daugiau, bet to visiškai pakanka, kad galė- 
tume suteikti prasmę „pasaulio“ idėjai ir galimos konvergencijos požiū- 
riu sutriuškinti pirmąjį pasipriešinimą perskyros tarp moksliškumo ir etiš- 
kumo atžvilgiu. 


Priešinga nepritarimo linija primygtinai tvirtina, kad „konvergavimo į 
tai, kokie yra faktai“, idėja pakankamai aiškiai pastebima taip pat ir etiš- 
kumo srityje. Visų pirma ji pastebima vartojant tas esmines arba storą- 
sias etines sąvokas, kurias daug kartų minėjau. Daugelis egzotiškų pa- 
vyzdžių randama kitose kultūrose, bet jų pakanka ir mūsų pačių kultū- 
roje: bailys, melas, žiaurumas, dėkingumas ir pan. Jos paprastai sieja- 
mos su veiksmo priežastimis. Tokio pobūdžio sąvokos pavartojimas dažnai 
tampa veiksmo priežastimi, nors ta priežastis nebūtinai turi būti lemtinga 
ir ją gali nusverti kitos priežastys, kaip matėme nagrinėdami jų vaidmenį 
praktiniame samprotavime (1 sk.). Žinoma, tai, kokia ir kam pateikiama 
veiksmo priežastis, priklauso nuo situacijos, veiksmo pagrindimą gali 
lemti ir vienos, ir kitos etinės sąvokos, bet tam tikras bendras minėtų 

sąvokų ryšys su veiksmu yra pakankamai aiškus. Be ilgų išvedžiojimų 
galime pasakyti, kad tokios sąvokos yra „veiksmą kreipiančios“ (,,ac- 
tion-guiding““). 

Tuo pat metu jų taikymą kreipia pasaulis. Tokios rūšies sąvoka gali 
būti taikoma teisingai arba klaidingai ir žmonės, mokantys ją vartoti, gali 
sutarti, kad ji tinka arba ne tam tikrai naujai situacijai. Daugeliu atvejų 
sutarimas bus spontaniškas, o kitais atvejais reikės sprendimo ir palygi- 
nimo. Tam tikri nesutarimai ribiniais atvejais gali būti neišsprendžiami, 
bet tai nereiškia, kad jos vartojimo nekontroliuoja faktai ar vartotojo pa- 
saulio suvokimas (kaip ir kitų nevisiškai tikslių sąvokų atveju, nesutari- 
mai dėl ribinių situacijų 1š tikrųjų gali padėti parodyti, kaip jų vartojimas 
yra kontroliuojamas faktų). Taigi galime sakyti, kad šių sąvokų taiky- 
‘mas tuo pat metu yra ir pasaulio-kreipiamas (world-guided), ir veiks- 
mą-kreipiantis. Kaip tai gali vykti tuo pat metu? 

Preskriptyvistinė koncepcija, aptarinėta ankstesniame skyriuje, atsa- 
ko į šį klausimą labai paprastai. Remiantis ja, bet kuri tokia sąvoka gali 
būti išskaidyta į deskriptyvy ir preskriptyvų elementą: per pasaulį veda 
jos deskriptyvus turinys, tačiau prie jo yra prikabinta preskriptyvi vėlia- 
va. Pirmas bruožas padaro ją pasaulio-kreipiama, o antrasis padaro ją 
veiksmą-kreipiančia. Tam tikri šio aiškinimo sunkumai susiję su presk- 
riptyviu elementu ir tuo, kaip jis turėtų kreipti, vartojant šį žodį tinkama 
prasme (nėra akivaizdu, kad liepimas sau ką nors daryti yra pripažini- 
mo, kad turi priežasčių tai daryti, forma). Bet labiausiai prieštaravimą 
kelia antroji analizės dalis. Preskriptyvizmas tvirtina, kad būtent deskrip- 
tyvus elementas valdo sąvokos taikymą pasauliui ir kad vertinamoji są- 
vokos dalis čia nevaidina jokio vaidmens. Visi pradiniai duomenys (in- 
put) yra deskriptyvūs, tuo tarpu visas vertinamasis aspektas priklauso 
rezultatui (Output). Išeina, kad kiekvienai tokio pobūdžio sąvokai galė- 
tum sukurti kitą, kuri atsirinktų tuos pačius pasaulio bruožus, bet veiktų 
„paprasčiausiai kaip deskriptyvi sąvoka, neturinti jokios preskriptyvios 
ar vertinamosios jėgos. 

Kritikai prieš tokį požiūrį iškėlė stiprų argumentą sakydami, kad nėra 
jokio pagrindo manyti, kad būtinai surasime deskriptyvų ekvivalenta.’ 
Kaip mes „pereiname“ nuo vieno sąvokos taikymo prie kito, priklauso 
nuo intereso, kurį ta sąvoka atstovauja, pobūdžio, ir neturėtume manyti, 
kad sugebame suprasti, kaip „pereina“ kiti žmonės, jeigu mūsų nejungia 
bendra vertinimo perspektyva, kurios atžvilgiu tokia sąvoka svarbi. ĮŽval- 

gus stebėtojas 1š tiesų gali suprasti ir numatyti sąvokos vartojimą net ir 
realiai neturėdamas tų pačių vertybių kaip žmonės, ją vartojantys, — tai 
svarbus momentas ir aš dar prie jo sugrįšiu. Bet vien vaizduote numaty- 
damas sąvokos vartojimą, toks stebėtojas taip pat vaizduote turi sugauti 
jos vertinamąją pusę. Jis negali visiškai atsiriboti nuo vertinamųjų stebi- 
mos bendruomenės interesų ir suprasti tą sąvoką paprasčiausiai kaip 
pagrindą, pagal kurį šiek tiek keistai skirstomi tam tikri neutralūs pasau- 
lio bruožai. 

Labai tikėtina ir, žinoma, įmanoma, kad turėtų būti etinės sąvokos, 
išreiškiančios šiuos reikalavimus supratimui. Faktiškai tokios įmanomy- 
bės ir užtenka, kad jos suvaidintų reikšmingą vaidmenį šiame samprota- 
vime, primindamos moralės filosofijai apie tai, kokie gali pasirodyti besą 
geros kalbos filosofijos ar socialinio aiškinimo filosofijos reikalavimai. 
Jei tai ne tik įmanoma, bet ir tikėtina, moralės filosofija gautų gerą pata- 
rimą pasigilinti į tai, kas turėtų būti pasakyta, jeigu tai teisinga. 

Palankus stebėtojas gali suprasti stebimų žmonių praktiką; jis gali ją 
aprašyti, numatyti ir net dalyvauti diskusijose apie tai, kaip jie vartoja 
sąvoką. Bet kaip ir su kai kuriomis kitomis sąvokomis, pavyzdžiui, iš 
religijos ar raganavimo srities, jis gali visiškai su ja nesusitapatinti: ji iš 
tikrųjų gali nebūti jo.š Ši įžvalgaus, bet totaliai nesusitapatinusio stebėto- 
jo galimybė kelia svarbų klausimą: ar tie, kurie deramai taiko tokio pobū- 
džio etines sąvokas, gali būti laikomi turinčiais etinį žinojimą. 

Įsivaizduokime bendruomenę, kuri yra maksimaliai homogeniška ir 
minimaliai reflektuojanti; jos nariai, visi nariai, tiesiog nesusimąstydami 
vartoja tam tikras tokio pobūdžio etines sąvokas (galime vadinti ją „hi- 
pertradicine“ bendruomene). Ką reikštų jų etinis žinojimas? Remiantis 
geriausiais turimais propozicinio žinojimo aiškinimais,? jie turėtų tikėti 
sprendimais, kuriuos padarė; šie sprendimai turėtų būti teisingi; jų spren- 
dimai turėtų patenkinti dar vieną sąlygą, kuri buvo plačiai diskutuota 
žinojimo teorijoje, jos esmė galėtų būti trumpai išreikšta taip: ryšys tarp 
pirmų dviejų sąlygų turėtų būti neatsitiktinis, t.y. atsižvelgiant į kelią, 
kurį žmonės nuėjo tyrinėdami, turi būti neatsitiktina, kad įsitikinimas, 
kurio jie priėjo, yra teisingas, ir jei tiesa tiriamuoju klausimu būtų buvusi 
kitokia, jie būtų priėję kitokio įsitikinimo — teisingo tomis aplinkybėmis. 
Pavyzdžiui, aš galiu Žinoti žiūrėdamas į lošimo kauliuką, kad iškrito 6, ir 
tai apytikriai“? reiškia tvirtinimą, kad jei būtų iškritę 4, aš būčiau žinojęs, 
žiūrėdamas į kauliuką, kad iškrito 4 (alternatyvios svarstytinos situaci- 

jos turi būti maždaug panašios į aktualią). Panaudodami Roberto Nozik- 
ko posakį, galime sakyti, kad trečias reikalavimas — Nozickas jį aptaria 
detaliau negu aš čia perteikiu — yra tas, kad mano įsitikinimas turėtų 
„sekti tiesos pėdsakais“ („track the truth“). 

Hipertradicinės bendruomenės nariai taiko savo storąsias sąvokas ir 
taip konstruoja įvairius sprendimus. Jei nors vienas iš tų sprendimų ka- 
da nors gali būti įvertintas kaip teisingas, tai jų įsitikinimai sugeba „sekti 
tiesos pėdsakais“, — juk jie galėtų atsiimti savo sprendimus, jei paaiškė- 
tų, kad aplinkybės buvo ne tokios kaip manyta, galėtų padaryti alterna- 
tyvų sprendimą, jei jis būtų tinkamesnis ir t.t. Kiekvienas jų suprato šias 
sąvokas, taigi gali suvokti asmeninius ir bendruomeninius įvykius, ku- 
riems jos tinka. Jei čia esama tiesos, jų įsitikinimai gali sekti jos pėdsa- 
kais. Lieka klausimas, ar nors vienas 1§ tų sprendimų gali būti teisingas. 

Galima prieštarauti ir sakyti, kad jie yra. Jei jie yra teisingi, stebėtojas 
gali teisingai pasakyti, kad jie yra; vieną iš jų sąvokų pasižymėkime F; 
tada jis gali sakyti: „Vado teiginys „Berniukas yra F” yra teisingas“. 
Tada jis turėtų galėti ir savo ruožtu pasakyti: „Berniukas yra F“. Bet jis 
nepasirengęs to daryti, kadangi F nėra jo sąvoka. 

Kokia šio prieštaravimo reikšmė? Jis remiasi tokiu principu: būtų ne- 
korektiška, jei A sakytų, kad B kalba tiesą ištardamas S, jei A negalėtų 
taip pat pasakyti kažką lygiavertiško S. Panašu, kad tai seka iš pamatinio 
tiesos principo — kabučių nuėmimo principo (disguotation principle)" 
ta prasme, kad ,P‘ yra teisingas, jei ir tik jei P. Tačiau šis principas negali 
būti pritaikytas taip paprastai, kai sprendžiame, kas galėtų būti pasakyta 
apie kitų Žmonių teiginius. Panagrinėkime paprastą pavyzdį — įsivaiz- 
duokime mokyklinį žargoną, kuris vartoja specialius vardus įvairiems 
mokyklos objektams, vietoms ir organizacijoms. Taisyklė sako, kad šiuos 
žodžius tinkamai vartoja tik mokyklos bendruomenės nariai. Grupė, ne- 
priklausanti mokyklai (tokia turėtų būti, jeigu iš viso tokia taisyklė bū- 
tų), šią taisyklę priima ir supranta. Žmonės žino, kad jei jie vartos tuos 
žodžius savarankiškai, tai bus palaikyti mokyklos bendruomenės nariais 
arba susilauks kritikos ir pan. Tarkime, šiuo žargonu ,, Vydsas“ būtų vie- 
no iš mokyklos pastatų pavadinimas. Remiantis įsivaizduojamomis tai- 
syklėmis, stebėtojas negalėtų grynai savo vardu, nevaidindamas jokio 
vaidmens, iš tikrųjų pasakyti: ,,Robertsonas yra Vydse“. Bet jis galėtų 
pasakyti: „Smitas sakė, Robertsonas yra Vydse“, ir tada pridurti: ,,ir tai, 
ką sakė Smitas, yra tiesa“. (Iš tikrųjų, nors tai nėra būtina įrodymui, 

atrodo būtų visai natūralu, kad jis žengtų žingsnį toliau ir pasakytų: „Smi- 
tas teisingai sake, kad Robertsonas yra Vydse“.) 

Šiuo paprastu atveju stebėtojas, žinoma, turi kitų žodžių tiems pa- 
tiems daiktams pavadinti. Matyt, jų turi ir vietiniai vartotojai; bet yra kitų 
pavyzdžių, kai taip nėra, kaip tais atvejais, kai vyrai ir moterys, kurių 
žodynuose vartojami skirtingi žodžiai tiems patiems dalykams pavadinti. 
Mokyklos atveju stebėtojas ir vietinė bendruomenė turi verbalinių prie- 
monių atskirti tai, kas konkretų teiginį padaro teisingu, nuo to, kas, prie- 
šingai, padaro jį tinkamu tam tikram asmeniui pasakyti. Sunkiau nusta- 
tyti, ar kalbėtojo giminė lemia Zod}, kurį jis ar ji turėtų vartoti. Storųjų 
etinių sąvokų atveju tai dar sudėtingiau, kadangi stebėtojas neturi Zo- 
džio, nurodančio į tuos pačius daiktus, kaip nurodo vietinių žodžiai, ir 
sykiu yra nepriklausomas nuo interesų, formuojančių jų vartojimą. Jis, 
žinoma, turi išraišką „Ką jie vadina F“ ir tai, kad jis gali ją vartoti, yra 
svarbu: protingas jos vartojimas rodo, kad jis 15 tikrųjų gali suprasti jų 
vartoseną, tačiau jis negali vartoti jos pats, kaip savos. 

Nepaisant skirtumų tarp šio paprasto mokyklos žargono pavyzdžio ir 
storųjų etinių sąvokų, pastarąsias galima traktuoti kaip analogišką pa- 
vyzdį. Abiem atvejais, norint kalbėti tam tikru būdu, turi būti patenkinta 
viena sąlyga — tokia, kurią išpildo vietiniai, bet ne stebėtojas, ir abiem 
atvejais tai yra priklausymo tam tikrai kultūrai klausimas. Lygindami 
šiuos du atvejus tarpusavyje, o po to — abu su situacija, kai žodyną 
įtakoja kalbėtojo giminė, galime suprasti, kodėl stebėtojui neleidžiama 
sakyti to, ką sako vietiniai, taip pat galime suprasti, kad jam nedraudžia- 
ma pripažinti, jog jų sakymai gali būti teisingi. Taigi kabučių nuėmimo 
principas neveda prie išvados, kad vietinių teiginiai, kuriuose vartojamos 
storosios etinės sąvokos, negali būti teisingi. 

Esama kito argumento už tai, kad vietinių teiginiai negali būti teisingi. 
Šis sako tiesiau — kad jie gali būti klaidingi: ne ta prasme, kuria tą gali 
atpažinti patys vietiniai, bet ta prasme, kad ištisas vietinio diskurso gaba- 
las iš šalies gali būti įvertintas kaip besiremiantis klaida. Teoretikai 1šsa- 
miai nagrinėjo šią galimybę. Socialiniai antropologai klausė, ar ritualai 
bei maginės sampratos turėtų būti vertinamos iš mūsų pozicijų, taigi 
kaip klaidingos, ar kaip veikiančios kitoje plotmėje, nebendramatės su 
mūsų mokslinėmis idėjomis. Kad ir ką sakytume bendresniu požiūriu, 
sunku paneigti, kad magija bent jau yra kauzalinė koncepcija, kuriai bū- 
dingos prasmės, persidengiančios su mokslinėmis kauzalumo sampra- 

tomis.'? Jeigu tai tiesa, tai maginės sampratos iš šalies gali būti traktuo- 
jamos kaip klaidingos, ir tada niekas nepalaikys teisingu jokio teiginio, 
pretenduojančio daryti magišką poveikį, net jei vertintojas būtų teisingai 
vartojęs visus vietinius kriterijus, kuriais remiantis konkrečiam teiginiui 
priskiriama magiška jėga. Vietiniai kriterijai neapima visko, kas reguliuo- 
jatokius priskyrimus. Tokiais atvejais vietinių teiginių teisingumo pripa- 
žinimas susiduria su priešinga problema negu anksčiau aptartoji. Tvirti- 
nome, kad jų sąvokos buvo tokios skirtingos nuo stebėtojo, kad šis 
negalėjo pasakyti to, ką pasako jie. Dabar problema yra ta, kad jų teigi- 
niuose gali būti sąvokų, pakankamai panašių į stebėtojo, todėl šis gali 
neigti tai, ką jie pasako. 

Galime vietinius etinius teiginius traktuoti taip, kad iškiltų šis sunku- 
mas. Taip Žvelgiant, vietinių teiginiai reiškia kažką, kas gali būti išreikšta 
stebėtojo kalba ir yra jo atmetama: kad yra teisinga ar priimtina daryti 
dalykus, kurių jis nelaiko nei teisingais, nei priimtinais. Preskriptyviz- 
mas taip žiūri į dalykus. Iš vietinių teiginių, kartu su jų deskriptyviu 
turiniu, išplaukia universalus privalo. Mes atmetėme deskriptyviąją ana- 
lizės dalį — ar esama kokio nors pagrindo priimti likusią dalį? 

Žinoma, tam tikra minimalia prasme vietiniai žmonės galvoja, kad 
elgtis taip, kaip jie, yra „tinkama“, jie ne tik taip galvoja, bet ir parodo tai 
savo gyvenimo būdu. Šiame lygyje pasakyti, jog jie „galvoja, kad tai 
tinkama“, nereiškia pasiremti kokiu nors kitu, ginčytinu jų sprendimu; 
tai reiškia tiesiog aprašyti jų praktiką. Ar turime manyti, kad čia esama 
sprendimo, kurį reiktų išreikšti kokia nors universalia moraline sąvoka, 
priimtina jiems, bet, galimas daiktas, - atmestina stebėtojo požiūrių? 

Nemanau, kad turėtume taip manyti. Tiksliau, aš nemanau, kad netu- 
rėdami bendresnio šio klausimo supratimo, galėtume nuspręsti, ar ji mums 
priimtina; tai nėra dalykas, kuris pats savaime galėtų priversti mus pri- 
imti kokią nors bendrą išvadą. Esminis klausimas — kaip turėtume su- 
prasti praktikos ir refleksijos santykį. Čia svarstomas labai abstraktus 
sprendimas — sprendimas apie labai bendrą sąvoką — yra iš esmės rc- 
fleksijos produktas, klausimas dėl jo iškyla tada, kai kas nors atsitraukia 
nuo bendruomenės praktikų, nuo to, kaip bendruomenė tokias sąvokas 
vartoja, ir užklausia, ar ir toliau turėtų būti veikiama taip pat, ar veiksmai 
yra vertinami teisingai, ar geri tie žmonių bruožai, kuriais žavimasi. To- 
kio pobūdžio klausinėjimas, kritiškumas būdingas daugeliui tradicinių 
bendruomenių ir tai labai svarbus faktas. Svarstymo labui toks atskyri- 

mas labai svarbus, todėl aš ir naudojau hipertradicinės bendruomenės, 
kuriai nebūdinga refleksija, idėją. 

Šios bendruomenės atžvilgiu kyla toks klausimas: ar bendruomenės 
praktika, ypač jos narių sprendimai, reiškia atsakymus į klausimus, re- 
flektuojančius praktiką, — klausimus, kurių jie niekada neiškėlė? Kai ku- 
rie sprendimai iš tiesų turi tokių prasmių, kokių patys bendruomenės 
nariai niekada nesvarstė bendresniu teoriniu lygiu. Pavyzdžiui, maginiai 
sprendimai, jei suprasime juos kaip kauzalinius tvirtinimus; tai taip pat 
teisinga jų matematinių sprendimų ar sprendimų apie žvaigždes atzvil- 
giu. Mes esame tam tikru mastu laisvi spręsti, ar laikyti jų pasakymus 
matematinių sprendimų, ar nuomonių apie žvaigždes išraiška; bet jei pri- 
imsime, kad jie išsako tuos sprendimus ar išreiškia tas nuomones, jų 
teiginiai turės bendresnių prasmių. Jei teiginys išreiškia nuomonę apie 
žvaigždes, tai jį gali paneigti kitokia nuomonė apie žvaigždes. 

Hipertradicinės bendruomenės veiksmus galime suprasti dvejopai — 
pagal du skirtingus etinės praktikos modelius. Vienas gali būti vadina- 
mas „objektyvistiniu“ modeliu. Remdamiesi šiuo modeliu bendruome- 
nės narius laikysime siekiančiais (savo vietiniais būdais) nustatyti tiesą 
apie vertybes, t.y. veikiančiais taip kaip mes ir kiti žmonės, galimas daik- 
tas, ir nežmogiški sutvėrimai, veikia. Tada jų sprendimams priskirsime 
tas bendrąsias prasmes, taip kaip primityviuose teiginiuose apie Zvaigz- 
des numatėme prasmes, kurioms gali paprieštarauti sudėtingesni teigi- 
niai apie žvaigždes. Pagal kitą modelį jų sprendimus laikysime jų gyven- 
senos dalimi, kultūriniu artefaktu, pagal kurį jie gyvena (nors sąmonin- 
gai jie jo nekūrė). Pagal šį, neobjektyvistinį modelį, kitaip žvelgsime į 
santykius tarp praktikos ir kritinės refleksijos. Mes nebūsime linkę įžvelgti 
refleksijos lygmens jų praktikoje ir nebandysime įrodinėti, kad jų spren- 
dimuose, tokiuose kokie yra, glūdi tos bendrosios prasmės. 

Mūsų sprendimą apie tai, ar hipertradicinių bendruomenių žmonės 
turi etinį žinojimą, nulems mūsų pasirinkimas — būdas, kuriuo žvelgsime 
į jų veiksmus. Svarbu labai aiškiai suvokti, apie kokį etinį žinojimą kalba- 
ma. Tai žinojimas, susijęs su tais sprendimais, kuriuose jie vartoja savo 
storąsias sąvokas. Mes nesvarstome, ar jie demonstruoja žinojimą tuo, 
kad vartoja tas, o ne kitas sąvokas: tai būtų refleksijos lygio klausimas. 
Ta prasme klausimas „ar bendruomenė turi etinį žinojimą?“ yra gerokai 
dviprasmiškas. Kolektyvinė nuoroda į bendruomenę skatina žvelgti iš 
tokio taško, iš kurio bendruomenės etinės reprezentacijos lyginamos su 

kitos bendruomenės etinėmis reprezentacijomis, o tai jau yra refleksijos 
lygis, kurio požiūriu jos tikrai neturi etinio žinojimo. Klausimą galima 
suprasti ir kita prasme, kaip klausiantį, ar bendruomenės nariai, varto- 
dami savąsias sąvokas, galėtų, jei jų būtų paprašyta, išreikšti savo žino- 
jimą apie pasaulį, kuriam tos sąvokos taikomos; atsakymas galėtų būti 
„taip“. 

Įdomu tai, kad atsakymas bus „taip“, jei laikysimės neobjektyvistinio 
požiūrio į jų veiksmus: atskiri bendruomenės nariai turės žinojimą, kai 
savąją sampratą dėstys atidžiai, naudos tinkamus kriterijus ir pan. Ta- 
čiau pagal objektyvistinį požiūrį žinojimas jiems nebūdingas, ar bent ma- 
žai tikėtinas, kadangi jų sprendimuose glūdi prasmės, kurių jie niekada 
reflektyviai nesvarstė, ir mes turime pakankamai pagrindo manyti, kad 
tų prasmių svarstymas rimtai paveiktų tradicinį etinių sąvokų vartojimą. 

Gali pasirodyti, kad objektyvistinis požiūris, neigiantis žinojimą ne- 
reflektyvių bendruomenių atžvilgiu, žada jį reflektyviame lygyje — žino- 
jimo reikalavimus esą gali patenkinti tik refleksija. Neabejotinai esama 
tam tikrų visuotinai pripažįstamų, paprastai aiškiai neapibrėžtų („turi tu- 
rėti ypatingą priežastį, kad ką nors nužudytum“') etinių įsitikinimų, kurie 
išlaikytų refleksijos išbandymą. Tačiau jie toli gražu nepateisina adekva- 
taus, o tuo labiau sistemiško etinio žinojimo vilčių, siejamų su refleksijos 
lygmeniu, ir aš manau, ankstesnė etinės teorijos aptartis parodė, kad 
tokio žinojimo, bent jau šiuo metu, nesama. Vėliau siūlysiu mintį, kad 
propozicinis etinių tiesų Žinojimas nėra paprasčiausiai žinojimas apie tai, 
koks pasaulis yra. Veikiau aukštame abstrakcijos lygyje negali būti to- 
kios rūšies etinio žinojimo arba, jei yra, tai ne daugiau kaip viena vienin- 
telė Žinia. 

Jei priimame, kad hipertradiciniame arba nereflektyviame lygyje ži- 
nojimas neįmanomas, jei priimame akivaizdžią tiesą, kad refleksija pa- 
prastai suardo, nuvainikuoja arba pakeičia tas tradicines sąvokas, jei 
sutinkame, kad (bent pagal tai, kaip yra dabar) reflektyvus lygis nepajė- 
gus mums duoti žinojimo, kurio neturėjome anksčiau, — tai prieiname 
prie aiškiai ne-sokratiškos išvados, kad etikoje refleksija gali sugriauti 
žinojimą. Kitame skyriuje, aptarinėdami reliatyvizmo rūpesčius, supra- 
sime, ką ši išvada reiškia. 


Jei pripažinsime žinojimą nereflektyviame lygyje, turėsime padaryti 
ir kitą išvadą- kad ne visas propozicinis žinojimas yra adityvus. Ne visi 

žinojimo vienetai gali būti sujungti į vientisą žinojimo korpusą. Tokią 
išvadą turėtume priimti ir svarstydami kitokius kontekstus, susijusius su 
perspektyvišku pasaulio matymu. Fizinio pasaulio dalis gali atsiverti vie- 
na spalva vienos rūšies ir kitokia — kitos rūšies stebėtojui. Pastarajam tai 
gali būti iš viso ne spalva. Pavadinkime šias savybes, suvokiamas skir- 
tingos rūšies stebėtojų, 4, B, C. Tuomet patyręs vienos rūšies stebėto- 
jas žinos, kad paviršius yra A, o kitos rūšies stebėtojas — kad jis yra B, ir 
t.t., tačiau nebus tokio, kuris žinotų, kad paviršius yra A ir B, ir C. Tokio 
rezultato negautume, jeigu A, B ar C priskiriamos reikšmės būtų santy- 
kinės: jeigu stebėtojas, ištardamas „tai yra A“, turėtų omenyje ,,A, to- 
kiems stebėtojams kaip mes“. Labai abejotina, ar tai teisingas aiškini- 
mas." Jei ne, tai šių žinojimo dalių darna užtikrinama kitame lygyje - kai 
įvairios suvokiamos savybės susiejamos su absoliučia koncepcija. Jų 
sąryšis su šia koncepcija taip pat padeda suprasti, kad visi gebėjimai, 
leidžiantys pasiekti šiuos įvairius žinojimo pavyzdžius, yra suvokimo for- 
mos. Žinoma, turime pakankamai pagrindo taip manyti net ir nesilaikant 
jokios teorinės koncepcijos, tuo labiau — nežinant jos detalių. Taip yra 
todėl, kad kasdienis patyrimas natūraliai atskleidžia mums didelę dalį to, 
kokie mes esame bei kaip mes susiję su pasauliu, ir tai veda mus teori- 
nės koncepcijos link.!* 

Kai kas žinojimą, pasiekiamą taikant etines sąvokas, įsivaizduoja taip 
kaip suvokimą. Tačiau dabar paaiškėjo esminė asimetrija tarp etinių są- 
vokų atvejo ir perspektyviškos antrinių savybių, tokių kaip spalva, patir- 
ties. Be to, ši asimetrija rodo, kad moksliškumo ir etiškumo perskyra turi 
platesnę reikšmę. Tai reiškia ne tik, viena vertus, idealiai neperspektyviš- 
ko mokslo ir, kita vertus, etinių sąvokų skyrimą. Ne visos perspektyviš- 
kos sąvokos yra etinės, be to, esama esminių skirtumų tarp etinių ir 

kitokių (pavyzdžiui, juslinio suvokimo) perspektyviškų sąvokų. 
Pagrindinis skirtumas yra tas, kad antrinių savybių atveju tai, kas 
paaiškina, kartu ir pagrindžia, o etiškumo atveju taip nėra. Psichologiniai 
sugebėjimai, kuriais remiasi mūsų pasaulio suvokimas tam tikrų antrinių 
savybių atžvilgiu, evoliucionavo taip, kad fizinis pasaulis iškyla prieš mūsų 
akis patikimu ir naudingu pavidalu. Supratimas, kad šios savybės yra 
mūsų juslinio santykio su pasauliu forma ir kad šis pasaulio vaizdas 
gaunamas tam tikru būdu, nesugriauna sistemos.!? Etinis atvejis analo- 
giškas suvokimui kaip tik ta prasme, kad esama lokalinės konvergenci- 
jos į šias sąvokas: tų, kurie jas vartoja, sprendimai 1§ tiesų, kaip sakiau 

anksčiau, yra pasaulio-kreipiami. To tikrai pakanka, kad atmestume pa- 
prasčiausias fakto ir vertybės priešpriešas. Bet jeigu norėtume čia įžvelgti 
didesnį objektyvumą, tai viskas priklauso nuo to, ką sakysime toliau. 
Antrinių savybių atveju perspektyviškų suvokimų, kai apie juos susi- 
mąstome, paaiškinimas įgalina mus nustatyti santykį tarp savųjų suvoki- 
mų ir kitų žmonių ar kitų būtybių suvokimų; ir tai padeda išlaikyti visą 
sistemą (turint omenyje suvokimo sprendinius) maždaug nepakitusią. 
Klausimas, ar etiškumo srityje esama analogijos šiam stabilumui. Čia 
turime eiti toliau, negu siekia vietiniai sprendimai, iki reflektyvaus arba 
antros pakopos aiškinimo, ir čia analogija išsenka. 

Visų pirma iškyla klausimas, koks turėtų būti tas antros pakopos 

aiškinimas. Tų vietinių sprendimų ir konceptualinių skirtumų tarp ben- 
druomenių aiškinimas, matyt, turės ateiti iš socialinių mokslų: tai susiję 
su kultūriniais skirtumais. Gal nė vienas žinomas tokių dalykų aiškini- 
mas nėra esminis ir ne visai aišku, kiek giliai toks aiškinimas galėtų siek- 
ti. Bet mes tikrai žinome, kad jis gerokai skirsis nuo spalvų suvokimo 
aiškinimo. Sugebėjimai, kuriuos jis palies, pasireiškia mums ieškant sa- 
vojo kelio socialiniame, o ne vien fiziniame pasaulyje, ir tai reiškia lem- 
tingą aplinkybę — viename ar kitame socialiniame pasaulyje, kadangi du 
dalykai yra neabejotini: kad žmonės negali gyventi be kultūros ir kad 
esama daug skirtingų kultūrų, kuriose žmonės gali gyventi, vartodami 
skirtingus vietinius žodynus. 
“Bet kuriuo atveju aiškinančios teorijos nepakaktų sprendžiant objek- 
tyvumo problemas, kurias iškelia vietinės etinės sąvokos. Antrinių savy- 
bių atveju paaiškinimas taip pat ir pagrindžia, kadangi jis gali parodyti, 
kaip percepcijos yra susijusios su fizine tikrove ir kaip jos gali duoti tos 
tikrovės pažinimą, t.y. tai, kam jos ir skirtos. Jų atveju klausimas yra 
toks: ar šis metodas leidžia mums orientuotis fiziniame pasaulyje? Teori- 
ja paaiškina, kaip tai vyksta. Etiniu atveju refleksija kelia kitokį klausimą. 
Jei paklaustume: ,,Ar šis metodas leidžia mums orientuotis socialiniame 
pasaulyje?“ — tai turėtų reikšti klausimą, ar šis metodas leidžia mums 
orientuotis viename ar kitame socialiniame pasaulyje, ir atsakymas, Zi- 
noma, būtų „taip“ (nebent bendruomenė būtų išskirtinai chaotiška, bet 
čia kalbama ne apie tokią). Tačiau etikoje veikiau klausiama: „Ar tai ge- 
ras gyvenimo būdas, lyginant su kitais?“; arba kitais žodžiais: ,,Ar tai yra 
geriausias socialinis pasaulis?“ 

Kai klausimai suprantami taip, ieškomasis reflektyvus paaiškini- 
mas pasirodo beapimantis reflektyvius etinius svarstymus. Kai kas 
mano, kad tokie svarstymai turėtų įgyti etinės teorijos formą. Reflek- 
tyvūs svarstymai turės atlikti vietinių sąvokų, į kurias pažvelgta kritiš- 
kai, pagrindimo darbą. Etinė teorija netgi galėtų silpna prasme kai ką 
paaiškinti. Ji galėtų racionalizuoti kai kuriuos kultūrinius skirtumus, 
parodyti, kodėl vienokios, o ne kitokios vietinės etinės sąvokos pasi- 
rodė tinkamos konkrečiomis aplinkybėmis (čia galime prisiminti netie- 
sioginio utilitarizmo galimybes ir pavojus). Tačiau nors etinė teorija 
galėtų paaiškinti, kodėl buvo protinga žmonėms laikytis konkrečių eti- 
nių įsitikinimų, vis dėlto ji netaptų teorija, kuri sugebėtų paaiškinti, 
kodėl jie jų laikėsi arba nesilaikė. Ji negalėtų padaryti to, ką gali pada- 
ryti suvokimo paaiškinimas, t.y. pasiūlyti adekvačią klaidos teoriją ir 
paaiškinti žmonių polinkį laikytis įsitikinimų, kurie pagal teorijos prin- 
cipus yra klaidingi." 

Jei taip turėtume pasiekti didesnio objektyvumo, tai patys etiniai svars- 
tymai turėtų būti objektyvūs. Tai grąžina mus prie klausimo, ar reflekty- 
vus lygis galėtų sukurti savą etinį žinojimą. Jei suprasime tai kaip ketini- 
mą pasiekti propozicinį etinių tiesų žinojimą, tai mums reikės išsiaiškinti, 
ką reiškia išraiška „sekti tiesos pėdsakais“. Idėja, kad mūsų įsitikinimai 
gali „sekti tiesos pėdsakais“ šiame lygyje turi reikšti bent tai, kad grupė 
tyrinėtojų galėtų racionaliai, pagrįstai ir savanoriškai pasiekti konvergen- 
cijos to paties apibrėžto konkrečių etinių išvadų viseto link. Kiek yra 
vilčių, kad toks procesas įmanomas? Aš kalbu ne apie aktualų vyksmą, 
o veikiau apie mūsų galimybę neprieštaringai mąstyti, kaip toks proce- 
sas galėtų vykti. Jei jį įsivaizduosime kaip konvergenciją link etinių tiesų 
viseto, kurį lemia ir kurį paaiškina faktas, kad jos yra tiesos, — tai reikštų 
tikslią mokslinio objektyvumo analogiją, — tai tokios vilties neturiu. Ypač 
nematau jokios vilties, kad šiame lygyje reikStysi pasaulio-kreipiamasis 
poveikis, kurią aptarinėjome kalbėdami apie storąsias etines sąvokas. 
Reflektyvaus lygio diskusijos, jei jos imasi apmąstyti visą etinį patyrimą 
ir pasiekti tiesą apie etiškumą, neišvengiamai vartoja bendriausias ir abst- 
rakčiausias etines sąvokas, tokias kaip „teisinga“, o šios sąvokos neat- 
skleidžia pasaulio-kreipiamojo poveikio (kaip tik dėl to jas pasirinko presk- 
riptyvizmas, bandydamas surasti gryną vertinamąjį elementą, nuo kurio 
galėtų atsieti pasaulio-kreipiamąjį poveikį). 

Nematau jokios įtikinančios žinojimo teorijos, kuri paaiškintų reflek- 
tyvios etinės minties konvergenciją į etinę tikrovę ir leistų įžvelgti bent 
tolimą analogiją su moksliniu žinojimu. Nematau ir įtikinančios analogi- 
jos su matematika, sritimi, kurioje nepriklausomos realybės idėja yra 
mažų mažiausiai problemiška. Be priežasčių, paminėtų 6 skyriuje, svar- 
bu ir tai, kad kiekviena neprieštaringa matematikos teorija yra matemati- 
kos dalis. Į šią mintį gali būti neatsižvelgta, sakant kad ji pernelyg triviali, 
neinformatyvi ar nenaudinga, tačiau ne kiekviena neprieštaringa etinės 
refleksijos struktūra gali būti laikoma etikos dalimi. Skirtumas čia tas, 
kad etinės minties pavidalai gali konfliktuoti vienas su kitu tokiais bū- 
dais, kuriems, viena vertus, stinga paaiškinimo, išsprendžiančio konflik- 
ta (įtikinamos klaidos teorijos), o antra vertus, esama pernelyg daug 
įtikinamų kitokio pobūdžio paaiškinimų. 


Taigi aš nemanau, kad mes galime suprasti refleksiją kaip procesą, 
kuris įsitikinimus, pasiektus per nereflektyvią praktiką, pakeičia žinoji- 
mu. Mes turime atmesti objektyvistinį požiūrį, pagal kurį etinis gyveni- 
mas suprantamas kaip etinės tiesos siekimas. Tačiau tai nereiškia visų 
objektyvizmo formų atmetimo. Sumanymas pamėginti surasti objekty- 
vų pagrindimą arba etinio gyvenimo pamatą išlieka. Tuo tikslu turėtume 
pasigilinti į idėjas, liečiančias žmogaus prigimtį ir nagrinėtas 3 skyriuje. 
Dabar šios idėjos turi būti išlaisvintos nuo sokratiško reikalavimo, kad 
suteiktų pagrindą bet kuriam žmogui gyventi etiškai, o ne atvirkščiai. 
Pagal dabar iškilusius tikslus būtų pakankamai daug, jei tokie svarstymai 
galėtų mums pasiūlyti etinio gyvenimo schemą — geriausio etinio gyve- 
nimo, tokio, kuris būtų labiausiai patenkinamas bet kuriam žmogui. Klau- 
simas, į kurį turėtume atsakyti, yra toks: jei jau žinome, kad žmonėms 
reikia gyventi bendrame socialiniame pasaulyje, tai ką turėtume žinoti 
apie žmonių poreikius ir pamatines motyvacijas, kad suprastume, koks 
turėtų būti tas geriausias pasaulis. 

Aš abejoju, ar rasime visiškai patenkinantį atsakymą. Tikėtina, kad 
bet kokie tokio pobūdžio svarstymai bus iš esmės nepakankami apibrėž- 
ti etiniams pasirinkimams (options) net žinomos socialinės situacijos 
sąlygomis (reikia neužmiršti, kad pats situacijos aprašymas iš dalies pri- 
klauso nuo to, kaip įsivaizduojame etines galimybes). Bet kuris etiškas 
gyvenimas draus tokius dalykus kaip žudymas, žalojimas, melavimas, 

tačiau Sie draudimai gali įgyti labai skirtingas formas. Antra vertus, gal- 
vojant apie dorybes — natūraliausią ir perspektyviausią tokio pobūdžio 
tyrinėjimo sritį, - užtenka vien palyginti Aristotelio dorybių katalogą su 
bet kuriuo sąrašu, kuris galėtų būti sudarytas šiais laikais, kad pamatytu- 
me kaip smarkiai gali skirtis deramo žmogaus gyvenimo įsivaizdavi- 
mas — ir pagal dvasią, ir pagal skatintinus veiksmus bei institucijas. Mes 
taip pat remiamės idėja, kad esama daug žmogaus tobulumo formu, 
kurios ne visos dera kartu į vieną harmoningą visumą, taigi bet kuris 
konkretus etinis požiūris išreikš tam tikrą žmogaus galimybių specializa- 
ciją. Ši idėja giliai įsišaknijusi kiekvienoje natūralistinėje arba, antra ver- 
tus, istorinėje žmogaus prigimties koncepcijoje, t.y. bet kurioje adekva- 
čioje jos sampratoje, ir aš vargiai tikėčiau, kad ją įveiks objektyvus tyri- 
mas arba kad paaiškės žmones turint žymiai apibrėžtesnę prigimtį negu 
ta, kurią atskleidžia ligšiolinė mūsų patirtis, — tokią, kuri nuolatos reika- 
lauja sau konkretaus gyvenimo pavidalo. 

Mano nuomone, nelabai tikėtina, kad pasisektų surasti objektyvų ir 
apibrėžtą etinio gyvenimo pagrindą svarstant žmogaus prigimtį. Tačiau 
bet kuriuo atveju, tai suprantamas projektas ir manau, kad refleksijos 
požiūriu toks sumanymas išreiškia vienintelę aiškią etinio objektyvumo 
prasmę. Verta klausti, ko reiktų jo sėkmei. Pirma, turėtume atkreipti 
dėmesį į tai, kaip turėtų būti suprantamas Žmogus, apie kurį kalbėtų 
mūsų etika, kadangi kaip tik iš jo prigimties būtų daromos išvados. Šiuo 
aspektu ši etika būtų artima kontraktinio pobūdžio teorijoms — ji taip pat 
kitų gyvūnų nepriskirtų pirminei etinei „apygardai“, nebent tiems, ku- 
riuos etika paliečia, tačiau skirtingai nuo kontraktyvizmo, ji mažiau tikisi 
iš mūsų santykio su nežemiškų civilizacijų gyventojais ir tą santykį įsi- 
vaizduoja tiesiog kaip abipusiškai suvaržančias taisykles, kurios galėtų 
būti išsakytos nepuolimo sutarties forma. 

Jei projektas pasisektų, tai nereikštų vien susitarimo žmogiškosios 
prigimties klausimu. Pati konvergencija dalinai paliestų socialinį mokslą 
bei psichologiją, tačiau svarbiausia būtų ta konvergencijos dalis, kurios 
atžvilgiu mokslų išvados suvaidino tik šalutinį vaidmenį. Antra vertus, 
tai nebūtų tiesioginė konvergencija į etikos tiesas, kaip tikimasi pagal 
kitą objektyvistinį modelį. Vienas etinis įsitikinimas galėtų būti laikomas 
reflektyvaus lygio žinojimo objektu, ta prasme, kad tam tikras gyveni- 
mo būdas būtų laikomas Žmogui geriausiu. Tačiau tai nevestų tiesiogiai 

prie kitų etinių tiesų, kadangi, trumpai tariant, gyvenimo tobulumo ar 
gerumo samprata nėra prielaida, iš kurios kaip loginė išvada sektų įsi- 
tikinimai, kurių tokiame gyvenime turėtų būti laikomasi. Veikiau tobulo 
gyvenimo subjektą apibūdina pats tokių įsitikinimų turėjimas, ir di- 
džioji tų įsitikinimų dalis bus ne apie subjekto ar kitų Žmonių būdo 
bruožus, ne apie jų gyvenimą, o apie socialinį pasaulį. Tokiam gyveni- 
mui bus būdinga pavyzdžiui tai, kad subjektas vartos daugiau vieno- 
kių, o ne kitokių storųjų sąvokų. Gyvenimo tobulumo refleksija pati 
savaime nenustato sprendimų, kuriuose tos storosios sąvokos varto- 
jamos, taip pat kitų subjekto etinių sprendimų teisingumo. Vietoj to ji 
parodo, kad turime rimto pagrindo (atsižvelgiant į tai, kad pasiaukojo- 
me etiniam gyvenimui) gyventi gyvenimą, kuriame tos sąvokos ir tie 
įsitikinimai yra svarbūs.!' 

Konvergencija, kuri rodytų tokią sėkmę, būtų konvergencija prakti- 
nio proto, kuris leido žmonėms surasti tą geriausią gyvenimo pavidalą 
bei trokšti šiam priklausančių dalykų; etinių įsitikinimų konvergencija 
pirmiausia būtų to proceso dalis ir pasekmė. Šiame lygyje vienas etinis 
įsitikinimas iš tiesų būtų žinojimo objektas. Daugelis konkrečių etinių 
sprendimų, kuriuose vartojamos pasirinktosios storosios etinės sąvo- 
kos, galėtų būti žinomai teisingi, bet, antra vertus, tokio pobūdžio spren- 
dimai (kaip jau rašiau) labai dažnai laikomi žinomai teisingais bet kuriuo 
atveju, net ir tais atvejais, kai kalbama apie objektyvaus pagrindo netu- 
rintį gyvenimą. Objektyvus pagrindimas nebūtų lemtingas tuo požiūriu, 
kad sprendimai, kuriuose vartojamos tos sąvokos, būtų laikomi teisin- 
gais ar žinomai teisingais; taip buvo ir prieš pagrindimą. Bet tai leistų 
mums suprasti, kad geriausia ar labiausiai tinkama vartoti tam tikras 
storąsias sąvokas. Tarp dviejų kraštutinumų — vieno labai bendro spren- 
dimo ir daugelio konkrečių sprendimų - kiti etiniai įsitikinimai būtų tei- 
singi tik netiesiogine prasme, ta prasme, kad jie padėtų mums orientuo- 
tis socialiniame pasaulyje, kuris (pagal šią optimistinę programą) buvo 
parodytas kaip žmonėms geriausias socialinis pasaulis. 

Tai būtų struktūra, labai skirtinga nuo mokslo objektyvumo struktū- 
ros. Net jei etika būtų objektyvi ta vienintele prasme, kuria jos objekty- 
vumas galėtų būti mąstomas, išliktų radikalus skirtumas tarp etikos ir 
mokslo. Vis dėlto tai nereiškia, kad esama aiškios perskyros tarp (bet 
kurio) fakto ir (bet kurios) vertybės; tai taip pat nereiškia, kad nėra jokio 

etinio žinojimo. Šiek tiek esama, o mažiau reflektyvioje praeityje jo būta 
ir daugiau. 

Problemos, kurias čia nagrinėjau, nėra vien hipotetiniai klausimai apie 
tai, ar etika gali galų gale tapti objektyvi, o jei taip, tai kaip tai pasiekiama. 
Tai klausimai apie etinės minties prigimtį, apie tai, kaip ji gali suprasti 
savo pačios prigimtį, taip pat apie tai, kiek ji gali nuolat atrodyti tuo, kas 
ji iš tikrųjų yra. Kad ir kaip jas nušviestume, tai rimtos problemos, jos 
būtų rimtos, net jei etinė mintis pasirodytų esanti objektyvi ta vienintele 
suprantama objektyvumo etikoje prasme. Šias problemas aiškiau su- 
voksime pažvelgę į jas kitokiu — reliatyvizmo rakursu. 

K. pagalvojame apie tam tikro tipo nesutarimus ir nusprendžiame, 
kad jie negali būti objektyviai išspręsti, galime tapti reliatyvistais. Relia- 
tyvizmas nėra būdingas vien etikai; su juo galime susidurti įvairiausiose 
srityse, net mokslo filosofijoje. Vienas kitam prieštaraujančius požiū- 
rius, koncepcijas ar įsitikinimus jis siekia traktuoti kaip nekonfliktuojan- 
čius: aiškinama, kad kiekvienas yra priimtinas savoje vietoje. Problema 
tik ta, kaip tai padaryti, t.y. kaip surasti kiekvienam požiūriui ar koncep- 
Cljal „savą vietą“. 

Reliatyvistinį požiūrį paprasčiausiai ir tiksliausiai išreiškiame interpre- 
tuodami kiekvieną pradinį teiginį kaip teiginį, nustatantį santykį su skir- 
tingais dalykais. Graikų mąstytojas Protagoras, visuotinai pripažįstamas 
kaip pirmasis reliatyvistas, pasirėmė prieštaraujančių juslinių potyrių (kai 
man vėjas atrodo šaltas, o tau — šiltas) pavyzdžiu ir teigė, kad negalime 
atsakyti į klausimą, ar vėjas iš tikrųjų, „pats savaime“, yra šiltas ar šal- 
tas — tai tiesiog faktas, kad jis šaltas man, o tau šiltas. Kaip tik šį santy- 
kinį teiginį minėjau ankstesniame skyriuje kaip tegu ir ne patį įtikina- 
miausią, bet vis dėlto būdą aiškinti antrinių savybių suvokimo skirtu- 
mus, tik aš kalbėjau ne apie skirtumus tarp individų, o skirtumus tarp 
įvairių suvokėjų rūšių. 

Reliatyvizmas siekia konfliktą pašalinti aiškinimu, ir tai reiškia du 
uždavinius. Jis turi pasakyti, kodėl tai ne konfliktas ir kodėl atrodė taip, 
tarsi konflikto būta. Griežtas santykinis reliatyvizmas (relational relati- 
vism) pirmąjį uždavinį atlieka labai ryžtingai: jis pademonstruoja, kad 

loginės formos požiūriu du teiginiai yra suderinami tiesiogine prasme, 
taigi nėra jokių kliūčių priimti juos abu. Jam sunkiau sekasi įvykdyti 
antrąjį uždavinį, kadangi kuo įtikinamiau skamba tvirtinimas, kad teigi- 
niai iš tiesų yra santykiniai, tuo labiau glumina mintis, kad konflikto bū- 
ta. Santykinis reliatyvizmas įveda aiškiai suderinamą struktūrą, o tada 
turi pasakyti, kas giją slėpė ar neleido pamatyti anksčiau. Gal būtų nau- 
dinga pažvelgti į reliatyvizmą kitu aspektu ir paklausti, kas atsitiktų, jei 
pripažintume, kad du įsitikinimai ar pažiūros iš tiesų konfliktuoja, neigia 
viena kitą. Tada problema bus surasti tą prasmę, kuria vis dėlto kiekvie- 
ną turėtume laikyti priimtinu „savoje vietoje“ ar savu aspektu. 

Idėja, kuri verčia mus galvoti apie reliatyvizmą plačiau yra nebendra- 
matiškumas (icommensurability). Kai kurių mokslo filosofų nuomone, 
mokslo teorijos gali būti nebendramatės viena kitos atžvilgiu, kadangi 
skiriasi jų vartojamos sąvokos, taip pat objektai, kuriuos žymi jų termi- 
nai, bei tai, ką kiekviena tų teorijų laiko empiriniais duomenimis. Šios 
teorijos tiesiogine prasme neprieštaraus viena kitai. Vis dėlto jos šalina 
viena kitą. Jei taip nebūtų, nebūtų sunkumo jas jungti draugėn, taip kaip 
jungiame skirtingų vietų žemėlapius. Teorijos negali būti taip jungiamos, 
kaip tik tai ir sukėlė diskusijas. Mokslininkai, palaikantys vieną teoriją, 
stengiasi surasti priežasčių atmesti kitą; vystantis mokslo istorijai viena 
teorija gali išstumti kitą. Kaip tai įmanoma? Kai kurie radikalūs mokslo 
filosofai sako, kad negalime jungti dviejų teorijų vien dėl to, kad priešta- 
rautume sau, priimdami jas abi: negalime suderinti tyrinėjimų, kurių kiek- 
viena teorija reikalauja, kiekvienai teorijai būdingų dėmesio krypčių ir 
pan. Negali dirbti remdamasis abiem. 

Toks konkuruojančių mokslinių teorijų aiškinimas skatina žvelgti į 
šias teorijas kaip į dvi kultūras ar gyvenimo formas. Man toks mokslo 
aiškinimas skamba kaip beprotiškas perlenkimas, tačiau tokio pobūdžio 
aiškinimas gali visai tikti kalbant apie skirtingas kultūras ar gyvenimo 
formas, tokias kaip hipertradicinės bendruomenės pavyzdys, svarstytas 
ankstesniame skyriuje. Vienos tokios bendruomenės pažiūros gali būti 
ganėtinai nebendramatės su kitos bendruomenės pažiūromis, bet net ir 
tada jos šalins viena kitą. Konfliktuos gyvensenos, kurias laikys privalo- 
momis viena ir kita bendruomenė. 

Ar įsigali reliatyvizmas, kai viena kitą šalina dvi kultūros arba dvi 
gyvenimo sampratos? Ne iškart. Vienos kultūros žmogus, turintis tam 
tikrų nuostatų ir lūkesčių, susidūręs su kitokiu gyvenimo būdu, dažnai 

nebus linkęs daryti taip, kaip daroma kitoje kultūroje. Dar daugiau, iš 
dalies kaip tik tai, kad jo reakcijos yra taip giliai vidinės, jog atskirais 
atvejais jis ne tik vengia, bet ir atsisako elgtis taip, kaip iš jo tikimasi, ir 
daro tas reakcijas etinėmis. Kad atsisakymas būtų suprastas, visai nebū- 
tina, kad abi pusės veiksmus, apie kuriuos kalbama, suvoktų vienodai, o 
atsižvelgiant į situaciją, kurią čia įsivaizduojame, joms tai ir nebus būdin- 
ga. Tarkime, bendruomenės, kuriai atnašavimas nepriimtinas, nariai su- 
siduria su kitos bendruomenės, atnašaujančios aukas, nariais. Jie skir- 
tingai suvoks ritualinius žudymus, tačiau tai nereiškia, kad pirmosios 
grupės pasibaisėjimas kiltų iš antropologinio nesusipratimo. Jie galėtų 
pasakyti, kad tai tyčinis belaisvio žudymas, ir to pakaktų, kad šio akto 
atžvilgiu jie pajustų etiškai priešiškus jausmus (tai nereiškia, kad jie turi 
ką nors kaltinti, tai kitas klausimas). 

Kai vienos kultūros nariai susiduria su kitai kultūrai būdingu elgesiu, 
jų nuostatos ir reakcijos nėra tiesiog atmetamos ar parodomos kaip ne- 
tinkamos. Bet kuriuo atveju būtų dirbtina tokius faktus aiškinti taip, tarsi 
turėtume reikalo su dviem aiškiai uždaromis, savipakankamomis kultū- 
romis. Visiškai unikali kultūra yra geriausiu atveju retas dalykas. Kultū- 
ros, subkultūros, kultūros fragmentai nuolat susitinka, keičiasi 1dėjo- 
mis, modifikuoja praktikas ir požiūrius. Socialinėms praktikoms nieka- 
da negalėtume išduoti pažymėjimo, liudijančio, kad jos priklauso tikrai 
skirtingoms kultūroms ir todėl turi imunitetą joms svetimų sprendimų ar 
reakcijų atžvilgiu. 

Taigi labai staigus perėjimas prie reliatyvizmo nerealus. Dėl panašių 
priežasčių neįmanomas ir griežtas santykinis reliatyvizmas etikoje. Jis 
turėjo pajėgių gynéju,' vis dėlto nuomonė, kad etinės teisingo ir netei- 
singo sampratos yra logiškai neatsiejamos nuo konkrečios visuomenės, 
skamba neįtikinamai. Dar kartą prisiminkime hipertradicinės bendruo- 
menės pavyzdį ir įsivaizduokime, kad ji turi tam tikras taisykles, išreikš- 
tas žodžiais, panašiais į „teisinga“ ir „neteisinga“. Tokia bendruomenė, 
pirmą kartą susidūrusi su kitokia kultūra ir paprašyta reflektuoti, negalė- 
tų staiga suprasti, kad jos kalboje slypi santykinumas. Visada bus per 
anksti arba per vėlai. Per anksti, kadangi jie niekada nesusimąstė ir net 
nepagalvojo apie alternatyvą įprastam „mes“ (čia tinka klausimas iš 7 
skyriaus: kaip tai galėtų būti pasakyta jų kalba?). Per vėlu, kai jau susi- 
durta su nauja situacija; tai reikalauja, kad jie matytų toliau, nei siekia 
egzistuojančios taisyklės ir praktikos. 

Susidaro įspūdis, tarsi reliatyvizmas iš viso galėtų būti pašalintas. 
Atrodo jog tai, kad žmonės gali ir turi reaguoti susidūrę su kitokia kultū- 
ra, ir daro tai taikydami savąjį sąvokų arsenalą (taip pat ir reflektuodami 
jas), rodo, jog konkrečios kultūros etinė mintis visada gali peržengti 
savos kultūros ribas. Svarbu, kad ši galimybė susijusi ne su etinės min- 
ties objektyvumu, o su jos turiniu ar siekiais. Net jei žinotume, jog nesa- 
ma būdo, kuriuo nepriklausomi tyrinėjimai ar racionalūs argumentai ga- 
lėtų suartinti skirtingus etinius įsitikinimus, iš to neplauktų reliatyviz- 
mas. Kiekviena pažiūra galėtų ir toliau tvirtinti dalykus, kurie būtų taiko- 
mi visam pasauliui, ne vien tai jo daliai, kuri yra „mūsų“ pasaulis. 

Nors tvirtinti, kad iš neobjektyvumo neplaukia joks reliatyvistinis po- 
žiūris, yra teisinga, vis dėlto jei čia ir sustotume, liktų kažkokia spraga, 
kažkas neišsakyta. Jeigu supranti savojo etinio požiūrio neobjektyvumą, 
ar tai neturėtų atitinkamai paveikti ir to, kaip įsivaizduoji savojo požiūrio 
taikymą, jo mastą? Jei taip, tai kaip paveikia? Šis supratimas negali tie- 
siog „Išjungti“ tavo etinių reakcijų susidūrus su kitokia grupe ir net ne- 
aišku, kodėl turėtų. Kai kurie filosofai galvojo, kad turėtų, jie manė, jog 
nuosekliai reliatyvistinis požiūris reikalauja, kad vienodai palankiai žiūrė- 
tum į kiekvieno kito asmens etinius įsitikinimus. Tai tikra painiava, ka- 
dangi taip reliatyvizmas nuvedamas iki nereliatyvistinės universalios to- 
lerancijos moralės“. Tačiau paini reakcija visada yra reakcija į kažką. Jei 
suprantame etinę įvairovę bei būdus, kuriais ji gali būti aiškinama, nejti- 
kėtina, kad šis supratimas turėtų viską palikti savo vietose ir nepaveikti 
pačios mūsų etinės minties. Žinoma, mes galime tiesiog ir toliau tvirtinti, 
kad esame teisūs, o visi kiti klysta (t-y., laikantis neobjektyvistinio po- 
žiūrio, teigti mūsų vertybes ir atmesti jų), tačiau jei jau pasiekėme šią 
refleksijos pakopą, tai būtų stulbinančiai netinkamas atsakymas. Ką dar 
galėtume daryti? Ieškodami atsakymo, pabandykime apsukti reliatyviz- 
mo klausimą, pažvelgti į jį kitaip. Tradiciškai buvo klausiama, ar mes dėl 
konceptualinių ar loginių priežasčių turime galvoti reliatyvistiškai, ar vis 
dėlto tai neįmanoma. Mes veikiau turėtume klausti, kokiu mastu galime 
galvoti reliatyvistiškai ir kiek adekvatesnį atsakymą refleksijai užtikrintų 
toks galvojimas. 


Visos iki šiol nagrinėtos idėjos rėmėsi prielaida apie vieną pamatinę 
perskyrą — tarp vienos grupės požiūrio ir visų kitų požiūrio. Reliatyvis- 


tas galvoja, kad vienos grupės sprendimai taikomi tik tai grupei, o kita 

pusė galvoja, kad bet kurios grupės sprendimai turi būti taikomi visiems. 
Abi pusės klysta. Norėdami suprasti reliatyvisto rūpesčius, neturime 
tiesiog nubrėžti ribos tarp savęs ir kitų. Mes iš viso turime ne brėžti ribą, 
o pripažinti, kad kiti yra mums artimesni ar tolimesni — įvairiu laipsniu. 
Mes taip pat turime suvokti, kad pačios mūsų reakcijos ir santykiai su 
kitomis grupėmis yra mūsų etinio gyvenimo dalis, ir turėtume suprasti 
šias reakcijas realistiškiau, galvodami apie praktikas ir jausmus, kurie 
padeda formuoti mūsų gyvenimą. Tam tikri nesutarimai ar nuomonių 
skirtumai yra svarbesni nei kiti. Svarbiausia, ar mūsiškio ir kitų požiūrio 
priešingumas ką nors keičia, ar jis kelia klausimą apie tai, kaip turėtų 
toliau gyventi viena ar kita grupė. 

Turėtume skirti realius susidūrimus nuo sąvokinių (notional) 3 Re- 
alus susidūrimas tarp besiskiriančių požiūrių iškyla tada, kai vienai žmo- 
nių grupei abu požiūriai reiškia realų pasirinkimą. Sąvokinis nesutari- 
mas, priešingai, iškyla tada, kai kokie nors žmonės Zino du skirtingus 
požiūrius, tačiau bent vienas iš jų nesutarimo dalyviams nereiškia rea- 
laus pasirinkimo. ,,Realaus pasirinkimo“ idėja yra visų pirma, nors ne 
vien tik, socialinė sąvoka. Koks nors požiūris reiškia realų tam tikros 
grupės pasirinkimą arba tada, kai jis jau yra tos grupės požiūris, arba 
tada, kai jie galėtų pereiti prie jo; o grupė galėtų pereiti prie to kito požiū- 
rio, jei manyty savo aktualiomis istorinėmis aplinkybėmis galinti pagal jį 
gyventi ir neprarasti įtakos realybei, nenuklimpti į berib] savęs apgaudi- 
nėjimą ir pan. Kokiu mastu jie gali taip padaryti, priklauso nuo įsivaizda- 
vimo, kokie dabartinės socialinės situacijos bruožai išliktų nepakitę, jei 
jie pereitų prie naujojo požiūrio. Jei žmonių situacija pasikeistų, jiems 
galėtų atsiverti naujos galimybės, taigi klausimas, ar jiems tai realus pasi- 
rinkimas, susijęs su klausimu, ar jų situacija galėtų būti pakeista. Žmonės 
gali klysti dėl šių dalykų. Jie gali manyti, kad naujasis požiūris jiems 
reiškia realų pasirinkimą, o iš tikrųjų taip nėra, — jie arba tiesiog blogai 
informuoti, arba optimistai, arba papuolę į fantazijos spąstus, ir tai gali 
būti socialinė arba politinė klaida, ne vien asmeninė. Antra vertus, gali 
būti, kad jie nesupranta, ką jiems gali pasiūlyti perėjimas prie kito požiūrio. 

Daugelis pažiūrų, kurių žmonės anksčiau laikėsi, šiandien nėra realūs 
mūsų pasirinkimai. Žalvario amžiaus genties vado ar viduramžių samu- 
rajaus gyvenimas mums nėra realūs pasirinkimai: negalėtume tokių gy- 
venimų gyventi šiandien. Tai nereiškia, kad tų vertybių sistemų apmąs- 
tymas negalėtų įkvėpti minčių, prasmingų šiuolaikinio gyvenimo požiū- 

riu, bet perimti tiesiogiai jų pažiūras jau neįmanoma. Net utopiniai mažos 
entuziastų grupės projektai negalėtų atkurti to gyvenimo. Tuo labiau to 
nepasisektų padaryti socialiniu mastu — toks projektas šiuolaikinio in- 
dustrinio gyvenimo kontekste būtų vien tuščia iliuzija. Sumanymas 1š 
viso atsisakyti šiuolaikinio industrinio gyvenimo sąlygų yra kita, skirtin- 
ga neįmanomybė. 

Svarbu, kad pasirinkimai gali būti asimetriškai susiję. Tam tikras šiuo- 
laikinio technologinio gyvenimo variantas išlikusių tradicinių bendruo- 
menių nariams tapo realiu pasirinkimu, tačiau jų gyvenimas nėra realus 
pasirinkimas mūsų požiūriu, nepaisant daugeliui būdingos aistringos nos- 
talgijos. Teorijos, aiškinančios tokią asimetriją ir jos mastą, įtakoja mūsų 
nuomones apie radikalaus socialinio ir politinio veiksmo galimybes. 

Konkretaus tipo pažiūrų reliatyvistinė interpretacija gali būti suprasta 
kaip sakanti, kad šio tipo pažiūroms vertinamasis žodynas — geras, blo- 
gas, teisingas, neteisingas ir pan. — gali būti taikomas tik realaus susidū- 
rimo atveju; sąvokinio nesuderinamumo atveju tokio pobūdžio vertini- 
mai laikomi netinkamais ir nedaromi jokie sprendimai. Reliatyvizmo at- 
metimas konkrečios srities atžvilgiu nereiškia, kad nesama sąvokinių 
prieštaravimų. Susidūrimas tarp flogistono teorijos ir bet kurios šiuolai- 
kinės degimo teorijos yra neabejotinai sąvokinis, flogistono teorija šiais 
laikais nėra realus pasirinkimas; tačiau pagal nereliatyvistinę tokių teori- 
jų interpretaciją, flogistono teorija gali būti vertinama: ji yra klaidinga. 
Bandymas gyventi įsitikinusio flogistono idėjos šalininko gyvenimą šiuo- 
laikinėje. akademijoje yra ne tik toks pat nenuoseklus sumanymas, kaip 
gyventi teutonų riterio gyvenimą 1930-tųjų Niurnberge. Flogistono te- 
orija nėra realus pasirinkimas, kadangi ji negali būti suderinta su dauge- 
liu šiandien Zinomy tiesų. 

Taip suprantamą reliatyvizmą vadinsiu nuotolio reliatyvizmu. Retlek- 
tyviose etinėse pažiūrose tokiam esama erdvės. Nuotolis, kuris paverčia 
susidūrimą sąvokiniu ir atveria erdvę reliatyvizmui, gali būti įvairiopas. 
Kartais jis iškyla kalbant apie tolimus egzotiškus kraštus. Jis natūraliai 
taikomas tolimesnei praeičiai. Jis taip pat gali būti taikomas ateičiai, tai 
aptarsiu šio skyriaus pabaigoje. 

Įvesdamas tokio pobūdžio reliatyvizmą aš dažniau minėjau etines pa- 
žiūras, o ne konkrečias praktikas, ir jis turi būti taikomas būtent pakan- 
kamai plataus masto įsitikinimų ar pažiūrų sistemoms. Jei norime rimtai 
žiūrėti į reliatyvistinį susilaikymą nuo sprendimo, turime mąstyti visuo- 

mene kaip visumą. Kai kurios etinės sąvokos — pavyzdžiui, dorybė ir 
yda — taikomos žmonėms ir jų poelgiams net ir tada, kai visuomenės, 
kurioje jie gyveno, pažiūros realiai nekonfrontuoja su mūsiškėmis. Tai 
reiškia, kad atsiejame Žmones nuo socialinių praktikų, kuriose jie daly- 
vavo, taigi dažnai nepamatome jų realistiškai. Atskiro aptarimo reikalau- 
ja istorinė asmenybė, pagarsėjusi kaip nusikaltėlis ar disidentas, — as- 
muo, kuris nei mūsų, nei savo meto žmonių akimis negyveno pagal 
vietines vertybes. Tokiu atveju disidentas ir ta visuomenė iš principo gali 
būti suprasti konkrečiai, tačiau taip retai atsitinka.“ 

Jei norime į reliatyvistinį susilaikymą nuo vertinimo žiūrėti rimtai, 
turime galvoti apie pačią visuomenę realistiškai ir konkrečiai. Daugelis 
etinių pasakojimų apie praeitį ar egzotiškus kraštus turi labai mažai ben- 

‘dro su tų laikų ar tų vietų tikrove. Tai fantazijos, tarnaujančios tiems 
patiems tikslams, kaip ir pasakos, ir jeigu jos ką nors pažeidžia, tai ne 
kokį nors rimtai siūlomą reliatyvizmą, o reikalavimą realistiškai žvelgti į 
žmogaus gyvenimą ir žmogaus galimybes. Tokie pasakotojai iš tikrųjų 
ne galvoja apie kitas visuomenes, o naudoja jas kaip simbolių ir siekių 
šaltinį? 

Reliatyvizmas, susijęs su grynai erdviniu nuotoliu, šiuolaikiniame pa- 
saulyje visai neįdomus ir netaikomas. Šiandien visi susidūrimai tarp kul- 
tūrų turi būti realūs susidūrimai, egzotiškų tradicinių bendruomenių eg- 
zistavimas kelia gana įvairius ir sunkius klausimus, pavyzdžiui, ar liku- 
sioji pasaulio dalis turėtų panaudoti jėgą, kad išsaugotų tą bendruome- 
ne — kaip nykstančią rūšį; antropologai ir kiti tokių bendruomenių tyri- 
nėtojai jaučiasi kaip jėgeriai, saugantys retas rūšis. Mintys apie praeitį ir 
ateitį kelia kitokias problemas, kadangi iš pirmosios kilome, o antroji yra 
tai, kas priklausys nuo mūsų. Dar daugiau, praeitis ir tai, kaip ją supran- 
tame, yra ypatingai susiję su refleksija, kylančia iš šių problemų. Mano 
nuomone, šiuolaikiniam pasauliui būdingas ypatingas reflektyvumo ly- 
gis, ir nors tą faktą suformulavo Hegelis ir pirmiausiai būtent nuo jo 
prasidėjo šios diskusijos, šiandien yra kur kas daugiau teorinių sistemų, 
kuriomis galime pasiremti aiškindami savo ir kitų kultūras. 

Reflektyvios sąmonės plėtra nebuvo tolydi ir visuomet pozityvi. Dar 
mažiau pagrįsta manyti, kad iki tam tikro laiko Vakarų pasaulis gyveno 
integruotą, praktinį, pažįstamą bendruomenės gyvenimą, kurį esq su- 
ardęs konkretus įvykis — priklausomai nuo skonio, tokiu laikomi 1914 me- 
tai, Pramonės revoliucija, Galilėjus, Reformacija ar koks kitas ankstes- 

nis faktas. Visos šios Nuopuolio versijos vienodai mitinės, vienodai iš- 
reiškiančios absoliutaus tapatumo su gamta ilgesį, kažkokio migloto prisi- 
minimo ilgesį. Nebūtina priimti mitą, kad pripažintum du dalykus: pirma, 
reflektyvaus visuomenės bei mūsų veiklos supratimo poreikis šiuolaiki- 
niame pasaulyje yra gilesnis ir labiau išplitęs negu kada nors anksčiau; 
antra, storesnio pobūdžio sąvokos turi mažesnę vertę šiuolaikinėje vi- 
suomenėje, lyginant su požiūriu į jas tradicinėse bendruomenėse, net jei 
jų vartojimas tose bendruomenėse negarantavo to, apie ką kalba mitas — 
bendruomenės tapatumo, konfliktų nebuvimo ir pilnatvės jausmo.’ 

Nėra kelio atgal iš reflektyvumo. Nesakau, kad niekas negali jo su- 
menkinti; asmeniškai ir visuomeniškai tą gali atlikti daugelis dalykų. Bet 
nėra kelio atgal, - kelio, kuriuo patys sąmoningai galėtume pasukti atsi- 
sakydami refleksijos. Net individualiu atveju, nors galime sąmoningai 
nuspręsti mažinti refleksiją, negalime sąmoningai eiti šia kryptimi — taip, 
kad užmirštume ją sėkmei mus lydint. Tačiau socialine prasme visada 
bus žmonių, kurie nenorės eiti tokiu keliu ir pasistengs kitiems neleisti 
jos pamiršti. Šis savimonės fenomenas, kartu su jį palaikančiomis insti- 
tucijomis ir procesais, tampa viena priežasčių, dėl kurių praeities gyve- 
nimo formos nebegali būti realiais dabarties pasirinkimais, dėl tos pačios 
priežasties pastangos grįžti atgal dažnai duoda rezultatus, kurie, žmo- 
gaus ar mažos grupės požiūriu, atrodo absurdiški, o plačiu mastu — 
bauginantys. Pirmiausias pavyzdys — reakcingi projektai atkurti tariamai 
laimingą hierarchinę praeities visuomenę. Visais atvejais tokie projektai 
kritikuojami už tai, kad jų praeities įsivaizdavimai yra fantazijos; net jei ir 
būta laimingų hierarchinių visuomenių, jų patrauklumas mūsų akims re- 
miasi įsivaizduojamu jy naivumu, o ne tuo, kad jos suprato savąją pri- 
gimtį. Tai negali būti atkurta, kadangi reiktų rasti būdą, kaip pasiekti, 
kad žmonėms nebekiltų klausimai, kurie jau yra iškilę.’ 

Bet jeigu klausimai jau pribrende, ar neturėtume — bet kuriuo atveju, 
ar negalėtume — klausti jų praeities visuomenių atžvilgiu? Pavyzdžiui, ar 
negalėtume klausti, ar tos visuomenės, nesvarbu, kiek jos pačios apie tai 
žinojo, buvo neteisingos? Ar galėtų nuotolio reliatyvizmas apsaugoti jas 
nuo tokio klausimo? Pirmiausia būtų naudinga suformuluoti tokį klausi- 
mą: ko nežinojo šios mažiau reflektyvios ir mažiau save pažinusios vi- 
suomenės? 

Atrodytų paprasčiausia sakyti, kad jos nežinojo apie savo socialinės 
santvarkos alternatyvas ir galvojo, kad jų socialinė tvarka būtina. Kai 

kurių izoliuotų ir neraštingų tradicinių bendruomenių atžvilgiu visiškai 
galėtų būti tiesa, kad jos nežinojo apie kitokias santvarkas, tačiau dauge- 
lis sudėtingesnių hierarchinių visuomenių, pavyzdžiui, Europos vidu- 
ramžių visuomenės, neabejotinai žinojo apie alternatyvas, jos žinojo, kad 
kituose kraštuose žmonės kitaip organizuoja visuomenės gyvenimą. Jie 
nežinojo, turėtume sakyti, kad būta alternatyvų jiems. Tačiau toli gražu 
neaišku, ar tai buvo alternatyvos, galiojančios jiems. Reiktų tvirtesnio 
pagrindo, nei dabar turime, kad apie tai, kaip galėjo būti, galėtume tvir- 
tinti (bent jau kuria nors netrivialia prasme) — jie galėjo gyventi pagal 
kitokią socialinės tvarkos sandorą? — taip pat reiktų išsamesnės laisvės 
sampratos, kad teigtume, jog jie galėjo ją įgyvendinti. Jie gal ir neklydo 
manydami, kad jų socialinė tvarka jiems buvo būtina. Šiandien mums 
nepriimtinas ne tiek šis jų sprendimas, o tai, kaip jie grindė tą būtinu- 
mą, —jųreliginiai ar metafiziniai motyvai. Mums atrodo klaidingi mitai, 
legitimavę jų hierarchijas. Mūsų visuomenės ir savęs pačių suvokimas 
mums atrodo natūralistiškesnis nei tų visuomenių savęs supratimas. Ši 
natūralistinė visuomenės samprata, kurią naujojo pasaulio pradžioje su- 
formulavo Hobbes'as ir Spinoza, išreiškia vieną iš būdų, kuriais pasaulis 
tapo entzaubert, anot garsaus Maxo Weberio posakio — magija jį apleido. 
(Šiuolaikinės islamistų pastangos pasukti šį procesą atgal - jei jų pastan- 
gos reiškia būtent tai — rodo ne tai, kad šis procesas yra lokalinis ar 
grįžtamasis, o vien tai, kad jis gali sukelti neviltį.) 

Praeityje naudotos hierarchijos legitimacijos ir tai, kaip mes dabar jas 
suprantame, yra tiesiogiai susiję su mūsų nuomone apie tų visuomenių 
teisingumą ar neteisingumą. Tai svarbu nuotolio reliatyvizmo atžvilgiu. 
„Teisinga“ ar „neteisinga“ — pagrindinės sąvokos, taikomos visuomenei 
kaip visumai, ir bent iš principo jos gali būti taikomos, kai visuomenės 
suvokiamos konkrečiai ir realistiškai. Be to, vertinant teisingumo požiū- 
riu, geriau nei vartojant kitokias sąvokas, galima išvengti nenaudingo 
klausimo apie tai, kas kaltas. Šių bruožų junginys suteikia visuomeninio 
teisingumo sąvokai ypatingą vaidmenį reliatyvizmo atžvilgiu. Teisingu- 
mas ir neteisingumas yra neabejotinai etinės sąvokos ir kažin ar gali būti 
taikomos atskirai praeities visuomenei kaip visumai, net jei žinome apie 
jas pakankamai daug. 

Galima ginti reliatyvistinę teisingumo sampratą. Jei iš viso galvojama 
istoriškai, jaučiama tam tikra tendencija manyti, kad šiuolaikinės visuo- 

meninio teisingumo sampratos, besiremiančios, pavyzdžiui, lygių teisių 
idėja, paprasčiausiai nepritaikomos hierarchinėms praeities visuomenėms. 
Akivaizdus faktas, kad šios visuomenės nepatenkintų Rawlso sąlygų, 
cituotų 5 skyriuje, neatrodo tiesiogiai susijęs nei su tomis visuomenė- 
mis, nei su Rawlso kriterijais, pasiūlytais šiuolaikinių visuomenių atžvil- 
giu'?. Tačiau iškyla pavojus, kad aiškinant pagal nuotolio reliatyvizmą, 
praeities visuomenių teisingumas ar neteisingumas tiesiog išnyks. Net 
jei atsisakome taikyti joms aiškiai šiuolaikiškas idėjas, turime pripažinti, 
kad tos visuomenės pačios taikė tam tikras teisingumo sampratas ir 
vadinti jas taip nėra nei žaidimas žodžiais, nei kalbinis suklydimas. Gali- 
ma šiuolaikines visuomeninio teisingumo sampratas suprasti kaip radi- 
kalesnį — konservatoriai pasakytų, nevykusį — idėjų, egzistavusių kituo- 
se kraštuose ir įkvėpusių kitas visuomenes, taikymą; taip pat sėkmingai 
istoriniai tęstinumai gali būti panaudoti priešinga kryptimi. Ankstesnės 
sampratos kokia nors forma išlieka mumyse. Mes žinome, ar turėtume 
žinoti, kad nėra kelio atgal ir kad praeities visuomenių hierarchijos legi- 
timacijos neprieinamos mums. Bet kaip radikalai egalitaristiškesnes šiuo- 
laikines koncepcijas gali laikyti ankstesnių teisingumo sampratų įpėdinė- 
mis, taip konservatoriai gali bandyti surasti kokį nors mažiau egalitarinį 
senųjų koncepcijų analogą ir išlaisvinti jį nuo praeities legitimacijų, ku- 
rios jau nebegaliotų, kaip supranta ir jie, ir visi kiti (jei jie nėra tamsuoliš- 
kai reakcingi). 

Etinės minties požiūriu, labai svarbu, kuria prasme praeities legitima- 
cijos nebelaikomos patikimomis. Refleksijos augimas ir natūralistinė pa- 
žiūra į visuomenę sunaikina pasitikėjimą jomis intelektualine prasme; jos 
aiškinamos ir suprantamos nebe taip, kaip pačios būtų norėjusios būti 
suprastos. Tačiau kai kurie jų aiškinimai gali reikšti, kad jos yra diskredi- 
tuotos etine prasme. Kritinė teorija! teisingai ragina aiškinant jas kelti 
tam tikro pobūdžio klausimus, visų pirma klausti, ar legitimacijos priim- 
tinumo praeityje nelėmė vien tik galia, kurią jos turėjo legitimuoti. Tai 
potencialiai etinis, ne vien aiškinamasis argumentas. Tokie argumentai 
padeda išlaikyti šiuolaikinės etinės minties dėmesį praeities visuomenių 
teisingumo klausimui ir daro nuotolio reliatyvizmą mažiau įtikinamą. 

Dar daug ką reiktų pasakyti šiais klausimais!*. Gali būti, kad teisingu- 
mo svarstymai yra pagrindinis etinės minties, peržengiančios nuotolio 
reliatyvizmą, elementas. Galimas dalykas, tai taip pat kyla iš šiuolaikinio 

pasaulio ypatumų. Mes turime įvairias visuomeninio teisingumo kon- 
cepcijas su skirtingomis politinėmis pasekmėmis; visos jos suprantamai 
įšaknytos mūsų praeityje ir jausmuose. Kadangi žinome, kad nepriima- 
me jų ankstesnių legitimacijų, bet, antra vertus, nežinome kaip kitaip jas 
suprasti, mes linkę į praeities teisingumo sampratas žiūrėti kaip į kitokį 
idėjų, vis dar svarbių šiuolaikiniam žmogui, pavidalą. Ta prasme mes 
suvokiame jų susidūrimus kaip realią konfrontaciją — tarpusavio ir su 
šiuolaikinėmis idėjomis. 


Dabar sugrįžkime prie pačios refleksijos ir jos ryšių su etiniu žinoji- 
mu. Anksčiau sakiau, kad refleksija gali sunaikinti žinojimą, kadangi storą- 
sias etines sąvokas, kurios buvo naudojamos mažiau reflektyvioje būk- 
lėje, refleksija gali pašalinti iš vartosenos, nors abstraktesnės ir bendresnės 
etinės idėjos, kurios galbūt užimtų pirmųjų vietą, netenkintų propozici- 
nio žinojimo reikalavimų. Pasakyti, kad žinojimas sunaikintas, nereiškia, 
kad tam tikri įsitikinimai, anksčiau buvę teisingi, dabar tokie nebėra. Tai 
taip pat nereiškia, kad žmonės pasirodė niekada nežinoję dalykų, kuriuos 
tarėsi Zing. Tai reiškia, kad šie žmonės turėjo tam tikrus įsitikinimus, 
kurie daugeliu atvejų laikytini žinojimo pavyzdžiais; tačiau dabar, kai po 
refleksijos jie nebegali toliau vartoti tų sąvokų, kurios buvo esminės jų 
turėtų įsitikinimų požiūriu, jie nebegali laikytis tokio pobūdžio įsitikini- 
mų. Tam tikra žinojimo rūšis, lietusi konkrečias situacijas, vadovavusi 
žmonėms orientuojantis socialiniame pasaulyje ir padėjusi kurti jo pavi- 
dalą, jiems daugiau nebeprieinama. Žinojimas sunaikintas, kadangi su- 
naikinta tam tikro žinojimo tipo galimybė; dar daugiau, galvodami apie 
savo ankstesnius įsitikinimus, jie dabar Zvelgs į juos kaip stebėtojai — 
kaip į svetimą žinojimą. 

Tai ne vienintelis atvejis, kai refleksija sunaikina žinojimą. Visiems 
žinoma, kad individualiu atveju praktinį veiksmo įgūdį gali sunaikinti su- 
simąstymas apie tai, kaip tas veiksmas atliekamas (nors palankiomis 
aplinkybėmis įgūdis gali būti ir sustiprintas). Tačiau tas atvejis labai ski- 
rasi nuo mūsų aptariamų. Pirma, jis liečia tik paties individo sąmonę, 
kadangi pašaliniai stebėtojai gali teoriškai išsiaiškinti būdus, kuriais įgu- 
dęs žmogus atlieka veiksmą, ir jų išvados, tinkamai išdėstytos, tikrai gali 
padėti geriau atlikti tą veiksmą ateityje. Antras skirtumas yra tas, kad 
refleksija paliečia kažką, ką individas neabejotinai sugeba daryti, ir nors 

gali paaiškėti, kad daugiau jis to nebesugeba padaryti, tai nereiškia, kad 
taip ir turėjo atsitikti. Tačiau etiniu atveju yra kitaip: tarkime, žmonės 
prieš refleksiją tikrai galėjo, vartodami šias sąvokas, orientuotis savo 
socialiniame pasaulyje, tačiau refleksijos padarinys ir yra tas, kad dabar 
jie turėtų daryti kažką kita. Skirtingai nei neraminanti dviratininko ar 
lyno akrobato refleksija, etinė refleksija tampa praktikos, kurią apmąsto, 
dalimi ir keičia ją iš vidaus. 

Sokratas apie šiuos klausimus galvojo tik individualios savo paties 
praktikos apmąstymo požiūriu. Jis manė esant neįmanoma, kad reflek- 
sija sunaikintų žinojimą, kadangi apskritai niekas, išskyrus mąstymą, 
negalėjo teikti žinojimo. Jis manė, kad refleksija vėda prie žinojimo ir 
kad būtent žinojimas yra svarbus (geriau žmogui žinančiam, o ne neži- 
nančiam). Jei kas nors pritaria antrajai Sokrato minčiai, bet ne pirmai, 
idėja, kad refleksija gali sunaikinti žinojimą, atsisuks prieš retleksiją ir 
pasireikš kokiu nors konservatizmo pavidalu ar, dar blogiau, - liaupsins 
kilmę, neišsakomą pagavą ir tradicinį supratimą. Apie šių dalykų gerą- 
sias puses tikrai turėtų būti pasakyta daugiau negu leido pažangi mintis; 
faktiškai, šių dalykų labui reiktų pasakyti daugiau negu didžiosios pažan- 
giųjų idėjų dalies labui. Bet net jei būsime tikri dėl tradicinio žinojimo 
vertės, bandymas jo labui nuslopinti refleksiją negali vesti niekur kitur, 
tik į katastrofą, panašiai kaip moteris, supratusi, kad vaikai sugriovė jos 
gyvenimą, nužudžiusi juos, negrįš į ankstesnę būklę. 

Tačiau neturėtume priimti antrosios Sokrato nuomonės. Jei ketina- 
me priimti nesokratišką paradoksą, turėtume atmesti abi jo prielaidas. 
Etinis Žinojimas, nors ir esama tokio dalyko, nebūtinai yra geriausia eti- 
nė būklė. Čia turime prisiminti, kad prarasdami etinį žinojimą, galime 
pasiekti kitokio pobūdžio žinojimą apie žmogaus prigimtį, istoriją, arba 
apie tai, koks iš tikrųjų yra pasaulis. Mes galime įgyti žinojimą apie etiš- 
kumą arba tai, kas jį supa. Vidinėje etiškumo plotmėje šio proceso dėka 
mes galime pasiekti supratimą. 

Tai nėra vien kitas žinojimo, kurį būsime praradę, vardas. Visų pirma 
jis nėra taip pat susijęs su tikrumu. Viena priežasčių, dėl kurių konserva- 
toriai ir tradicionalistai puola refleksiją, yra ta, kad jie bijo netikrumo, 
kuris iš jos plaukia, bijo situacijos, kurioje geriausi nesijaučia dėl nieko 
tikri. Rezultatas, kurio jie bijo, iš tiesų bauginantis, ir jie yra teisūs bjau- 
rėdamiesi tam tikra liberalo poza, kuri patį netikrumą paverčia dorybe ir 

atmetusi tikruma, mégaujasi savo rafinuotu abejojimu — dar viena inte- 
lektualizmo pasitenkinimo forma. Tačiau ir tradicionalistai, ir liberalai 
daro tą pačią klaidą galvodami, kad vienintelis etinio gyvenimo tikrumo 
modusas turi būti žinojimas. 

Jeigu etinis tikrumas (conviction) neturi būti tapatinamas su zinoji- 
mu, tai kas jis yra? Esama tokių, kurie atsisako aiškinti jį kaip pažintinį 
tikrumą (certainty), tačiau vietoje to pasiūlo aiškinimą, kuris vargu ar 
yra labiau pagrįstas, veikiau — dar mažiau įtikinantis. Tikėdami, kad be 
intelekto žmoguje esama tik valios, jie galvoja, kad etinio tikrumo šaltinis 
turi būti apsisprendimas“ pasirinkti tam tikrus moralinius principus ar- 
ba gyventi taip, o ne kitaip. Tai negali būti tiesa, kadangi etinis tikrumas, 
kaip ir bet kuri kita buvimo užtikrintam forma, turi turėti tam tikrą pasy- 
vumo aspektą, kažkuria prasme turi aplankyti tave. Kai kurie mūsų ap- 
sisprendimai gali atrodyti kaip tik taip, bet tik todėl, kad jie yra ypač 
įtikinantys apsisprendimai. Negalėtum būti etiškai tikras ir tuo pat metu 
žinoti, kad tai buvo apsisprendimo produktas, nebent tas apsisprendi- 
mas atrodė neišvengiamas. 

Kantas iš tiesų tikėjo, kad moralė reikalauja autonomijos ir kad nė 
vienas moralinis principas iš tikrųjų negalėtų būti favo — arba, kitaip 
tariant, niekas iš to, kas tavo, negalėtų būti moraliniu principu — nebent 
tu tai laisvai pripažinai ar priėmei. Tačiau kaip matėme 4 skyriuje, tokį 
požiūrį Kantas taip pat taikė teorinėms išvadoms ir juo grindė savo trans- 
cendentalinę psichologiją. Jo nedomino joks mūsų apsisprendimas kaip 
psichologinis kasdienės patirties bruožas. Iš tiesų, kaip suprasime kita- 
me skyriuje, jam reikėjo kasdienėje patirtyje surasti kažką, kas būtų kaip 
tik priešingo pobūdžio, kažką, kas susilauktų proto pripažinimo, ir tas 
kažkas pasirodė su pasyvumo ženklu, kaip jausmas, kuris atrodė nu- 
lemtas iš išorės, kurį jis vadino „pagarba Dėsniui“. 

Nei apsisprendimo modelis, nei tikrumo modelis negelbsti, kai susi- 
duri su aktualiu etinio tikrumo stygiumi. Kai kurie filosofai pasisako už 
tikrumo modelį teikdami, kad mums reikia etinio tikrumo ir tik žinojimas 
galįs jį užtikrinti. Jie nepaiso akivaizdaus fakto, kad ir didžiausias tikėji- 
mas kognityviniu tikrumu negarantuos etinio tikrumo, jei negalésime 
sutarti dėl to, ko atžvilgiu ieškome tikrumo. Matydami šio fakto poveikį, 
kito modelio šalininkai sako, kad mes ieškojome neteisinga kryptimi: eti- 
ka yra apsisprendimo sritis ir mes turime priimti šią naštą — apsispręsti. 

Taip ignoruojamas kitas taip pat akivaizdus faktas, kad jei etika yra apsi- 
sprendimo dalykas ir jei mes esame neužtikrinti, tai nesame tikri kaip tik 
dėl to, ką nuspręsti. 

Mums reikia trečios koncepcijos, ir jai galbūt geriausiai tiktų žodis 
pasitikėjimas (confidence). Pasitikėjimas iš esmės yra socialinis feno- 
menas. Tuo nenorima paneigti, kad jis būdingas visuomenei dėl to, jog 
būdingas būtent individams vienokia ar kitokia forma, tai taip pat nereiš- 
kia, kad pasitikėjimas gali būti būdingas kai kuriems individams, bet 
nebūdingas visuomenei. Tačiau jei taip atsitinka, tai kitokia forma, ka- 
dangi visuomeninio pritarimo, paramos stoka individo pažiūrų atžvilgiu 
turi įtakoti tai, kaip jis laikosi tų pažiūrų, — visų pirma priversti individą 
įsisąmoninti jas. Į šią koncepciją atkreipėme dėmesį ne todėl, kad many- 
tume, jog filosofija, kuri nesugeba pasakyti mums, iš kur atsiranda etinis 
tikrumas, galėtų paaiškinti, kaip sukelti pasitikėjimą. Veikiau todėl, kad ji 
aiškiau nei kiti modeliai parodo, kodėl filosofija negali pasakyti, kaip pa- 
siekiamas pasitikėjimas. Tai socialinis ir psichologinis klausimas, kokio 
pobūdžio institucijos, auklėjimas ir koks viešasis diskursas padeda mums 
jį puoselėti. Galvojant apie etinį pasitikėjimą, pirmieji klausimai, kurie 
turėtų ateiti į galvą, priklauso socialinio aiškinimo sričiai. Tai nereiškia, 
kad pasitikėjimo klausimai neturi nieko bendro su racionalia argumenta- 
cija. Racionalūs samprotavimai gali vienaip ar kitaip veikti socialinę būk- 
lę. Dar daugiau, jei bandysime sukelti pasitikėjimą nenaudodami racio- 
nalių argumentų arba juos užgniauždami, mums veikiausiai nepasiseks, 
be to, tokiu atveju mes paaukosime dar ir kitus gerus dalykus. Pasitikė- 
jimas yra viena iš gėrybių: jis turi kainą, bet kaina neturėtų būti nustatyta 
pernelyg aukšta. 

Pasitikėjimas yra ir socialinė būklė, ir diskusijos, teorinio svarstymo, 
refleksijos dalykas; atitinkamai šios veiklos rūšys pačios yra praktikos 
formos, plėtojamos socialinėje erdvėje, taip kaip individo atveju jos yra 
plėtojamos psichologinėje erdvėje. Ne viena intelektualistinė koncepcija 
skatina pamiršti tai, kad pamatinis mūsų tikslas yra rasti atsakymus į 
etinius klausimus, kad tai galima padaryti tik skiriant kiek įmanoma dau- 
giau dėmesio dalykams, įtakojantiems tuos klausimus, kad praktikos 
reikalavimai, ribojantys tokio pobūdžio veiklą, yra vien tik praktiniai rei- 
kalavimai. Tiesa ta, kad esminis klausimas yra, kaip gyventi ir ką daryti; 
etiniai svarstymai yra tiesiogiai su tuo susiję; ir tai, kiek laiko bei energi- 


163 


ETIKA IR FILOSOFIJOS RIBOS 


jos paskirsime tokiems svarstymams, turi priklausyti nuo to, ka, zvelg- 
dami iš savo aktualaus etinio gyvenimo perspektyvos, laikysime gyve- 
nimu vertu gyventi, taip pat to, kaip įsivaizduosime sąlygas, kuriomis 
išauga gyvenimą vertinantys žmonės. Pirmiausia turime atsakyti į klau- 
simą, kaip Žmonės (arba pakankamai daug Žmonių) gali įgyti praktinį 
pasitikėjimą, kuris, ypač turint omenyje refleksijos poreikį ir jos per- 
smelkiantį pobūdį mūsų pasaulyje, kyla iš stiprybės, o ne iš savęs apgau- 
dinėjimo bei dogmatizmo silpnybės. (Pasitikėjimas nėra tas pats kas op- 
timizmas; jis gali remtis tuo, ką Nietzsche vadino stiprybės pesimizmu. ) 


Mūsų nagrinėjimas leidžia padaryti išvadą apie etinės minties ir prak- 
tikos ateitį. Turėtume prisiminti žmogaus, pasiekiančio objektyvų etinio 
gyvenimo pagrindą, idėją, svarstytą ankstesnio skyriaus pabaigoje, ar- 
ba, formuluojant parankiausiai dabartinio svarstymo požiūriu, idėją Zmo- 
nių, pasiekusių tokį etinį gyvenimą, kurį jie žino esant objektyviai pagrįs- 
tą. Tai gali būti nelabai tikėtina perspektyva, tačiau 1§ šios idėjos galime 
šio bei to pasimokyti. Procesas reikštųsi kaip praktinė konvergencija į 
tiems žmonėms bendrą gyvenimo būdą. Mokslo atveju objektyvumo 
aiškinimas rėmėsi neprievartinės konvergencijos idėja: jei jis nebūtų bu- 
vęs neprievartinis, mes negalėtume jo aiškinti kaip proceso, kuriame 
pasiekiama tiesa. Praktiniu, etiniu, atveju konvergencija turėtų būti aiški- 
nama pamatinių troškimų bei interesų kalba ir čia taip pat turėtume kal- 
bėti apie neprievartinį procesą. Tai kelia klausimą, kokie procesai paten- 
kintų tokius reikalavimus. 

Kai kurie procesai akivaizdžiai turėtų būti atmesti. Tarkime, atvyktų 
marsiečiai ir įtikintų, kad jie sunaikins mūsų planetą, jei žmonės neprieis 
aukšto lygio sutarimo dėl tam tikros etinio gyvenimo formos. Galimas 
daiktas, tokiu atveju per keletą kartų, padedant jų parūpintoms techno- 
logijoms, toks susitarimas galėtų būti pasiektas. Jis, žinoma, apimtų mūsų 
troškimus bei interesus, tačiau ne ta prasme, kad mūsų gyvenimas įgytų 
kokį nors objektyvų pagrindą. Tiesiog tai reikštų, kad gyvenimas būtų 
priimtas dėl minėtų sankcijų. Po to, kai pasiektume reikalaujamą būklę, 
ateiviai turėtų arba pasirūpinti, kad neužmirštume teroro galimybės, ar- 
ba sunaikinti mūsų refleksijos sugebėjimą, arba sukurti įtikinantį legiti- 
muojantį mitą. Jeigu jie galėtų palikti patenkinamai veikiančią sistemą 
neįgyvendinę nė vieno iš šių scenarijų, tai turėtų reikšti, kad jie pasiūlė 

mus tenkinantį gyvenimo būdą (galbūt ne vienintelį įmanomą), tačiau 
svarbiausia, tai reikštų, kad gyventi stabiliai ir reflektyviai tada mes galė- 
tume ne dėl to, kad buvome priversti suartinti savo pažiūras. 

Jei susitarimas turi būti neprievartinis, jis turi vidine prasme išaugti iš 
žmogaus gyvenimo. Be to, jį turėtų įtakoti teoriniai tyrinėjimai. Toks 
procesas numato laisvas institucijas — institucijas, ne tik garantuojančias 
laisvus teorinius tyrimus, bet taip pat gyvenimo įvairovę ir tam tikrus 
etinius skirtumus. Tačiau čia turėtume dar kartą persergėti nuo klaidos 
(socialinės jos versijos), kad refleksija vyksta ne psichologinėje erdvėje. 
Visuomenė, atsidavusi, kaip sakė Millis, „gyvenimo eksperimentams“, 
ne tik padidina savo šansus pasirinkti geriausią gyvenimą. Tai daro ją 
kitokia visuomene, esama daug gyvenimo formų, kurių ji atsisako; fak- 
tiškai tarp tų atmestųjų formų gali būti ir tokių, pagal kurias labiausiai 
verta gyventi. Tačiau tai nereiškia, kad mums nepasisekė surasti geriau- 
sių dalykų, tai reiškia tik tiek, kad įvairovė ir tyrinėjimo laisvė, kaip ir 
pasitikėjimas, yra ne vienintelės gėrybės. Netgi tie, kurie tiki objektyvu- 
mu ir vienintele objektyvumo forma laiko objektyvų pagrindimą, turi 
pagrindo manyti, kad tai svarbios gėrybės. 

Net jei netiki objektyvumu, taip pat gali pripažinti, kad tai svarbios 
gėrybės. Tai paaiškinama nuotolio reliatyvizmu, nukreiptu į ateitį. Atei- 
ties visuomenės Žmonės yra vienintelis atvejis, kurio atžvilgiu jaučiame 
ir grynai sąvokinį nesutarimą su kitokiu vertybių rinkiniu, ir tam tikrą 
atsakomybę už juos — bent jau atsakomybę už tai, kad pasistengtume 
arba, priešingai, — atsisakytume stengtis perduoti mūsų vertybes ateities 
kartoms. Norėdami pasitikėti savo pastangomis užtikrinti, kad ateities 
kartos pripažintų mūsų vertybes, man atrodo, turime ne tik pasitikėti 
tomis vertybėmis — kas savo ruožtu būtų labai svarbu, — bet taip pat 
turėtume būti tikri, kad jos yra objektyvios, o toks tikrumas būtų klaida. 
Tokio tikrumo stygius yra pakankamas pagrindas, kad nebandytume 
įtakoti ateities, lygiai taip turėtume nusišalinti nuo praeities vertinimo. 
Mes neturėtume mėginti ateities visuomenės antspauduoti savo konkre- 
čiomis vertybėmis. | 

Esama pagrindo daryti ir kai kuriuos pozityvius žingsnius. Turėtume 
pasistengti palikti gyvenimui reikalingų išteklių ir — kaip dalį tų išteklių 
bei kaip gyvenimo priemonę — pasistengti perduoti tai, ką laikome savo 
žinojimu. Mes negalime tuo pat metu ir atsisakyti reflektyvios sąmonės 

bei laisvo tyrinėjimo, reikalingo jai palaikyti, praktikų, ir kartu jomis nau- 
dotis. Žinoma, kad esama tam tikros įtampos tarp šių dviejų tikslų — 
negatyvaus ir pozityvaus. Stengtis perduoti laisvą tyrinėjimą ir reflekty- 
via sąmonę reiškia perduoti kažką, o ne nieką, ir tas kažkas reikalauja 
vienokių, o ne kitokių gyvenimo formų. 

Mūsų tiesioginiams palikuonims, bent jau mūsų vaikams, pagrįstai 
stengiamės perduoti daugiau: pastangos reprodukuoti vertybes kaip tik 
yra ženklas, kad jų turime. Tačiau mūsų pastangos nėra lemtingos tam, 
kokių pažiūrų laikysis labiau nutolusios kartos. Jei atsitiktų taip, kad 
būtų surasti būdai, kaip labiau paveikti jų pažiūras, geriau nesinaudotu- 
me tokia įtaka, vien pasirūpintume, kiek leistų mūsų jėgos, nusiųsti jiems 
žinią apie laisvą tyrinėjimą, refleksiją, sukauptą mūsų žinojimo palikimą. 
- Tokio palikimo užtektų, o nebandydami perduoti jiems ką nors daugiau, 
parodytume deramą pagarbą nuotolio reliatyvizmui. 

Atis: minėjau moralę, kaip specialią sistemą, atskirą etinės min- 
ties atmainą. Dabar turiu paaiškinti, kaip ją suprantu ir kodėl manau, kad 
geriau gyventume be jos. 

Išskirtiniai moralės bruožai yra jos dvasia, jos tikslai ir numatomas 
bendras etinio gyvenimo pavidalas. Kad suprastume šiuos bruožus, turime 
atidžiau panagrinėti moralinio į(si)pareigojimo (obligation) sąvoką. Vien 
tai, kad moralė naudoja įsipareigojimo sąvoką, nepadaro jos ypatinga. 
Kasdienėje vartosenoje taip pat kalbama apie įsipareigojimą, kaip vieną 1š 
paskatų, ir tai naudinga etine prasme. Moralė išsiskiria specialia įsiparei- 
gojimo samprata ir reikšme, kurią jam suteikia. Kaip tik šią specialią 
sampratą aš ir vadinsiu ,,moraliniu įsipareigojimu“. Moralė nėra vienin- 
gas, apibrėžtas etinių idėjų visetas. Ji apima įvairius etinius požiūrius, 
bet moralė yra toks mums įprastas dalykas, kad moralės filosofija dau- 
giausiai dėmesio skiria skirtumams tarp šių požiūrių, o ne skirtumui tarp, 
viena vertus, jų visų kartu paėmus ir, kita vertus, — viso kito. Ne visi jie 
vienodai tipiški ir būdingi moralės sistemos pavyzdžiai, bet visus juos 
vienija moralinio įsipareigojimo idėja. Filosofas, pasiūlęs gryniausią, gi- 
liausią ir išsamiausią moralės aiškinimą, yra Kantas. Tačiau moralė nėra 
filosofų išradimas. Tai beveik visų mūsų požiūris ar pažiūrų dalis. 

Moralės sistemoje moralinis įsipareigojimas išreiškiamas vienos ypač 
svarbios rūšies svarstymo išvada — sprendimu, kuris yra nukreiptas į tai, 
ką daryti, remiasi moraliniais argumentais ir susijęs su konkrečia situa- 

cija (esama ir bendrų įsipareigojimų, bet prie jų grįšime vėliau). Ne kiek- 
viena konkretaus moralinio svarstymo išvada, net jei ji priklauso mora- 
lės sistemai, išreiškia įsipareigojimą. Kai kurios moralinės išvados pa- 
prasčiausiai paskelbia, kad tu gali kažką daryti. Tokios išvados neišreiš- 
kia įsipareigojimo, bet tam tikra prasme jos visgi remiasi įsipareigojimo 
idéja: klausi, ar esi įpareigotas, ir nusprendi, kad ne. 

Čia moralę apibūdinome moralinio svarstymo rezultato arba išvados 
požiūriu. Moraliniai sumetimai, kuriais remiasi svarstymas, patys gali 
įgauti įsipareigojimų formą, bet natūralu sakyti, kad jie nebūtinai turi būti 
būtent tokio pobūdžio. Tarkime, galiu daryti išvadą, kad buvau įsiparei- 
gojęs pasielgti taip, o ne kitaip, kadangi tam tikri padariniai buvo į gera ir 
jų pasiekti buvo galima elgiantis būtent taip. Tačiau moralės sistemai 
būdingas tam tikras spaudimas kiekvieną sumetimą, į kurį atsižvelgiama 
svarstant ir kuris atveda prie tam tikro įsipareigojimo, ir patį laikyti ben- 
dru įsipareigojimu. Taigi jei dabar jaučiuosi įsipareigojęs padaryti kažką, 
kas vestų į gera, tai todėl, kad turiu tam tikrą bendrą įsipareigojimą, 
galbūt ne vienintelį, daryti tai, kas į gera. Vėliau pamatysime, kaip tai 
įvyksta. 

Tai, kad moralinis įsipareigojimas yra praktinė išvada, paaiškina kele- 
tą jo bruožų. Įsipareigojimas susijęs su individu jo veiksmo požiūriu — tai 
įsipareigojimas kažką padaryti — ir tas veiksmas turi būti pagal individo 
jėgas. Tai išreiškiama garsia formule „privalo, vadinasi, gali“. Kaip ben- 
dras teiginys apie privalo ši formulė nėra teisinga, bet ji turi būti teisin- 
ga, jei laikysime, kad nuo jos priklauso konkretus išvadoje formuluoja- 
mas įsipareigojimas. Jeigu svarstymas atveda prie išvados, kad turiu 
atlikti veiksmą, viršijantį mano jėgas, turiu svarstyti iš naujo. Klausimas, 
kas laikytina atitinkančiu veikėjo jėgas, kaip gerai Žinoma, yra proble- 
miškas, ir ne vien dėl didelių ir ryžtą atimančių teorijų, pagal kurias vis- 
kas (arba visi psichologiniai dalykai) yra determinuota, bet taip pat dėl 
to, kad paprasčiausiai neaišku, ką reiškia pasakymas, kad kas nors gali 
veikti (arba galėjo veikti) būtent taip. Norint pasakyti ką nors naudinges- 
nio apie šias problemas, reiktų platesnio nagrinėjimo, kokio nesu numa- 
tęs šioje knygoje.' Tačiau tai, ką čia turėsiu pasakyti, rodys, kad ir šiuo, 
1r kitais požiūriais moralė ypatingai aštriai nuolat susiduria su tomis pa- 
čiomis problemomis. 

Kitas moralinių įsipareigojimų šia prasme bruožas yra tas, kad jie 
negali iš esmės, realiai konfliktuoti. Šis bruožas tiesiogiai plaukia iš dvie- 

jų principų: pirma, tai ką esu įpareigotas daryti, turi būti pagal mano 
jėgas; antra, jei aš esu įpareigotas daryti X ir įpareigotas daryti Y, tai esu 
įpareigotas daryti X ir Y (antrasis buvo vadinamas „aglomeracijos prin- 
cipu“). Suderinamumo reikalavimas taip pat atspindi praktinį šios įparei- 
gojimo sampratos pavidalą. Kasdiene „įsipareigojimo“ prasme, nesais- 
toma šių ypatingų reikalavimų, įsipareigojimai be jokios abejonės gali 
konfliktuoti. Dažniausiai apie juos ir užsimenama kaip tik tada, kai taip 
atsitinka. 

Filosofas Davidas Rossas sugalvojo iki šiol vis dar kartais vartojamą 
terminologiją, skirtą įsipareigojimų konfliktui nagrinėti. Jo terminologija 
skiria prima facie ir aktualius įsipareigojimus. Pareiga yra prima facie, 
jei ji paremta moraliniais sumetimais ir pretenduoja tapti aktualiu indivi- 
do jsipareigojimu. Moralinio svarstymo išvada, sakanti, kad turiu atlikti 
ta prima facie pareigą, bus tinkama, jei jos nenusvers kiti, svaresni įsi- 
pareigojimai. Rossas bandė paaiškinti (nelabai sėkmingai), kodėl grynai 
prima facie pareiga — tokia, kurią galiausiai persveria kitos, — yra dau- 
giau negu vien tik tariama pareiga. Ji turi būti suprasta kaip daranti tam 
tikrą spaudimą, pretenduojanti būti aktualiu įsipareigojimu, tačiau atsi- 
žvelgiant į konkurenciją, jos jėgos neužtenka, kad užimtų norimą vietą. 
Kalbant konkrečiau, išeina taip, kad sumetimai, kuriais buvo paremta 
atstumtoji prima facie pareiga, gali būti nukreipiami paremti kitą, aktua- 
lia pareigą. Jeigu dėl rimtų ir įtikinamų priežasčių sulaužiau savo pažadą, 
galiu įgyti aktualią pareigą padaryti kažką kita, tarkime, atlyginti asme- 
niui, kuriam tai pakenkė. 

Visai neaišku, kodėl turėčiau prisiimti tą tolesnį įsipareigojimą, juk 
vadovaujantis šiuo požiūriu, tai kiekvieno paties reikalas atlikti savo pa- 
reigas, o aš jas atlikau. Joks aktualus įsipareigojimas neliko neišpildytas. 
Taip prieinama paguodžiančios išvados, kad aš neturėčiau savęs kaltinti. 
Galiu kaltinti save už ką nors kitą, pavyzdžiui, už tai, kad pakliuvau į 
tokią situaciją, bet būtų klaidinga kaltinti save ar sau priekaištauti už tai, 
kad nepadariau atmestojo veiksmo: savigrauža siejasi su neatliktomis 
pareigomis, 0 čia, kaip paaiškėjo, nebūta įsipareigojimo. Pripažįstama, 
kad turiu pagrindo, todėl galiu jaustis blogai, tačiau moralės sistema šį 
jausmą atskiria nuo sąžinės priekaištų ar savigraužos, pavyzdžiui, vadi- 
namos „apgailestavimu“, kuris nėra moralinis jausmas. Šis klasifikavi- 
mas yra svarbus ir labai būdingas tiems atvejams, kai etiškumas yra 
susiaurinamas iki moralumo. Pasakyti, kad tavo jausmai dėl to, ką pada- 

rei netyčia arba ką pasirinkai kaip mažesnį iš dviejų blogių, turi būti 
suprantami kaip apgailestavimas, t.y. nemoralinis jausmas, reiškia, kad 
tų veiksmų atžvilgiu turėtum jaustis taip, kaip jautiesi dalykų, kurie tie- 
siog nutinka, arba kaip jautiesi kitų žmonių veiksmų atžvilgiu. Mintis Aš 
tai padariau neturi jokios ypatingos reikšmės; svarbu tik, ar tai, ką pri- 
valėjau padaryti, padariau savanoriškai. Tai atitraukia mūsų dėmesį nuo 
svarbios etinio patyrimo dimensijos, kuri glūdi distinkcijoje tarp to, ką 
padarei, ir to, ko nepadarei. Ši dimensija gali būti tokia pat reikšminga 
kaip perskyra tarp savanoriško ir nesavanoriško veiksmo? 

Moralinis įsipareigojimas neišvengiamas. Galiu prisiimti pareigą sa- 
vanoriškai, pavyzdžiui, pasižadėdamas. Tokiu atveju iš tikrųjų paprastai 
sakoma, kad pats tas aktas žadėjimu padaromas tik atliekant jį savano- 
riškai, tačiau ir čia esama pilkos zonos — tarkime, kai pažadama išorinio 
spaudimo sąlygomis. Kitais atvejais aš galiu turėti pareigų nepriklauso- 
mai nuo bet kokio mano pasirinkimo. Bet visais atvejais, jei jau turiu 
pareigą, negaliu jos išvengti, ir tas faktas, kad koks nors konkretus vei- 
kėjas būtų linkęs nepriklausyti nuo jos ar nebūti susaistytas jos taisyklių, 
jo neišgelbėja; ir priekaištai jam bus suprantami. Kaltinimas yra tipiška 
moralės sistemos reakcija. Sąžinės priekaištai ar savigrauža, ar kaltės 
jausmas, kuriuos minėjau, yra šiai sistemai būdingos pirmaasmeniškos 
reakcijos, ir jei veikėjas niekada nejaustų tokių jausmų, tai jis nepriklau- 
sytų moralės sistemai arba jos požiūriu nebūtų pilnateisis moralinis vei- 
kėjas. Sistema taip pat numato žmonių kaltinimus vienas kito atžvilgiu, 
jei to nebūtų, tai neabejotinai nebūtų ir šių pirmaasmeniškų reakcijų, ka- 
dangi jos formuojasi pagal įvidinimo mechanizmą. Tačiau gali būti, kad 
konkretūs veikėjai, moralės sistemos nariai, niekada nieko nekaltins, t.y. 
neišsakys priekaištų arba gal net nejaus atitinkamų jausmų. Pavyzdžiui, 
jie gali būti skrupulingai abejojantys dėl to, kas yra kito žmogaus jė- 
goms. Mintis, kad tyčinis veiksmo pobūdis yra savęs kaltinimo ar sa- 
vigraužos sąlyga, yra tik atskiras bendros taisyklės — kad priekaištai yra 
nukreipti tik į tyčinius, savanoriškus veiksmus — taikymo atvejis. Mora- 
lės įstatymas yra reiklesnis negu tikros liberalios valstybės įstatymas, 
kadangi jis neleidžia jokios emigracijos, tačiau yra neabejotinai teisingas 
atsakomybės idėjų požiūriu. 

Šiuo požiūriu utilitarizmas yra marginalinis moralės sistemos narys. 
Jam būdinga stipri manymo, kad kaltinimas ir kitos socialinės reakcijos 

turėtų būti naudojamos visuomenės labui, tradicija ir nors tai galėtų nu- 
kreipti jo dėmesį būtent į tyčinius veiksmus, taip pat sėkmingai galėtų ir 
nenukreipti. Pastaroji mintis nuosekliai išplaukia matant, kaip utilitariz- 
mo kriterijus taikomas visiems veiksmams, įskaitant ir socialinius veiks- 
mus, išreiškiančius kaltinimą ir pan. Tas pats principas galėtų būti išplės- 
tas ir neišreikšto kaltinimo ar kritinių minčių atžvilgiu; faktiškai kito lygio 
požiūriu utilitaristas galėtų sėkmingai paklausti, ar nėra įmanoma, kad 
naudingiausia politika būtų užmiršti, jog utilitaristų įsitikinimu, kaltinimo 
tikslas buvo naudingumas. Atrodo, kad šie manevrai užkliūna, kai susi- 
duriama su savigrauža ar moralinės pareigos jausmu. Utilitaristai dažnai 
yra nepaprastai sąžiningi žmonės, dirbantys žmonijos labui ir atsisakan- 
tys mėsos gyvūnų labui. Jie galvoja, kad tokia yra jų moralinė pareiga ir 
jaučia kaltę, jei negyvena pagal savo standartus. Jie neklausia ir galbūt 
net negali klausti: ar naudinga tai, kad aš taip galvoju ir jaučiu? Kaip tik 
dėl tokios motyvacijos, ne tik dėl loginių ypatumų, dauguma utilitarizmo 
formų yra vienokia ar kitokia moralės forma. Kad ir marginalinė. 

Minėta koncepcija, kuria remiantis moralinės pareigos sąvoka taiko- 
ma net ir tiems, kurie jos nenori priimti, pirmojo asmens aspektu pasi- 
reiškia kaip jausmas, kad moralinė pareiga yra neišvengiama, kad tai, ką 
esu įpareigotas padaryti, privalau padaryti. Trečiojo asmens aspektu ta 
koncepcija matoma kitaip: moralinis vertinimas ar kaltinimas gali būti 
nukreiptas net ir į tuos žmones, kuri nori gyventi iš viso anapus siste- 
mos. Žvelgiant iš moralės perspektyvos, niekur nėra vietos, kuri būtų 
anapus sistemos, bent jau tokios nesuras atsakingas veikėjas. Vartodami 
Kanto terminą, galėtume sujungti tuos du aspektus ir sakyti, kad mora- 
linė pareiga yra kategorinė. 

Aš dar sugrįšiu prie tų, kurie anapus sistemos. Pirmiausia reikia dau- 
giau pasakyti apie tai, ką moralinė pareiga reiškia sistemos nariui. Sunku 
sutikti, kad veiksmai, kurių imtis konkrečiu atveju turime daugiausia 
moralinių priežasčių, būtinai laikytini moralinėmis pareigomis. Esama 
veiksmų (taip pat politikos, požiūrių ir pan.), kurie yra arba daugiau, 
arba mažiau negu pareiga. Jie gali būti herojiški arba labai puikūs veiks- 
mai, kurie viršija tai, ką daryti būtų privaloma arba reikalaujama. Arba 
būna veiksmų, kuriuos atlikti etiniu požiūriu būtų tinkama, verta, arba 
būtų gera idėja tai padaryti, bet iš nieko nereikalaujama juos atlikti. Žmo- 
nių reakcijų prasme klausimas aiškus. Žmonėmis, padariusiais ką nors, 

ko nepadarius niekas nepriekaištautų, gali būti labai zavimasi arba apie 
juos bus tiesiog gerai galvojama. Kaip moralės sistema apsieina su pa- 
skatomis, kurios, regis, nesukuria pareigos? 

Vienas būdas, kurį naudoja pagrindinė, deontologinė moralės versija, 
yra pamėginti kuo daugiau jų suvesti į pareigą (jai būdingas ypač stiprus 
motyvas pasistengti redukuoti visus etinius sumetimus į vieną tipą). Esama 
kai kurių pamokančių tokios redukcijos pavyzdžių Rosso darbe, kurio 
prima facie pareigų terminologiją jau minėjau. Jis išvardina keletą to, ką 
laiko bendraisiais įsipareigojimais arba, kaip jis vadina, pareigų (duties) 
tipų.* Pirmajam tipui priskiriama tai, ką visi vadina įsipareigojimu: paža- 
dy laikymasis ir, visai natūraliai išplėtus, --tiesos sakymas. Antrai klasei 
priskiriamos „dėkingumo pareigos“: daryk gerą tiems, kurie tau pasitar- 
navo. Bet iš tikrųjų ne visai aišku, kad tai yra pareigos, nebent geradarys 
(kaip galėtume numanyti girdėdami žodį „pasitarnavo“') įgijo teisę laukti 
atlygio; tokiu atveju pareiga išplauks iš tam tikro numanomo pažado ir 
tada šis įsipareigojimas priklausys pirmajam tipui. Geri darbai, kurių ne- 
prašiau, iš tikrųjų gali būti despotiški, bet neturėčiau to despotizmo pri- 
imti kaip jpareigojimo.° 

Tai, ką Rossas bando sukišti į įsipareigojimo formą, yra neabejotinai 
skirtinga etinė idėja: norėti už gerą atlyginti geru yra gero būdo ženklas. 
Šis apibūdinimas nėra tas pat kaip pasirengimas daryti tai, ką morališkai 
esi įpareigotas daryti. Dar viena skirtinga etinė idėja yra paslėpta Rosso 
trečiojoje klasėje, kurią jis vadina „teisingumo pareigos“. Šią jis apibūdi- 
na labai keistai: 


„[šios pareigos] remiasi faktu arba galimybe, kad malonumai arba 
laimė, arba priemonės jiems pasiekti būtų paskirstyti ne pagal suinte- 
resuotų asmenų nuopelnus; tokiu atveju iškyla pareiga suardyti tokį 
paskirstymą arba užkirsti jam kelią.“ 


Iš tikrųjų esama tokių dalykų kaip teisingumo pareigos ar įsipareigo- 
jimai, bet šis maišto prieš kapitalistinę (ar bet kurią kitą, jei jau taip) 
ekonomiką kurstymas vargiai gali būti laikomas teisingu jų išaiškinimu. 
Teisingumo reikalavimai visų pirma liečia tai, kas turi įvykti. Ryšys, 
kuriuo konkretus teisingumo reikalavimas susijęs su tuo, ką konkretus 
asmuo turi pagrindo daryti ar konkrečiau — yra įsipareigojęs daryti, reiš- 
kia klausimą, kaip tam reikalavimui žmogus pasirengęs. Politikoje klau- 

simas, kiek aktualus asmeninis veiksmas skiriasi nuo geidžiamo — utopi- 
jos matas, galėtume sakyti, — savaime yra vienas pirmųjų klausimų, kaip 
ir vienas pirmųjų etinių klausimų. 

Mėginti viską paversti į(si)pareigojimais — moralės klaida. Bet šios 
klaidos šaknys siekia giliau. Čia turime prisiminti, kad tai, kas paprastai 
vadinama į(si)pareigojimais, nebūtinai turi nugalėti konflikto su kitais 
moraliniais sumetimais atveju. Įsivaizduokite, kad turite kasdienių įsipa- 
reigojimų — pavyzdžiui, aplankyti draugą (vadovėlinis pavyzdys), ka- 
dangi jam pasižadėjote. Ir tuo pat metu, toje pačioje vietoje jums pasiū- 
loma unikali galimybė paremti kokį nors svarbų reikalą. (Kad pavyzdys 
būtų realistiškas, turėtumėte šį įsivaizdavimą praturtinti detalėmis, o kaip 
dažnai atsitinka moralės filosofijoje, įsivaizduojamą atvejį detalizavus, 
pavyzdys gali pradėti bliūkšti. Iškils klausimai apie jūsų draugo požiūrį į 
tą reikalą, taip pat į tai, kad būtent jūs tą reikalą palaikote. Jeigu jam ar jai 
priimtini abu, ar bent antrasis, ir jei jis ar ji atleistų jus nuo duoto pažado, 
jei galėtumėte susisiekti, tai tik pats griežčiausias moralistas Šią situaciją 
palaikytų problemiška. O jeigu draugas ar draugė neatleistų jūsų nuo 
pažado, galėtumėte stebėtis, koks gi jis ar ji draugas... Bet kiekvienam 
skaitančiam šį pasiūlymą neturėtų būti sunku įsivaizduoti konkretų įtiki- 
nantį pavyzdį). Jūs galite pagrįstai nuspręsti, kad turėtumėte paremti tą 
reikalą“. Tačiau įsipareigojimams būdingas moralinis griežtumas, tai reiš- 
kia, kad jų nesilaikymas užtraukia kaltę. Moralės ekonomijos požiūriu 
vienintelis dalykas, kuris gali padėti to išvengti, - konkuruojantis veiks- 
mas turi būti susijęs su svaresne pareiga. Moralė laikosi idėjos, kad tik 
įsipareigojimas gali nugalėti įsipareigojimą.’ 

Vis dėlto, kaip šis jūsų veiksmas galėjo būti įsipareigojimas, jei jis 
nekilo iš kokio nors bendresnio įsipareigojimo? Nebus lengva pasakyti, 
kas yra bendras įsipareigojimas. Jūs nesate besąlygiškai įsipareigoję nei 
pasiaukoti šiam reikalui, nei daryti viską, ką galbūt sugebate, dėl dalykų, 
kuriuos priimate. Taigi mums lieka tik šluba idėja, kad žmogus yra įsipa- 
reigojęs paremti kurį nors reikalą tada, kai aplinkybės jį paremti yra ypa- 
tingai palankios. Moralės sistemos spaudimas surasti bendrą pareigos, 
kuri galėtų paremti konkretų įsipareigojimą, formulę — tai galėtų būti 
vadinama įpareigojimo iš išorės, įsipareigojimo iš vidaus (obligation- 
out, obligation-in) principu — duoda aiškesnių rezultatų tais žinomais 
atvejais, kai kokį nors bendrą etinį sumetimą su konkrečia situacija su- 
sieja nelaimė ar kokia kita kritinė padėtis, kaip įsipareigojimas mėginti 

padėti žmogui, kuriam iškilo pavojus. Nesu įsipareigojęs padėti kiekvie- 
nam, kuriam kas nors gresia, ar nuolat ieškoti, kam dar turėčiau pasi- 
stengti padėti pakliuvus į bėdą. Susidūrę* su žmogumi, kuriam iškilęs 
pavojus, daugelis jaučiasi įpareigoti pasistengti padėti (tačiau nesuke- 
liant ypatingo pavojaus sau ir pan.: į galvą ateina įvairiausios supranta- 
mos išlygos). Pastarojo tipo atveju, kitaip negu ankstesniuoju, pagrin- 
džiantis įpareigojimas atrodo visiems žinomas. Manoma, kad tiesioginis 
reikalavimas man — „Atsitikus šiai bėdai, esu įsipareigojęs padėti“ — kyla 
iš: „Kiekvienas yra įpareigotas padėti atsitikus bėdai“. Jei pridursime, 
kad daugelis, gal net kiekviena moralinė paskata galėtų pranokti kokį 
nors konkretų situacinį įsipareigojimą, pamatysime, kad daugelis, o gal 
ir visos tokios paskatos yra susietos su bendrais įpareigojimais, net jei 
jos nėra tokios paprastos ir besąlygiškos kaip tos, kurias siūlo Rosso 
redukcionizmas. 

Jei jau leidomės į bendresnių įpareigojimų paieškas, galime neišvengti 
rūpesčių — ne vien filosofinių, bet ir sąžinės rūpesčių — neaišku, ar bera- 
sime morališkai neutralių veiksmų. Aš jau minėjau vieną galimų morali- 
nių išvadų, kad žmogus gali nuspręsti pasielgti vienaip, o ne kitaip. Tai 
reiškia, kad nieko kito nesu įpareigotas daryti. Bet jeigu, kaip skatina šie 
samprotavimai, siekdami moralinių tikslų sutikome priimti bendrus ir 
neapibrėžtus įpareigojimus, jie tikrai pasirūpins, kad neliktume be darbo, 
ir tada sumanymas įgis atramą po kojomis (nesakau, kad taip turėtų 
būti): galėčiau užsiimti kuo nors prasmingesniu, nei daryti kažką, ko 
nesu įpareigotas daryti, o jeigu aš galėčiau, tai ir privalau: aš esu įparei- 
gotas negaišti laiko darydamas dalykus, kurių nesu įpareigotas daryti. 
Šiame etape, žinoma, tik įpareigojimas gali nusverti įpareigojimą, ir siek- 
damas padaryti tai, ką norėjau padaryti, turėsiu pasitelkti vieną iš tų ap- 
gavikiškų dalykų — pareigą sau pačiam. Jei įpareigojimui leisime for- 
muoti etinę mintį, jis ras ne vieną būdą, kaip užvaldyti visą gyvenimą. 


Kad suprastume tą bauginančią struktūrą, kurią moralė sukūrė iš 
įsipareigojimo idėjos, turime išsiaiškinti, kas gi yra įsipareigojimai, kai į 
juos žvelgiame deramai — paprasčiausiai kaip į dar vieną etinę paskata. 
Toks išsiaiškinimas padės mums atsitolinti nuo tos moralei ypatingos 
sąvokos — moralinio įsipareigojimo, o galiausiai — parodys kelią iš mora- 
lės apskritai. 

Pirma, mums reikia suprasti svarbq. Pakankamai akivaizdu, kad skir- 
tingiems Žmonėms svarbūs skirtingi dalykai (tai nebūtinai reiškia, kad tie 
dalykai svarbūs žmonių interesų atžvilgiu). Šiame pasakyme vartojamą 
santykinę svarbos sąvoką galėtume taip pat išreikšti sakydami, kad kaž- 
kas /aiko tam tikrą dalyką svarbiu. Be šio grynai santykinio supratimo 
esama ir kitokio — idėjos, kad kažkas yra tiesiog svarbus (kiti galėtų 
sakyti uberhaupt, svarbus arba svarbus, ir baigta). Toli gražu neaišku, 
ką gi reiškia būti „tiesiog svarbiam“. Tai nereiškia, kad kalbama apie 
svarbą visatai: šia prasme nėra nieko svarbaus. Tai taip pat nereiškia, 
kad turimas omenyje kažkas, ką dauguma Žmonių laiko svarbiu; nereiš- 
kia nė to, ką žmonės privalo laikyti svarbiu. Aš abejoju, ar iš viso gali 
būti koks nors vienareikšmis šios idėjos paaiškinimas; bet kurį jos aiški- 
nimą būtinai įtakoja tai, ką aiškintojai laiko svarbiu. 

Mūsų nagrinėjamų klausimų požiūriu ne bėda, kad šios sąvokos su- 
pratimas lieka toks miglotas. Man iš jo tereikia tik trijų dalykų. Pirma, 
kad esama tokios sąvokos. Antra, jei kas nors kam nors svarbu santyki- 
ne prasme, tai nebūtinai reiškia, kad jis ar ji galvoja, jog tai tiesiog svar- 
bu, svarbu ir baigta. Henriui gali būti ypatingai svarbu, kad jo pašto 
ženklų kolekciją užbaigtų tam tikras pašto ženklas, bet net Henris gali 
suprasti, kad tai nėra svarbu absoliučia prasme. Idealo požiūriu esmė 
yra ta, kad žmonės turėtų daugelį dalykų laikyti svarbiais, tiesiog svar- 
biais, o daugelį kitų — nesvarbiais, ir jie turėtų sugebėti nurodyti skirtu- 
mą tarp jų. 

Trečia, svarbos, visų pirma tiesiog svarbos klausimas turi būti at- 
skirtas nuo pasverto prioriteto (dėliberative priority). Koks nors sume- 
timas turės didelį pasvertą prioritetą, jei mūsų svarstymai priskirs jam 
didesnį santykinį svorį palyginti su kitomis paskatomis. (Čia glūdi dvi 
idėjos. Pirma, kad svarstant veikimo paskatas toks sumetimas nusveria 
daugumą kitų, o antra, kad apie jį svarstome. Esama tam tikrų priežas- 
čių į antrąją 1dėją žiūrėti kaip į atskirą, apie vieną iš jų pakalbėsiu vėliau, 
bet apskritai paprasčiau jas nagrinėti kartu.) 

Svarba turi tam tikrų ryšių su pasvertu prioritetu, bet jie nėra papras- 
ti. Dėl kai kurių svarbių dalykų galime padaryti labai daug, bet taip pat 
yra daug tokių, kurių atžvilgiu konkretus asmuo negali padaryti nieko. 
Kaip sakyta, gali būti, kad visai ne to žmogaus reikalas ką nors dėl jų 
daryti: esama protingo darbo pasidalijimo. Ryšys tarp tavo svarstymų ir 

to, kas tau svarbu, nėra paprastas. Ko nors laikymas svarbiu vienaip ar 
kitaip įtakoja tavo gyvenimą, taigi paveikia tavo svarstymus, tačiau svars- 
tymo turinys nebūtinai turi tiesiogiai atspindėti šiuos poveikius. 

Koks nors sumetimas gali turėti didelį pasvertą prioritetą konkretaus 
asmens, žmonių grupės arba kiekvieno požiūriu. Taip prioritetas tampa 
santykiniu žmonių atžvilgiu. Bet santykinumas neturi būti suprantamas 
kita — objekto — prasme, t.y. dalykai patys savaime neturi turėti morali- 
nio ar apdairumo nulemto prioriteto. Tai būtų nesusipratimas. Galime 
pasakyti, kad moraliniai sumetimai turi neabejotiną prioritetą moraliniu 
požiūriu. Tai reikš, kad kažkas, priklausantis moralės sistemai, tiems 
sumctimams skiria aiškią pirmenybę. Bet tai neapibūdintų prioriteto po- 
būdžio. Svarbiausias pasverto prioriteto ypatumas tas, kad jis geba su- 
sieti skirtingo tipo paskatas.? Tas pat pasakytina ir apie svarbą. Tam 
tikra prasme galime išskirti svarbos rūšis, juk sakome, kad kai kurie 
dalykai yra morališkai svarbūs, kiti — estetiškai svarbūs ir pan. Bet galų 
gale vis tiek turėsime klausti — konkretesne ar bendresne prasme, — ar 
vienos rūšies svarba yra svarbesnė už kitą. 

Priklausantieji moralės sistemai paprastai galvoja, kad moralė yra svar- 
bi. Dar daugiau, moralė remiantis apibrėžimu susijusi su asmeniniu elge- 
siu, taigi panašu, kad jos svarba turi kažką bendro su svarstymu. Tačiau 
ką bendro, didžia dalimi priklauso nuo to, kaip žmogus supranta moralę 
ir moralės reikšmę. Utilitaristams svarbu, kad būtų gausinama'gerovė. 
Ryšys su svarstymu yra paskesnis ir visiškai atviras klausimas. Nagri- 
nėdami netiesioginį utilitarizmą matėme, koks atviras klausimas apie tal, 
kokie moraliniai sumetimai turėtų figūruoti utilitarinio veikėjo svarsty- 
muose. Dar daugiau, taip pat atviras lieka klausimas, ar juose apskritai 
turėtų iškilti kokie nors moraliniai sumetimai. Kai kurios utilitarizmo at- 
mainos teigia, kad geriausių rezultatų pasiektume, jei žmonės elgtųsi 
savanaudiškai ir nevartotų moralinių kategorijų. Kiti, mažiau pasikliau- 
dami nematoma ranka, moraliniams sumetimams teikia tam tikrą pirme- 
nybę, o kai kuriems iš jų, kaip matėme, būdinga labai sąžininga laikyse- 
na. Bet kiekvienam utilitaristui tai visada turėtų likti empirinis klausimas: 
ką duoda svarstymui gerovės svarbos pripažinimas? Tačiau šiuo požiū- 
riu daugelis utilitaristų pirmiausia priklauso moralės sistemai, ir tik po to 
yra utilitaristai. 

Kitas kraštutinumas, grynai kantiškas požiūris, moralės svarbą sieja 
su pačios moralinės motyvacijos svarba. Svarbu tai, kad moralines pa- 

-skatas žmonės laikytų pačiu didžiausiu pasvertu prioritetu. Su šiuo po- 
žiūriu nuolat ir teisingai kovojo Hegelis, sakęs, kad tokia pažiūra nepri- 
skiria moralinei minčiai jokio turinio, be to, pasaulio tobulinimo klausi- 
mais ji yra veidmainiška. Moralinės motyvacijos turinį sudarė ne grynas 
polinkis, o mintis apie pareigą daryti tam tikrus dalykus; tokios minties 
poreikis reiškė, kad savaime individai nebūtų linkę tų dalykų daryti; ypa- 
tinga šios minties svarba rodė, kad kaip tik toks ir turėjo būti turinys. 

Nė vienas tų požiūrių nėra teisingas ir joks paprastas kompromisas 
tarp šių dviejų kraštutinumų neduos geresnio sprendimo. Pats etinis gy- 
venimas yra svarbus, bet jis pajėgia suprasti, kad jis ne vienintelis svar- 
bus, esama ir kitų svarbių dalykų. Jam būdingos motyvacijos, kurios 
faktiškai tarnauja tiems kitiems tikslams, tačiau iš etinio gyvenimo vi- 
daus jos matomos kaip dalis to, kas suteikia gyvenimui vertę. Bet kuris 
adekvatus aiškinimas remiasi prielaida apie etinių paskatų svarbą ir iš to 
išplaukia keletas mūsų svarstymo bruožų. Visų pirma tai, kad kai kurios 
etinių paskatų rūšys užims svarbią vietą tarp pasvertų prioritetų. Etinės 
motyvacijos gali paveikti žmonių svarstymus ne tik taip. Jos taip pat 
gali, be kitų dalykų, įtakoti svarstymų stilių bei pagrinda.'° 

Įsipareigojimas yra ta etinių sumetimų rūšis, kuri tiesiogiai susieja 
svarbą su pasvertu prioritetu. Jis remiasi esminiu klausimu apie tai, kuo 
žmonės turėtų galėti pasikliauti. Žmonės turi kliautis, kiek įmanoma, kad 
nebus nužudyti ar naudojami kaip priemonės, kad turės tam tikrą savą 
erdvę, turės daiktų ir santykių su kitais žmonėmis, kuriuos galės laikyti 
savais. Įsipareigojimas taip pat tarnauja Žmonių interesams, jei bent tam 
tikru mastu galime pasikliauti tuo, jog kiti mums nemeluos. Vienas, o 
galbūt net vienintelis kelias, kuriuo šių tikslų gali būti siekiama, yra vie- 
noks ar kitoks etinis gyvenimas; ir, žinoma, jeigu yra prasmės kalbėti 
apie kokį nors etinį gyvenimą, tai tik apie tokį, kuris pasitarnauja šiems 
tikslams. Vienas būdas, kuriuo etinis gyvenimas jiems pasitarnauja — 
skatinti tam tikras motyvacijas; viena forma, kuria tai padaroma, - įdiegti 
nuostatą deramoms motyvacijoms teikti aukštą pasvertą prioritetą; rim- 
čiausių dalykų atveju — iš esmės absoliutų prioritetą, kad tam tikri veiki- 
mo būdai būtų laikomi geriausiais, o kiti padaromi negalimais nuo pat 
pradžių. Siekiant, kad veiksmai taptų negalimais nuo pat pradžių, veiks- 
mingiausia ir dažnai geriausia užtikrinti, kad net mintis apie juos nešautų 
į galvą. Vargu ar pasijustumėte gerai, jeigu svarstydami, kaip pasielgti su 
politiniais ar verslo varžovais, iš savo pašnekovo išgirstumėte: „Žinoma, 

galėtume suorganizuoti, kad juos nužudytų, bet turėtume šios minties 
atsisakyti nuo pat pradžių.“ Ta mintis iš viso neturėjo ateiti jam į galvą, 
tada jos nereiktų ir atmetinėti. Moralei būdinga tendencija nepastebėti, 
kad kai kuriuos dalykus geriausiai galima išreikšti būtent taip — pasverta 
tyla (deliberative silence). 

Jei sumetimams, siekiant patikimumo, priskiriamas pasvertas priori- 
tetas, jie tampa įsipareigojimais; įsipareigojimus atitinka žmonių, kuriuos 
tie įsipareigojimai paliečia, teisės. Viena įsipareigojimų rūšis, susijusi su 
pamatiniais ir visuomenei svarbiais interesais, laikoma išskirtine. Tokie 
įsipareigojimai formuluojami neigiama forma, jie išreiškia tai, ko neturė- 
tume daryti. Kita, pozityvi, įsipareigojimų rūšis yra skubos (immediacy) 
įsipareigojimai. Jų atveju pasvertas prioritetas kyla iš situacijos kritišku- 
mo, kaip mūsų nagrinėtame žmogaus, pakliuvusio į bėdą, pavyzdyje. 
Situacijos kritiškumas bendrą etinį žmonių gyvybinių interesų pripazini- 
mą sutelkia į pasvertą prioritetą; tai mano situacijos kritiškumas sukelia 
mano įsipareigojimą, kurio negaliu neišpildyti be kaltės jausmo. Iš tokios 
įsipareigojimų, susijusių su kritiškomis situacijomis, sampratos plaukia 
du dalykai. Pirma, mums pagaliau nebereikia sakyti, kad konkretus įsi- 
pareigojimas kyla iš kokio nors bendresnio įsipareigojimo. Esminis ne- 
gatyvių įsipareigojimų ypatumas yra jų pačių bendrumas: jie teikia tvirtą 
ir nuolatinį pasvertų prioritetų modelį. O pozityvieji remiasi nuostata, 
kuri yra bendras rūpestis, ne visada išreikštas pasverto prioriteto kalba; 

įpareigojimu jį paverčia būtent situacijos kritiškumas. Mes neturime pri- 
imti principo „įpareigojimas iš išorės, įsipareigojimas iš vidaus“. 

Dar svarbiau tai, kad tokia šių įsipareigojimų samprata turi etinių 
pasekmių. Kai kurie moralistai sako, kad situacijos kritiškumą ar fizinį 
artumą laikydami relevantiškais faktoriais, parodome racionalumo arba: 
vaizduotės stoką: esame iracionalūs, jei nesuprantame, kad badaujantys 
tolimų kraštų žmonės reiškia nemenkesnį reikalavimą mūsų atžvilgiu nei 
badaujantys mūsų kaimynai. Šie moralistai klysta, bent jau dėl to, kad 
bando savąjį iššūkį pagrįsti įsipareigojimų struktūra. Ši mintis, žinoma, 
nančių žmonių kančios. Tačiau reikia tikslesnio įsipareigojimų suprati- 
mo, kad paaiškėtų, kaip turėtume mąstyti apie šį iššūkį. Turėtume ne 
atsisakyti skubos kategorijos, o pagalvoti, ką mes, šiuolaikinio pasaulio 
gyventojai, laikome skubos situacija ir kokį vaidmenį mūsų gyvenime 
vaidina tokie rūpesčiai, kurie mūsų požiūriu nėra įpareigojantys. 

Iki šiol nagrinėjome įsipareigojimus, susijusius (negatyviai) su tuo, 
kas fundamentaliai svarbu, ir (pozityviai) tuo, kas svarbu ir nedelstina. 
Abi rūšys iš esmės remiasi viena idėja — kad kiekvienas asmuo turi gy- 
venti. Žmonėms reikia pagalbos, bet jei jie nėra labai jauni arba labai 
seni, arba labai neįgalūs, jos prisireikia ne nuolatos. Nuolatos jiems rei- 
kia būti nežudomiems, fiziškai nepuolamiems, neprievartaujamiems. 
Kontraktyvizmo stiprybė ir yra ta, kad jis suprato, jog iš šių pamatinių 
interesų plaukia pozityvūs ir negatyvūs įsipareigojimai." 

Dažniausiai įsipareigojimas siejamas su pažadu ir ši įsipareigojimo 
kategorijos vartosena skiriasi nuo įsipareigojimų pozityvia bei negatyvia 
prasme, kadangi tai, ką pažadu įsipareigojau atlikti, savaime gali būti 
visiškai nesvarbu. Bet kaip tik dėl to pastarojo tipo įsipareigojimai iliust- 
ruoja tą patį ryšį tarp įsipareigojimo ir patikimumo. Žadėjimo instituto 
funkcija — pasiūlyti formulę, garantuojančią didelį pasvertą prioritetą tam, 
kas kitaip jo neįgytų, ir taip užtikrintų „nešiojamą“ patikimumą (portable 
reliability). Štai kodėl keistai skambėtų, jei kas nors pažadėtų jūsų nenu- 
žudyti — jei to žmogaus akyse nezudymas neturi didelio pasverto priori- 
teto nuo pat pradžių, kaip galėtumėte patikėti, kad jo pažadas tokį garan- 
tuos? Tiesa, ypatingais atvejais išsiskiria atsakymai į šį klausimą ir atsi- 
žvelgdami į tai, kokie jie galėtų būti, suprasime, kaip sistema veikia. 

Įsipareigojimo funkcija — užtikrinti patikimumą, taigi tokį pasaulį, ku- 
riame žmonės gali pagrįstai tikėtis, kad kiti elgsis vienaip, o ne kitaip. 
Įsipareigojimas — tik vienas 1š etinių būdų to pasiekti. Jis kuria lūkestį 
kad (expectation that), pasiremdamas lūkesčiu ko (expectation of). To- 
kio pobūdžio įsipareigojimai labai dažnai užtikrina didžiausią pasvertą 
prioritetą ir laikomi svarbiais, pažadų atveju — dėl to, kad pažadėta, o ne 
dėl to, kas žadėta. Tačiau taip pat nesunku pastebėti, kad jie ne visada 
užtikrina tą aukščiausią prioritetą, net ir etiškai nusiteikusių veikėjų at- 
veju. Tam tikrą tikslą laikydamas ypatingai svarbiu ir galvodamas, kad 
koks nors konkretus veiksmas yra būtinai su juo susijęs, veikėjas gali 
pagrįstai nuspręsti, kad tokiomis aplinkybėmis (kaip jau anksčiau pa- 
stebėjome) gali sulaužyti įsipareigojimą, ir jo išvada iš tikrųjų gali būti 
priimtina’” ta prasme, kad etinių sumetimų požiūriu jis sugebėtų pa- 
aiškinti savąjį sprendimą. Tačiau nėra jokio reikalo, kad tas naujasis 
veiksmas būtų vadinamas kitu, privalomesniu įsipareigojimu. Įsipa- 
reigojimas yra atskira sumetimų rūšis, iš esmės susijusi su svarba ir 
skubumu. Aptariamuoju atveju tiesiog esama dar kito sumetimo, pakan- 

kamai svarbaus, kad nusverty su šio pobūdžio"? aplinkybėmis sietą įsi- 
pareigojimą, ir žymiai padoriau pasielgsime tiesiog taip ir pasake. Tureé-. 
tume paneigti ir kitą moralės maksimą — kad tik įsipareigojimas gali nu- 
sverti įsipareigojimą. 


Kai svarstymo išvadoje kalbama apie sumetimą, kuris turi didžiausią 
pasvertą prioritetą ir yra svarbiausias (bent pačiam veikėjui), ji gali įgyti 
specialią formą ir tapti ne šiaip teiginiu, kad turėčiau atlikti tam tikrą 
veiksmą, bet teiginiu, nurodančiu, kad privalau ir kad negaliu daryti 
nieko kito. Tokį sprendimą galėtume vadinti praktinio būtinumo išvada. 
Suprantama, kartais praktinėje išvadoje pavartotas „privalau“ yra grynai 
santykinis ir reiškia vien tai, kad tam tikras veiksmas reikalingas siekiant 
konkretaus tikslo, o ne tai, kad čia kalbama apie kokią nors „privalomy- 
bę“. „Privalau eiti dabar“ puikiausiai gali būti užbaigtas ,,... jei noriu spėti 
į kiną“ ir šis pasakymas tikrai nereikš, kad privalau vaikščioti į kinus — aš 
tiesiog einu į kiną. Mums rūpi ne toks „privalau“, o besąlyginis ,,priva- 
lau“ — toks, kuris apima visus atvejus. 

Tikrai įdomu, kuo išvada apie tai, ką privalome daryti ar ko mes 
negalime daryti, skiriasi nuo išvados, kalbančios tik apie tai, ką daryti 
turime daugiausiai priežasčių, ypač įdomu, kodėl pirmoji gali būti laiko- 
ma svaresne. (Jei išvada, pasisakanti už tam tikrą veiksmą, reiškia ne tai, 
kad turime daugiausia priežasčių imtis būtent šio veiksmo, tai ką kita 
reiškia jos svarumas?) Čia nesiimsiu nagrinėti šio klausimo.'* Tiesioginė 
sąsaja su praktiniu būtinumu nėra vien etinių dalykų ypatumas. Kas nors 
gali padaryti išvadą, kad jis ar ji besąlygiškai privalo padaryti tam tikrą 
dalyką dėl apdairumo, savisaugos, estetinių ar meninių interesų ar paga- 
liau grynai dėl savęs įtvirtinimo intereso. Kai kuriais iš šių atvejų (pavyz- 
džiui, pamatinės savigynos atveju) pats etinis požiūris gali paremti išva- 
dą. Kitais atvejais jis nepritars išvadai. Svarbiausia, kad išvada abiem 
atvejais išlieka išvada apie praktinį būtinumą — ar ji remiasi etiniais sume- 
timais, ar ne. 

Praktinis būtinumas ir atitinkamo svorio išvadų patirtis yra vienas 1š 
elementų, formavusių moralinio įsipareigojimo idėją (tai leidžia geriau 
suprasti daugelio žmonių patirtą jausmą, kad moralinis įsipareigojimas 
yra ir išskirtinis, ir kartu labai pažįstamas). Vis dėlto net ir tada, kai 
praktinis būtinumas išvedamas pasiremiant etinėmis priežastimis, nebū- 
tinai susiduriame su įsipareigojimu. Veiksmai, kurių veikėjas „privalo“ 

imtis, nebūtinai turi būti susiję su kitų lūkesčiais arba kalte nesėkmės 
atveju. Anksčiau minėti etiškai iškilūs arba net herojiški veiksmai, pra- 
nokstantys įsipareigojimus, nėra privalomi ir paprastai niekas neturėtų 
nei reikalauti, kad juos atliktume, nei kaltinti, kad jų neatlikome. Tačiau 
tokio veiksmo subjektas gali jausti, kad privalo taip pasielgti, kad neturi 
kito pasirinkimo, nors tuo pat metu pripažįsta, jog nekeltų tokio reikala- 
vimo kitiems. Jam gali atrodyti, kad toks reikalavimas privalomas jam, 
bet ne kitiems, kadangi jis esąs kitoks, skirtingas nuo kitų; bet paprastai 
paaiškėja, kad tas skirtingumas ir yra ne kas kita kaip būtent toks nusi- 
statymas — jam esą privalu. Jausmai, kuriuos jis jaučia, ir tie, kuriuos jis 
galvoja jausiąs, jei neatliks to veiksmo, iš tiesų gali būti labai panašūs į 
tuos, kuriuos siejame su įsipareigojimais (dar panašesni negu numato 
moralė!?). 

Aš jau minėjau kategorinę Kanto moralės sampratą. Tvirtindamas, 
kad pamatinis moralės principas yra kategorinis imperatyvas, Kantas 
nesidomėjo grynai logine formų, būdingų imperatyvams tiesiogine to 
žodžio prasme, perskyra. Jam rūpėjo suprasti besąlygišką ir visaapi- 
mantį aš privalau, tačiau jis šį besąlygišką praktinį būtinumą įsivaizdavo 
kaip išskirtinį moralės bruožą. Pasak Kanto, aš privalau besąlygiškas ta 
prasme, kad jis visiškai nepriklauso nuo troškimo: veiksmas, kuris mums 
pateikiamas su tokio būtinumo ženklu, yra tas, kurį turime pagrindo 
atlikti, kad ir kokie būtų mūsų norai, ir tik moralinės priežastys gali 
šitaip pranokti troškimus. Praktinis būtinumas, kaip jis buvo pristatytas 
anksčiau, nereikalauja tokios griežtos nepriklausomybės nuo troškimo. 
Aš atskyriau besąlyginį „privalau“ nuo sąlyginio, besiremiančio troški- 
mu, kuris veikėjui tiesiog atsitiktinai būdingas; tačiau praktinio būtinu- 
mo išvada pati galėtų būti troškimo išraiška tuo atveju, jei troškimas pa- 
sirodytų ne vien atsitiktinai būdingas, bet esminis veikėjui, toks, kuris 
turėtų būti patenkintas. Skirtumas tarp šios praktinio būtinumo sampra- 
tos ir Kanto koncepcijos, žinoma, nėra grynai apibrėžimo ar loginės 
analizės klausimas. Kanto praktinio būtinumo idėja iš esmės susijusi su 
ta labiausiai įprasta įsipareigojimo sąvoka, tačiau interpretuoja ją ypatin- 
gai radikaliai ir tada išeina, kad vienintelės būtinos praktinės išvados yra 
tos, kurios laisvos nuo bet kokios troškimų įtakos. Tokios radikaliai be- 
sąlygiškos praktinės išvados būtų įmanomos, tik jei priimtume Kanto 
racionalaus subjekto, kaip laisvo nuo bet kokio kauzalumo, sampratą bei 
jo prielaidą, kad esama veiksmų, kuriuos pagrindžia ne kokie nors atsi- 

tiktiniai mūsų ypatumai (kaip, pavyzdžiui, troškimai), o vien tik mūsų 
buvimas racionaliais veikėjais.'* 

Kantas taip pat apibūdina praktinio būtinumo, kurį jis laiko išskirtinai 
moralės ypatumu, išvadą kaip moralės dėsnio pripažinimą ir kalbėdamas 
apie tai psichologiniu požiūriu nurodo specialų jausmą ar sentimentą — 
„pagarbos dėsniui“ jausmą. Šiuolaikiniai moralistai vengia vartoti tokius 
žodžius, bet tai jiems netrukdo atpažinti tai, ką aprašė Kantas (kai kurie 
iš jų vis dar linkę pasiremti moralės dėsnio samprata, o kiti, nenorintys 
to daryti, naudoja sąvokas, kuriose glūdi ta pati dėsnio ar įstatymo 1dė- 
ja). Kantas negalvojo, kad būtent moralinio būtinumo prievartinis pobū- 
dis, suprantamas kaip jausmas, pagrindžia mūsų moralinį veikimą. Jis 
turi ne daugiau racionalios galios negu bet koks kitas jausmas ar kita 
psichologinė pajėga. Moralinį veiksmą Kantas grindė ne to jausmo po- 
būdžiu, o tuo, ką šis jausmas išreiškia — tiesą, kad moralės visuotinumas 
yra paties praktinio proto reikalavimas. 

Ši tiesa, kaip matėme 4 skyriuje, anot Kanto, reiškė, kad moralė turi 
objektyvų pagrindą, ir, jo manymu, moralinio reikalavimo patirtis kaip 
tik atstovauja objektyvųjį pagrindą. Tačiau turime pasakyti, kad tas pa- 
tyrimas taip pat ir iškreipia jo vaizdą. Patyrimas sudaro įspūdį, kad susi- 
durei su kažkuo — dėsniu, kuris yra gyvenamo pasaulio dalis.'’ Tačiau 
moralės dėsnio galia, pasak Kanto, gali glūdėti tik pačiame subjekte, ji 
neglūdi ir neįmanoma, kad glūdėtų kur nors anapus manęs. Jo galia 
slypi objektyviame moralės pagrinde ir joks patyrimas negali tinkamai 
atstovauti tokiam objektyvumui. Objektyvumas kyla 1š to, kad praktinio 
proto reikalavimai bus patenkinti tik gyvenant taip, kad moralinės pa- 
skatos vaidintų pamatinį ir ypatingą vaidmenį; o tą vaidmenį jos atlieka 
tik jei, skirtingai nei kitos motyvacijos, iškyla prieš mūsų akis kaip ob- 
jektyvūs reikalavimai. Bet ką reiškia kokiam nors sumetimui pateikti sa- 
ve kaip objektyvų reikalavimą? Tai negali reikšti tokio pateikimo, kuria- 
me būtų pasiremiama tuo pačiu argumentu. Tai turi įgyti kokią nors kitą 
psichologinę formą, o tai reiškia, kad forma bus klaidinanti. 

Tačiau, remiantis Kanto prielaidomis, bent galima suprasti, kaip ir 
kodėl toks patyrimas pasmerktas būti klaidinančiu, o tai savo ruožtu 
padeda refleksijai matyti jį kaip patvarų. Jei Kantas teisus, galima su- 
prasti, kas yra „pagarbos dėsniui jausmas“ ir vis dėlto nesiliauti gerbus jį 
arba moralės dėsnį. Šiam patvarumui padeda dar viena mintis — suprati- 
mas, kad tam tikra prasme patyrimas teisingai pateikia dėsnį kaip esantį 

"anapus manęs: dėsnis glūdi lygiai taip pat visuose žmonėse. Moralės 
dėsnis yra spekuliatyvios moralinių veikėjų respublikos įstatymas. Tai 
spekuliatyvi respublika, bet jie yra realūs veikėjai ir, kadangi įstatymas 
yra jų pačių, kiekvieno racionaliai įvestas sau, jis tampa realiu įstatymu. 

Jei tik liaujamės tikėję kantiškuoju pagrindu ar kažkuo panašiu į jį, 
mes visiškai nebegalime taip pat Žiūrėti į šį patyrimą. Tai praktinio būti- 
numo išvada, nei daugiau, nei mažiau, ir atrodo, tarsi ji kyla „iš išory- 
bės“, taip kaip praktinio būtinumo išvados visados atrodo kylančios 1š 
anapus mūsų. Kadangi kalbama apie etinius sumetimus, veikėjo išvados 
nebus, kaip įprasta, pavieniai ar neparemti teiginiai, kadangi jos yra eti- 
nio gyvenimo dalis, t.y. pakankami reikšmingu mastu bendros visiems. 
Šiuo aspektu pati moralės sistema, pabrėždama „grynai moralinius“ ir 
asmeninius kaltės bei savigraužos jausmus, iš tikrųjų paslepia tą prasmę, 
kuria etinis gyvenimas yra išoriškas individo atžvilgiu. 

Jeigu, žinodami, ką reiškia įsipareigojimo pripažinimas, vis dėlto lai- 
kome jį pagrindiniu etinio gyvenimo elementu, mes etinį gyvenimą ku- 
riame ant iliuzijos pamatų. Net paties Kanto požiūriu, šis patyrimas yra 
klaidinanti išraiška (misreperesentation), nors tuo pat metu būtinas ir 
priimtinas, neišvengiamas objektyvumo perkėlimo iš transcendentinio į 
psichologinį lygmenį padarinys. Tačiau jei šis patyrimas ypatingas tik 
psichologiniu aspektu, tai jis yra blogiau nei klaida: nėra nieko (ar nieko 
specialaus), ką jis turėtų išreikšti. 


Be viso kito, Kanto teorija paaiškina, kaip moralės dėsnis gali būti 
taikomas visiems žmonėms, net tiems, kurie bando gyventi anapus jo. 
Kiekvienam, nepriimančiam jo teorijos, bet vis dėlto palaikančiam mora- 
lės sistemą, tenka paaiškinti, kaip moralinis įsipareigojimas susaisto tuos, 
kurie jį atmeta, kaip apskritai įmanomas moralės dėsnis.!* Dėsnio taiky- 
mas konkrečiam asmeniui reiškia daugiau negu semantinį santykį, t.y. 
ne vien tai, kad asmuo įeina į dėsnyje minimą klasę. Valstybės įstatymas 
tinka asmeniui dėl to, kad asmuo priklauso valstybei, kuri gali panaudoti 
galią. Dievo įstatymas tiko dėl to, kad Dievas jį taikė. Kanto moralės 
įstatymas tiko dėl to, kad kaip racionali būtybė kiekvienas turėjo pagrin- 
do jį taikyti sau. Ir tik dėl to, jog mes patys jį taikysime, moralės įstaty- 
mas tiks dabar. 

Kartais, sakydami, kad kas nors privalėjo pasielgti kaip derėjo ar 
buvo pageidautina, pasakome, kad taip pasielgti būtų buvę pagrįsta — 

pavyzdžiui, jis buvo pasižadėjęs arba, tarkime, jo veiksmas pažeidė kic- 
no nors teises. Galime taip pasakyti, tačiau neatrodo, kad tai būtų kaip 
nors tvirtai susieta su idėja, kad jis turėjo pagrindo pasielgti taip, kaip 
nepasielgė. Gal jis iš viso neturėjo jokio pagrindo. Neatlikdamas parei- 
gos jis pasielgė blogai, bet nebūtinai iracionaliai ar nepagrįstai. Negalime 
būti tikri, kad jis turėjo pagrindo elgtis gerai, tuo tarpu mes turėjome 
įvairių priežasčių norėti, kad jis elgtųsi gerai. Kaip mes jį traktuojame? 
Faktiškai mes pripažįstame (įstatyme — labai grubiai, neformalioje prak- 
tikoje — grakščiau), kad yra daug būdų, kaip žmonės neišpildo mūsų 
lūkesčių 1r nebūna tokie, kokius mes juos norėtume matyti etine pras- 
me. Vienas kraštutinumas — bendras nesugebėjimas svarstyti. Kitas kraš- 
tutinumas — nuoširdus ir mąstantis kitokių pažiūrų žmogus. Tačiau, an- 
tra vertus, yra Žmonių su įvairiomis silpnybėmis, ydomis, yra žmonių 
piktų, savanaudiškų, grubių, nejautrių, nuolaidžiaujančių savo norams, 
tingių, godžių. Visi šie žmonės taip pat gali būti mūsų etinio pasaulio 
dalis. Niekada nebuvo tokio etinio pasaulio, kuriame nebūtų ydų (nors jų 
klasifikacija visada bus konkrečios kultūros klausimas), ir kiekviename 
individualiame gyvenime pasitaiko kuri nors iš jų. Atitinkamai esama ir 
įvairių negatyvių reakcijų į jas — nuo neapykantos ir pasibaisėjimo pa- 
čiais kraštutiniais atvejais iki pykčio, apgailestavimo, pataisymo, prie- 
kaištavimo. Jei mūsų neriboja formalios valstybės įstatymo aplinkybės, 
reakcija priklauso nuo dar vieno aspekto: ne kiekvienas gali ar turėtų 
palaikyti kiekvieną kaltinimą. Kad to nesuprantame, — dar viena šios fik- 
cijos — moralės dėsnio — pasekmė. Tarsi kiekvienas tos spekuliatyvios 
respublikos pilietis turėtų įgaliojimus areštuoti kitą. 

Nukrypimų, kurie kasdieniame gyvenime iššaukia kaltinimus ar prie- 
kaištus, gana daug. Tai įvairūs įsipareigojimų pažeidimai, bet ne visi: 
dalis pačių baisiausių darbų reiškia pamatinių žmogaus teisių pažeidi- 
mus. Antra vertus, priekaištų susilaukia ne tik neįvykdyti įsipareigoji- 
mai, ypač auklėjant vaikus, bet ir veiksmai, kurie paprasčiausiai rodo 
netobulą charakterį. Tačiau kaltinimas savo konkrečiu, praktiniu pobū- 
džiu technine prasme visada panašus į moralinį įsipareigojimą. Jo nega- 
tyvi reakcija tiesiogiai nukreipta į veiksmą ar neveikimą, tai yra kaltinimo 
objektas. Dar daugiau, nors tikrovėje pasitaiko neišvengiamų anomalijų, 
pagal sumanymą kaltinimas turėtų būti taikomas tik tada, kai nepagei- 
daujamas veiksmas yra tyčinio veikimo konkrečiomis aplinkybėmis re- 
zultatas. 

Atrodo, kad šis institutas, o ne kitos etiškai negatyvios ar priešiškos 
reakcijos į žmonių darbus (svarbu prisiminti, kiek daug tokių esama), 
turi kažkokį ypatingą ryšį su įsivaizdavimu, kad veikėjas turėjo pagrindo 
veikti kitaip. Kaip jau sakiau, dažnai tai netiesa." Kaltinimo instituciją 
geriausiai laikyti išradimu, kuriuo remdamiesi veikėją įsivaizduojame kaip 
žmogų, kuriam tam tikri etiniai sumetimai yra svarbūs. Kaltinime varto- 
jama išraiška „privalėjo pasielgti“ gali būti suprantama kaip išplėtimas to 
„privalėjai pasielgti“, kurį galėtume patarti žmogui, siekiančiam tų pačių 
tikslų, kaip ir mes. Šis išradimas atlieka įvairias funkcijas. Viena yra 
tokia: žvelgdami į žmogų taip, tarsi jam etiniai sumetimai būtų svarbūs, 
galime padėti jam tapti tokiu žmogumi. 

Ši priemonė ypač svarbi, kai norime rasti tarpinę padėtį tarp dviejų 
galimybių Žmonių santykiuose. Viena jų — bendros svarstymo praktikos 
galimybė, kai žmonėms būdingos pakankamai vienodos nuostatos ir jie 
stengiasi padėti vienas kitam rasti praktinius sprendimus. Kita — kai vie- 
na grupė naudoja jėgą arba grasina suvaržyti kitą grupę. Geriausiu atve- 
ju kaltinimo sistemos išradimas pasitarnauja naujokų telkimo į svarstan- 
čiųjų bendruomenę procesui, o šis padeda nutiesti tiltą tarp dviejų minė- 
tų galimybių. Blogiausiu atveju, ši priemonė gali padaryti daug blogų 
dalykų, pavyzdžiui, prisidėti prie to, kad žmonės savo baimę ir apmau- 
da — dažnai visiškai tinkamus jausmus — suprastų kaip Įstatymo balsą. 

Svarstančiųjų bendruomenės išradimas — vienas pozityvių moralės 
sistemos pasiekimų. Kaip ir kiti tokio pobūdžio išradimai, jis kelia rimtą 
klausimą, ar jo veikimo nesutrikdys aiškus supratimas, kaip ši priemonė 
veikia. Tai dalis platesnio klausimo — ką reikia ir ką galima pakeisti atsi- 
žvelgiant į reflektyvų ir nemitinį mūsų etinių praktikų supratimą. Aišku, 
kad kaltinimo praktikos, kaip ir apskritai negatyvių etinių reakcijų į kitus 
žmones stilius, keisis. Mano nuomone, moralės sistema nebegali veiks- 
mingai prie to prisidėti. Visų pirma dėl to, kad palietus veiksmo savano- 
riškumo klausimą moralė patiria pernelyg daug sunkumų. 

Kaltinimo institucija dirba sėkmingai tol, kol ji nesistengia atlikti vis- 
ko, ko iš jos tikisi moralės sistema. Klausdami, ar koks nors Žmogus 
elgėsi pagal savo valią — savanoriškai, - mes klausiame maždaug tokių . 
dalykų: ar jis 18 tikrųjų pasielgė, ar jis žinojo ką darąs ir ar jis numatė 
vieną ar kitą to, kas atsitiko, aspektą. Ši praktika atsižvelgia į veikėją bei 
jo charakterį ir nekelia klausimo apie jo laisvę pasirinkti kokį nors kitokį 
charakterį. Dažniausiai kaltinimo sistema dėmesį sutelkia į konkretaus 

veiksmo aplinkybes ir tai įmanoma tik dėl to, kad ji veikia ne viena. Ją 
papildo kitos skatinimo ir suvaržymo, pritarimo ir atmetimo praktikos, 
veikiančios mūsų troškimus ir charakterį, formuojančios juos pagal eti- 
nio gyvenimo reikalavimus bei galimybes. 

Moralė neigia šiuos papildomus veiksnius ir mato vien tą kryptingą 
konkretų vertinimą. Jai būdinga stipri tendencija reikalauti totalinio sa- 
vanoriškumo, tokio, kuris persmelkia charakterį, psichologines bei so- 
cialines sąlygas ir kaltę bei atsakomybę sieja vien su paties veikėjo įnašu, 
nei daugiau, nei mažiau. Naivu tikėtis, kad šis reikalavimas galėtų būti 
patenkintas (priešingai Svelnesniam savanoriškumo reikalavimui, kai vel- 
kėjo charakteris didžiąja dalimi laikomas duotybe). Tai praktiškai bene 
visiems žinomas faktas, taigi sunku tikėtis, kad sistema, neigianti jį 1š 
principo, išgyventų ilgai. Bet kol moralė išlieka, pripažinti tą faktą išlieka 
pavojinga, kadangi pati sistema palieka mums vienintelę racionalaus kal- 
tinimo alternatyvą - įtikinėjimo, kurio ji neskiria nuo tokių dalykų kaip 
jėga ir prievarta, formas. | 

Faktiškai beveik visas ko nors vertas žmogaus gyvenimas išsitenka 
tarp moralės teigiamų kraštutinumų. Ji kategoriškai pabrėžia priešprie- 
šas — tarp jėgos ir proto, įtikinimo ir racionalaus tikrumo, gėdos ir kal- 
tės, nemėgimo ir moralinio pasmerkimo, paprasčiausio atmetimo ir kal- 
tinimo. Bruožą, kuris skatina moralę pabrėžti šias priešpriešas, galėtume 
vadinti jos grynumu. Moralės grynumas, jos primygtinis moralinės sq- 
monės atskyrimas nuo kitų emocinių reakcijų ar socialinių įtakų paslepia 
ne tik priemones, kurias ji taiko nesilaikantiems bendruomenės normų, 
bet ir tų priemonių privalumus. Nenuostabu, kad ji turi juos paslėpti, 
kadangi pamatyti privalumus kaip privalumus galima tik žvelgiant į sis- 
temą iš šalies, tik taip galima nustatyti jos vertę, o moralės sistema yra 
uždara, taigi bandymus vertinti sistemą ne pagal pačios moralės verty- 
bes ji turi laikyti nepadoriu nesusipratimu. 

Pats moralės grynumas reiškia vertybę. Jis išreiškia Kanto suformu- 
luotą besąlygiškiausią ir kartu vieną labiausiai įkvepiančių idealų: tikėji- 
ma, kad Žmogaus egzistencija iš esmės gali būti teisinga. Dauguma zmo- 
nių pranašumų ir geidžiamų savybių yra paskirstytos, jei ir ne neteisin- 
gai, tai bent ne teisingai, tad kai kuriems žmonėms sekasi labiau nei 
kitiems. Moralės idealas yra vertybė, moralinė vertybė, transcenduojan- 
ti sėkmę. Todėl ji turi glūdėti anapus bet kokio empirinio sąlygotumo. Ji 
ne tik turi būti grįsta pastangomis, o ne pasisekimu (kadangi pasiseki- 


186 


MoRALE, YPATINGAS INSTITUTAS 


mas iš dalies priklauso nuo atsitiktinės sėkmės), bet tokiu pastangų ly- 
giu, kurio jau nepaliečia kalba apie tai, kad pats sugebėjimas stengtis gali 
pasirodyti priklausantis nuo sėkmės. Be to, tai turi būti didžiausia verty- 
bė. Nieko gero nebūtų, jei moralinė vertybė pasirodytų besanti vien pa- 
guodos prizas tiems, kam žemiška prasme nepasisekė būti laimingiems 
ar talentingiems, turintiems humoro jausmą ar mylimiems. Tai turi būti 
vertybė, svarbesnė už bet ką. 

Tam tikrais požiūriais tai primena religinę koncepciją. Bet tuo pat 
metu tai nepanašu į jokią realią religiją, o ypač — į ortodoksišką krikščio- 
nybę. Krikščionybėje malonės doktrina reiškė, kad jokia moralinių pa- 
stangų buhalterija neveda į išganymą; išganymas esas anapus nuopelnų, 
tad Žmogaus pastangos, net jų moralinės pastangos, nėra Dievo meilės 
matas.“ Dar daugiau, kai krikščionybė svarbiausiu rūpesčiu paskelbė 
išganymą, buvo manoma, kad tai reikš skirtumą, kurį kiekvienas atpa- 
žins kaip skirtumą, kaip būtent skirtumą. Tačiau požiūris, remiantis ku- 
riuo gryna moralinė vertybė turi savo vertę, būdingas tik pačiai moralei. 
Ji gali tikėtis pranokti sėkmę tik atgręždama ją į save. 

Nekyla abejonių, kad moralės idealai, priešingai vulgaraus marksiz- 
mo, matančio juose vien anapusiškumo ideologiją, požiūriui, suvaidino 
savo vaidmenį kuriant teisingesnį pasaulį bei telkiant pajėgas ir sociali- 
nes galimybes, kad būtų apčiuopiamai kompensuota mažesnė kai kurių 
sėkmė. Tačiau vertybės, nepriklausančios nuo bet kokios sėkmės, idėja 
yra iliuzinė ir politiniai siekiai nebegali joje ieškoti tikrumo šaltinio. Kaip 
sakyta, negelbsti ir kitos moralės koncepcijos. Jos gali tik paremti po- 
žiūrį, kuris visada turi alkanų pasekėjų, kad praėjus šioms iliuzijoms, 
nebegali likti jokios nuoseklios socialinio teisingumo idėjos — vien efek- 
tyvumas, galia, vien nepataisoma sėkmė. 

Moralėje įausta daug filosofinių klaidų. Ji klaidingai supranta įsiparei- 
gojimus ir nemato, kad tai tik viena etinių sumetimų rūšis. Ji klaidingai 
supranta praktinį būtinumą ir mano, kad šis būdingas tik įsipareigoji- 
mams. Ir pagaliau moralė verčia žmones galvoti, kad atmetus jos įparei- 
gojimą, lieka vien polinkiai, atmetus jos absoliutų savanoriškumą, lieka 
tik prievarta, atmetus jos aukščiausią grynąjį teisingumą, nelieka jokio 
teisingumo. Jos filosofinės klaidos — tai tik abstrakčiausia klaidingos, 
tačiau giliai įšaknytos ir vis dar įtakingos gyvenimo sampratos išraiška. 

S ioje knygoje man nuolat rūpėjo dvi pagrindinės įtampos. Filosofiniu 
požiūriu - įtampa tarp antikinės ir šiuolaikinės minties. Realaus gyveni- 
mo požiūriu — įtampa tarp refleksijos ir praktikos. Aš sakiau, kad tam 
tikrais esminiais aspektais antikinio pasaulio filosofinė mintis buvo tur- 
tingesnė ir kėlė vaisingesnius klausimus negu didžioji šiuolaikinės filoso- 
fijos dalis. Antikos etikai taip pat būdingi savi ribotumai, pavyzdžiui, 
troškimas sumenkinti sėkmės vaidmenį gyvenime, tačiau, lyginant su 
šiuolaikine filosofija, jos visuma vis dėlto buvo mažiau paranojiška, ma- 
žiau linkusi konstruoti reduktyvias teorijas ir taip primesti racionalumą. 
Tačiau viltys, kurias galbūt puoselėjo kai kurie senovės filosofai, užgeso 
ir pasaulis, kuriam etinė mintis taikoma dabar, yra negrįžtamai pakitęs, — 
lyginant jį ne tik su antikiniu pasauliu, bet ir su bet kuriuo pasauliu, 
kuriame žmonės bandė gyventi naudodami savo etines kategorijas. | 
Didžiosios dalies šiuolaikinės filosofijos ištekliai nėra labai tinkami 
nūdieniam pasauliui: Bandžiau parodyti, jog taip yra dalinai dėl to, kad ji 
pernelyg smarkiai ir pernelyg nežiniomis įsipainiojusi į jį, iš čia ir neref- 
lektyvus rėmimasis administracinio racionalumo idėjomis. Kitais atve- 
jais visų pirma kantiškosios moralės filosofijos formos kaip tik nepakan- 
kamai įsitraukusios į pasaulį, jos orientuotos į proto bendruomenės vizi- 
ją, kuri yra pernelyg nutolusi, kaip pirmasis pastebėjo Hegelis, nuo so- 
cialinės bei istorinės tikrovės ir bet kokios konkretesnės etinio gyveni- 
mo prasmės, tam tikrais aspektais — labiau nutolusi negu religija, kurios 
vieton ji stojo. Šios skirtingos moralės filosofijos versijos susijusios su 
tuo pačiu klaidingu supratimu apie refleksijos ir pasaulio santykį, klai- 

dingu teorijos, kurią vystydamos jos bando išryškinti tarpusavio skirtu- 
mus, vaizdiniu. 

Joks paradoksas, kad šiomis iš esmės naujomis sąlygomis labai se- 
nos filosofijos gali pasirodyti besančios naudingesnės negu naujesnio- 
sios. Istorinis pasakojimas galėtų atskleisti, kodėl taip yra. Tai būtų pa- 
sakojimas apie krikščionybės įsitvirtinimą bei pasitraukimą (tai padėtų 
suprasti, kodėl antikinis pasaulis yra arčiau mūsų, negu gali pasirodyti) 
ir Apšvietos nesėkmes (kurios pavertė to meto filosofijas visiškai nenau- 
dingomis). Kai kurie, galbūt daugelis iš tų, kurie priėjo prie tokios 1§va- 
dos, — visų pirma Nietzsche, kiek jį domino toks aprašymas, — kalbėjo 
apie destruktyvų tos istorijos poveikį Apšvietos vertybėms; kiti, nesuti- 
kę su tokiais apibendrinimais, kaip daugelis Hegelio pasekėjų, šias verty- 
bes interpretavo konservatyviai. Niekas mūsų neverčia manyti taip pat. 
Pagarba laisvei ir socialiniam teisingumui, priespaudos ir apgaulės insti- 
tucijų kritika gali būti nė kiek ne lengvesni užsiėmimai negu jų būta pra- 
eityje, gal net sunkesni, tačiau neturėtume manyti, kad pritrūksime idė- 
jų, suteikiančių pagrindą tiems dalykams. Neturėtume nuleisti rankų ir 
atiduoti tribūną abstrakčiai etinei teorijai, įsitikinusiai, kad vien tik ji gali 
užtikrinti reikiamą intelektualinę aplinką tokioms idėjoms. 

Tai buvo knyga veikiau apie tai, kaip yra, o ne apie tai, kaip galėtų 
būti, ir mano išsakytos viltys kol kas yra tik viltys. Jos remiasi prielaida, 
kad dalis žmonių galvos optimistiškai. Apibendrintai jas galima būtų iš- 
reikšti kaip tikėjimą trimis dalykais: tiesa, nuoširdumu ir individualaus 
gyvenimo prasme. Baigdamas trumpai pasakysiu apie kiekvieną. 


Aš tvirtinau, kad bent jau gamtos mokslams prieinama objektyvi tie- 
są. Tipiška tą neigiančiųjų klaida paprastai pasireiškia ne vietoje naudoja- 
ma patogumo retorika. Pasak jų, žmogus, manantis, kad mokslas gali 
pranešti mums, koks 1š tikrųjų yra pasaulis, tik prietaringai griebiasi už 
šiaudo, desperatiškai tikėdamas, jog mokslas — vienintelis išlikęs tvirtas 
atramos taškas. Bet lygiai taip pat galėtume sakyti, kad patogumo reikia 
ieškoti priešinga kryptimi: skepticizmas mokslo atžvilgiu patogus (kaip 
ir septynioliktame amžiuje) tiems, kurių pačių pretenzijos į žinojimą ir 
racionalią praktiką palyginus atrodo skurdžiai. Idėja, kad šiuolaikinis 
mokslas turi ką nors bendro su absoliučiu žinojimu, gali kelti nerimą, ir 
tada palengvėjimą galėtų teikti priešinga mokslo samprata, remiantis ku- 

ria šis esąs tik dar vienas žmogiškas ritualas ar tiesiog darbas su kitokio 
pobūdžio tekstais. 

Šie postringavimai apie tai, kas teikia komfortą arba kas jį naikina, 
gali būti pasukti bet kuria norima kryptimi ir nė vienas iš jų nėra nors 
kiek įdomus. Kur kas svarbesnis ir galbūt iš tikrųjų su patogumu bei 
optimizmu susijęs klausimas, kokiu mastu objektyvios tiesos sąvoka 
taikytina socialinio supratimo atžvilgiu. Kaip jau minėjau 8 skyriuje, skir- 
tingai nuo gamtos mokslų, pastarajam reikia siekti ne absoliučios pasau- 
lio koncepcijos, o reflektyvaus socialinio žinojimo (įskaitant istoriją), 
kuris galėtų pelnyti nešališką pritarimą ir padėti įgyvendinti mūsų viltį 
geriau suprasti save. Mums to tikrai prireiks, jei sieksime tokios visuo- 
meninių institutų kritikos, kuri, paaiškindama kaip jos veikia ir visų pir- 
ma — kaip jos sukuria mūsų įsitikinimus, leistų suprasti jas etiniu požiū- 
riu. Čia verta pakartoti tai, ką ne sykį vienaip ar kitaip sakiau aptarinėda- 
mas pozityvios etinės teorijos klausimą: tokia teorija neturėtų įsivaizduo- 
ti galinti apsieiti be platesnio socialinio supratimo, taip pat neturėtų ma- 
nyti galinti atsiriboti nuo tokio pobūdžio klausimų užimdama grynai mo- 
ralistinę poziciją. Tokio supratimo jai reikės ieškant atsakymų į klausi- 
mus apie save pačią - klausimus, kurių ji galiausiai negalės išvengti: apie 
jos santykius su socialiniu gyvenimu, apie savo socialinius ar psicholo- 
ginius ryšius su praktika, apie būdus, kuriais ji galėtų tikėtis savo įs1vaiZ- 
duojamą racionalų autoritetą paversti jėga. 

Kitas mano tikėjimas — nuoširdumo viltis — iš esmės reiškia, kad etinė 
mintis turėtų atlaikyti refleksiją ir kad atitinkami institutai bei praktikos 
turėtų būti pajėgūs tapti skaidriais. Aš bandžiau pasakyti, kodėl etinė 
mintis negali atlikti visko, kas jai iš pirmo žvilgsnio priskiriama. Net jei 
etinė mintis turėtų pagrindą, t.y. remtųsi apibrėžta gerabūvio samprata, 
galėtume kalbėti tik apie nuostatos priimti tam tikrus etinius teiginius 
pagrįstumą, o ne apie tų teiginių teisingumo pagrindimą, nors tie, kurie 
su jais sutiktų, natūraliai manytų kitaip. Tačiau nepanašu, kad galėtume 
surasti tokį pagrindą. 

Nors etinė mintis visada atrodys kažkiek kitaip, palyginti su tuo, kas 
ji iš tiesų yra, nors niekada ir niekur nesugebės akivaizdžiai parodyti, kad 
remiasi žmonių nuostatomis, kliūtys, su kuriomis susidurs refleksija, 
priklausys nuo etinės minties gyvavimo sąlygų. Vienas tokio sąlygojimo 
faktorius yra mastas, kuriuo etinė mintis dar gali kliautis tuo, ką pavadi- 
nau storosiomis etinėmis sąvokomis. Refleksija iš tiesų gali pašalinti sto- 

rąsias sąvokas, pakeisti jas abstrakčiomis. Kiek pirmosios ištveria re- 
fleksijos kritiką, tiek bendrų, struktūrinių apmąstymų apie etinių teiginių 
teisingumą požiūriu praktika, vartojanti ištvėrusias storąsias sąvokas, 
yra stabilesnė už tą, kuri jų nevartoja. Sprendimai, suformuluoti varto- 
jant tas sąvokas, gali būti teisingi tiesiogine prasme ir atitinkamai žmo- 
nės, vartojantys tas sąvokas, gerbs kiekvieną, pritariantį juose glūdin- 
tiems reikalavimams. 

Tikiuosi, iš to, ką pasakiau, aišku, kad skaidrumo idealas ir svajonė 
apie etinę praktiką, kuri būtų pajėgi ištverti refleksiją, nereiškia absoliu- 
taus aiškumo ar refleksijos, kuri atskleistų viską ir iškart, reikalavimo. 
Tokie reikalavimai remiasi klaidingu racionalumo — ir praktinio, ir politi- 
nio — supratimu. Turime atmesti bet kurį asmeninės praktinės minties 
modelį, remiantis kuriuo visi mano projektai, tikslai ir poreikiai būtų pa- 
verčiami (diskursyviai ir iškart) nepriklausomai nuo mano valios mano 
paskatomis. Aš turiu svarstyti atsižvelgdamas į tai, koks aš esu. Nuošir- 
dumas reikalauja žiūrėti į save pasitikinčiai, o ne skatina paranojiškas ir 
pražūtingas pastangas atsisakyti savęs. 

Pati filosofija negali atsakyti į klausimą, kaip nuoširdumas sau ar 
egzistuojančiai visuomenei gali būti suderintas su refleksija, savęs su- 
pratimu ir kritiškumu. Tai klausimas, į kurį turi būti atsakyta reflektyviu 
gyvenimu — procesu, asmeniniu ir socialiniu, kuris iš esmės nepajėgus 
suformuluoti atsakymo iš anksto, nebent labai neapibrėžtai. Atsakymas 
turi paaiškėti ar būti nustatytas kaip to proceso rezultatas. Filosofija čia 
gali suvaidinti tam tikrą vaidmenį, taip pat kaip ji padeda suformuluoti 
patį klausimą, bet ji negali atstoti paties gyvenimo proceso. Štai kodėl tik 
nesusipratimas leidžia klausti, kaip dažnai klausia etinių teorijų kūrėjai, — 
„kokias alternatyvas“ žmogus gali pasiūlyti jų formuluotėms. Turima 
omenyje, kokias alternatyvias formuluotes žmogus gali pasiūlyti tam, 
kaip jie formuluoja atsakymą ar tam tikrą euristinę procedūrą, kuri at- 
vestų prie atsakymo, o tokių tiesiog nesama. Galima rasti atsakymą į 
realų klausimą ir tai tikrai būtų alternatyva jų formuluotėms, tačiau toks 
nebūtų priimtas, kadangi jis būtų gautas ne filosofų reikalaujamu būdu, 
ne kaip filosofijos atsakymas. Manyti, kad atmesdami jų formuluotes 
liekame be nieko, - tai remtis keistu supratimu apie tai, kas turi reikšmę 
socialiniame ir asmeniniame gyvenime. 

Paveikslui, kuriuo paremtos visos šios viltys, galiausiai reikia indivi- 
dy — su savais charakteriais ir savais gyvenimais (kaip sakiau | skyriuje, 

tai nepririša mūsų prie graikų taip gerbto biografinio požiūrio, remiantis 
kuriuo etiškai pamatiniu laikomas visas natūralus žmogaus gyvenimas). 
Viena prasme, individo ir asmeninių nuostatų pirmumas yra būtina tie- 
sa — būtina bent jau iki drastiškų technologinių permainų, tokių kaip klo- 
navimas, smegenų ląstelių fondų kūrimas ir pan. Šia prasme net ir radi- 
kalūs struktūralistiniai visuomenės aprašymai, kad ir ką jie sakytų, pri- 
pažįsta egzistuojant individus, kurie susiformuoja tam tikras nuostatas, 
tikslus ir išreiškia juos veikdami. Jei struktūralistai teisūs, šias nuostatas 
labiausiai lemia socialiniai faktoriai, tokie kaip klasė, 0 jų turinys yra 
vieningesnis ir mažiau suprantamas pačiam individui negu tradiciškai 
buvo manoma, tačiau nė vienas iš šių apibūdinimų negali paneigti nuostatų 
egzistavimo ir jų kauzalinio vaidmens. Įvairios šiuolaikinės visuomenės 
interpretacijos skiriasi požiūriu į nuostatų turinį, jų suprantamumą, jų 
individualumą bei šių savybių ypatumus skirtingose visuomenėse. 

Vis dėlto, jei turi būti galima specifiškai etinė mintis, o ne vien socia- 
linis planavimas ar bendruomeniniai ritualai, tai būtinas gerokai mažiau 
formalistinis individualizmas, o turint omenyje mano išsakytas viltis, aki- 
vaizdu, kad tai turėtų būti kur kas turiningesnis individualizmas. Būtent 
tokį turėjau omenyje aiškindamas, pavyzdžiui, įsipareigojimą kaip vieną 
iš etinių paskatų, taip pat rašydamas apie kai kuriuos su praktiniu būtinu- 
mu susijusius klausimus. Trečias dalykas, kuriuo optimistiškai tikiu, — 
tai visada išliekanti galimybė gyventi prasmingą individualų gyvenimą, 
tokį, kuris neatmeta visuomenės, o vyksta pagal daugeliui žmonių bū- 
dingą pasaulio supratimą, tačiau savo neskaidrumu, netvarkingumu, taip 
pat kaip ir apgalvotais ketinimais, yra pakankamai nepanašus į kitus, kad 
būtų kažkieno gyvenimu. Filosofija, nors turi dar nemažai pasimokyti, 
kaip.geriausia tai padaryti, gali padėti kurti tokią visuomenę, kurioje dau- 
guma žmonių gyventų tokius gyvenimus. Kai kuriems žmonėms ji netgi 
gali padėti gyventi tokį gyvenimą, bet ne, kaip manė Sokratas, bet ku- 
riam mąstančiam asmeniui ir ne visais atžvilgiais. 

1. Platonas, Valstybe, 352d. 

2. Plačiau apie Aristotelį Zr. Sk. 3, pastaba 6. 

3. Martha Nussbaum knygoje The Fragility of Goodness (New York: Cambridge 

4. Kai kurie filosofai nepritarė tokiai interpretacijai galbūt kaip tik dėl įsitikinimo, 
jog šis „visaapimantis“ klausimas turi būti atsakytas atsižvelgiant tik į vienos rūšies 

(Indianapolis: Bobbs-Mermill, 1951), pirmą kartą publikuota 1876. 

6. Šią mintį pasiūlė Alasdair‘as MacIntyre‘as knygoje After Virtue (Notre Dam- 

the Limits of Justice (New York: Cambridge University Press, 1982). Sandelas, pa- 

neohégeliniams rašytojams. Taip pat žr. sk. 10, pastabą 16, o apie MacIntyre'ą — 
pastabą 13. 

7. P. T. Geach, Virtues: Stanton Lectures, 1973-1974 (New York: Cambridge 
University Press, 1977); Philippa Foot, Virtues and Vices (Berkeley: University of 
California Press, 1978); James D. Wallace, Virtues and Vices (Ithaca: Cornell Univer- 
sity Press, 1978); MacIntyre, After Virtue. Ignoravimo priežastis visų pirma glūdi 
siauroje etinio rūpesčio sampratoje ir pernelyg dideliame susitelkime ties moralės 
klausimais; taip pat gali būti, kad dorybės tyrimas buvo siejamas su religinėmis 
prielaidomis (kuriomis pabrėžtinai remiamasi Geacho darbe). Viena iš dorybės sąvo- 
kos atmetimo priežasčių verta rimtesnio dėmesio: ji glaudžiai susijusi su charakterio 
sąvoka, o pastaroji mums nebeturi jokios ar bent pakankamos prasmės. Apie tai 
rašau Post scriptum dalyje. Aš manau, kad šis kontrargumentas dorybei, jei būtų 

rimtai išvystytas, paaiškėtų besąs argumentu prieš pačią etine mintį, o ne tik vieną iš 
jos pavidalų. 

8. Pavyzdžiui, Harry Frankfurtas, „Freedom of the Will and the Concept of a 
Person“, Journal of Philosophy, 67 (1971); Amartya Sen, „Choice, Orderings and 
Morality“, knygoje Stephan Korner, ed., Practical Reason (New Heaven: Yale Uni- 
versity Press, 1974); R. C. Jeffery, „Preference among Preferences“, Journal of Phi- 
losophy, 71 (1974); A. O. Hirschman, Shifting Involvements (Princeton: Princeton 
University Press, 1982), sk. 4. 

9. Ši doktrina įeina į Kanto laisvės teoriją, kuri, jei ją iš viso galima suprasti, yra 
pagarsėjusi kaip sunkiai apginama nuoseklumo požiūriu. Daugiau komentarų apie ją 
žr. sk. 4. 

10. Aš aptariau tai knygoje Morality: An Introduction to Ethics (New Yourk: 
Harper and Row, 1972). 

be Deontologinio ir teleologinio skirtis čia įvesta labai bendrais bruožais. Šios 
skirties įdomumas glūdi kitame lygmenyje — nesutarimuose moralės svarbos klausi- 
mu, žr. sk. 10. Tai tik viena iš daugelio galimų skirčių. Turtingiausia klasifikacija — 
žr. W.K. Frankena, Ethics, 2nd ed. (Englewood Cliffs: Prentice Hall, 1973). 

12. G. E. Moore, Principia Ethica (1903) (Cambridge University Press, 1959), 
skirsniai 17 ir 89. Jis atmetė šią pažiūrą straipsnyje „A Reply to My Critics“, 
P. A. Schilpp, ed., The Philosophy of G. E, Moore (La Salle: Open Court Publishing 
Co., 1942). Atrodė, kad jau knygoje Ethics (1912) šios pozicijos buvo atsisakyta, 
bet, pasak Moore‘o, šioje knygoje jis tik susilaikė išreikšti šią mintį. 

13. Aiškaus diskursyvaus racionalumo reikalavimas nėra šiuolaikinio pasaulio 
ypatumas, vienokia ar kitokia forma jis skambėjo nuo Sokrato laikų, tačiau šiandien 
įtakingiausi pagrindimo modeliai bei vieningo kriterijaus reikalavimai yra neabejotinai 
modernaus biurokratinio racionalumo išraiška. Klausimas yra susijęs su „grynos“, 
socialiai neapibrėžtos savasties istorija. Apie tai užsiminiau anksčiau, 6 pastaboje: 
MaclIntyre‘as perdeda sakydamas, jog tai grynai šiuolaikinė samprata. Plačiau apie 
tai, ko racionalumas turi pagrindo reikalauti iš sprendimų sistemos, net kai ji išreikšta 
formaliais terminais, žr. Amartya Sen, Collective Choice and Social Welfare (San 
Francisko: Holden Day, 1970) ir „Rational Fools“, perspausdinta rinkinyje Choice, 
Welfare and Measurement (Oxford: Blacjwell, 1982); A. Sen and B. Williams, eds., 
Utilitarianism and Beyond (New York: Cambridge University Press, 1982), Intro- 
duction, pp. 16-18. | 

14. Tam prieštarauja Edwardas J. Bondas, Reason and Value (New York: Camb- 
ridge University Press, 1983). 

15. Apie akrasia problemą plačiau žr.: Donald Davidson, „How Is Weakness of 
the Will Possible?“, knygoje Joel Feinberg, ed., Moral Concepts (New York: Oxford 
University Press, 1969); David Pears, Motivated Irrationality (New York: Oxford 
University Press, 1984). 

1. Robert Nozick, Philosophical Explanations (Cambridge: Harward University 
Press, 1981), p. 408. 

2. G. E. Moore, „Proof of an External World“, perspausdinta jo kn. Philosophical 
Papers (Atlantic Highlands, N.J.: Humanities Press, 1977). Apie Moore‘o atsako 
skeptikui poveikį žr. Thompson Clarke, „The Legacy of Scepticism“, Journal of 

3. Renford Bambrough, Moral Scepticism and Moral Knowledge (Atlantic High- 

Schofield, Myles Burnyeat and Jonathan Barnes, eds., Doubt and Dogmatism: Stu- 

of California Press, 1983). 

5. Plg. „The Analogy of City and Soul in Plato's Republic“, kn. E. N. Lee, 
A. P. Mourelatos, and R. M. Rorty, eds., Exegesis and Argument, Studies in Greek 
Philosophy presented to Gregory Vlastos (Assen: Van Gorcum, 1973). 

6. Tokius nestabilumus tiksliai apibūdina Kalinio dilema, žr. pvz. Robert D. Luce 
and Howard Raiffa, Games and Decisions (New York: John Wiley, 1957). Hobbes'o 
politinė teorija remiasi vienu iš šios problemos sprendimo būdų. Apie tokių klausi- 
mų relevantiškumą etikai Zr. Edna Ullmann-Margalit, The Emergence of Norms (New 
York: Oxford University Press, 1977). 


3. Pagrindai: gerabūvis 


1. Graikų k. žodis dikaiosyne, kuris čia verčiamas kaip teisingumas, turi platesnę 
reikšmę negu jo angliškas atitikmuo. Plačiau apie kai kurias antikines pažiūras šiais 
klausimais aš rašiau straipsnyje apie graikų filosofiją kn. M. I. Finley, ed., The 
Legacy of Greece (New York: Oxford University Press, 1981), kurį ši diskusija iš 
dalies pakartoja. 

2. Nenaudinga prielaida, kad graikų etinių idėjų palyginimas su šiuolaikinėmis, 
ypač kantiškosiomis idėjomis, yra nepalankus pirmosioms, būdinga gerai žinomai 
knygai — A.W. Adkins, Merit and Responsibility (Chicago: University of Chicago 
Press, 1975). 

3. Aristotelio tvirtinimas yra gerokai silpnesnis, Zr. toliau, p. 42. 

4. Dabartiniai tyrinėjimai, Zr. Paul Helm, ed., Divine Commmands and Morality 
(New York: Oxford University Press, 1981). Apie egoizmo klausimą žr. „God, Morality 
and Prudence“, kn. Morality. Apie galimybę išvesti privalo iš yra žr. sk. 7. 

5. „Kaip turėtume tave palaidoti?“ — paklausė Kritonas. — „Kaip tik norėsite, — 
sakė jis, — jei tik pagausite mane ir neleisite nuo jūsų pasprukti.“ — Platonas, Faido- 
nas 115 c-d. l 

6. Aristotelio vardas siejamas su dviem knygomis, kurių pavadinimuose yra 
„etika“ — Nikomacho ir Eudemo. Dalis medžiagos yra abiejose. Įprasta manyti, kad 
Nikomacho etika yra autentiškesnė, bet žr. Anthony Kenny, The Aristotelian Ethics 
(New York: Oxford University Presss, 1978). Neįkainojamas komentaras yra Sarah 
Broadie, Ethics with Aristotle (Oxford University Press, 1990). Amelie Rorty, ed., 
Essays on Aristotle's Ethics (Berkeley: University of California Press, 1981). 

7. Aristotelis sako, kad gero žmogaus draugas yra „kitas jis pats“ [lietuviškame 
J. Dumčiaus vertime 1§ senosios graikų k.: „antrasis aš“, — vertėjos pastaba] (Niko- 
macho etika 1166 a 31), frazė, kuri išreiškia tikrą įtampą Aristotelio etikoje tarp 
draugystės ir savipakankamumo. Tačiau dabar aš manau, jog Aristotelio pažiūrų 
kritika, kurią esu pareiškęs kita proga (Moral Luck, New York: Cambridge Universi- 
ty Press, 1981, p. 15), pabrėždamas šią frazę, yra perdėta. Šiuo klausimu jaučiuosi 
skolingas Marthai Nusbaum, žr. jos Fragility of Goodness (New York: Cambridge 
University Press, 1985, 3 dalis). Taip pat žr. John Cooper, ,,Aristotle on Friend- 
ship“, kn. Rorty, Essays on Aristotle's Ethics. 

8. Zr. P. F. Strawson, „Freedom and Resentment‘, perspausdinta kn. Freedom 
and Resentment and Other Essays (New York: Methuen, 1976). Moralės ypatumus 
ir kaltės sampratą joje aptarsiu sk. 10. 

9. Nikomacho etika 1113b 18. Apie Aristotelį ir laisvą valią žr. Richard Sorabji, 
Necessity, Cause and Blame: Perspectives on Aristotle's Theory (Ithaca: Cornell 
University Press, 1980), ypač 5 dalį. 

10. Nors Aristotelis sako, kad jie yra, ir pabrėžia tuos atvejus, kai žmonės blogais 
įpročiais sugadina savo charakterius: Nikomacho etika 1114a3-8, 1114b25-—1115a2; 
pastarajame fragmente jis sako, kad veiksmai ir nuostatos formos yra „ne vienaip 
savanoriški“. Žr. Myles Burnyeat, „Aristotelis apie mokymąsi būti geram“, kn. 
Rorty; Essays on Aristotle's Ethics, kurioje aptarinėjamas Aristotelio tyrinėjimų 
pobūdis. 

11. Pavyzdžiui, John Rawls, A Theory of Justice (Cambridge: Harvard Universi- 
ty Press, 1972), sec. 45, pp. 293-298; taip pat žr. sec. 63, pp. 409-411, ir sec. 64, pp. 
416-424. Priešingas požiūris, žr. Derek Parfit, Reasons and Persons (Oxford: Cla- 
rendon Press, 1984). 

12. Esama analogijos tarp siūlomos realių interesų sampratos ir grynai kognityvi- 
nių interesų teorijos tam tikrų svarstymų. Kai galima klaida, daugeliu atvejų patyri- 
nėjęs aplinkybes pagerintum savąjį žinojimą. Vienas tokio tyrinėjimo rezultatas — 
gali išmokti nelikti apgautas. Tačiau esama kitokių klaidos aplinkybių, tokių kaip 
sapnavimas, kuriose tai neįmanoma (iš čia ypatingas jų vaidmuo filosofinio skepti- 

cizmo gajumui). Įvertinimas, kas yra netvarkoje su šiomis aplinkybėmis, sykiu pa- 
aiškina, kodėl pats tas įvertinimas negali būti taikomas atitinkamose aplinkybėse. 
Žr. mano: Descartes The Project of Pure Enquiry (Atlantic Highlands, N.J.: Humani- 
ties Press, 1978), sk. 2, 3 priedas. 

13. John Maynard Smith, Evolution and the Theory of Games (New York: Camb- 
ridge University Press, 1982), Michael Ruse, Sociobiology. Sense or Nonsense? 
(Hingham, Mass: Kluwer Boston, 1979) pateikia gerą kritinį kai kurių pagrindinių 
klausimų įvertinimą. Tinkamumo (fitness), vartojamo tekste, apibrėžimas ir jo reikš- 
mė — žr. Richard M. Burian „Adaptation“ kn. Marjorie Grene, ed., Dimensions of 
Darwinism (New York: Cambridge University Press, 1983). Plačiau apie evoliucinę 
biologiją ir etiką, ypač apie galimus apribojimus institucijoms žr. „Evolution, Ethics 
and the Representation Problem“, kn. D. S. Bendall, ed., Evolution From Molecules 
to Men (New York: Cambridge University Press, 1983). 

14. Apie šią Freudo minties dimensiją žr. Philip Rieff, Freud: The Mind of the 
Moralist, 3rd ed. (Chicago: Chicago University Press, 1979). 

15. Puikiai apie tai rašo Hannah Arendt, Eichmann in Jerusalem: a Report on the 
Banality of Evil (New York, 1963, Penguin Books, 1977). Gėrio atžvilgiu padariniai 
priešingi. 

16. Žr. Noam Chomsky darbus, ypač Language and Mind (New York: Harcourt 
Brace Jovanovich, 1972). Bendras įvertinimas, žr. John Lyons, Noam Chomsky 
(London, 1970; New York: Penguin Books, 1978). 

17. Detaliau šį klausimą nagrinėjau straipsnyje „Egoism and Altruism“, kn. Pro- 
blems of the Self (New York: Cambridge University Press, 1973). 

18. Šį reikalavimą — kad išorinis žvilgsnis, kuriuo galiu suprasti savo nuostatas, 
neturėtų manęs atskirti nuo jų — kitokiu požiūriu (kitokia „suprasti“ prasme) palie- 
sime 6 sk. 


4. Pagrindai: praktinis protas 


1. Kanto požiūrį galbūt geriausiai reziumuotų toks pasakymas: jis pateikia mora- 
lės bei praktinio proto sampratas ir suveda jas į vieną. 

2. Samprotavimas, kurį plėtosiu, keletu aspektų panašus į tą, kurį pasiūlė Alan 
Gewirth knygoje Reason and Morality (Chicago: University of Chicago Press, 1977). 
Gewirthas sako: „Nors veiksmo svarba moraline: filosofijai buvo pripažįstama nuo 
senovės graikų laikų, iki šiol niekas nepastebėjo, kad veiksmo prigimties klausimas 
priklauso pačiam aukščiausio moralės principo turiniui ir pagrindimui“ (p. 26). Ge- 
wirtho dėstymas turi daug originalių bruožų, tačiau aš manau, jog jis nepakankamai 
įvertina savo projekto panašumą į Kanto. Nors Gewirtho interpretacija kai kuriais 

aspektais skiriasi nuo tos, kurią čia svarstome, aš manau, kad jo nesėkmės priežastys 
tos pačios. 

3. Neužtenka pasakyti: į trokštamą rezultatą įeina ir tai, kad tu kažką darysi. Ta 
formulė vienodai gerai tiktų ir ankstesniam atvejui — pavyzdžiui, tu nori rezultato, į 
kurį įeina ne tik jos įsimylėjimas, bet ir tai, kad tu ją merginsi. Apie kai kuriuos 
tolesnius sunkumus ir viso šito ryšį su konsekvencializmu žr. ,,A Critique of Utilita- 
rianism“, kn. J. J. Smart and Bernard Williams, Utilitarianism: For and Against 
(New York: Cambridge University Press, 1973), 2 dalis. 

4. Zr. mano Descartes: The Project of Pure Enquiry, sk. 1. 

5. Tokio pobūdžio struktūros būdingos intencionalumo fenomenams. Ypač Zr. 
H. P. Grice „Meaning“, Philosophical Review, 66 (1957) ir John Searl, /ntentionality 
(New York: Cambridge University Press, 1983). 

6. Kaip parodo Gewirth, p. 53. 

7. Hobbes'ui atrodė, kad kaip tik taip yra, bet nėra lengva atskirti tai, ką jis laikė 
būtina bet kurio noréjimo dalimi, nuo jo negailestingo požiūrio į tai, kas vyktų mums 
siekiant ar išsaugant ką nors, jei nebūtų suvereno. 

8. Gewirthas eina šiuo keliu. 

9. Svarbu ne tai, kad troškimas nėra pakankama priežastis veikti. Aš jau sakiau, 
kad jo pakanka (1 skyrius). Tiesa yra ta, kad veiksmo priežastis ne visada suvedama 
į vertinimą. 

10. Plačiau apie preskripeijas žr. R. M. Hare pažiūrų aptarimą 6 ir 7 skyriuose. 

11. Gewirthas naudoja tokio pobūdžio argumentą, p. 80 

12. Max Stirner, Der Einziger und sein Eigenthum, S. T. Byingtono išversta kaip 
The Ego and His Own, ed. James Martin (Sun City, Cal.: West World Press, 1982), 
p. 128. 

13. Grundwork, H. J. Patono išversta kaip The Moral Law (Totowa, N.J.: 
Barnes and Noble Books, 1978), p. 88. Apie kita kategorinio imperatyvo formu- 
luotę Kantas rašo: ,,Racionali būtybė turi visada Žiūrėti į save kaip į kuriančią 
dėsnius tikslų viešpatijoje, kuri įmanoma tik dėl laisvos valios — ar ši būtų tik 
narys, ar vadovas“ (p. 101). Man šis fragmentas atrodo geriausiai išreiškiantis jo 
koncepciją. 

14. Tai patikrinimas, kurį išbandė Johnas Rawlsas savo teisingumo teorijoje, 
aptariamas 5 skyriuje. Taip pat žr. Amartya Sen, „Informational Analysis of Moral 
Principles“, kn. Rational Action, ed. T. R. Harrison (New York: Cambridge Universi- 
ty Press, 1979). 

15. Pavyzdžiui, žr. Praktinio proto kritikos II teoremą. Ši trumpa nuoroda apie 
Kanto poziciją determinizmo klausimu neatsižvelgia į paslaptingiausią jo koncepci- 
jos vietą — jo determinizmą visų įvykių atžvilgiu; jis pripažino, kad veiksmai yra 
įvykiai; tikėjo laisva valia; ir pasmerkė, jo žodžiais tariant, „pasigailėtinus gudravi- 

: mus“ derinant laisvą valią su determinizmu ir išskiriant specialią priežasčių rūšį 
laisviems veiksmams. 

16. David Wiggins, „Towards a Credible Form of Libertarianism“, kn. Ted Hon- 
derich, ed., Essays on Freedom of Action (Boston: Routledge and Kegan Paul, 1978) 
pateikia įdomių argumentų prieš įsivaizduojamą simetriją ir prieš Kanto tvirtinimą, 
jog priežastingai determinuota mintis negali būti racionali, — tvirtinimą, kuris vulgari- 
zuota forma yra tapęs populiaria preke libertarinių mąstytojų rankose. Tačiau jeigu 
tiesa tai, kad laisvės požiūriu esama asimetrijos tarp faktinės minties ir praktinio 
svarstymo, tai samprotavimo, kurį čia svarstau, neišgelbės: šiame samprotavime 
bandymas grįsti nešališkumą praktinio svarstymo laisve kaip tik priklauso nuo to, 
jog laisvė čia interpretuojama taip, kad tiktų ir faktinei minčiai (Kantas manė, jog taip 
Ir yra). | 

17. Svarstydamas šiuos klausimus labai daug pasisėmiau iš Thomaso Nagelo ir 
diskusijų su juo. 

18. Tai iš dalies paties Kanto požiūris, žr. Grynojo proto kritika, sk. „Apie 
grynojo proto paralogizmus“. Tačiau šis transcendentalinis Aš, kuris bendruoju min- 
ties atveju yra formalus, moralės srityje Kanto yra priverčiamas nuveikti žymiai 
daugiau. 

19. Tačiau dėl perspektyvinio tam tikro žinojimo pobūdžio gali būti neįmanoma 
sujungti kiekvieną tiesą su kiekviena kita tiesa: žr. sk. 8. 


5. Etinės teorijos kryptys 


1. Scanlon, ,,Contractualism and Utilitarianism“, kn. Sen and Williams, Utilita- 
rianism and Beyond, p. 110. Esu ne sykį skolingas šiam straipsniui. 

2. Ibid., p. 116. 

3. Tai gali būti laikoma utilitarizmo kriterijumi: žr. Sen and Williams, Utilitaria- 
nism and Beyond, pp. 2—4 ir Amartya Sen, ,,Utilitarianism and Welfarism“, Journal 
of Philosophy, 76 (1979). Apie kai kurias utilitarizmo perskyras žr. J. J. C. Smart and 
B. Williams, Utilitarianism: For and Against (New York: Cambridge University 
Press, 1973). Naujausių darby apžvalgą pateikia James Griffin, „Modern Utilitaria- 
nism“, Revue internationale philosophie, 141 (1982). 

4. Apie painiavą, reikalaujančią tobulinti šią formule, žr. ,,Utilitarizmo kritika“, 
kn. Smart and Williams, Utilitarianism, 2 dalis. 

5. Griežtai kalbant, sumą ranguojantis konsekventizmas, orientuotas į gerovės 
valstybę (sum-ranking welfarist conseguentialism). Žr. 3 pastabą. 

6. Apie tokio ryšio poveikį atsakomybės klausimams žr. ,,A Critique of Utilita- 
rianism“, 3 ir 5 dalį, taip pat Samuel Scheffler, The Rejection of Consequentialism 
(New York: Oxford University Press, 1982). 

7. Kai kurie utilitaristai siekia padidinti savo skaitytojų neapibrėžtos kaltės 
jausmą. Pavyzdžiui, Peteris Singeris, kuris savo knygoje Practical Ethics (New York: 
Cambridge University Press, 1980) akivaizdžiai labiau rūpinasi padaryti būtent tokį 
poveikį, o ne pademonstruoti jo teorinį pagrindą, tai lemia labai paviršutinišką klau- 
simų nagrinėjimą. Panašu, kad tokia moralizavimo taktika gali duoti priešingus rezul- 
tatus: gynybišką ir įžeidžią reakciją, taigi — rūpesčio sumažėjimą. Tai pastebima 
tyrimuose ir šiuo metu — tiesiog aplink mus. Šiokius tokius tyrimus žr. James S. Fishkin, 
Beyond Subjective Morality (New York: Yale University Press, 1984). 

8. Žr. John Rawls, A Theory of Justice (Cambridge: Cambridge University Press, 
1971) ir straipsnius, nurodomus šio skyriaus 10 pastaboje. Naudingas rinkinys — 
Norman Daniels, Reading Rawls (New York: Basic Books, 1975). 

9. Svarbi šio modelio pasekmė, su kuria turi sutikti Rawlsas, yra neįtikėtina — 
istorijos pažinimas nėra būtinas moksliniam socialiniam pažinimui, nebent Rawlsas 
pripažintų, kas dar mažiau įtikėtina, jog galima pažinti istorijos eigą nežinant savo 
vietos joje. Tai, kad ši teorija, kaip ir kitos tokio pobūdžio teorijos, yra aistoriška — 
svarbus jos ypatumas. 

10. Rawls, pp. 60, 83. Galutinė, detalesnė principų formuluotė p. 302. 

11. Žr. Rawls, „Kantian Construction in Moral Theory“, Journal of Philosophy, 
77 (1980) ir „Social Unity and Primary Goods“, kn. Sen and Williams, Utilita- 
rianism; taip pat T. M. Scanlon, „Preferencies and Urgency“, Journal of Philosophy, 
72 (1975). 

12. Harsanyi argumentacija pateikiama tekstuose, įtrauktuose į jo Essays in 
Ethics, Social Behavior, and Scientific Explanation (Boston: Dordrecht Reidel, 1976). 
Taip pat Zr. „Morality and the Theory of Rational Behaviour“, perspausdinta Sen 
and Williams, Utilitarianism. Scanlonas straipsnyje, minėtame | pastaboje, įdomiai 
atskiria Harsanyi samprotavimus nuo tikro kontraktyvistinio požiūrio. 

13. Tai ypač aktualu demografinei politikai. Žr. Derek Parfit, „On Doing the Best 
for our Children,“ kn. M. D. Bayles, ed., Ethics and Population (Cambridge: Schen- 
kman, 1976); „Future Generations: Further Problems“, Philosophy and Public Af- 
fairs, 11 (1982); ir Reasons and Persons (Oxford: Clarendon Press, 1984). Also 
J. McMahan, „Problems of Population Theory,“ Ethics, 92 (1981). 

14. Pristatyta Moral Thinking (New York: Oxford University Press, 1981). 
Hare‘o teorija vystėsi, todėl nurodysiu ir kai kurias ankstesnes jo pažiūras, išdėsty- 
tas The Language of Morals (New York: Oxford University Press, 1952; rev. ed. 
1961) ir Freedom and Reason (New York: Oxford University Press, 1965). 

15. Hare‘as turi savo idealų stebėtoją, vadinamą „archangelu“. Firtho teorija 
pateikta „Ethical Absolutism and the Ideal Observer“, Philosophy and Phenomeno- 
logical Research, 12 (1952), pp. 317-345. Kritika, žr. R. B. Brandt, ATheory of the 
Good and the Right (New York: Oxford University Press, 1979), pp. 225ff. Pastabos 
apie abi versijas, žr. Derek Parfit, „Later Slaves and Moral Principles“, kn. Alan 

Montefiore, ed., Philosophy and Personal Relations (Montreal: McGill-Queens Uni- 
versity Press, 1973), pp. 149-150 ir pastabas 30-34. 

16. Hare, Moral Thinking, p. 170. 

17. John Mackie, Ethics: Inventing Right and Wrong (New York: Penguin, 1977), 
p. 97. Pasiūlymas „atmesti grynai kiekybinius skirtumus kaip morališkai nerelevan- 
tiškus“ nurodo į faktą, kad mano buvimas manimi ir tavo buvimas tavimi negali 
savaime tapti pagrindu traktuoti mus skirtingai. Aš abejoju, ar net tai turi ką nors 
ypatingai bendro su „moralės kalba“. Plačiau apie universalizuojamumą Zr. sk. 6 

18. Sen and Williams, Utilitarianism, p. 8. 

19. „Morality and the Theory of Rational Behaviour“, minėta 11 pastaboje. 

20. Hare‘as išryškina (Moral Thinking, pp. 101ff.), kad šis metodas pats savai- 
me neturi maksimizuoti gerovės visais laikais. Ar jis tą padaro, ar ne priklauso nuo 
kitko — kaip žmogus vertina savo dabar-dėl-tada preferencijas, kurios yra žinomų 
tada-dėl-tada preferencijų pakaitalai, lyginant su kitomis dabar-dėl-tada bei dabar- 
dėl-dabar preferencijomis. Žr. Parfit, Reasons and Persons, minėtą 12 pastaboje, — 
rafinuotą praktinio proto rūpesčių dėl ateities analizę ir jos panašumus lyginant su 
rūpinimusi kitais žmonėmis. 

21. John Findley, Values and Intentions (Atlantic Highlands, N.J.: Humanities 
Press, 1978), pp. 235-236. 

22. Hare, Moral Thinking, pp. 95-96. 

23. Ibid., p. 96. 


6. Teorija ir prietarai 


1. Sio amžiaus intuityvistai — G. E. Moore‘as, Davidas Rossas (žr. 10 sk.) ir 
H. A. Prichardas buvo intuityvistai. Anksteni panašios tradicijos atstovai — Richar- 
das Price‘as (A Review of the Principal Questions in Morals, 1758) ir Williamas 
Whewellas (The Elements of Morality, 1845). 

2. Intuityvizma, ypač už dogmatiškumą, nuolat kritikavo Johnas Stewartas Mil- 
lis, žr. jo Autobiography, ed., Jack Stillinger (Boston: Houghton Mifflin Co., 1964), 
pp. 134-135. Intuityvizmo epistemologija buvo smarkiai kritikuojama 6-tame de- 
šimtmetyje. Žr. Hare, The Language of Morals, taip pat e.g. Stephen Toulmin, The 
Place of Reason in Ethics (New York: Cambridge University Press, 1950) ir Patrick 
Nowell-Smith, Ethics (New. York: Penguin, 1954). 

3. Reikia priminti, kad „troleibuso problema“, kaip tapo įprasta ją vadinti, pir- 
miausia buvo pasiūlyta Philippos Foot, „The Problem of Abortion and the Double 
Effect,“ perspausdinta jos knygoje Virtues and Vices (Berkeley: University of Cali- 
fornia Press, 1978) — siekiant aptarti, kiek prasminio ryšio tarp priežastinių situaci- 
jos ryšių ir moralinių išvadų, susijusių su ta situacija; šis klausimas dalyvauja tokiose 

doktrinose kaip Dvigubo efekto principas. Pavyzdžiai, net jei jie visai išgalvoti, gali 
pasirodyti labai tinkami tokio pobūdžio klausimams. Esama kitokių atvejų, kada 
pavyzdžiai gali būti prasmingi, kaip tik dėl to, kad fantastiniai; žinomas Judith Jarvis 
Thomson pavyzdys, panaudotas diskutuojant aborto klausimą, efektyvus kaip tik 
dėl savo baisaus nerealistiškumo: „In Defence of Abortion“, perspausdinta kn. Mars- 
hall Cohen, Thomas Nagel, and Thomas Scanlon, eds., The Rights and Wrongs of 
Abortion (Princeton: Princeton University Press, 1974) . Bendra fantastinių pavyz- 
džių naudojimo kalbant apie kasdienes moralines intuicijas (bet ne pamatiniame 
moralinės minties lygmenyje) kritika, žr. Hare, Moral Thinking. 

4. Tai plati ir nepakankamai tiksli prielaida. Ji vaidina svarbų vaidmenį Bruce‘o 
Ackermano modelyje, žr. jo Social Justice in the Liberal State (New Haven: Yale 
University Press, 1980); šio modelio kritika - Ackermano knygos komentarai — 
Ethics, 93 (1983). 

5. Šį metodą Rawlsas aprašo savo knygoje A Theory of Justice, pp. 20ff ir susieja 
Jį su Aristoteliu, pp. 48-51. 

6. Rawlsas tai vadina „viešumo“ reikalavimu: žr. A Theory of Justice, p. 133 ir 
kitur, ypač 29 skirsnį. Kritika iškreiptos sąmonės aspektu — žr. nuorodas į kritinę 
teoriją, sk. 9, pastaba 11. 

7. Jurgeno Habermaso Žmogiškųjų santykių, kuriems nebūdingas dominavimas, 
modelis remiasi labai griežtomis kantiškomis prielaidomis ir taip pat kenčia nuo 
beribio aiškumo reikalavimo. 

8. Žr., pavyzdžiui, knygos The Phenomenology of Spirit, trans. A.V. Miller 
(Oxford: Clarendon Press, 1977), skyrių, pavadintą ,, The Actualization of Rational 
Self-Consciousness through Its Own Activity“. Komentarus žr. Charles Taylor, 
Hegel (New York: Cambdridge University Press, 1975); Judith N. Shklar, Freedom 
and Independence (New York: Cambridge University Press, 1976). 

9. Sidgwicko knyga pirmą kartą paskelbta 1874; jis išleido ją keletą kartų su 
gausiais pakeitimais. Čia cituojama iš septintojo leidimo (London, 1907, pakartotinai 
išleista-1962), p. 382; išraiška „„universumo požiūriu“ dar kartą pasirodo p. 420, be 
atsiprašymo. Aš rašiau apie Sidgwicką ir problemas, kurios kyla jo tipo teorijai 
straipsnyje „The Point of View of the Universe: Sidgwick and the Ambitions of 
Ethics“, Cambridge Review, 7 (1982). Dalis šio skyriaus medžiagos paimta iš to 
straipsnio. 

10. The Methods of Ethics, pp. 338, 406. 

11. Šios išraiškos vartojamos jo „Ethical Theory and Utilitarianism“, knygoje 
H. D. Lewis, ed., Contemporary British Philosophy (Atlantic Highlands, N.J.: Hu- 
manities Press, 1976); perspausdinta knygoje Sen and Williams, Utilitarianism. 

12. Methods, pp. 489-490. Sidgwicko požiūrį nagrinėja Derek Parfit savo Rea- 
sons and Persons (Oxford: Clarendon Press, 1984), detaliai svarstydamas etinés 

teorijos savybę būti „savegriaunančia“ arba kitaip — „savepanaikinančia“. Parfitą 
labiausiai domina klausimas, ar tai, kad etinė teorija pasižymi viena šių savybių, 
rodo, kad ji yra neteisinga. Man nėra taip aišku kaip jam, ką tai reiškia. Šio skyriaus 
diskusija sukasi apie klausimą, kokio pobūdžio gyvenimo — socialinio ar asmeninio — 
reikia, kad įkūnytų tokią teoriją. 

13. Joseph Butler, Fifteen Sermons Preached at the Rolls Chapel, XI pamokslas. 
Ramybės valandą atrandame, kad jokio savo siekio negalime pagrįsti, „kol neįsitiki- 
name, jog jis prisidės prie mūsų laimės arba bent nebus jai priešingas“. Įdomu, kad 
ginčytina, ar Butleris laikė savo atradimą gerai pagrįstu. 

14. Žr. mano Descartes: The Project of Pure Enguiry. Tokią koncepciją atmeta, 
pavyzdžiui, Richardas Rorty, kurio požiūris aptariamas sk. 8. David Wiggins „Truth, 
Invention and the Meaning of Life“ (British Academy lecture, 1976), atskiria, viena 
vertus, visus tokius požiūrius ir, kita vertus — perspektyvas, tinkančias etikai; nors 
aiškindamas pastarąsias Wigginsas yra artimesnis Johno McDowello požiūriui, ap- 
tariamam sk. 8, negu tam, kuris dėstomas šioje knygoje. 

15. Tai neprieštarauja „antropiniam principui“, kurį diskutuoja kai kurie fizikos 
teoretikai bei kosmologai, tvirtinantys, jog tam tikros hipotezės apie visatą yra 
neįmanomos vien dėl fakto, kad mes egzistuojame ir stebime ją. 

16. John Locke, Esė apie žmogaus intelektą, I.111.4 (Vilnius: Pradai, 2000). 

17. Michael Tooley, „Abortion and Infanticide, Cohen, Nagel, and Scanlon, The 
Rights and Wrongs of Abortion, taip pat jo Abortion and Infanticide (Oxford: Claren- 
don Press, 1983). 

18. Esama, žinoma, ir kitos, ne tokios paguodžiančios galimybės, apie kurią jau 
buvo užsiminta aptariant netiesioginį utilitarizmą: vienas principas, taikomas sau 
pačiam kaip praktikai, duoda pagrindo prieš patį save. 

19. „Asmenį,“ kuriam netinka Tooley tipo argumentacija, aiškina Davidas Wig- 
ginsas, Sameness and Substance (Cambridge: Harvard University Press, 1980), sk. 6, 
ypač pp. 169-172. 

20. Atrodo, šį terminą įvedė Richardas D. Ryderis, žr. jo Victims of Science: The 
Use of Animals in Research (London: Davis-Poynter, 1975). Šiandien esama daug 
knygų apie mūsų santykio su kitais gyvūnais etiką, dauguma jų ragina gerbti tai, kas 
vadinama „gyvūnų teisėmis“. Negaliu čia išsamiau panagrinėti šios temos. Verta 
pažymėti, labai trumpai, tris dalykus. Pirma, turime pakankamai priežasčių nedaryti 
gyvūnams skausmo, bet kol kas niekas neparodė, nebent retoriškai, kaip tai pagrin- 
džiama teisėmis. Teisės yra atskira etinių motyvų rūšis ir jos geriausiai paaiškinamos 
kalbant apie lūkesčių išpildymą (Zr. sk. 10, apie įsipareigojimus), o toks žodynas 
netinkamas gyvūnams. (Priešingą požiūrį dėsto Tomas Reganas. The Case for Ani- 
mal Rights [Berkeley: University of California Press, 1983].) Antra, jei remiamasi 
paprasčiausiu utilitaristiniu pagrindu - mažinti skausmą, lieka neaišku, kodėl neturė- 

tume jaustis įsipareigoję, kaip pastebėjo Ritchie prieš daugelį metų (Natural Rights, 
1894), kiekvieną laisvą valandą paskirti gamtos saugojimui. Trečia, yra tokia argu- 
mentacijos linija, kuri mūsų santykius su gyvūnais grindžia bendrąja teleologija; 
pastaroji skatina mus Žiūrėti į gyvūnus ne kaip į gamtinius išteklius, o kaip į tuos, su 
kuriais dalijamės tuo pačiu pasauliu (žr. Stephen R. L. Clark. The Moral Status of 
Animals [New York: Oxford University Press, 1977]). Bet aš negaliu suprasti, kodėl, 
remiantis bet kuria realistine mūsų ir kitų gyvūnų „natūralių“ tarpusavio santykių 
interpretaciją, tai užkerta mums kelią juos valgyti. 
21. Kaip prietaras jis visiškai mažai kuo skiriasi nuo to, ką minėjo Sheridano 
Jackas Absoliutas [XVIII a. anglų dramaturgo Sheridano komedijos veikėjas — Vertė- 
jos pastaba): „Aš prisipažįstu, kad verčiau turėčiau pasirinkti, kad mano Žmona 
turėtų įprastą galūnių skaičių ir saikingo dydžio užpakalį: ir nors viena akis gali būti 
visai priimtina, vis dėlto prietarai visuomet atiduoda pirmenybę dviems, tad neno- 
rėčiau būti originalus šiuo klausimu“ (The Rivals, III,1). 


7. Lingvistinis posūkis 


1. Šį požiūrį aptariu savo knygos Morality: An Introduction to Ethics (New York: 
Harper and Row, 1972) dalyje „Gėris“. Moore‘as, atsakydamas savo kritikams — 
„A Reply to My Critics“ (Zr. sk. 1, pastabą 12) - sutiko, kad natūralių ir nenatūralių 
savybių perskyra knygoje Principia Ethica paaiškinta nepatenkinamai, tačiau neat- 
metė jos visiškai. 

2. David Hume, A Treatise of Human Nature (1739), IlL.1.1. 

3. Žr. įvairius straipsnius apie Hume‘o minties interpretaciją knygoje W. D. Hud- 
son, ed., The Is-Ought Ouestion (New York: St. Martin's Press, 1969); taip pat John 
Mackie, Hume's Moral Theory (Boston: Routledge and Kegan Paul, 1980), pp. 61- 
63, ir jo Ethics: Inventing Right and Wrong (New York: Penguin, 1977), pp. 64-73. 

4. Hare, Moral Thinking, p. 21. 

5. Čia aš skolingas Davidui Wigginsui, žr. jo „Truth, Invention and the Meaning 
of Life“ (British Academy Lecture, 1976) ir „Deliberation and Practical Reason“, 
knygoje Amelie O. Rorty, ed., Essays on Aristotle ‘s Ethics (Berkeley: University of 
California Press, 1981). 

6. Posakis „lingvistinis posūkis“ — tai straipsnių apie filosofinį metodą rinkinio, 
kurį išleido Richardas Rorty (Chicago: University of Chicago Press, 1967), pavadi- 
nimas. 

7. Išimtis — Peteris Winchas, knygoje The Idea of a Social Science and Its Relation 
to Philosophy (London, 1958; Atlantic Highlands, N.J.: Humanities Press, 1970) ir 
kitur. 

8. Zinojimas, mokslas, konvergencija 


1. Geriausias tokios — vertinamojo į praktinį — redukcijos kelias eina per presk- 
riptyvumo sąvoką. Ta strategija buvo kritikuojama ankstesniame skyriuje. 

2. Žr. Wigginso darbą, cituotą sk. 7, pastaba 5. 

3. Richard Rorty, Philosophy and the Mirror of Nature (Princeton: Princeton 
University Press, 1980), pp. 344-345. Aš detaliau aptariau Rorty pažiūras recen- 
zuodamas jo Conseguences of Pragmatism (Minneapolis: University of Minnesota 
Press, 1982): New York Review of Books, 28 April 1983. 

4. Esama painiavos tarp to, kas galėtų būti vadinama empiriniu ir transcendenti- 
niu pragmatizmu. Panašios problemos būdingos ir vėlyvajam Wittgensteino darbui, 
žr. „Wittgenstein and Idealism“ mano knygoje Moral Luck; taip pat Jonathan Lear, 
„Leaving the World Alone“, Journal of Philosophy, 79 (1982). 

5. Richard Rorty, „The World Well Lost“, knygoje Consequences of Pragmatism, 
p. 14. Taip pat žr. Donald Davidson, „The Very Idea of a Conceptual Scheme“, 
Proceedings and Addresses of the American Philosophical Association, 67 (1973-74). 

6. Apie tai jau užsiminėme sk. 6, pastaboje 14. Taip pat žr. N. Jardine, „The 
Possibility of Absolutism“, knygoje D. H. Mellor, ed., Science, Belief, and Behavio- 
ur: Essays in Honour of R. Braithwaite (New York: Cambridge University Press, 
1980); ir Colin McGinn, The Subjective View (Oxford Clarendon Press, 1983). 

7. Ypač John McDowell, „Are Moral Requirements Hypothetical Imperati- 
ves?“, Proceedings of Aristotelian Society, suppl. Vol. 52 (1978); „Virtue and Rea- 
son“, Monist, 62 (1979). McDowelą labiausiai domina dorybingo asmens protas ir 
motyvacija, bet, mano nuomone, jo požiūris leidžia daryti bendresnes išvadas, apta- 
mamas mano tekste. Iš esmės idėja, kad neturint bendro vertinamojo intereso gali būti 
neįmanoma rasti vertinamąją sąvoką, yra Wittgensteino. Pirmą kartą ją išgirdau semi- 
nare 6-tame dešimtmetyje iš Filippa'os Foot ir Irisės Murdoch. Apie Wittgensteino 
vėlyvosios filosofijos taikymą etikai zr. Hanna F. Pitkin, Wittgenstein and Justice 
(Berkeley: University of California Press, 1972) ir Sabina Lovibond, Realism and 
Imagination in Ethics (Minneapolis: University of Minnesota Press, 1983). Plačios 
apimties pamąstymai, artimi Wittgensteinui, zr. Stanley Cavell, The Claim for Rea- 
son (New York: Oxford University Press, 1979), ypač 3 ir 4 d. Asmeninis paties 
Wittgensteino požiūris etiniais klausimais yra atskiras dalykas: Zr. pomirtinį ,,A Lec- 
ture on Ethics“, Philosophical Review, 74 (1965); Rush Rhees, „Some Developments 
of Wittgenstein‘s View of Ethics“, ibid.; B. F. McGuiness, „The Mysticism of the 
Tractatus“, ibid., 75 (1966). Pats McDowellas daro proto filosofijai svarbias išva- 
das, atmesdamas schemą „įsitikinimas ir troškimas“ (,,belief and desire“) kaip racio- 
nalaus veiksmo modelį. Aš nesutinku su jo išvadomis, bet čia to plačiau neaptarinė- 

siu. Kai kurie tolesni šio skyriaus pasvarstymai apie skirtumus tarp etinių įsitikini- 
mų ir juslinio suvokimo yra artimai su tuo susiję. 

8. McDowell („Virtue and Reason“) numato tokią galimybę, bet iš to nepadaro 
jokių išvadų ir visiškai nepaiso tarpkultūrinio konflikto. Jis atskleidžia skepticizmo 
etikos objektyvumo klausimu ryšį su tuo, ką jis vadina „lėkštu scientizmu“, o kita 
vertus, su filosofine patologija, galvos svaiguliu susidūrus su nepagrįstomis prakti- 
komis. Nesigilinant į jo požiūrį į mokslus, atrodo, kad McDowelas nelabai domisi net 
ir istorija ir nepasako nieko apie tai, kaip keitėsi požiūriai bėgant laikui. Pažymėtina, 
kad aptarinėdamas dorybes, kurias daugiausiai sieja su Aristoteliu, jis naudoja geru- 
mo (kindness) pavyzdį, kurio nėra aristoteliškame dorybių sąraše. 

9. Subtiliausias ir išradingiausias man Žinomas propozicinio žinojimo aptarimas 
yra Roberto Nozicko — Philosophical Explanations, sk. 3 Kai kuriuos pagrindinius 
jo aiškinimo bruožus, visų pirma — tariamosios nuosakos sakinius, pirmas aptarė 
Fredas Dretske, Nozickas pats tai pripažįsta, Zr. minėto veikalo sk. 3 pastabą 53 
(p. 630), kurioje pateikiamos nuorodos. 

10. Kiek apytikriai? Galbūt aš negaliu skaityti keturių taškų kaip 4, bet aš galiu 
skaityti šešis taškus kaip 6. O ką, jei aš galiu skaityti tik šešis taškus kaip 6, o visa 
kita — kaip ne 6? 

11. Alfred Tarski, „The Concept of Truth in Formalised Languages“, knygoje 
Logic, Semantics, Meta-Mathematics (Indianapolis: Hacket Publishing Co., 1981). 
Nagrinėjamu klausimu žr. David Wiggins, „What Would Be a Substantial Theory of 
Truth?“, knygoje Zavak van Straaten, ed., Philosophical Subjects: Essays Presented 
to PF. Strawson (New York: Oxford University Press, 1980). Wigginsas pastebi, kad 
jei stebėtojas nesugeba pasinaudoti minimalia tiesos formule — kabučių nuėmimo 
principu, tai kyla kitas klausimas — ar stebėtojas gali bent suprasti, ką sakiniai reiš- 
kia? Cia jį aiškiai paveikė Donaldas Davidsonas, „Truth and Meaning“, Synthese, 17 
(1967). Faktas, kad gali pasitaikyti palankus, bet nesusitapatinantis stebėtojas, ro- 
do, jog negali būti neįmanoma kažką suprasti, net jei pats ir nenorėtum to teigti. 

12. Žr. John Skorupski, Symbol and Theory (New York: Cambridge University 
Press, 1976). 

13. Žr. Wiggins, „Truth, Invention and the Meaning of Life“; McGinn. The 
Subjective View, pp. 9-10, 119-120. 

14. Pirminių ir antrinių savybių perskyra Vakarų tradicijoje yra beveik tokia pat 
sena kaip ir sąmoningas pakankamo pagrindo principo naudojimas. 

15. Čia panaudojau du sakinius iš savo straipsnio „Ethics and the Fabric of the 
World“, kuris turi pasirodyti knygoje Ted Honderich, ed. Morality and Objectivity 
(London: Routledge and Kegan Paul, 1985), esė rinkinyje, skirtame Johno Mackie 
atminimui; tame straipsnyje nagrinėju Mackie požiūrį į šiuos klausimus, ypač jo 

mintį, kad ir perceptyvinei, ir moralinei patirčiai būdinga panaši klaida. Taip pat žr. 
McGinn. The Subjective View, ypač sk. 7. 

16. Su šiuo sunkumu -— sukurti adekvačią klaidos teoriją — susiduria kiekviena 
etikos teorija, besiremianti etinės tiesos idėja. Kai etiškumas įgyja ypatingą moralės 
formą, šis sunkumas pasireiškia konkrečia deformacija — moralizmu. Tvirtinimas, 
kad konkretus asmuo elgiasi blogai, nesusietas su jokiu galimu paaiškinimu, pagal ką 
tas blogis nustatomas, paprastai palieka komentatorių visiškai neįsigilinusį į asmenį, 
tiesiog pamokslaujantį jam. 

17. Ši išvada susijusi su mintimi, išsakyta 3 skyriaus pabaigoje, kad tam tikra 
prasme bet kuri vertybė remiasi būdo bruožais. Taip pat žr. mano Post scriptum. 


9. Reliatyvizmas ir refleksija 


1. Ypač žr. Gilbert Harman, ,,Moral Relativism Defended“, Philosophical Re- 
view, 84 (1975); perspausdinta kn. Michael Krausz and Jack W. Meiland, eds., 
Relativism, Cognitive and Moral (Notre Dame: University of Notre Dame Press, 
1982); vertingas rinkinys Siuo klausimu. 

2. Vulgarus reliatyvizmas, kaip pavadinau šį požiūrį, aptariamas mano Morality. 
An Introduction to Ethics. 

3. Šią idėją pasiūliau ir detaliau aptariau straipsnyje „The Truth in Relativism“, 
Proc. Arist. Soc., 75 (1974—75), perspausdinta mano Moral Luck, iš kurios keletą 
sakinių panaudojau toliau. Kaip paaiškės, aš nebenoriu pasakyti (be jokių apriboji- 
mų, kaip Moral Luck, p. 142), kad etinių pažiūrų atžvilgiu taip apibrėžta reliatyvis- 
tinė laikysena yra teisinga. 

4. Pavyzdys, kaip iškyla legendos ar, tiksliau, keletas legendų apie tą patį asme- 
nį — žr. Holt J. C. Robin Hood (London: Thames and Hudson, 1982). 

5. Labai įdomiai apie šią plačią problemą kalba Bernard Smith, European Vision 
of the South Pacific (New York: Oxford University Press, 1969). 

6. Dėl tos pačios priežasties fantazijos, nukreiptos ne į praeitį, šiandien dėmesį 
perkelia nuo egzotiškų tautų į nežemiškas civilizacijas. Kadangi šie nieko negali 
pasiūlyti, kad apsigintų nuo pačių primityviausių fantazijų, tai rezultatai yra bevil- 
tiški, atstumiančiai skurdūs. 

7. Apie tai įdomiai rašo Alasdyre‘as MelIntyre'as savo knygoje After Virtue 
(Notre Dame: University of Notre Dame Press, 1981), nors galima pastebėti tam 
tikrą jo paties silpnybę to mito atžvilgiu. 

8. „Kai vieną kartą šydas įplyšta, jo nebegali užtaisyti. Nežinojimas turi ypatin- 
gą prigimtį: sykį išsklaidytas, jis nebegali būti susigrąžintas. Jis nuo pradžių nėra 
savarankiškas dalykas, tai tik žinojimo stygius: ir nors iš žmogaus gali būti atimta 

galimybė sužinoti, jis negali būti paverstas nežinančiu“. Cit. iš: Thomas Paine, The 
Rights of Man, I dalis. 

9. Tą nagrinėja Geoffrey Hawthornas knygoje Plausible Worlds (Cambridge 
University Press, 1991). 

10. Atrodo, kad Rawlsas knygoje A Theory of Justice nenagrinėjo šio klausimo 
būtent istoriškai. Vėlesniame darbe jis ėmė akcentuoti mintį, kad jo teisingumo aiški- 
nimas specialiai pritaikytas šiuolaikinėms visuomenėms. 

11. Vertingi antriniai šaltiniai: Raymond Geuss, The Idea of a Critical Theory 
(New York: Cambridge University Press, 1981); Martin Jay. The Dialectical Imagi- 
nation (Boston: Little, Brown, 1973), taip pat Adorno (Cambridge: Harvard Univer- 
sity Press, 1984). Kritinė teorija, ypač pastarąjį dešimtmetį, sumokėjo pelnytą bau- 
dą už savo painų minties stilių bei nepatrauklų radikalios retorikos ir profesoriško 
autoritarizmo derinį. Bet yra dalykų, kurių turėtume iš jos pasimokyti, ypač kai tam 
tikros jos įžvalgos išsiskleidžia teisingumo teorijoje, o ne svarstant laisvės problemą, 
kurią ypač išryškino Frankfurto mokykla. 

12. Vienas svarbus klausimas — kokiu mastu universali teisingumo forma gali būti 
pripildoma skirtingo turinio skirtingose visuomenėse: tai pagrindinis Michaelio Wal- 
zerio klausimas aiškinant teisingumą jo naudingoje knygoje Spheres of Justice (New 
York: Basic Books, 1983). Kitas klausimas — kaip galime įsivaizduoti praeities netei- 
singumą žinodami, kad už viską, ką vertiname, esame skolingi jam. Aš nagrinėju kai 
kurias graikų visuomeninio neteisingumo idėjas ir jų ryšį su mūsiškėmis knygoje 
Shame and Necessity (California University Press, 1993), sk. 5. 

13. Žinomiausias ir labiausiai jaudinantis tokio požiūrio pavyzdys buvo tas 
egzistencializmo pavidalas, kurio Sartre'as laikėsi neilgą periodą po Antrojo Pasau- 
linio karo ir kurį jis pats vėliau manė esant absurdišku, kaip ir kiti, visada buvę tokios 
nuomonės. Mažiau dramatiška forma šis požiūris tapo beveik trivialiu didžiajai 
dabartinės filosofijos daliai. Pavyzdžiui, Johnas Mackie (Ethics: Inventing Right and 
Wrong, p. 106) sugebėjo parašyti kaip įprastą dalyką, jog „moralė neturi būti atrasta, 
ji turi būti sukurta: mes turime nuspręsti, kokių moralinių pažiūrų laikytis“, tačiau 
neaišku, ar „mes“ reiškia kiekvieną iš mūsų, ar mus visus kartu, taip pat abiem 
atvejais neaišku, ką turėtume daryti. Tikėtina, kad tokiose pastraipose loginė ar 
metafizinė doktrina klaidinančiai pateikiama psichologine forma. 


10. Moralė, ypatingas institutas 


1. Apie keletą aspektų kalbėsiu vėliau šiame skyriuje. Didžioji diskusijų apie 
valios laisvę dalis skiria per mažai dėmesio minčiai, kad kauzalinis aiškinimas gali 

skirtingai paveikti skirtingas mūsų mąstymo apie veikimą ir atsakomybę dalis. Verta 
atsižvelgti į tai, kad svarstymas reikalauja tik gali, o kaltė reikalauja būtų galėjęs. 

2. Susidūrimų klausimą aptarinėjau keliuose knygų Problems of the Selfir Moral 
Luck esė. Pažymėtina, kad jei logiškai būtų neįmanoma dviems aktualiems įsiparei- 
gojimams susidurti, negalėčiau pakliūti į situaciją, kad dėl jų susidūrimo būčiau kaltas 
aš. Tai kas yra tai, į ką aš vis dėlto pakliūnu? 

3. Šis klausimas aptartas mano esė „Moral Luck“, knygoje tuo pačiu pavadini- 
mu. Ji iliustruoja bendresnę mintį, kad moralės sistema labai daug reikšmės skiria 
nepatikimai savanoriškumo struktūrai. 

4. Ross W. D. The Right and the Good (Oxford: Clarendon Press, 1930), pp. 21 ff. 

5. Taip yra net tada, kai geri darbai yra bendros praktikos dalis ir kiti tikisi, kad 
aš prie jų prisijungsiu. Šią mintį puikiai akcentuoja Robertas Nozickas knygoje Anar- 
chy, State and Utopia (New York: Basic Books, 1974), sk. 5. 

6. Šiame pavyzdyje susiduria pareiga ir sumetimas, kuris iš pirmo žvilgsnio nėra 
pareiga. Jis gali lengvai būti suprastas kaip privataus ir viešo susidūrimas. Įvairūs 
svarstymai apie tokius atvejus ir ypač apie utilitarinių sumetimų vaidmenį viešajame 
gyvenime pateikti knygoje Stuart Hampshire, ed. Public and Private Morality (New 
York: Cambridge University Press, 1978). 

7. Moralė neabejotinai palaiko šią idėją tokio pobūdžio situacijose, bet ne visada 
primygtinai, bent jau ne ta forma, pagal kurią mano įsipareigojimą gali nusverti tik 
kitas mano paties įsipareigojimas. Jeigu koks nors mano gyvybinis interesas turėtų 
būti paaukotas siekiant įvykdyti pažadą, ypač jei pažadas santykinai nebuvo labai 
svarbus, net rūsčiausias moralistas gali sutikti, kad aš turiu teisę sulaužyti pažadą, ir 
nereikalauti, kad jausčiausi įsipareigojęs išpildyti tai, ką žadėjęs (šią mintį perėmiau 
iš Gilberto Harmano). Tas tiesa, bet, jei pažadas nėra labai trivialus, įtariu, jog rūstu- 
sis moralistas su tuo sutiks tik tada, jei interesas, apie kurį kalbama, bus iš tikrųjų 
gyvybiškai svarbus. Tai skatina suprasti, kad mano įsipareigojimą iš tiesų nugalės 
įsipareigojimas, bet ne mano įsipareigojimas. Panašu, kad moralistas, atkakliai tvir- 
tindamas, kad galioja tik gyvybiniai interesai, ir sakydamas, kad turiu teisę ginti 
savąjį interesą, turi omenyje ne tai, kad aš paprasčiausiai galiu tą daryti, o kad aš turiu 
tai, kas buvo pavadinta „pretenzija-teisė“ (a claim-right) tą daryti, t.y. kiti tampa 
įpareigoti nekliudyti man to daryti. Tada mano pradinį įsipareigojimą panaikins as- 
mens, kuriam įsipareigota, įsipareigojimas atsisakyti jo ar jos teisės reikštis. 

8. Kaip suprasime „susidūrimą“ — realus ir labai praktinis klausimas, ypač gydy- 
tojams. Apie šį klausimą kalbėsiu vėliau, aiškindamas tiesioginio ryšio situacijas, 
kurios apsieina be įpareigojimo, įsipareigojimo principo. Tai, kaip visiems Žinoma, 
yra vienas vis rečiau pripažįstamų įsipareigojimų šiuolaikiniame mieste, pagarbos 
jam nerodo net tie, kurie kaltai pasišalina iš situacijos. 

9. Ši mintis siejasi su tuo, ką nagrinéjau 1 skyriuje - kokio pobūdžio svarstymai 
tiktų sokratiškajam klausimui. 

10. Čia verta prisiminti mintį, išsakytą 1 skyriuje: ryšys tarp svarstomų sumeti- 
mų, siejamų su konkrečia etine motyvacija, tokia kaip dorybė, ir tos motyvacijos gali 
būti toli gražu ne tiesioginis. 

11. Nuoroda į kontraktyvizmą išryškina tai, kad tam tikra prasme aiškinimas yra 
individualistiskas. Dar keletas papildomų pastabų apie šį aspektą pateikta mano 
Post scriptum dalyje. 

12. Būtų klaidinga manyti, kad ji turi būti priimtina kiekvienam. Kai kurie gali 
likti nepatenkinti ir turėti tam daugiau pagrindo negu kiti. 

13. Šio pobūdžio aplinkybėmis? Taip. Bet konkretesni faktai, tokie kaip tai, kad 
tai antras kartas (jai arba, tarkime, šiais metais), tikrai gali būti reikšmingi. 

14. Savo nuomonę šiuo klausimu išdėsčiau esė „Praktinis būtinumas“, kn. Moral 
Luck, pp. 124-132. 

15. Kur panašumas? Tai siejasi su svarbiu klausimu — skirtumu tarp kaltės ir 
gėdos, — kurio čia negaliu panagrinėti plačiau. Detalesnį aptarimą žr. Shame and 
Necessity (California University Press, 1993), ypač 4 sk. ir 1 pastabą. Tokios per- 
skyros esama ir ji svarbi etikai, bet ji sudėtingesnė negu paprastai manoma. Visų 
pirma klaidinga manyti, kad kaltė — tai brandi ir autonomiška reakcija, būdinga eti- 
niam patyrimui, o gėda — primityvesnė reakcija, kuri pastarajam nebūdinga. Savo 
sąryšio su gėda klausimu moralė yra linkusi apgaudinėti save. Kai kurios įtikinančios 
pastabos apie šią perskyrą — žr. Herbert Morris, „Guilt and Shame“, knygoje: On 
Guilt and Innocence (Berkeley: University of California Press, 1976). 

16. Tai susiję su skirtumu tarp to, kaip subjektą suprato Kantas ir jo hėgeliniai 
kritikai: žr. 1 sk., 6 pastabą. Čia svarbu skirti dvi idėjas. Kiti žmonės, tiesą sakant ir 
aš pats, gali turėti „išorinę“ skirtingų idealų ir projektų, kurių galėjau siekti, pavyz- 
džiui, jei būčiau kitaip auklėtas, idėją: esama mažai argumentų už ir daug argumentų 
prieš nuomonę, kad jei būčiau augintas kitaip, būčiau buvęs nebe aš. Tai metafizinio 
būtinumo sritis.. Praktinio būtinumo sritis yra kitokia, besidominti tuo, kokie galimi 
mano veiksmai ir projektai, jei išpažįstu tokius idealus ir turiu tokį charakterį, kokį iš 
tiesų turiu. Šiame lygyje tenka prieštarauti Kanto idėjai, kad tikrai etinis subjektas 
yra tiktai tas, kuriam nieko nėra būtino, išskyrus patį autonomišką veikimą. Tai taip 
pat glaudžiai susiję su realiais interesais, nagrinėtais sk. 3. 

17. Moralės dėsnio modelis padeda paaiškinti, kodėl sistemai susidūrus su tais 
etiniais veiksmais iškyla sunkumai, kurie, kaip anksčiau sakiau, yra daugiau arba 
mažiau negu įsipareigojimai. Nenuostabu, kad kažkas, interpretuotas kaip dėsnis, 
turėtų palikti tik tris kategorijas: privalomas, draudžiamas ir leistinas. Paties Kanto 
bandymas, remiantis pamatine pareigos kategorija, išspręsti kai kurias problemas, 
susijusias su kitokiais etiniais motyvais, paskatino aiškintis tradicinę tobulų ir neto- 

buly pareigų perskyra. Apie tai, žr. M. J. Gregor, Laws of Freedom (New York: 
Barnes & Noble, 1963), sk. 7-11. 

18. Kategorinio imperatyvo ir jo santykio su veiksmo prieZastimis klausimus 
keliuose straipsniuose nagrinėja Philippa Foot, Zr. jos Virtues and Vices. Jaučiuosi 
skolingas šiems tekstams ir jų autorei, nors mūsų išvados ir skiriasi. Moralinis priva- 
lau buvo vienas 1§ G.E.M. Anscombe taikinių rašant dinamiškąjį straipsnį „Modern 
Moral Philosophy“, perspausdintą knygoje Ethics, Religion and Politics, Collected 
Papers, vol. 3 (Minneapolis: University of Minnesota Press, 1981). 

19. Suprantama, daug kas priklauso nuo to, ką laikysime veiksmo pagrįstumu. 
Aš nemanau, kad galėtų būti absoliučiai „išoriškos“ veiksmo priežastys, tokios, 
kurios nieko nesako apie veikėjui jau būdingą motyvaciją (kaip pabrėžiau, ir Kantas 
taip nemanė). Iš tiesų esama skirtumo tarp, pavyzdžiui, atvejo, kai vien tik atkreipi 
veikėjo dėmesį į jo jau turimą pagrindą, ir atvejo, kai įtikini jį pasielgti taip, o ne 
kitaip. Tačiau svarbiausia, kad tarp šių kraštutinumų slepiasi įvairovė, ir ta perskyra 
nėra tokia aiški kaip reikalauja moralės sistema bei kitos racionalistinės koncepcijos. 
Žr. „Internal and External Reasons“, knygoje Moral Luck. 

20. Štai todėl 4 skyriuje sakiau, kad Kanto koncepcija primena Pelagijaus ereziją, 
kuri derino išganymą su nuopelnais. 

